
CAPITOLUL] 


Între două șiruri de dealuri, ca niște piepturi uriașe, 
apele Tîrnavei se scurg domoale, încolăcindu-se printre luncile 
pe care le străbat, parcă obosite de atita amar de drum. Primăvara, 
Tîrnava e răutăcioasă și se învolbură fără astîmpăr peste maluri. 
Vara, descrește. Ici-colo, răsar prunduri care înghesuie apele de 
crezi că ar vrea să le sugrume. Sint domoale apele Tîrnavei. Domoli 
sînt și oamenii satelor de pe cele două maluri. Pînă și timpul e ca 
omul acolo. Iarna, crivățul nu-și poate face de cap, ca la cîmpie. 
Se izbește boncăind și își rupe dinţii în lutul gălbui-auriu al dea- 
lurilor. Primăvara, ploile multe cu bob mărunt spală zgura iernii 
și croiesc piriiașe sprintene, spre bucuria copiilor, care așază pe 
pîriiașe moriști făcute din coceni de porumb. Vara are o dulceaţă a 
ei. Dimineţile răcoroase, cu rouă multă, dau iz de prospeţime zilei 
călduțe. Mirosna de fin și de flori de cîmp te învăluie ca o alintare. 
Pământurile acoperite cu bucate sănătoase înaintează voinicește 
pe sub dealuri și pe sub margini de păduri, iar sus, pe spinările 
dealurilor, în locurile lipsite de păduri, viile pîrguite sînt parcă 
gata să nască ciorchini grei, verzi-aurii. 

Tîrnava Mică își poartă apele tăcută, călătorindu-se 
printre dealuri cu pămînt bun, mîngîindu-le în trecere ca pe niște 
prieteni vechi. Tîrnava Mare, domoală și cuminte, se întilnește cu 
singura fiică de bătriîneţe în apropierea Blajului, și revederea lor 
are în ea o alintare fără zgomote, fără gesturi inutile. E întîlnirea 
dintre mamă și copil, care cuprinde în îmbrăţișarea largă întreaga 
poezie a gestului matern. Îmbrățișate astfel, se duc spre Mureș 

fără grabă, fără nimic pripit, ca o familie care se adună seara în 
sălașul ei. 

Tîrnava Mică, Tîrnava Mare și Mureșul închid între ele 
un patrulater încărcat cu vegetație bogată, care sporește înzecit 
farmecul acestor pământuri. 

Cam la jumătatea distanţei dintre Blaj și tîrgul Teiuș, 
două sate atît de vechi încît nu ne putem închipui locurile acelea 
fără ele, sînt despărțite de o luncă în formă de uluc, prin care Tîrnava 
Mare înoată voinicește într-un ultim efort, înainte de întîlnirea cu 
Mureșul. În dreapta, Cisteiul-Românesc, înșirat pe sub piepturile 
dealurilor Hoanca și Căpud, în lungul unei șosele vechi, pe care 
istoria a pomenit multe mișcări de oști. În stînga, satul Obreja, 
născut în jurul unui castel cu ziduri albe, cu metereze înalte, cu 
parc imens de arini, de brazi aduși cine știe de pe unde, de ulmi 
și arțari, de fagi și salcîmi băștinași. 

Pe la anul 1593, castelul, reclădit pe cheltuiala baronului 
Albert de Szentivâni, fusese mistuit în parte de focul pus aici în 
timpul unei răscoale a acestor domoli băștinași. Un an mai tîrziu, 
în urma unor întîmplări învăluite în taină, baronul vîndu castelul 
dimpreună cu satele Obreja, Cisteiul-Românesc, Bucerdea-Gri- 
noasă, Crăciunelul-de-Jos, Mihalţul și Peţălca. Adică o moșie de 
peste douăzeci și cinci de mii de iugăre, pe care lucrau aproape 
două mii de iobagi români, cuprinși în perimetrul acelui patrula- 
ter înconjurat de ape. 

La plecarea baronului, locuitorii acelor sate se strinseseră 
în curtea mare, avind a-și lua rămas bun de la vechiul stăpîn și a 
se închina cu smerenie celui nou. Veniseră îmbrăcaţi după puteri 
— cu pălării mari, decolorate, în ale căror panglici flăcăii prinseseră 
colilie și flori de cimp, cu hainele cîrpite frumos — lăsînd la o parte 
mai bine de jumătate dintre ei, care avură curajul să se apropie 
desculți, cu călcîiele crăpate, cu feţele trase și neîngrijite de multă 
vreme. În curtea mare, străjuită de ziduri înalte, din care tăriile 
timpului mușcaseră adînc, se formase un careu pestriț, cuprinzînd 

soldați și slujitori. Lingă treptele de la intrarea principală a caste- 
lului, vreo zece curteni transpirați sub mătăsurile și postavurile 
grele se așezaseră după importanţă și bogăţie, avind întipărit pe 
faţă acel zîmbet caracteristic ocupaţiei. În fruntea lor se afla vărul 
domnului baron, care, potrivit rangului, afișase un zimbet mai gros. 
Mulțimea ședea pe lîngă ziduri în mare neorinduială, cu 
acea indiferenţă de totdeauna la schimbarea stăpînilor, neavînd 
probleme în privința gradelor și avuţiei sau importanței. Doar un 
observator dibace ar fi remarcat poate că fetele și femeile își ocu- 
paseră poziţiile cele mai favorabile. Și poate ar mai fost de notat 
că poporul nu se împărțise pe sate, așa cum ar fi fost destul de 
firesc. Frumoasele fete ale Cisteiului, cu comânacele lor mari de 
paie peste părul bogat, cu iile cusute în arnici negru, cu cătrinţele 
prinse pe șolduri puternice, se amestecaseră în gloată, iar oștenii, 
orbiți de soare și încinși de alămurile multe, încercau zadarnic să 
le descopere. Voinicii flăcăi ai Mihalţului, coborîtori din neamuri 
de ciobani, cu pălăriile așezate hoțește pe sprinceană, rămăseseră 
undeva în urmă. Lucru destul de neplăcut pentru doamnele de la 
curte, sătule de soţii lor cam dospiţi, dornice de peisaje mai verzi. 
În mijlocul acelui careu, Szentivâni își bătea cizmele 
elegante cu o cravașă aurită la mîner, așteptind să se facă liniște 
deplină, pentru a rosti poporului cuvintele de rămas-bun cuvenite. 
Era speriat de-a binelea. Trecuse prin atîtea în ultimul an, încât 
nu s-ar fi mirat dacă ar fi căzut asupra lui o ploaie de săgeți, așa 
din senin. Cînd se împliniră toate cu bună rînduială, baronul se 
întoarse către un tînăr înalt, cu părul galben-roșcat, cu privirea 
blindă, prietenoasă, așteptînd un semn. Acesta era noul stăpîn. 
Tînărul aplecă fruntea ușor, iar baronul își drese glasul pițigăiat. 
Poporul și curtenii se priviră în liniște. Nu luară în seamă 
cuvintele lui Szentivâni, ci se studiară unii pe alții cu disprețul 
adunat în timp. 
Cînd femeile și copiii aruncară flori pe trăsura gata de 
plecare și așternură alte flori în fața cailor, baroneasa avu un schimb 
de cuvinte destul de aspru cu soțul ei. 

— Te-ai grăbit să vinzi, domnule. Iată că supușii domni- 
ei-tale nu sînt cine știe ce fioroși. Poate nu știi că cine vinde chiar 
mai scump decît merită e totdeauna păcălit, fiindcă obiectul acela 
nu-i va mai aparține niciodată. 

Auzind acele vorbe, ofițerii și soldații se traseră în grabă 
din preajma trăsurii, iar baronul Szentivâni bombăni supărat: 

— Credeam, doamnă, că în privința vinzării, noi doi 
ne-am înțeles încă de luna trecută. 

— Noi doi nu ne-am înţeles niciodată, domnule. 

Pentru o căsnicie ca a lor, de peste douăzeci de ani, schim- 
bul de cuvinte era destul de rezonabil și, spre lauda lor, el nu se 
întinse mai departe, cu toate că cei doi soți aveau pregătite mai 
de mult unele vorbe mai tari. 

Plecară. În urma lor stărui multă vreme o roată mare 
de praf. Szentivâni mărunt, chel, cu mustața mare, în furculiță, cu 
picioarele subțiri ca de lăcustă se pierdu în fundul trăsurii printre 
pernele și dantelele baronesei. Niște dantele mari, care acopereau 
cu toată cinstea cele o sută douăzeci de ocale, cuprinse în totali- 
tatea lor sub numele de Maria-Florenţa de Szentivâni. 

Jalea iobagilor nu fusese prea mare. Mai degrabă, pe foștii 
supuși îi cam durea în cot de schimbarea stăpînilor, și Szentivâni 
observase lucrul acesta. Începu totuși să se îndoiască în sinea lui 
că procedase bine vinzind frumosul domeniu pe care își petre- 
cuse o bună parte din viață. Dar îndoiala marelui nobil ţinu pînă 
cînd trecu Mureșul pe un pod plutitor. Cînd răzbiră caii pe mal în 
sus, trăsura se rupse în două, iar partea din spate dimpreună cu 
baronul și baroneasa năvăli cu toată nădejdea în apa nămoloasă. 
Gărzile și slujitorii grăbiră să-i scoată, observînd că frumuseţea de 
trăsură fusese tăiată cu osie cu tot și dichisită astfel, să ţină pină 
la prima hurducătură mai mare. 

După acest necaz, baroneasa reveni la sentimente mai 
bune față de soțul ei, iar la foștii supuși se gîndi printre niște înju- 
rături delicate, femeiești, din care nu lipsiră paștele și grijaniile și 
încă vreo cîteva atît de noi și de măiestre, încît soldaţii uitară de 

treburile lor și se grăbiră să le memoreze, pentru a face impresie 
cu ele la timpul cuvenit. 

Baronul scuipă fericit noroiul care-i umpluse gura. Ches- 
tia cu tăiatul trăsurii era cea mai bună dovadă a perfidiei foștilor 
supuși. Parcă îi părea rău că nu băuseră ceva mai multă apă. Ori 
să se fi schilodit amîndoi niţel, sau eventual numai doamna, soco- 
tind că în felul acesta i-ar fi luat piuitul augustei sale soții, în fața 
căreia se căznea de peste douăzeci de ani să-și arate calităţile de 
bun cunoscător al firii oamenilor. Iar pentru că se potrivise de 
data aceasta un prilej cum nu se putea mai nimerit, își îngînă 
consoarta maimuţărindu-se: 

— Te-ai grăbit să vinzi, domnule. Iată că supușii dom- 
niei-tale nu sînt chiar atît de fioroși. 

Auzind asemenea batjocură, nobila doamnă uită pentru 
a doua oară că nu sînt singuri, tăbărînd cu gura asupra lui și cuun 
capăt de lemn care, dacă își nimerea ţinta, baronul Szentivâni, mare 
cavaler al Stelei cu două spade, al Crucii cu două stele și al Stelei 
cu spadă și rubine, ar fi avut de făcut doar o simplă formalitate 
pentru a-și încrucișa mîinile pe piept, cu toată evlavia. 

Speriată de ceea ce era să se întîmple, baroana vorbi ceva 
mai potolit și multe din ce avea de spus le opri pentru altă ocazie, 
mai fericită, amintind doar cîteva lucruri mărunte: 

— Halal, baron! Ai ajuns de rîsul iobagilor. De pățania 
noastră va ride întreaga Transilvanie și să de Dumnezeu să rămînă 
lucrurile numai aici, să nu ne facem de rîs în întreg Apusul! 

— Aiurea! zimbi Szentivâni. Cine naiba ne cunoaște pe 
noi în Apus? 

Obrajii baroanei se roșiră de mînie. Privirile i se rotiră 
după ceva bun de aruncat. Negăsind nimic la îndemâînă, se gîndi 
amărîtă la prostia soțului. Povestea cu Apusul o aruncase doar așa, 
ca să facă impresie asupra ofițerilor din suită. 

— Doamne, ce zile! se tingui ea. Ce bărbat! Trimite, dom- 
nule, oștenii îndărăt, să-i pună în fiare pe ticăloși ori să-i jupoaie 
de vii! 

— Ba să mă ferească Dumnezeu de asemenea nechib- 
zuință! spuse cu hotărîre Szentivâni. După cîte lucruri știu eu, să 
ne mulțumim că am scăpat cu atît. Crezi că anul trecut iobagii 
s-au răsculat de florile mărului? Douăzeci de ani am avut liniște, 
și uite că, așa din senin, au dat foc hambarelor și castelului. Ce i-a 
îndemnat să se răscoale? Doar anul trecut n-am fost mai rău și 
nici mai bun decît în alţi ani. În două rînduri s-a tras cu pistolul 
asupra mea, iar slujitorii nu au aflat nici o urmă. Acum trei săp- 
tămîni am găsit un cuțit înfipt în masa mea de lucru. Lingă el se 
afla o scrisoare. Doamne, ce scrisoare! Mi se aducea la cunoștință 
că voi muri îngropat de viu la marginea rîpei care dă spre Tîrnava. 
Asta nu o mai putem pune pe seama iobagilor. Se urmărește ceva 
ce nu pot pricepe momentan. Am întărit paza cu oștenii aduși pe 
bani grei de la Alba-Iulia. În două săptămîni au dispărut fără urmă 
șaptesprezece dintre ei. Sînt fericit că am vindut. Și voi fi și mai 
fericit în clipa cînd voi ajunge în Alba-Iulia, departe de locurile 
acestea primejdioase. Contele Hans Beckembauer e tînăr. Să se 
descurce el cu acești oameni. 

— Ai fi putut și domnia-ta să te descurci dacă îi ţineai 
în chingă pe iobagi, îl contrazise Maria-Florenţa. 

— Dar aici nu-i vorba numai de iobagi, se înfurie baro- 
nul. Ai auzit de Costache Caravană, de Ducu cel Iute sau de Chirilă 
Zece Cuţite? Ai auzit. Sigur că ai auzit. Numele lor e cunoscut la 
Buda, la Viena, la Praga și chiar la Constantinopol. În Alba-Iulia 
se plătește pe capul fiecăruia dintre ei o sută de ducați. La Con- 
stantinopol și la tătari — greutatea lor în aur. 

— Şi ce tot îmi spui mie de ei? se oțări baroana. 

— Pentru că în ultima vreme au fost văzuţi prin locu- 
rile acestea. Iar cînd apar ei, pînă și Sigismund Bâthory, cât e el de 
principe al Transilvaniei, își dublează gărzile palatului. 

— Să le fie de bine! Ei cu ale lor, noi cu ale noastre. 

— Mă rog, să le fie! Dar tare mi-e teamă că acești lotri au 
venit cu gîndul să-mi primejduiască viaţa și să mă prade! 

— Fugi, domnule, d-aicea! rîse baroana. Pînă azi nu am 
auzit să fie legate de numele acestor oameni anumite prădăciuni. 
Să nu crezi că nu știu și eu cîte ceva. S-a găsit un neisprăvit ca 
Sigismund Bâthory să pună preţ în aur pe viața acestor viteji, în 
loc să le trimită daruri pentru că au băgat spaima în turci și tătari, 
care sînt groaza noastră de toate zilele. Așa că nu văd de ce ţi-ar 
fi teamă de ei. 

— Uiţi, doamnă, că Ducu cel Iute l-a omorît pe contele 
Bindâcz, favoritul principelui. 

— Pramatia aia? întrebă cu dispreţ Maria-Florenţa. 

— Pramatie-nepramatie, era conte. 

— Ei, asta-i! La ce se pricepe ăsta decît să găurească 
piepturile cunoscuțţilor și necunoscuţilor? Toată ziua umbla cu 
sabia în mînă, căutînd gilceavă. A avut el ceva pe suflet dacă s-a 
ostenit Ducu tocmai de la Dunăre să vină pînă aici și să-l trimită 
pe lumea cealaltă. 

— Chirilă Zece Cuţite i-a omorît pe solii turcilor chiar 
în Alba-Iulia, la doi pași de reședința principelui. Dacă vrei să iei 
apărarea unui asemenea tilhar care-i atacă pe trimișii pașnici ai 
unui stat, eu nu mai am nimic de spus. 

Baroana își privi soțul cu acea blîndeţe pe care le-o acorzi 
copiilor neștiutori. 

— Atât de pașnici încît nu s-au sfiit să ardă un sat de 
munteni, aflat în drumul lor. De fapt, nu voiam să-ţi răspund. Mă 
gindeam, doar, ce fel de om e acel Chirilă, dacă principele, cu toată 
armata lui și cu toată poliția lui, nu a fost în stare să-l dibuie. 

Tăcură. Între timp, slujitorii dreseseră trăsura. Soarele 
scăpăta. Departe, pe sub pădurea Zăreșului, ultimele raze arun- 
cau printre copaci pete mari de lumină, care se tîrau după soare, 
coborînd și urcînd pe culmile dealurilor, furișîndu-se prin rariști, 
dînd strălucire pentru o clipă rîpelor cu vegetație bogată. 

Sus către creastă, adăpostit sub ramurile unui fag, un 
bărbat înalt, cu picioarele lungi încălțate în cizme din piele de 

căprioară, acoperit pînă aproape de genunchi cu o haină de postav 
largă la talie, urmări o vreme cu privirea drumul trăsurii lui Szen- 
tivâni. Părea să aibă cel mult treizeci de ani. Faţa aspră, cu pielea 
tăbăcită de vinturi și de soare, era încadrată de o barbă scurtă, bălaie. 
Buzele subțiri întăreau asprimea feței. Doar ochii mari estompau 
oarecum severitatea chipului. Calul, rămas liber, mușca lacom din 
iarba grasă, dar răgazul fu destul de scurt. Bărbatul prinse friul 
și porni înaintea calului pe o potecă ce cobora în pantă dulce, 
încolăcindu-se printre copaci pină pe malul Mureșului. Omul era 
Chirilă Zece Cuţite. 

Într-o sîmbătă seara, pe la sfirşitul primăverii anului 
1594, un călăreț îmbrăcat cu destul de puţină eleganţă trase la 
hanul Butoiul Tămăduirii, aflat în mijloc de pădure, cam la un 
sfert de ceas călare de cetatea Sighișoarei. Doi slujitori ieșiră în 
întîmpinarea străinului și apucară calul de căpăstru. 

Dacă hainele călărețului erau lipsite de eleganţă, 
începînd cu pelerina decolorată și terminînd cu cizmele groso- 
lane, în schimb, calul arăta de departe că aparține unei rase din 
cele mai bune. Șaua, cu toate că nu era bătută în ţinte de aur sau 
de argint, se vedea după lucrătura îngrijită că este a unui om de 
gust. Cît despre arme, oricine s-ar fi oprit în loc să le admire. Pisto- 
alele de la brîul călărețului aminteau faima unor vestiți armurieri 
din Renania, iar sabia, fără multe înflorituri, purta încă gravura 
minusculă, dar atît de cunoscută a fraților Carnieri din Genova. 

Observiînd asemenea minunăţie de cal, hangiul cobori 
cele cîteva trepte de la intrarea hanului și ieși în întîimpinarea 
acelui necunoscut, făcînd unele plecăciuni adînci. Călărețul, foarte 
palid la faţă, se prăbuși din șa în braţele hangiului, care văzu cu 
mirare și emoție că e rănit la piept. Slujitorii lăsară calul și se repe- 
ziră să-l ducă pe rănit într-una din încăperile hanului. Dar, cu un 
efort, străinul reuși să-și biruie slăbiciunea, înlăturînd ajutorul. 

Părea să aibă cam douăzeci de ani, cu toate că barba 
nerasă de multă vreme și pletele lungi, neînegrijite, ar fi putut să-i 
dea un aer de mai adincă maturitate. 

— Sper să ai o cameră bună, spuse pe un ton care i se 
păru hangiului al unui mare senior. 

— Am, înălțimea-ta. Am chiar și mai multe. Se întîmplă 
că tocmai acuma să nu ne înghesuie mușteriii. Dacă domnia-ta ar 
binevoi să poruncească în această privință, odăile sînt la alegere. 
Sus, încăperile sînt astfel potrivite încît soarele de dimineaţă să 
le scalde cu razele lui pe cele de la răsărit, iar cele de la apus au 
tainul lor de lumină de la soarele de după prînz. Nu le aduc laudă, 
însă mulți boieri cu vază mare s-au tămăduit aici de gută, de țifnă 
și bojoci. Iar cei care nu și-au aflat leacul, nimerind la noi prea 
târziu, au închis ochii cu zimbetul pe buze, fericiţi că se izbăvesc 
în asemenea izvor de lumină. Jos sînt cîteva încăperi mai mari, cu 
odăile pentru slujitorii călătorilor. Trag nădejde că oamenii dom- 
niei-tale se află în drum spre noi. 

— Rămiîne la alegerea ta, hangiule! murmură necunoscu- 
tul, făcînd un efort să-și biruie slăbiciunea și trecînd cu bună-știință 
peste observaţiile acestuia privitoare la presupușii lui însoțitori. 

— În cazul acesta, aţi judecat cum nu se poate mai bine. 
Poate că slujitorii domniei-tale vor sosi în curînd cu bagajele. 

— Nu. Nu vor sosi, răspunse necunoscutul. Sînt singur. 

Hangiul porunci slujitorilor săi să adape calul și să-i dea 
grăunţe, apoi se grăbi să-l conducă pe oaspete către aripa de sud a 
clădirii. Cavalerul se prăbuși peste așternutul curat și rămase așa 
cîteva clipe. Hangiul aștepta nehotărit. Nu-i plăceau răniții care 
picau la han așa din senin. De obicei, aceștia aduceau tot felul de 
necazuri, fie din partea autorităţilor, fie din partea unor presupuși 
urmăritori. Ba se mai întîmpla ca unii singuratici din aceștia să-și 
dea sufletul la han și să nu-i reclame nimeni pentru îngropăciune. 
Își aminti apoi de calul tînărului și de arme. Cu asemenea avere 
clientul putea să moară în toată liniștea. 

— Îndrăznesc să cred că nu aveţi o rană prea adîncă, 
iscodi cu umilință. 

— Nu. Rănile sînt un fleac. Mai mult niște zgârieturi. Mă 
supără niţel, dar peste două zile, cu leacurile pe care le am, se vor 

închide fără îndoială. De fapt, sînt mai mult obosit decît rănit. Au 
trecut multe ceasuri de cînd nu am mai coborit din șa. 

— Poate că ar fi bine să chemăm pe cineva să vă 
oblojească. Sau poate că am fi în stare să dăm de știre familiei 
domniei-tale, printr-un curier bun. 

Cavalerul zîmbi aspru. Duse mîna la buzunar și scoase 
de acolo un inel frumos de argint, pe care un meșter priceput gra- 
vase o frunză de stejar. 

— Cunoști semnul acesta? 

Hangiul privi o clipă frumoasa bijuterie și întreaga lui 
purtare se schimbă ca prin farmec. 

— Sînt cu totul în voia domniei-tale, spuse domol. Aștept 
doar porunci. 

— Foarte bine! murmură cavalerul. În buzunarul peleri- 
nei ai să găsești niște rădăcini. Fierbe-le! Dacă adorm, trezește-mă 
și dă-mi să beau zeama aceea! Pisează rădăcinile fierte! Pune totul 
pe foi de pătlagină și așază-le pe răni! Să-mi faci niște feși bune, 
care să ţină în cazul că va trebui să plec la drum! Să nu uit: nimeni 
din afara hanului nu trebuie să știe că se află aici un rănit. 

— În privinţa asta să nu aveţi griji. Slujitorii mei sînt 
oameni de mare încredere. Dar poate că aţi fost urmărit. 

— Se prea poate. Oștenii lui Sigismund Bâthory mi-au 
pierdut urma de cîteva ceasuri. Nădăjduiesc să nu o găsească prea 
iute. 

Proprietarul hanului rămase pe gînduri. 

— Cred că întîi va trebui să vă oblojim rănile. Pe urmă,să 
dormiţi pînă către ziuă. Înainte de ivirea zorilor am să vă conduc 
la un bordei aflat în hățișurile pădurii. Acolo nu vă găsește nimeni. 

— Nu e rău! la spune, mai sînt călători în han? 

— Nu, domnule. Adică, ar fi o singură persoană, fără 
importanţă. Chiar deasupra acestei încăperi locuiește o doamnă 
între două virste. Cred că a fost o mare frumuseţe la vremea ei. 
Obrazul i-a rămas încă tînăr. Doar părul îl are aproape alb. Pare o 
femeie de rang ales. Ziua nu iese din odaie. În schimb, seara face 

plimbări lungi prin împrejurimi. De fapt, rar mi-a fost dat să văd 
o femeie care trage la un han lipsită de însoțitori. 

Hangiul tăcu. Musafirul adormise și respira agitat. Sus, 
într-o cămăruță frumos mobilată, o femeie înaltă, cu fața tînără și 
prelungă, cu părul cărunt adunat cu grijă în coc, se plimbă îngîndu- 
rată, pînă tîrziu. Prin ușa balconului, rămasă deschisă, pătrundea 
un aer călduţ cu miros de brazi. Departe în noaptea luminoasă, 
femeia urmări contururile cetății Sighișoarei, care se profila cu o 
pată mare, întunecoasă și stranie. 

Tînăra femeie se dezbrăcă fără grabă. După ce-și unse 
faţa cu o alifie de noapte, se strecură în așternut. Un timp, se gîndi 
la călătorul acela de jos. Îi remarcase venirea, stînd ascunsă după 
draperia de catifea a ușii dinspre balcon. Ochiul ei ager descoperise 
că omul e bolnav sau în orice caz foarte obosit. 

Trecuse de miezul nopții. Cinci călăreţi învăluiţi în peleri- 
nile lor își strecurau caii în jurul hanului, cu multă fereală. Nimeni 
nu simţi apropierea lor. Butoiul Tămăduirii și locatarii lui se aflau 
cufundați în acea dulce toropeală tihnită, cînd toate socotelile 
zilnice rămîn suspendate pînă la apariţia zorilor. Descălecară și 
o luară fără grabă spre aripa de sud. 

Doamna Cociuban, cunoștința noastră de la etaj, auzi 
un trosnet puternic. Apoi, liniștea nopții fu curmată cu focuri de 
armă, la care răspunse un țipăt de moarte. Zăngănitul de arme și 
tropăiturile păreau din ce în ce mai înverșunate. 

— Pe toți dracii! spuse doamna Cociuban. Domnul de 
jos are musafiri nepoftiți. 

Se dezbrăcă iute, și dacă o privire indiscretă ar fi urmă- 
rit-o pe acea simpatică doamnă ar fi remarcat cu toată mirarea că 
sub cămașa de noapte dantelată se ascundea un tînăr de cel mult 
douăzeci și cinci de ani și că pantalonul și bluza bărbătească îi 
vin parcă turnate. Cămașa de noapte și cocul bogat rămaseră pe 
așternutul călduţ, iar stăpînul lor încălecă balustrada și ateriză 
fără prea mult zgomot pe terasă. În odaie, lumînările din sfeşnic 
erau aprinse. Poate că locatarul le uitase așa. Omul, îmbrăcat doar 

pe jumătate, se apăra greu împotriva a patru bărbaţi care, după 
îmbrăcăminte și după semnele pe care le purtau, făceau parte, cu 
siguranţă, din armata de mercenari ai principelui Transilvaniei. 
Cei patru atacau strîns, dînd lovituri de sabie puternice, furioși 
peste măsură, văzînd că al cincilea camarad zace fără suflare pe 
dușumea. 

Cociuban scoase din buzunar o basma colorată. Cu ajuto- 
rul cuţitului, făcu două găuri pentru ochi, apoi și-o potrivi pe față, 
ca o mască din cele mai bune. Isprăvi lucrarea în grabă, împinse 
ușa cu umărul și strigă: 

— Hei, la mine, domnilor! 

Surprinși de apariţia tinărului, oștenii rămaseră o clipă 
descumpăniţi. Dar, văzîndu-l doar cu un cuţit în mînă, se repeziră 
asupra lui cu săbiile, convinși că-l vor scoate ușor din luptă. Cociu- 
ban sări sprinten în spatele unei mese. Cuţitul zbură biziind subțire 
și se înfipse în pieptul celui mai apropiat. Oșteanul se prăbuși, 
parcă mirat de asemenea întîmplare. Cu o mișcare îndemâînatică, 
tînărul răsturnă masa grea de stejar și, dintr-un salt, culese de pe 
jos sabia celui căzut. 

Soldaţii se opriră surprinși. Un bărbat voinic, bărbos, cu 
o cicatrice mare pe obraz i se adresă tinărului: 

— Domnule, omul pe care îl aperi e urmărit pentru multe 
nelegiuiri. Numele lui e Ducu cel Iute. Pe căpățina lui s-a pus preț 
o sută de ducați. Amestecul dumitale a costat vița unui slujitor 
al principelui Transilvaniei. Te somez să predai sabia și cuţitele 
pe care le porţi la brîu! de altfel, o trupă întreagă va sosi aici din 
moment în moment, și numai o supunere totală ţi-ar mai putea 
salva poate viața. Dă-mi sabia! 

— Oh, în privinţa mea să nu vă faceţi griji! răspunse 
Cociuban. Veniţi să o luaţi, domnul meu, dar vă previn că mă pri- 
cep să umblu cu o sculă bună. În ceea ce-l priveşte pe domnul 
acesta, mi se pare mai degrabă că e un mare viteaz. Așa bolnav 
cum €, și luat din somn, văd că l-a doborit pe unul dintre însoțitorii 

domniei-tale și a ţinut piept celorlalți. Iar cinci împotriva unuia 
mi se pare un atac lipsit de glorie. Cred că cel mai nimerit ar fi să 
o luați din loc pînă mai am puțină răbdare. 

Ochii bărbosului scînteiară de mînie. Înaintă încet, ca o 
pisică asupra șoarecelui. Unul dintre soldaţi încercă să se strecoare 
pe lingă zid, cu gîndul de a-i cădea în spate. Cociuban trecu fulge- 
Tător sabia în mîna stîngă. Dreapta se mișcă parcă leneș. Cuţitul 
zbură, ca o lăcustă, pe distanța aceea scurtă de cîțiva pași. Soldatul 
se încovoie brusc și încercă zadarnic să se agaţe de perete. 

Bărbosul făcu un pas îndărăt, peste măsură de uimit. 
Mascatul părea un adevărat diavol. 

— Vei da socoteală pentru cei doi soldați! strigă, încer- 
cînd să-și potolească mînia. Întreg ţinutul e împînzit cu oștile 
principelui. 

— Domol, prietene! i-o reteză Cociuban. Cu amenință- 
rile n-ai să reușești nimic. Încearcă mai degrabă să mă convingi 
că domnul acesta e cu adevărat un nelegiuit. Pentru ce fapte se 
află sub urmărire? 

— Nu-i știu păcatele trecute, spuse bărbosul spriji- 
nindu-se în sabie. Dar măcar pentru ultimul merită să atîrne în 
spînzurătoare. Sînt două zile de cînd a atacat o solie a principelui 
Transilvaniei. 

— Cîţi oameni cuprindea solia? 

— Patruzeci. 

— Măi să fie... rise Cociuban. Unul contra patruzeci? Asta 
e prea de tot. 

— Nu era singur. Îl însoțeau domnii Costache Caravană 
și Chirilă Zece Cuţite. 

— Puțin, domnule. 

— Puțin, dacă ar fi oameni obișnuiți. Dar acești domni 
se pricep la tot felul de pehlivănii. 

— Mă rog! Și câți au omorît din solie? 

— Nici unul. 

— Păi, în cazul acesta nu i se poate imputa mare lucru. 

— Dacă ar fi numai atât, așa am spune și noi. Din păcate, 
solia purta o scrisoare către sultanul turcilor. 

— Ia te uită! se miră Cociuban. Principele, după cîte știu 
eu, se laudă că ar fi apărătorul creștinilor, dar poartă scrisori cu 
sultanul. În sfîrșit, spuneai că solia avea o scrisoare. Asta înseamnă 
că în momentul de față nu o mai are. 

— Întocmai, domnule. 

— Încep să înţeleg. Domnii Caravană, Ducu și Chirilă 
sînt noii stăpîni ai scrisorii. 

— Așa este. 

— Drace! Felicitări, domnule Ducu! 

Proprietarul odăii de la parter se înclină zimbind. 

Bărbosul și tovarășul lui nu păreau prea zoriți. Cociuban 
înţelese. Omul se lungea la vorbă, sperînd să-i sosească întăriri. 

— Cred că e timpul s-o luaţi din loc, propuse tînărul. 

— Sîntem oșteni, domnule, i-o întoarse bărbosul. 

— Atunci, nu mai rămîne decît să vorbească armele. 
Domnule Ducu, te simţi în stare la o partidă de scrimă cu solda- 
tul de colo? 

— Fără îndoială. Rănile mele sînt niște simple zgirieturi. 

Bărbosul nu era un fricos. Mai degrabă părea să facă 
parte din acei oameni bravi, care-și cunosc datoria pină la capăt. 
Se năpusti cu sabia asupra lui Cociuban, lovind năprasnic, hotărît 
să termine repede cu el. 

— Domnule, remarcă tînărul în timp ce para o lovitură 
dată de sus, am convingerea că sînteți un spadasin bun. Să știți 
însă că genul acesta de lovitură e demodat, și la un răspuns corect 
puteți să vă pierdeţi echilibrul. 

Săbiile se încrucișară cu zgomot scurt, iar în clipa urmă- 
toare omul se descumpăni brusc, așa cum prevăzuse Cociuban, și 
se abătu asupra ușii terasei, care cedă la presiune. Sări sprinten în 
picioare, cu toate că izbitura îi cam luase piuitul, schiță un nou atac, 
dar chiar atunci, ultimul dintre camarazii lui se prăbuși, scăpînd 

un blestem. În faţa acelei situaţii, bărbosul încălecă sprinten balus- 
trada terasei. Curînd, se auzi în noapte tropotul calului său. 

— Vă mulțumesc, domnule! spuse foarte simplu Ducu 
cel Iute. Fără ajutorul vostru, aș fi căzut în mîinile acestor oșteni. 
Nu știu cine sînteți, și dacă nu doriţi să se afle, înseamnă că aveţi 
unele temeiuri care vă privesc. Adică, vă cunosc, urmă zimbind. 
Sinteți un mare luptător. La aruncarea cuțitului știu un singur 
om priceput în partea de răsărit a Europei. E vorba de prietenul 
meu, Chirilă Zece Cuţite. Nimeni nu l-a văzut vreodată greșindu-și 
ținta. Am mai auzit despre un mare aruncător cu numele de Cae 
Indru. Se spune că ar fi murit într-o împrejurare lipsită de glorie. 
Domnia-ta cred că îi egalezi pe amindoi. În privința mînuirii sabiei, 
unii spun că prin părțile noastre se cunosc doar vreo două sau trei 
nume mari. Unul ar fi părintele Grasa, un popă iezuit, pripășit la 
curtea din Alba-Iulia. Al doilea ar fi un oarecare Perisini Roco, 
venețian ori genovez, stabilit în cetatea Bucureștilor. 

— Al treilea, dacă nu primul, ar fi Ducu cel Iute, rise 
Cociuban. 

— Poate, răspunse acesta cu modestie. În orice caz, dom- 
nia-ta ești un foarte bun spadasin. Aș zice cam încet în mișcări, 
datorită eleganţei pe care le-o imprimi. 

Își strînseră mîinile. Ducu observă cu mirare că mîna 
necunoscutului, delicată, cu degetele lungi și subțiri, s-ar potrivi 
mai bine unei femei. 

— Noapte bună, domnule Ducu! spuse Cociuban gră- 
bit. Am auzit multe lucruri bune despre dumneata și mă bucur 
că ne-am cunoscut. Poate că nu ar fi rău să părăsești hanul cît de 
curînd. Pînă la Sighișoara, un călăreț bun ajunge în cincisprezece 
minute. Și cu cincisprezece minute înapoi, înseamnă că, în cel 
mult o jumătate de ceas, Butoiul Tămăduirii va geme de oștenii 
lui Sigismund Bâthory. 

După acele vorbe, rostite în grabă, Cociuban sări peste 
balustradă, pe același drum pe care plecase bărbosul, și se mistui 
în noapte. 

Hangiul bătu curînd în ușa lui Ducu, mai mult de formă. 
Fără să mai aștepte răspunsul, năvăli în odaie. Auzise întreaga luptă, 
dar nu îndrăznise să-și părăsească încăperea pînă cînd simţise că 
liniștea a pus iar stăpînire pe han. Se uită cu groază la cei patru 
oșteni uciși. Apoi, privirea i se mută la musafirul său. 

— Domnia-ta singur ai făcut isprava aceasta, domnule? 

Ducu rîse aspru. 

— Nu, prietene. Dumnezeu mi-a trimis un înger păzitor. 
Tu ai văzut vreodată îngeri? Păcat! Ăsta seamănă cu arhanghelul 
Gavriil. Pină mai adineauri credeam că nimeni în lumea asta nu 
e mai priceput la aruncarea cuţitului decît prietenul meu Chirilă. 
Acum, știu că se mai află unul. 

Hangiul rămase totuși convins că musafirul isprăvise de 
unul singur cu oștenii. Cuprins de o adîncă admiraţie, îi ceru ier- 
tare că-l supără în puterea nopții, iar după ce-și concedie oamenii 
cu un gest, spuse iute: 

— Dacă într-o jumătate de ceas mai sînteţi aici, mi-e 
teamă că va fi prea tirziu să mai aveţi vreo scăpare. 

Își lăsă musafirul să se îmbrace şi se repezi afară să pună 
șaua pe cal. Cam la jumătatea scărilor se întîlni cu doamna Cociu- 
ban. Vocea ei plină de groază îl scoase din sărite. 

— Ce se petrece aici? Sint speriată de moarte. Am auzit 
împușcături și țipete. Ah, Doamne, sper că sîntem în siguranţă! 

— În cea mai deplină siguranţă, se încruntă hangiul. 
Duceţi-vă în odaia dumneavoastră și nu mai deschideţi ușa pînă 
la ziuă! 

O lăsă plingînd și alergă la grajd, murmurînd nedumerit: 

— Aseară îmi era teamă să tușesc înspre el, să nu-l ia 
vintul. Cine l-ar fi crezut în stare să căsăpească patru oșteni obiș- 
nuiți cu încăierările? 

Cociuban încuie ușa cu zăvorul și așteptă în umbra per- 
delei. După puţină vreme îl auzi pe Ducu depărtîndu-se în direcția 
Brașovului. Își puse niște moaţe în părul bogat, iar cînd urechea 

lui prinse zgomot ușor de tropot, se întinse zîmbind în așternutul 
călduț. Ușile hanului fură trîntite pe rînd cu zgomot mare. Doamna 
Cociuban auzi după o vreme cum geme scara sub greutatea unor 
cizme. 

— Aici locuiește o femeie, spuse hangiul. Pare o doamnă 
de neam ales, chiar dacă nu dispune de însoțitori. 

— Vom vedea, răspunse o voce groasă. 

Oștenii nici nu încercară măcar să bată în ușă. O smu- 
ciră puternic, dar zăvoarele nu cedară. Aceeași voce groasă se auzi 
din nou: 

— Hei, descuie, doamnă! În numele principelui! 

— Dar cine e acolo? se interesă o voce speriată. 

— Gărzi, doamnă. Gărzile Sighișoarei. 

Cociuban aprinse cîteva feștile și deschise. Conducătorul 
gărzilor intră în odaie, împreună cu bărbosul care fugise în urmă 
cu o jumătate de ceas. La spatele lor se înălțară cîteva capete de 
oșteni curioși, iscodind chipul femeii în lumina aceea slabă, și nu 
avură ce regreta. Înaltă peste limita obișnuită, femeia nu pierdea 
prin înălțime nimic din frumuseţea liniilor moi și dulci. Formele 
alungite i se reliefau prin capotul strîns peste cămașa de noapte. 
Părul cărunt, încadrînd o față ovală, tînără, sporea farmecul aces- 
tei femei. Ținuta mîndră, aproape trufașă, impuse acelor musafiri 
nepoftiţi, iar glasul ofițerului își pierdu asprimea pe care-o avuse 
cu cîteva clipe mai devreme. 

— Doamnă, vă prezentăm respectele noastre, dimpre- 
ună cu rugămintea de iertare pentru faptul că vă supărăm la un 
ceas atît de nepotrivit. 

Iar pentru a-și întări căința adăugă: 

— Nu ne-am putut închipui să întîlnim o asemenea 
ființă la hanul acesta, care, chiar dacă se bucură de un confort 
destul de ales, nu se poate asemui cu locuințele din Sighișoara. 

— Nu v-am reținut numele, spuse insinuant doamna 
Cociuban. 

Ofiţerul tresări, vizibil lezat. 

— Căpitan Klaus Jager, doamnă. Cui am plăcerea să-i 
prezint omagiile noastre? 

— Numele meu e Cociuban, domnule Klaus. Irina 
Cociuban. 

— Fiica starostelui din Cluj? se interesă căpitanul. 

— Nu. Nepoata lui. 

Intuind că ofițerul este destul de mirat întîlnind o 
femeie de condiţie bună într-un han ca acesta, Cociuban încercă 
să schimbe discuţia: 

— Ah, căpitane, nu reușesc să-mi stăpînesc teama, chiar 
acum cînd știu că mă aflu în faţa unor oșteni nobili și viteji. Închi- 
puiți-vă că noaptea asta am auzit sub încăperea mea împușcături 
şi ţipete de moarte, care m-au îngrozit. Doamne sfinte! Întregul 
han se cutremura. Dar poate că vă rețin cu povestea spaimei mele. 

— Din contră, doamnă. Chiar pentru asta am venit, mur- 
mură ofițerul. 

— Cu plăcere v-aș povesti, domnule, zise Cociuban, obser- 
vind că privirile bărbosului iscodesc dulapul și ușa dinspre balcon, 
dar pentru liniștea mea, vă rog uitaţi-vă în dulap și în balcon. Parcă 
am mereu senzaţia că mai e cineva prin apropiere. Cînd am auzit 
strigătele acelea înfricoșătoare am tras pătura pe cap și cred că 
mi-am pierdut cunoștința. Apoi, auzind glasul hangiului, am ieșit 
pe scări și numai după ce am fost încredințată că nu sîntem în 
primejdie m-am întors în camera mea. Dacă s-a furișat cineva 
aici cît am lipsit eu? 

Ofiţerul zimbi gîndindu-se că toate femeile sînt făcute 
din același aluat, în care un înger șugubăţ a turnat peste toate 
harurile și cîteva picături de esență de frică. În schimb, oşteanul 
nu așteptă să i se spună de două ori. Deschise ușa dulapului și 
se convinse dintr-o privire că în afară de unele lucruri femeiești 
nu se află nimic acolo. Iar balconul, cum era și firesc, se prezenta 
liniștit și pustiu. 


18 


CURIERUL SECRET 





— După cum vedeţi, doamnă, rosti ofițerul învăluidu-l 
pe Cociuban într-o privire focoasă, vă aflați în cea mai deplină 
siguranţă. 

Tînărul plecă ochii, ascunzindu-și o urmă de zimbet. 

— Mulţumesc, domnule Klaus! Cerul v-a adus aici. 

Știind că pentru Ducu e prețioasă orice clipă irosită de 
oșteni, Cociuban încercă să cîștige timp. Și cum își dădea seama 
că-i plăcuse ofițerului, că acesta nu e prea zorit să se despartă de 
asemenea ochi frumoși, duse povestea mai departe, făcînd pauze 
dese, puse pe seama întîlnirii cu niște oșteni atît de curtenitori. 

Căpitanul își aminti de misiunea lui. Prinzînd un 
moment favorabil, salută respectuos, gata să se retragă. Presu- 
pusa femeie îi întinse mîna cu un gest de mare favoare, iar Klaus, 
fericit peste măsură, sărută cavalerește virful degetelor. 

Tropotul cailor se pierdu în noapte. Doar sub scara de 
lemn dintre caturi rămăsese un om, ascuns în întunericul de acolo. 
Tăcerea puse din nou stăpinire pe Butoiul Tămăduirii. Puţini locui- 
tori ai hanului se odihneau în sfîrșit, frinți de oboseala atîtor emoții. 
Cociuban se trezi și rămase nemișcat. Cineva încerca ușa. Clanţa 
scrîșni domol. Cîteva momente nu se mai auzi nimic. Simţind că 
ușa e zăvorită, cel de afară bătu ușor. Tînărul se ridică din așternut 
şi aprinse din nou feștilele lumânărilor. Îşi controlă în pripă ţinuta 
femeiască, pipăi părul bogat, iar cînd se convinse că totul e în cea 
mai bună ordine, întrebă cu glas dulce, somnoros: 

— E cineva acolo? 

— Deschide, frumoaso! Puicuţo! Eu sînt. Cel cu barbă. 
Cavaleru... 

— Care cavaler? 

— Cu cicatricea... care am făcut în dulap... 

— Şi ce vrei? 

— Îţi aduc vești. 

Cociuban trase zăvorul. Bărbosul intră zimbind tîmp, 
uimit că i s-a deschis atît de repede. Mirosea a băutură, iar plosca 
de lemn din mîna lui se bălăbănea ușoară. 

19 


Capitolul 1 





— Aștept veștile, spuse tăios Cociuban. 

— Veștile... care vești? 

— Atunci, ieși afară! 

— Întâi să-mi dai o guriţă. 

— O ce? 

— O guriţă. Adicătelea, cum ar veni mai pe boierește, o 
sărutare. 

Cociuban se gîndi să-i ardă una zdravănă și să-l arunce 
peste balcon. Se răzgîndi la timp. Un asemenea tărăboi ar fi dat 
loc la bănuieli. 

— Ia loc, domnule... domnule... 

— Baltazar, spuse bărbosul. 

— Ia loc, domnule Baltazar! Dacă nu-ţi recunoșteam gla- 
sul, nu trăgeam zăvoarele. Cred că ai o solie pentru mine. Poate 
de la căpitanul Klaus. Altfel, nu-mi închipui că un oștean atît de 
viteaz ca domnia-ta ai putea supăra o doamnă în toiul nopții. 

— N-am, cucoană. Să mor dacă am vreo solie! Mi-ai plă- 
cut. Asta e! 

Tînărul se ţinu cu greu să nu sloboadă un hohot mare 
de rîs. Răspunse totuși cu chibzuială: 

— Păi dumneata ești soldat, iar eu sînt de neam mare. 

Bărbosul făcu ochii mici, zimbind cu viclenia vizibilă a 
omului cherchelit. 

— Şi ce dacă ești de neam mare? Și eu sînt. 

— Zău?! 

— Să dea boala-n mine dacă te mint! 

— Ei, dacă lucrurile stau așa, atunci vorbim altfel, zîmbi 
Cociuban. Ce crezi că e în oala aceea de pe masă, domnule Baltazar? 

— Apă, cucoană. 

— Aș! N-ai ghicit. 

— Fiertură. 

— Aiurea! 

Bărbosul se scărpină în cap, nehotărit. 

— Or fi niscaiva ape mirositoare. 

— ŢI 

— Vin, strigă într-o doară. 

— Asta e, domnule Baltazar. Bărbaţii de neam ales știu 
să guste un vin bun. 

— Și eu știu. 

— Nu cred. 

— Să plesnesc dacă te mint! 

— Poate că m-am înșelat, mustăci tînărul. După vorba 
domniei-tale aleasă, se vede de la o poștă că ești de neam nobil. 

— Pină-n măduva oaselor, cucoană, se fandosi Baltazar. 

Tînărul dădu aprobator din cap, spre bucuria bărbosului. 

— Ei, dacă e așa cum spui și cum am crezut eu de la prima 
vedere, nu mai rămîne decît să bei vinul din oală, în sănătatea mea. 

Bărbosul prinse oala cu amîndouă mîinile și-și înfundă 
mustăţile în ea. Se opri cam pe la jumătate, să-și tragă sufletul. 

— Şi eu sînt de neam mare. O beau pe toată, să n-ai grijă! 
Am avut un văr popă. Ce om! Păcat de el! Se închina numai cu două 
degete. Al dracului vin! E grozav! Să n-am parte... Văru ăsta era în 
dușmănie cu alt popă, care se închina cu trei degete. Pfui! Mor de 
cald. Din cauza afurisitului de deget, se certau în fiecare săptămînă. 
Într-o zi sau încăierat. Mamă, ce vin! Ăla cu trei degete i-a crăpat 
căpățina lu văru-meu. Nu, nu cu trei degete. Cu o cădelniţă aurită. 

Mai trase o dușcă, apoi se uită fălos la Cociuban și-i arătă 
oala. 

— Mai am niţel. Credeai că n-o beau? Nobilu... Am mai 
avut un frate. Umbla pe un cal pintenog. Îl avea de la un secui. Pe 
urmă... cînd a stat ploaia, ne-am adăpostit într-o șură. 

— Bine, prietene Baltazar! Hai, ia-o domol! Pe aici. Pe 
aici e ușa. 

— Și... turcu trăgea cu tunurile. 

— Te cred. Așa! Ușurel! 

— Unde mă duci? 

Păru să se dezmeticească o clipă. 

— Ai să vezi. 

— „la ziuă, i-am umflat gologanii. 

— Mulţi? 

— AȘ! Stai să-ţi arăt cum i-am dat o palmă! 

— Lasă, mai pe urmă. 

Îl ajută să coboare scările, ținîndu-l cu toată nădejdea. 
Afară se lumina de ziuă. Baltazar îngînă un cîntec. Apoi se opri și 
întrebă, cu o voce parcă de copil: 

— Şi oamenii care nu-s de neam mare ce sînt? 

Cind ajunse Chirilă Zece Cuţite pe malul apei, începu să 
înnopteze. Pădurile de dincolo de Mureș păreau niște pete mari, 
întunecate și se întindeau ca mici întreruperi pînă la primele dea- 
luri din fața Munţilor Apuseni și mai departe, pe munții care abia 
se ghiceau în lumina aceea slabă. Podul plutitor pe care trecuseră 
mai devreme baronul Szentivâni și slujitorii lui se legăna lingă 
malul apei la vreo două-trei sute de pași mai jos. 

Chirilă își lăsă calul să pască și porni către casa poda- 
rului, ascunsă după niște plopi mari. Din spatele primilor plopi, 
observă lumină la ferestre. Sub vatra din curte ardea un foc de vreas- 
curi, al căror trosnet se auzea pînă departe. Podarul și cei doi fii ai 
lui ședeau pe niște butuci. La răstimpuri, careva dintre ei arunca 
vreascuri în foc sau amesteca în căldărușa de deasupra flăcărilor. 
Vînătorul se feri să intre ori să-l strige pe podar. În ultimele zile, 
drumurile și podurile erau strașnic păzite de oștenii principelui. 
Făcu un ocol mare în jurul curții. Liniștea domnea tihnită. Poate 
prea tihnită. „Dacă sînt cumva așteptat, gîndi Chirilă, primejdia 
mare ar putea să fie la poartă sau în casă. Ei bine, vom vedea.” Se 
strecură ușor ca o adiere în lungul gardului, printre tufele multe. 
Ajunse de departe de casă, cam la capătul grădinii de legume. Sări 
gardul și porni îndărăt pe o alee mărginită cu tufe de coacăze. 
Rămase multă vreme nemișcat lingă ultima tufă care despărțea 
curtea de grădină. Urechea lui fină prinse zgomot de tropot. Se 
dumiri curînd. Un călăreț se apropia în goană mare. 

Timpul se scurgea molcom. Luna apăruse de cîteva 
minute, împrăștiind întunericul serii. Umbra mai adîncă stăruia 

doar pe sub pomi. Călărețul sări din șa în dreptul porții. Vocea lui 
Costache Caravană sparse strident liniștea: 

— Hei, Marcule, prietene, scoală de lîngă foc! Ai musafiri. 

Podarul se ridică pe jumătate de pe buturuga lui și strigă 
răgușit: 

— Fugi, domnule Caravană! 

Prea tîrziu. Șase umbre se precipitară de sub pomi. 

— Lasă pistoalele, domnule! se auzi un glas aspru. 

Îl înconjurară. Din casă mai ieșiră încă trei oșteni. 

— Cu cine am plăcerea? se interesă vesel Costache. 

— Cu căpitanul Klaus Jager, slujitorul principelui. 

— Măi, să fie! se minună vinătorul. E o cinste pentru 
mine, căpitane. Ultima oară ne-am văzut anul trecut, la Rișnov. 
Ţi-am găurit niţel pantalonii cu un glonţ de pistol. Mi se pare că 
tocmai scăpam din mîinile domniei-tale. lartă-mă! Hm... Vreau 
să zic în privința pantalonilor. N-am vrut să-i găuresc. Ţintisem 
la cap, dar eram cam departe, și pistolul meu bate și el cît poate. 

— Nu face nimic, răspunse mieros căpitanul. Acuma s-au 
mai schimbat niţel lucrurile. Anul trecut, prietenii domniei-tale 
se aflau pe aproape. De fapt, nici azi nu sînt prea departe. Pe Ducu 
cel Iute îl aduc oamenii mei legat burduf. Vor fi aici după miezul 
nopţii. Îl așteptăm ca și pe domnia-ta. Zău că nu mă gândeam să 
vă prindem atît de ușor! De fapt, am bănuit că acesta ar fi locul 
unde ați putea încerca să-l scoateţi pe Ducu din mîinile noastre. 
Pe podul plutitor, abia încap la un drum cinci sau șase călăreți. Eu 
aici aș fi data atacul. Nici domniile-voastre nu puteaţi afla un loc 
mai prielnic. Ce-ar fi să ne spuneţi ceva despre domnul Chirilă? 
Ne așteptasem să veniți împreună. 

— Aș putea să vă spun multe, zimbi vînătorul. Dacă eu 
și Ducu vom ajunge la Alba-Iulia, nu aș da nici o ceapă degerată 
pe viața domniei-tale și a oamenilor care te însoțesc. Și știi că eu 
nu vorbesc fără temei. 

— Se pare că ţi-e frică, domnule Caravană. 

— Casă fiu drept, în fața morţii nu e nimeni din cale-a- 
fară de bucuros. Dar pînă mîine mai e mult, domnule Jager. Se 
pot întîmpla atîtea... 

— Aș putea să te omor pe loc. 

— N-ai să faci una ca asta, căpitane. 

— Şi de ce, mă rog? 

— Pentru că principele Transilvaniei ţine mult să mă 
prindă viu. lar domniei-tale nu ți-ar merge bine. De fapt, mi se 
pare că încerci să înghiți un dumicat prea mare. la seama să nu 
ți se oprească în gât! 

— Nici o grijă, domnule Caravană. Miine, întreaga Tran- 
silvanie va rosti numele meu. Voi fi răsplătit regește. Nu-mi pasă 
dacă sînteți vinovaţi în fața principelui sau nu. Asta e treaba altora. 
Duceţi-l în casă! porunci aspru. 

Ciţiva soldaţi îl împinseră spre treptele de la intrare. Dar 
înainte de a păși în pridvorul casei, unul dintre soldaţi bătu aerul 
cu brațele și se prăbuși. Cuţitul lui Chirilă se abătuse asupra lui ca 
un fulger. Fu un moment de zăpăceală. Costache nu pierdu timp. 
Reflexele lui lucrau admirabil. Smulse pistolul de la brîul celui 
căzut, iar glonţul porni în aceeași clipă. Al doilea soldat se rostogoli 
în iarbă, dar Costache nu se mai uită îndărăt. Din cîteva salturi își 
găsi adăpost după colţul casei, iar de acolo se mistui printre pomii 
numeroși. Cîteva gloanţe trecură pe lingă el. 

Dinspre tufele de coacăze se auzi glasul lui Chirilă: 

— Căpitane Klaus Jager, poruncește oamenilor să intre 
în casă, altfel vă ucidem pe toți! 

O ploaie de gloanţe se abătu asupra lui. Urmară cîteva 
momente de liniște. Chirilă rămăsese în picioare, lingă tufele de 
coacăze. Oștenii se avîntară în direcția aceea. Cînd ajunseră foarte 
aproape, constatară cu stupefacție că deasupra tufei nu se află decît 
pălăria vînătorului. Un nou cuţit veni de undeva dinspre gard. Al 
treilea soldat se prăbuși la picioarele căpitanului. 

Jager simţi broboane reci pe la timple. Dintr-o clipă în 
alta se aștepta să-l lovească unul din faimoasele cuțite. Iar vinătorul 

părea o stafie care se mișca dintr-un loc în altul, fără a putea fi 
văzut de muritori. 

— Toată lumea în casă! ordonă căpitanul. 

— Dar fără arme! se auzi glasul lui Chirilă. Aruncaţi 
armele lîngă trepte! Rămii afară, domnule Jager! Avem de vorbit. 

Cei cinci oșteni intrară bucuroși în casă. Era atît de mare 
faima lui Chirilă, încît mulțumiră cerului că se află la adăpost. 

— Aruncă pistolul, Jager! strigă Costache. 

Căpitanul trînti pistolul în iarbă. Acum nu se mai temea 
pentru viaţa lui. Știa că cei doi nu-l vor lovi cîtă vreme era lipsit 
de apărare. 

Fără să aștepte vreo poruncă, podarul Marcu și cei doi 
flăcăi se postară la ușă cu topoarele, gata să lovească în soldaţii care 
ar fi încercat o ieșire. Costache și Chirilă îl poftiră pe căpitan în 
spaţiul întunecos dintre plopi. Se așezară toţi trei pe o laviţă lungă. 

— După cîte am înţeles, oștenii domniei-tale vor sosi 
aici cam pe la miezul nopţii, deschise vorba Chirilă. 

— Așa e! întări Jager. Dar ei sînt peste o sută. Ar fi curată 
nebunie să vă luaţi la luptă cu ei. 

— Așa mă gindeam și eu. Nu vom lupta. Ai să ne ajuţi 
domnia-ta să-l scoatem din mîinile lor pe Ducu. 

— Nici să nu vă gândiţi! protestă Jager. Mîine voi fi spîn- 
zurat în locul vostru. 

— Te credeam om deștept, interveni Caravană. Eu întot- 
deauna m-am ferit de primejdia momentană. Pentru primejdia 
din ziua următoare e timp destul. 

— Dacă refuz îmi luaţi viața? 

— Numai cu părere de rău. 

— Ce propuneţi? 

— Un schimb. Un simplu schimb, căpitane, vorbi Chi- 
rilă. Cînd vor sosi oștenii domniei-tale, poruncește-le să rămînă 
departe de casă, cam în locul unde încep tufele! Un oștean să taie 
legăturile lui Ducu și să-l aducă aici. Asta e tot. 

— Iar eu voi fi liber? 

— Absolut liber. 

— Și scrisoarea?... 

— Care scrisoare? 

— Aceea pe care ați luat-o de la solii principelui. 

— Am împărțit-o în trei, domnule. Fiecare dintre noi 
poartă cîte o parte din ea. Dar stai! Dacă Ducu se află în mîinile 
domniei-tale, înseamnă că partea lui de scrisoare o ai în buzunar. 
Ești bun să mi-o dai? 

Klaus Jager își mușcă buzele pînă la sînge. Făcuse o pros- 
tie întrebînd de scrisoare. 

— Ea nu-ți aparține, domnule. 

— Crezi? Oare nu trebuie să știe lumea că Sigismund 
Bâthory, principele Transilvaniei, e un trădător al creștinilor? Haide, 
prietene! Dă-mi partea de scrisoare luată de la Ducul! 

Jager zîmbi. Scoase bucata de hîrtie din buzunar și i-o 
întinse. Un asemenea târg îi convenea. Îi păru bine că întunericul 
de sub pomi e destul de des. Bucuria lui, rău ascunsă, l-ar fi trădat, 
cu siguranţă. Vinătorii s-ar fi dovedit pînă la urmă a fi niște bieți 
nătărăi dacă l-ar fi lăsat liber în fruntea a peste o sută de oșteni. 

— Acum, poftește în casă, căpitane! porunci Chirilă. 

Cînd se închise ușa în urma lui, cei doi vînători îi cerce- 
tară pe soldaţii căzuți. Nu mai erau în viață. Apoi, se petrecură niște 
lucruri ciudate. Marcu și băieţii lui desprinseră podul de la locul 
obișnuit. Coborîră cu el cam o sută de pași. După ce-l priponiră la 
mal, scoaseră din grajd trei cai și-i duseră pe pod. La puţină vreme 
după aceea, armăsarii lui Chirilă și Costache se alăturară celorlalți. 

Toate pregătirile durară cel mult un ceas. Pînă la miezul 
nopții ar mai fi fost o bună bucată de timp. Vînătorii dimpreună 
cu podarul se așezară pe lavița de sub plopi. Băieţii rămaseră să 
păzească ușa. Vremea trecea încet. Apele curgătoare au noaptea 
un cîntec al lor, monoton și trist. Doar cînd se freacă de maluri, 
glasul lor capătă parcă o notă de vioiciune. Lumina lunii se odihnea 
tihnită pe frunze, pe iarbă, pe pămîntul călduț, iar în apa adîncă 
se afundase ca într-un jilţ imens. Rară cîte-o pasăre stîrnită de pe 

cuibarul cald, cine știe din ce cauză, țipa scurt. Filfiitul aripilor aco- 
perea tot cerul. În spate se zăreau luminile castelului din Obreja. 
Niște torţe mari care ardeau sus pe colțuri de ziduri, acolo unde 
paznicii castelului moțăiau sau își povesteau isprăvi din războaie, 
așteptind ivirea zorilor. 

— Poate că nu e bine să-l amestecăm pe podar în trebu- 
rile noastre, rupse tăcerea Chirilă. 

— E deja amestecat pină peste cap, răspunse Costache. 

— Ne așteaptă o noapte grea. S-ar putea ca unii dintre 
noi să nu mai apuce zorile. 

— Nu ne cunoşti, domnule Chirilă, îl întrerupse Marcu. 
Spune-mi, ai auzit de Cae Indru? 

— Am auzit. Se zice că a fost un luptător de seamă. 

— De seamă? Se vede că nu l-ai cunoscut. De fapt, puţini 
oameni se pot lăuda că i-au văzut fața. Acum doi ani, pe primă- 
vară, ieșise Mureșul din matca lui. Era așa de turbat, că ducea cu el 
bușteni și copaci întregi, ca pe niște surcele. Înnoptase şi ploua cu 
găleata. Bătea vintul, iar plopii din fața casei se aplecau ca niște fire 
de paie. Încă de cu ziuă se lăsase un întuneric de-ţi venea să crezi 
că a sosit vremea de apoi. În casă la mine se iscase oarecare zarvă. 
Șase boieri ne amenințau cu pistoalele. Îl așteptau pe Cae Indru. 
Dumnezeu să-l ierte! Am auzit că ar fi pierit. Ne-am trezit cu el 
cam pe la miezul nopții. Vîntul se ostoise. Numai apele Mureșului 
bolboroseau, turbate. Cîinii se aciuaseră pe undeva de ploaie și nu 
l-au simţit. Ori poate a umblat el prea ușor. A intrat în casă ca un 
trăsnet. Se vede treaba că o fi bănuit el că e așteptat. L-a prins pe 
unul dintre boierii aceia și l-a tras în faţa lui chiar în momentul 
în care ceilalți își slobozeau pistoalele. Lunganul care părea să fie 
conducătorul boierilor a încercat să-l pălească cu toporișca mea 
de tăiat vreascuri. Indru s-a aruncat înainte, pînă lingă pieptul 
lui. Cu muchia palmei, l-a izbit peste mînă cam la încheietura 
pumnului. Apoi l-am văzut pe lungan împroșcat în perete, ca un 
harbuz. Din locul acela s-a surpat tencuiala. Poate că-l biruiau 
pînă la urmă sau poate că nu-l biruiau. Cae părea un vârtej între 

ei. De noi uitaseră. Le-am făcut semn băieților. Am isprăvit iute 
cu boierii și i-am aruncat în Mureș. Dacă am făcut noi asemenea 
ispravă pentru Cae Indru, căruia îi merseseră unele vorbe rele, 
atunci nu mai încape tăgadă că sîntem alături de domniile-voas- 
tre. lar după o așa stricare cu stăpînirea, vom lua și noi drumul 
Ţării Românești. Aici o ducem prea greu. Nobilii nu plătesc podul. 
Oamenii săraci ar plăti, dar n-au de unde. 

Mai vorbiră multă vreme, stabilind planul de acţiune 
în cele mai mici amănunte. Aproape de miezul nopţii, Costache 
Caravană își încărcă vestitele lui pistoale și mai făcu rost de încă 
patru, pe care le atîrnă la șaua calului. 

Intrară în casă și-i legară burduf pe oșteni. Căpitanul 
Jager fu scos în curte. Se cam apropia timpul sosirii lui Ducu. Și 
nu se înșelară. Chirilă tresări. Avea auzul ascuţit. Puse urechea la 
pămînt și rămase o vreme nemișcat. 

— Sosesc oștenii domniei-tale, căpitane, grăi el. Într-un 
sfert de ceas vor fi aici. 

Jager scăpă o exclamaţie de uimire. Era greu de crezut ca 
un om să poată auzi la asemenea distanţă. Nici fiarele pădurilor 
nu erau atât de înzestrate. Zimbi neîncrezător. 

Chirilă își desfăcu fără grabă haina lungă. Un briu lat, 
de piele, ieși la iveală. De brîu atîrnau zece teci, tot din piele, și 
fiecare teacă adăpostea un cuţit. Cele zece cuțite erau singurele 
arme pe care le purta. 

Curînd, tropăitul cailor se auzi limpede. Mergeau întins. 
Jager zimbi pentru a doua oară în noaptea aceea. Vocea lui Chirilă 
îl întrerupse din gîndurile lui: 

— Haide, căpitane, ieși din curte și întîmpină-ți oame- 
nii! Poţi să te depărtezi douăzeci de pași de la poartă. Dacă faci 
cumva și pasul douăzeci și unu, mi-e teamă căva fi ultimul. Cuţi- 
tele mele și pistoalele prietenului Caravană sînt îndreptate asupra 
domniei-tale. 

Călăreţii încetiniră mersul cailor. Din umbra casei, vină- 
torii îi văzură destul de limpede, fără a-l scăpa din ochi pe Jager. 

Acesta depășise colțul gardului. Din două salturi ar fi putu să se 
arunce în spatele unei tufe. Nu se încumetă. Primejdia se anunţa 
prea mare. În urma lui pîndeau cei mai buni ochitori din câţi văzuse 
pînă atunci. Se opri după douăzeci de pași. Călăreţii din frunte îl 
zăriră. Câţiva dintre ei se grăbiră să-i vină în întîmpinare. Fu un 
moment greu pentru vinători. Și chiar mai greu pentru căpitan. O 
clipă, avu senzaţia că simte cuțitele lui Chirilă între coaste. Glasul 
lui răsună puternic: 

— Opriţi! Rămîneţi pe loc! Baltazar... unde ești, 
blestematule? 

— Aici, înălțimea-ta, răspunse bărbosul de undeva din 
spate. 

— Adu-mi prizonierul! 

Baltazar dădu cîteva porunci scurte. Rindurile călăre- 
ților se desfăcură degrabă, iar frumosul armăsar al lui Ducu ieși 
la iveală. Comandantul respiră ușurat. Bărbosul călări alături de 
prizonier, avind pistolul aţintit asupra lui. Ajunseră lingă Jager. 
Dacă Baltazar ar fi văzut limpede fața căpitanului, schimbul s-ar 
fi oprit în clipa aceea. 

— Taie-i legăturile! porunci comandantul. 

Baltazar tresări. Dar era atît de obișnuit să execute un 
ordin, încît gesturile lui deveniră dintr-o dată mai sprintene. 

Jager se întoarse către prizonier. 

— Domnule Ducu, ceva mai încolo e o poartă deschisă... 
Intră acolo! 

Bărbosul crezu că visează. Căpitanul porni domol spre 
oamenii lui. Și pe măsură ce ieșea din zona de bătaie a vînturilor, 
simţea cum se liniștește. Socoti în gînd că-i va trebui cel mult un 
ceas pentru a-i prinde pe toți. Mureșul și Tiîrnava Mare formau 
acolo un unghi drept. Din unghiul acela plin de smârcuri nu exista 
ieșire decît pe partea dinspre dealul Zăreșului, ocupată de oște- 
nii săi. Pentru a trece Tîrnava Mare în zona Mihalțului, vinătorii 
aveau nevoie de un ocol către Cisteiul-Românesc. Vreo douăzeci 

de oșteni le vor tăia drumul. Un alt grup va cobori cu podul pe firul 
apei Mureșului. Înghesuiţi din toate părţile, vinătorii vor fi adunaţi 
ca din oală. Însufleţit de gîndurile acelea, Klaus Jager ajunse lîngă 
oamenii săi. Pe fața lui aspră apăru pentru a treia oară în noap- 
tea aceea un zîmbet. Dar zimbetul se stinse la jumătate. Podul 
plutitor dispăruse de la locul lui. Urletul de furie al căpitanului 
ajunse pînă la fugari. Podul cobora iute pe lingă mal. Strigătele și 
înjurăturile soldaţilor se stingeau undeva departe. Cînd socotiră 
că au coborît destul, priponiră podul pînă trecură pe mal, cam în 
dreptul Mihalţului, apoi îi făcură vînt îndărăt, iar apa îl înhăţă 
lacomă și-l tri la vale. Fugarii își struniră caii în urma lui Marcu 
prin tufișuri înalte, pe poteci știute numai de el. Ocoliră Mihalțul 
și tăiară drumul mai departe, peste cîimpuri, apoi prin spatele cas- 
telului din Obreja. Doar Costache Caravană rămase mult în urmă, 
să pîndească de pe o coastă eventualele mișcări ale urmăritorilor. 
Ceilalţi suiră pantele dealurilor, cînd molcome, cînd repezi, coborîră 
în văi și goniră ca niște năluci lăsînd în urmă Crăciunelul-de-Jos, 
Blajul, Mănărade și încă vreo două sate adormite la ceasul acela. 
Uneori, mergeau drum lung prin apă sau se schimbau de pe un alt 
mal pe altul, făcînd ocoluri mari, știind că în felul acesta li se vor 
risipi urmele, iar cei care-i vor căuta la ziuă se vor descurca greu, 
pierzind multă vreme. 

Chirilă era mulțumit. Călărea tăcut în fața celorlalți. Îl 
păcălise din nou pe Jager. Bănuise planul lui de acțiune. Un singur 
lucru pierduse din vedere căpitanul: podul plutitor. Fără pod, cu 
greu ar fi putut să scape de urmărirea atîtor oșteni. 

Cînd se crăpă de ziuă, opriră într-o pădure întinsă, care 
pornea de la cele două maluri ale Tîrnavei Mari și se continua 
în dreapta și-n stînga pînă departe peste dealuri. Poposiră sub 
niște sălcii mari, pletoase, ale căror virfuri ascuţite mîngiiau apa 
tremurînd ușor, parcă înfiorate. Bolta răcoroasă adăposti caii și 
călăreţii. Acolo era locul de întîlnire cu Costache Caravană. Caii, 
obosiţi și flămânzi, ieșiseră de sub sălcii și se înfruptară din iarba 

proaspătă. Copacii, rari în locul acela, ofereau urmăriților avan- 
tajul de a cuprinde cu privirea o bună bucată de teren din lungul 
celor două maluri. 

Se împlineau cinci zile de cînd Sigismund Bâthory pusese 
în picioare întreaga Transilvanie din sudul Mureșului, dînd de știre 
pe la vaduri și prin castele, prin hanuri, prin sate și orașe, aruncînd 
pe urmele vîinătorilor și înaintea lor ștafete iuți și soldaţi obișnuiți 
cu urmăririle. Doar fiii podarului se gîndeau mai puţin la lucrurile 
acelea, fericiți că se află în plină aventură alături de niște oameni 
atât de vestiți. Din vreme-n vreme, se uitau cu nedumerire la Ducu 
cel Iute și nu le venea să creadă că omul acela mărunt și subțirel 
e chiar atît de voinic pe cît i-a mers faima. Părea mai degrabă un 
copilandru care se apropie de virsta bărbăţiei, așteptind să-i dea 
primele tuleie pe fața curată. Avea genele lungi, întoarse, buzele 
pline, delicate, parcă desenate de un pictor bun. Părul creţ, căzut 
pe frunte, sporea aerul lui de tinereţe. Nimeni nu i-ar fi dat acei 
douăzeci și opt de ani pe care-i avea. Doar umerii, ceva mai largi 
decît obișnuiții umeri ai băieţilor sub virsta maturității, arătau un 
oarecare semn de voinicie. 

Curînd, se auzi zgomot în lungul malului. Costache 
Caravană apăru dintre copaci, pășind sprinten înaintea calului, 
cu picioarele lui scurte și groase. Era o apariţie atît de stranie, de 
caraghioasă, încât chiar prietenii săi nu-și putură opri un zîmbet. 
Caravană arăta scurt și gros ca un butuc. Putea să aibă cincizeci de 
ani sau patruzeci, sau chiar mai puţin. Peste trupul otova îmbră- 
case un soi de haină peticită în fel și chip, avînd felurite buzunare 
în locurile cel mai puţin așteptate. Purta pe cap o pălărie atît de 
decolorată, încît nici meșterii cei mai dibace la culori nu ar fi putut 
bănui cum arătase în timpuri mai bune. Fața rotundă, cu umerii 
obrajilor grași, proeminenți, era străjuită de un nas cîrn. Ochii mari, 
niţel bolboșaţi, dădeau feţei în permanenţă un aer parcă mirat. 
După înfățișarea lui, Caravană putea fi luat drept unul dintre obiș- 
nuiții saltimbanci care umpleau tirgurile și înveseleau lumea cu 
pehlivăniile lor. Nici calul nu se arăta cu ceva mai prejos decît 

stăpînul. Cu toată înălțimea lui respectabilă, părea mai degrabă o 
capră uriașă, cu picioarele nefiresc de subțiri, cu urechile mari, peste 
limita obișnuită chiar la măgarii de rasă. Cu fire de păr crescute 
lungi sub buza de jos, cu părul mare, lățos, mai ales pe pîntece, cu 
botul mult prea ascuţit și lung pentru un cal, reușea minunat să 
se deosebească de semenii lui. Cînd mergea la pas, dădea impresia 
că aruncă picioarele ca o găină care-și caută hrana. Mulţi poate 
l-ar fi cumpărat, cu gîndul să-l arate prin biîlciuri. Dar pentru călă- 
rie, nici cel mai risipitor călăreț nu ar fi oferit prețul a două găini. 
Și tocmai aicea era cheia. Doar Costache și prietenii lui știau cât 
valorează calul acesta hazliu, care se apropia cuminte de grupul 
fugarilor, în urma stăpînului, superb în sluțenia lui. 

Costache Caravană fu salutat cu o explozie de bucurie. 
Omulețul primi cu plăcere vădită manifestările de simpatie, în 
timp ce își deșăua calul în felul lui, cu un anumit dichis ceremo- 
nios. Calul, despovărat de chingi, se învîrtea în jurul stăpînului lui, 
afișind un calm al mișcărilor împrumutat de la acesta. 1 se uita în 
ochi și aștepta porunci, lipsindu-se de iarba multă și proaspătă. 
În sfîrșit, cînd şaua dimpreună cu alte mărunțișuri fu așezată pe 
locul de popas, Costache i se adresă calului de parcă ar fi vorbit 
cu un slujitor credincios: 

— Hai, Zambilico, du-te să mănînci și să te saturi de apă! 
Nu prea am avut noi vreme în noaptea asta de asemenea lucrări. 

Calul porni cu demnitate spre grupul semenilor săi și-și 
văzu de treburi, înotînd cu picioarele lui subțiri ca de barză pe lingă 
tufișurile din lungul malului. Costache se uită cîteva clipe după el, 
cu privirea unei mame pentru copilul ei. Singura lui amărăciune 
consta în faptul că Zambilica nu era iapă. Ar fi dorit de la ea niște 
mînji pe care să-i dăruiască prietenilor săi. 

Ceilalți cai se opriră din mîncat la apariția Zambilicăi și 
se traseră îndărăt, minunîndu-se de asemenea arătare. Doar armă- 
sarii lui Chirilă și Ducu, amici vechi cu Zambilica, se apropiară de 
aceasta și-și frecară boturile de spinarea lui, arătindu-și bucuria 
revederii. Din grup se mai desprinse un cal trupeș, cu ochii cam 

blegi. Se apropie domol de Zambilica, tropăind măreț prin ierburile 
înalte. Văzindu-l atât de calm, trupeșul zăbovi cîteva clipe nehotărit. 
Apoi, cu o mișcare iute a botului, încercă să-l muște. Zambilica se 
întoarse fulgerător pe picioarele lui ca niște pirostrii, iar trupeșul 
primi o pereche de copite care-l năuciră. După asemenea cunoș- 
tință, caii își văzură de treburile lor, și se așternu între ei cea mai 
bună rînduială. 

Caravană scoase din săculeţ un ștergar lung și-l întinse pe 
iarbă. Pe ștergar își făcură apariția o piine mare, cu coaja plesnită 
cum e coaja copacului bătrîn, o bucată de slănină ardelenească 
îngălbenită de fum domol, niște cepe roșcate cît pumnul și o ploscă 
de lemn plină cu vin. Vînătorii îl priviră zimbind. Le era drag omu- 
lețul acesta ce nu uita niciodată de mîncare, chiar în clipele cele 
mai primejdioase. Caravană observă zimbetele. Faţa i se lumină 
de plăcere. Cu un gest larg, din care nu lipsea o anumită fală, pofti 
prietenii la dejun. 

Chirilă îi făcu semn spre Ducu. Vînătorul ghici dintr-o 
privire cauza palorii omului. Se apropie de el și-i desfăcu pansa- 
mentul, chicotind: 

— Doamne sfinte, neîndemînatici sînt oamenii principe- 
lui! Abia dacă te-au zgâriat. Ai avut norocul cel mare să dai peste un 
prieten ca mine. Am eu niște leacuri bune, care te pun pe picioare 
înainte de apusul soarelui. Sînt așa alintătoare, de parcă-ţi pare 
rău cînd se închide spărtura din piele. Nici nu simţi cînd le torn 
pe rană. Mi-a mers vestea că repar fără durere. 

Scose de prin buzunarele largi niște frunze de pătlagină 
și cîteva rădăcini asemănătoare vrejilor de cartofi. Stoarse rădăci- 
nile pe rană, iar usturimea fu atît de cumplită, încât vinătorul se 
ținu să n-o ia la goană cît îl țineau picioarele. 

— Așa! spuse Caravană satisfăcut. Cred că nici n-ai simțit. 
Acum punem pătlagina deasupra și, Dumnezeu cu mila! 

După ce strinseră puţina merinde rămasă, Ducu propuse 
să i se încredinţeze lui Chirilă comanda grupului lor. Vînătorul nu 
primi. Cunoscînd bine firea orgolioasă a grăsanului și priceperea 

lui de a se descurca în treburile grele, hotări să i se treacă acestuia 
misiunea de conducător. Costache nu-și ascunse deloc bucuria. Îi 
plăcea grozav să dea ordine. Și cu cât era grupul mai numeros, cu 
atît mulțumirea lui se arăta mai adîncă. Chiar dacă se nimerea cu 
un singur om alături, îi propunea de îndată să se aleagă un condu- 
cător. Cînd se întîmpla să fie numai Zambilica, îi dădea calului de 
înţeles că, între ei doi, lui i se cuvine cinstea de a hotărî. Intenţiile 
lui Caravană răzbeau greoi, din niște fraze lungi, întortocheate, fără 
nici un fel de legătură între ele. Zambilica îl asculta răbdător și nu 
dădea semne de iritare nici chiar atunci cînd vinătorul se apuca 
de unele discursuri mai lungi. Uneori, cînd era supărat, Costache 
îi reproșa că nu e iapă și-i povestea că știe el niște armăsari în 
Cîmpia Dunării, cu care i-ar fi făcut cunoștință dacă nu ar fi avut 
neprevederea să se nască de sex masculin. Cînd îi trecea supărarea, 
cuprins de căinţă că-i vorbise despre acest mare defect, Costache 
se apropia de Zambilica plin de vorbe de mîngiiere: 

— Să fii tu sănătos, Zambilico! Ce dacă ești cal? De fapt, 
nu se pot naște numai iepe. Cred că erai mai frumos la chip dacă 
te nășteai iapă. Dar după cîte știu eu, bărbaţii nu trebuie să fie 
cine știe ce frumoși. Asta e treaba femeilor. Noi avem alte rosturi 
pe lume. E drept că tu ești al dracului de slut. Cînd te-am dus în 
Dobrogea la iepele arăbești, fugeau de tine ca de Dracu. Tu nu 
trebuie să pui asta la inimă. Frumuseţea trece. Deșteptăciunea și 
bunătatea rămîn. Muierile, tot muieri. Nu se uită decît dacă ești 
chipeș. Știu că ai fi vrut să petreci și tu niţel cu iepele acelea, chiar 
așa ale dracului cum sînt, dar ești prea timid. Pe urmă, nechezatul 
tău parcă e lătrat. Mai îndulcește-l, băiatule! Altfel, greu mai pui 
mîna pe o iapă. De zece ani îţi dau sfaturi cum să te porți. Nu se 
prinde învățătura de tine, fiindcă ești îndărătnic și zurbagiu. Cînd te 
apropii de o iapă fă și tu niște fasoane, așa cum fac oamenii subțiri. 

Aici se oprea de fiecare dată, bîiguind ceva neclar. Nici 
în jurul lui nu prea se înghesuiau femeile cu dragostea lor. 

Trăsura baronului Albert Szentivâni ajunse la Alba-lu- 
lia cînd începu să înnopteze. Aerul de vară călduţ și leșios parcă 
se mai înviorase. Obosiţi de căldură și de drum, călătorii intrară 
prin poarta cea mare a cetăţii, străjuită de oșteni voinici, îmbră- 
caţi, după moda vremii, cu zale de fier și alămuri multe. În urmă 
rămase cîmpia care se deschidea la stînga și la dreapta cetăţii ca 
un evantai imens, proptit cu coada în dealurile dinspre Șard și 
cu virfurile în malurile Mureșului. Cîmpie bogată în cereale, care 
se prelungea de-a lungul apei pînă dincolo de cetatea Devei. În 
spatele cetăţii de scaun, dealurile acoperite cu vii și livezi de pomi 
prezentau a doua sursă de produse pentru stăpînii din Alba-Iulia. 
A treia sursă economică provenea din Ţara de Piatră, adică din 
inima Munţilor Apuseni. Pe văile Arieșului și Ampoiului, aurul 
aștepta doar să fie spălat în ciururi și dichisit în pungi mari. Nenu- 
mărate mine de aur unele știute de stăpînire, altele neștiute își 
trăiau viața, aducînd la suprafață bogății despre care localnicii 
puţin vorbăreți aminteau doar în treacăt. Faima belșugului de aur 
ajunsese de mult la Constantinopol, la Praga, la Veneţia și chiar mai 
departe, în întreaga Europă. Aventurieri de toate neamurile luau 
drumurile Transilvaniei și se afundau prin pădurile Apusenilor, 
pierzîndu-și urmele pentru multă vreme sau pentru totdeauna. 
Monopolul aurului se afla în mîinile celor îndrăzneți și puternici, 
iar crimele și jafurile rămîineau de cele mai multe ori tăinuite de 
stincile și ascunzișurile munților. 

Baronul își continuă drumul pe o stradă largă și dreaptă, 
străjuită pe margini de copaci bătrîni. Caii băteau pietrele străzii 

în trap mărunt. Zgomotul acela ritmic încînta auzul baronului, iar 
liniștea și ordinea din oraș îi dădeau acea mare siguranţă a omului 
aflat alături de semeni potriviţi cu el. Opriră la poarta unei curți 
cu ziduri înalte, de piatră. Slujitorii casei deschiseră poarta, iar 
trăsura își continuă drumul printre boschete de trandafiri pînă-n 
fața unei case cu două caturi. Un tînăr îmbrăcat în haine de catifea 
neagră, strînse pe corp și mirosind a parfum bun, se apropie de 
trăsură. Era unul dintre secretarii lui Iojica. Al vestitului Iojica, 
acel cancelar al principelui Transilvaniei despre care se vorbeau 
multe și se șopteau și mai multe. 

— Unde-i domnul Iojica? întrebă Szentivâni bine dispus. 

Tînărul se înclină ceremonios. 

— Vă roagă să-l iertați. Unele treburi grabnice îl rețin 
la curte. 

— Lucrează atît de tirziu? 

— Oh! rise tînărul. Timpul domnului cancelar e după 
împrejurări. Uneori se vede lumină toată noaptea în odaia lui de 
lucru. 

— Acum s-ar putea să fie o astfel de împrejurare? 

— Una mai măruntă, domnule baron. Cu o jumătate de 
ceas înainte de sosirea voastră, o ștafetă ne-a adus vestea despre 
capturarea unui lotru, pe a cărui viață s-a pus preț o sută de ducați 
de aur. E vorba despre un oarecare valah de prin părțile Oltului, 
Ducu cel Iute. Excelența-sa domnul cancelar mi-a destăinuit că 
la execuţie va asista chiar principele, în persoană. Cred că mîine 
dimineaţă va fi greu de găsit un loc în piaţa cea mare. Pentru dom- 
nia-ta aș putea să aranjez eu lucrurile. Cunosc o casă de unde se 
vede minunat. De acolo veţi avea prilejul să urmăriți execuția dim- 
preună cu domnul conte Teleki Lajos, căruia am avut deja plăcerea 
să-i rețin două locuri. Dar poftiți în casă! Am auzit că aţi vindut 
castelul de la Obreja pe un preţ foarte bun. De mult nu s-au mai 
făcut asemenea vinzări mari pe aici. 

Szentivâni aprobă din cap, bucuros de aprecierile 
tinărului. Vestea prinderii lui Ducu îi umplea inima de fericire, 

gindindu-se că Maria-Florenţa va fi foarte dezamăgită. O privi 
cu coada ochiului, reținîndu-și pe jumătate un zimbet. Dar, spre 
mirarea lui, baroana rise zgomotos, iar cînd se potoli îi spuse cu 
mare siguranţă în glas: 

— Pînă dimineaţă mai e mult. Cine se bucură prea 
devreme riscă să plîngă mai tirziu. Vînătorii ăștia au mai fost în 
mîinile voastre și nu prea v-au dat răgaz să-i judecați. 

Tînărul secretar cătă spre ea mirat și vru să-i spună o 
vorbă de duh. Dar Szentivâni, care nu voia să scape de a asista la 
spiînzurarea lui Ducu, îl întrebă dulceag: 

— Zici că domnul Teleki a reținut două locuri? 

— Da, excelenţă. Se pare că e foarte bogat. Aruncă în 
dreapta și-n stînga cu aurul și cu banii. La sosire, a dăruit doi ducați 
slujitorilor casei. Mie mi-a dat, de asemenea, doi ducați și încă doi 
pentru vestea prinderii lui Ducu. Am convingerea că cine stă în 
preajma domnului conte se umple de aur. 

Szentivâni se încruntă. Prinse aluzia tînărului la faptul 
că el încă nu umblase la buzunare. Își ascunse mînia, gîndindu-se 
că prin acest secretar limbut va reuși să afle multe lucruri folo- 
sitoare, mai ales că viața de la curtea principelui îi era aproape 
necunoscută. Rise, iar cînd se întoarse către secretar, în mină îi 
străluci un ban de aur, cam la prețul unei jumătăți de ducat, și 
tînărul îl luă fără multe fasoane. 

— Ţi-am uitat numele, spuse baronul prietenos. 

— Excelența-voastră are de reținut atîtea lucruri impor- 
tante, încât e firesc să uite numele unui biet secretar de cancelarie. 
De fapt, am un nume scurt și ușor de reținut. Mă numesc Ianoș 
Chioreanu. 

„Nu e deloc prost, gîndi baronul. Întâi îmi atrage atenţia 
că nu e cazul să-i rețin numele, apoi îmi strecoară o aluzie cam în 
doi peri că nu sînt în stare să ţin minte un nume atît de ușor ca 
al lui. Sau, naiba știe? Poate că mă frămâînt prea mult. Am auzit 
că la curtea principelui se cam vorbește cu două înțelesuri și că 

într-o discuţie trebuie să fii mereu la piîndă a prinde, cum s-ar zice, 
înţelesul cel mai bun.” 

— Eşti valah? întrebă baronul. 

Ianoș rise, dezvelindu-și dinții frumoși. 

— Nu, excelenţă. Bunicii mei au fost valahi. 

„Tot un drac, gîndi baronul. În sfîrşit, e bine cînd un valah 
se leapădă de ai săi.” 

Chioreanu îi ghici gîndurile și-și ascunse un zîmbet 
batjocoritor. 

Iojica veni târziu. Îmbrăcat simplu, în haine complet 
negre, părea mai înalt și mai slab decît în realitate. Nu purta 
podoabe, foarte la modă pe timpul acela. Mersul lui falnic și pri- 
virea aspră îi dădeau mai degrabă aerul unui comandant de oști. 
Vorbea măsurat și potolit. Nimeni din cei care-l cunoșteau nu 
putea afirma că l-a auzit ridicînd glasul, chiar în împrejurări din 
cele mai deosebite. 

Cancelarul schimbă la cină cîteva cuvinte cu Szentivâni 
și cu Maria-Florența. Le ceru chiar lămuriri în privința locului unde 
se vor stabili. Baronul răspundea încercînd unele sentimente con- 
tradictorii. Se simțea din cale-afară de mulțumit să șadă la masă 
cu Iojica. Omul acesta scump la vorbă deţinea toate secretele cîr- 
muirii din Transilvania. Cuvintul ca și hotăririle lui se bucurau 
totdeauna de aprecierile lui Sigismund Bâthory. Mulţi socoteau că 
Iojica ar fi adevăratul conducător al principatului. Că în ziua cînd 
i s-ar întîmpla o nenorocire acestui om, principele s-ar afla fără 
pic de apărare în fața zecilor de dușmani, toți oameni cu greutate 
în rîndul nobililor. Pe de altă parte, baronului îi displăcea aerul 
de superioritate pe care-l afișa cancelarul în faţa lui și a celor- 
lalți nobili, știind că Iojica se trage dintr-o umilă familie de valahi 
bănăţeni. Iar faptul că se bucura de o inteligenţă cu totul ieșită din 
comun nu echivala nici pe departe cu o obirșie aleasă. 

În timp ce Szentivâni se frămînta cu asemenea probleme, 
doamna Maria-Florenţa discuta plină de însufleţire. 

— Am vrea să ne stabilim la Aiud, excelenţă, spuse ea. 
Avem acolo un castel nu chiar atît de impunător ca Obreja, dar 
mai frumos și mai apropiat de unele dintre rubedeniile noastre. 
La Alba-lulia nu ne-am gîndit niciodată. Noi nu sîntem obișnuiți 
cu viața de la curte. E adevărat, domnule cancelar, că principele 
v-a oferit un titlu de noblețe pe care l-aţi refuzat? 

Iojica ridică spre ea ochii negri, pătrunzători și un zimbet 
fugar îi trecu pe faţa severă. Îi plăcea femeia aceasta curioasă, cam 
provincială în maniere, dar directă în discuţie, lipsită de mește- 
șugul de a trage de limbă. Meșteșug de care se foloseau din plin 
doamnele de la curte. 

— E adevărat, doamnă! 

— De necrezut, murmură baroana. Pînă azi nu am auzit 
să refuze cineva un titlu de noblețe. Și cum aţi motivat refuzul? 

— Nu l-am motivat, dar cred că titlurile căpătate sînt 
haine de împrumut. Ori îţi vin prea mici, ori prea mari. 

— Poate titlul. Dar titlul e însoţit întotdeauna de unele 
proprietăți. 

— Proprietăţile le-am primit, doamnă, rise cancelarul. 

— Păcat! V-ar fi fost necesar și un titlu. 

Se opri brusc, speriată de ceea ce spusese. Mai speriat 
decît ea se arătă baronul, care interveni, încercînd să dreagă ceea 
ce stricase Maria-Florenţa: 

— Cu titlu sau fără titlu, excelența-sa e al doilea om al 
principatului. Cu felul acesta de exprimare, doamnă, ţi-ai face aici 
la curte o sută de dușmani pe zi. 

— Şi osută de prieteni, rise încă o dată cancelarul. Întâl- 
nim atît de puţini oameni care spun ce gîndesc, încît trebuie să 
ni-i facem prieteni. Dar, să nu uit. Nu vă pare rău după Obreja? 

— Ba da. Ne-am obișnuit acolo. 

— Poate că v-aţi grăbit cu vinzarea. 

— E părerea mea, excelență. Din păcate, nu și a dom- 
nului baron. 

— Se spune că sub castelul Obreja s-ar afla unele bogății. 

— Zvonuri, se încruntă baroana. Acum douăzeci de ani, 
soțul meu a clădit Obreja pe ruinele vechiului castel. Un castel 
care aparținuse unui unchi de-al baronului. Mai precis: vechiul 
castel a fost al baronului Ioan de Szentivâni. Cînd s-a clădit noul 
castel, toate ruinele au fost îndepărtate. Soțul meu avea un plan al 
vechiului castel, cu toate tainiţele lui. Dar căutările au fost zadar- 
nice. Nu s-a găsit nimic — și vă asigur că nici un colțișor nu a rămas 
necercetat. 

— Mă mir, spuse Iojica. loan de Szentivâni stăpinea peste 
șaizeci de mii de iugăre de pămînt. Se spune că întreaga avere o 
depozitase în Obreja. Într-o primăvară, castelul a fost atacat de 
turci. Luptele au ţinut vreo două zile. Cînd au pătruns turcii în 
castel, baronul dispăruse fără urmă, dimpreună cu banii, cu aurul 
și cu mulțimea de bijuterii, a căror faimă ajunsese la Constantino- 
pol. Asemenea bogății nu pot dispărea chiar fără urmă. 

— Excelenţă, interveni Szentivâni cam plin de el. Se pare 
că acea cronică rămasă din timpul asediului a fost mincinoasă. 
Douăzeci de ani am căutat presupusa comoară și sînt un om care 
știe să caute. 

— Ciudat! murmură cancelarul. La Constantinopol nu 
a ajuns nimic din aurul lui loan de Szentivâni. Asta e lucru sigur. 
Mai aveţi acea cronică și planurile vechiului castel? 

— Nu. Nu le mai am. Poate știți că anul trecut cineva 
a pus foc unei aripi a castelului. Ei bine, acele documente au ars 
dimpreună cu lucrurile de acolo. 

— Păcat! Unii cred că averea ascunsă de Ioan de Szen- 
tivâni trecea de un milion de galbeni. 

— Păcat de ce? întrebă Maria-Florenţa. Sub Obreja nu 
se găsește nici măcar o jumătate de galben. Mai degrabă cred că 
Ioan de Szentivâni a reușit să se strecoare printre turci, dimpre- 
ună cu aurul lui. 

— S-ar fi aflat vești despre el, replică Iojica. 

— Poate. Dar tot așa de bine s-ar putea ca baronul să 
fi picat la acea vreme pe cine știe ce miîini de lotri. Aceștia să-l fi 
omorît și să fi dispărut cu aurul. Cine mai știe ce a fost cu adevărat? 

— Ştiu oamenii din satele învecinate. 

— Or fi știind, excelență. Or fi știind despre asediu. Asta 
știm și noi, dar e cam puțin. 

— Poate, încheie Iojica. În tot cazul, o avere de un milion 
de galbeni nu trece neștiută de nimeni. 

Dimineaţă, la micul-dejun, pe care-l luară destul de 
devreme, baronul și baroneasa nu mai avură satisfacția să stea de 
vorbă cu cancelarul. Maria-Florenţa se retrase destul de curînd în 
odaia ei, unde o aștepta o vestită ghicitoare de prin partea locului. 
Rămas singur, Szentivâni își aminti de Ianoș Chioreanu. Ar fi vrut 
să discute cu el în privinţa locului promis la execuția ce urma să 
aibă loc în dimineața aceea. Slujitorii casei îl informară că secreta- 
rul plecase de cu noapte, undeva în afara cetăţii. Înciudat, baronul 
porunci să i se aducă trăsura și se îndreptă spre palatul principelui. 

Curtea palatului, înconjurată de ziduri înalte, pavată fru- 
mos cu piatră de granit, era aproape pustie la ora aceea matinală. 
Principele și curtenii se sculau tîrziu. Numai treburile grabnice, 
cu totul ieșite din comun, reușeau să strice uneori acel obicei. 

În curte, Szentivâni se întîlni cu tînărul conte Lajos 
Teleki, proprietarul unor întinse domenii din nordul Transilva- 
niei. Îmbrăcat totdeauna în haine scumpe, după ultima modă de 
la Viena sau Praga, Teleki era socotit arbitrul eleganţei ardelene. 
Om de gust și fin politician, priceput în afaceri și lacom, bătrinul 
Teleki strînsese averi uriașe pentru acele timpuri. Tînărul Lajos 
se ferea pină și de dregătoriile importante. Afemeiat și curajos, 
fusese amestecat în unele scandaluri prin capitalele Europei, dar 
cutezanţa lui, dublată de istețime și de risipa de aur, îl scăpase cu 
obraz curat. Mai mult chiar: datorită firii sale deschise și vesele, 
reușea adeseori să-și facă prieteni din cei mai înverșunați dușmani. 
Trecut de treizeci de ani, pe fața lui frumoasă apăruseră două cute 

adinci, care, în loc să-i dea un aer de maturitate, îi sporeau farme- 
cul. Înalt peste limita mijlocie, mersul și ținuta lui mai păstrau 
ceva din suplețea adolescenților. 

Văzîndu-l pe Szentivâni, Teleki îl strigă prietenos și cu 
o anumită nuanţă se respect. Baronul îi fu recunoscător pentru 
primirea aceea și se apropie bucuros. Contele îi strînse amîndouă 
mîinile, în semn de amiciție, apoi se întoarse pe jumătate către 
tînărul blond, spălăcit, care în afară de o chelie destul de pronun- 
țată nu se putea mîndri decît cu niște pistrui mari, grupați în jurul 
nasului ca niște boabe de piper. 

— Domnule baron, spuse Teleki, dumnealui e contele 
Szatmâri, viitorul moștenitor al bătrinei contese de Szatmâri. 
Acea admirabilă doamnă care nu-și lasă nepotul să poarte o biată 
perucă, susținînd că numai naturalul are preţ în viață. Acea admi- 
rabilă doamnă care a tras cu arma după dregătorii principelui. 
Acea doamnă care la peste optzeci de ani după spusele altora și la 
aproape șaizeci după spusele ei se ţine atît de bine încît mai iese 
dimineaţa călare, să se plimbe pe frumoasele ei domenii. Acea 
doamnă care a binevoit să-mi arunce în cap o salatieră de argint, 
numai pentru faptul că am avut neprevederea să-i spun: „Doamnă, 
arătați minunat”. 

— Mincinosule! mi-a strigat ea. Crezi că eu nu știu cum 
arăt? Chiar dacă mai jumulesc eu ceva ani din virsta adevărată, 
pe care nu ţi-o spun, pentru că ești obraznic, știu cum pot arăta 
la anii mei. Haide mai bine să guști dintr-un vînat proaspăt și să 
golim amîndoi o oală de pălincă. Pramatia asta de nepot nu știe 
să bea. Mă mir cum îl mai rabdă pămîntul. 

Contele Teleki se întoarse sporovăind ușor către alt tînăr, 
înalt, cu ochii gălbui, cu privirile moi ca de pisică, și-l prezentă. 

— Domnule Szentivâni, dumnealui e un vechi prieten, 
baronul Ștefan de Zerind, fiul baronului Imre de Zerind. Și acum, 
domnilor, pentru că principele e în toane rele, propun să facem 
o plimbare și să-l scutim de prezenţa noastră măcar pentru azi. 

— Credeam că va asista la execuţie, spuse Szentivâni, 
vriînd să arate că e bine informat. 

Contele rise. 

— Execuţia nu mai are loc, domnule baron. Sau, în orice 
caz, e aminată pentru multă vreme. Ducu cel Iute a scăpat din miîi- 
nile oamenilor noștri. Curierul care a venit azi-noapte ne-a informat 
că cei o sută douăzeci de soldaţi care îl duceau legat burduf au 
fost atacați de unii prieteni ai prizonierului. Așa că, pină una-alta, 
numărăm la apel cîțiva slujitori credincioși mai puţin. Principele 
e foc și pară. N-aș vrea să fiu în pielea celor care l-au escortat. A 
înjurat, a trîntit tot ce i-a picat în mînă, iar acum doarme, obosit 
de asemenea trudă. Zău că nu e ușor să înjuri și să spargi tot ce-ţi 
pică prin apropiere! 

Ceilalţi tușiră cu înţeles și se uitară temători împrejur. 
Doar unul ca Teleki putea să facă asemenea ironie la adresa lui 
Sigismund, fără să-i pese de urmări. 

— Era atât de însemnată prinderea acelui lotru? îndrăzni 
Szentivâni. 

— Poate, zise gînditor contele. Dar nu fuga lui Ducu l-a 
scos din fire pe principe. Mai degrabă faptul că scrisoarea se află 
la el sau la prietenii lui. 

— O scrisoare? se mirară cei trei. 

— Da, domnilor. O scrisoare adresată sultanului. Va 
ieși un tărăboi cum n-a mai fost de mult pe meleagurile acestea. 
Principele ducea în secret unele tratative cu turcii, pentru a ieși 
din tabăra creștinilor. Vă închipuiţi ce s-ar întîmpla dacă această 
scrisoare ar ajunge, de pildă, în mîinile împăratului Rudolf. 

— Nu mai povestiți, domnule! strigă speriat baronul. Am 
putea fi trași la răspundere. 

— Așa e! zimbi Teleki. Sint lucrări care nu ne privesc. 
Sau poate că ar trebui să ne privească. Dar iată-l pe contele Hans 
Beckembauer. Bună ziua, domnule conte! Baroane Szentivâni, 
după cîte știu, ați făcut afaceri din cele mai bune cu acest domn. 

Sincer să fiu, îl cunosc doar de cîteva zile pe noul castelan din 
Obreja, dar l-am îndrăgit atît de mult, încît întîlnirea de azi îmi 
face mare plăcere. 

Contele Beckembauer zimbi și se înclină politicos în 
faţa celor patru nobili. Înalt și spătos, cu părul galben-roşcat rebel 
pe fruntea largă, îmbrăcat într-un costum vișiniu strîns pe corp, 
împodobit cu puţine bijuterii, cu fața lungă de un cot și simpa- 
tică, avînd ochii albaștri, limpezi, lasă o bună impresie celor care-l 
cunoșteau chiar numai pentru o clipă. 

— E o mare cinste pentru mine, domnule conte. Atenţia 
voastră e plină de bunăvoință, răspunse Beckembauer cu modestie. 

„Pe legea mea, gîndi Teleki, iată unul dintre puţinii 
oameni care vin la curtea principelui fără să afișeze cine știe ce 
avere!” apoi spuse cu voce tare, adresîndu-i un zimbet fermecător: 

— Presimt, domnule conte, că voi petrece multe clipe 
încîntătoare alături de voi. Dar nu o văd pe sora voastră. Aud că 
în Transilvania nu s-ar afla o călăreață mai desăvirșită ca ea. Cît 
despre frumuseţe, spun unii că pînă și florile rare pălesc în fața 
ei. Dacă e așa, va trebui s-o aduceţi măcar la balurile de la curtea 
principelui. Altfel, cred că roiuri de cavaleri vor pica în ospeţie la 
Obreja, făcînd unele drumuri lungi pentru un zîmbet, pentru o 
privire fugară sau poate lipsiți de noroc. Și nu cred că eu aș putea 
să mă număr printre ultimii musafiri poftiți sau nepoftiți. De altfel, 
am avut îndrăzneala să le trimit chiar în această dimineaţă doi 
cai de rasă cum nu se mai află prin împrejurimi. 

— Ah, m-am întâlnit cu ei aproape de Mureș, se entuzi- 
asmă Beckembauer. Dacă sînt cei pe care i-am văzut, atunci nu 
mai încape îndoială că e un dar regesc. 

— Îi ducea un slujitor gras și scurt, cu pălărie de paie? 

— Întocmai. 

— Aceia sînt caii pe care am avut cinstea să-i dăruiesc 
viitorilor prieteni din Obreja. 

— Sînteți mărinimos, domnule Teleki. 

— Nu. Nu sînt mărinimos, ci numai viclean sau pre- 
văzător. Nu vreau să mi-o ia alții înainte. Și acum dați-mi voie 
să vă prezint niște prieteni. Acești domni îmi vor ierta numai în 
felul acesta necuviința de a fi uitat o clipă că sîntem împreună. Pe 
domnul Szentivâni îl cunoașteți. Dumnealui e contele Szatmâri, 
iar acest tînăr care-mi face onoarea să se numere printre cei mai 
apropiaţi e domnul baron Ștefan de Zerind. 

Își strînseră mîinile cu voioșia celor tineri. Ștefan de 
Zerind ținu ceva mai mult mîna lui Beckembauer și, privindu-l 
cu mare atenţie, spuse șovăielnic: 

— Am credinţa că ne-am mai văzut cîndva. Nu-mi amin- 
tesc unde și cînd. Poate mai de mult. Sau poate semănați foarte 
bine cu cineva dintre cunoștințele mele. 

Beckembauer zîmbi. Nici cel mai fin observator nu ar fi 
putu ghici tresărirea lui interioară. Într-o fracțiune de secundă, îl 
recunoscu pe Zerind. Se întîlniseră la Constantinopol, pe vremea 
cînd Beckembauer se numea Ion Cristu și reprezenta acolo inte- 
resele lui Mihai, cel care avea să ajungă domn al Ţării Românești. 
N-au stat niciodată de vorbă împreună, dar se văzuseră la curtea 
sultanului. 

— S-ar putea să ne cunoaștem, răspunse tînărul. Poate 
a-ţi umblat pe la Viena sau prin Bavaria. Eu am călătorit mult. 

— S-ar putea, rosti gînditor Ștefan de Zerind, fără să bănu- 
iască nici pe departe că din clipa aceea se află în mare primejdie. 

Pagină intenționat goală 


CAPITOLUL IV 


Costache Caravană o luase înaintea grupului de fugari 
cu vreo douăzeci-treizeci de pași. Calul mergea molcom. Noaptea, 
lipsită de lună, le îngreuna mersul. Nori mari se vălătuceau pe cer, 
iar aerul era greoi și stătut. Caravană discuta domol cu Zambilica, 
și cuvintele ajungeau la însoțitorii lui ca niște biziituri ritmice, 
fără sfîrșit. Uneori, vinătorul își curma vorbele furat de cine știe 
ce ginduri. Zambilica se oprea mirat, iar stăpinul se scutura de 
gindurile acelea și începea să sporovăie ușor. 

— O ființă mai a naibii ca tine nici n-am întâlnit. Mănînci, 
dormi și nechezi. Așa e cînd nimerești peste un stăpîn bun ca mine. 
Îţi faci de cap. Mă mir că nu ţi-a trecut prin minte să te duc eu în 
spinare. Ai început să faci pe grozavul că ești deștept. Să știi că 
numai proștii se cred deștepți. Cum îmi dau câte-o părere, începi 
să strimbi din nas și să nechezi. Mă rog! Eu nu spun că trebuie să 
fii de acord cu mine chiar în toate privințele, dar nici să nu uiţi că 
eu sînt cel care hotărăște pentru amindoi. De zece ani umblăm 
împreună și am fost mai mult singuri. Trebuia să stau și eu cu 
cineva de vorbă. Grea viață, Zambilico! Pe timp din ăsta de noapte, 
omul ar trebui să stea la casa lui, în așternutul călduţ. Să-și audă 
copiii cum vorbesc prin somn. Să se întoarcă pe partea cealaltă, 
înjurînd somnoros cîinele care l-a trezit, fiindcă i s-a făcut lui de 
lătrat așa, din senin. Știi tu ce înseamnă să ai casa ta, nevasta și 
copiii alături de tine, ograda și pămîntul tău? De unde naiba să 
știi? Parcă și eu am uitat. Să stai seara cu mîinile aduse sub cap și 
să faci planuri. Să ieși primăvara la prima arătură. Să cerți copiii 

Capitolul IV 





pentru unele pozne. Să te duci prin vecini și să mai schimbi o vorbă. 
Tu habar nu ai de toate astea, Zambilico. Ești cu gîndul numai la 
iepele din Lunca Dunării. Știi tu cum ar trebui să fie pentru fiecare 
om? Cînd l-o deștepta cineva noaptea din somn, acela să fie un 
vecin, căruia-i naște nevasta, ori un oaspete drag venit de la drum. 
Poate că pe undeva o fi asemenea fericire, dar la noi nu s-au pome- 
nit astfel de timpuri. Dacă latră cîinele, tresari din somn, speriat, 
închinîndu-te cu gîndurile la turci, la tătari, la cine știe ce călcări 
boierești sau la niște lotri care omoară și jefuiesc fără teamă de 
pedeapsă. Așa e pe-aici. Ţările mici au fost totdeauna amenințate. 
Vin turcii peste noi cînd te aștepți mai puţin. Ne taie, ne împrăștie, 
aduc domn nou fără să ne întrebe, ne jefuiesc și ne pun să lucrăm 
pentru ei. Vin tătarii, vin austriecii, vin leșii. Ţi-e mai mare dragul 
cum se înghesuie peste cei mici. Crezi că eu nu am avut casă și 
nevastă și copii? Am avut. Mii-au tăiat turcii într-o noapte. Eu eram 
pe vremea aceea un amărit care nu știa să ţină măcar un cuţit de 
tăiat pîinea. Pe mine m-au luat rob fiindcă eram voinic. De fapt, 
nici nu mă cheamă Caravană. Adevăratul meu nume e Costache 
Cneazu. „Caravană” mi-au zis de cînd colind lumea în lung și-n 
lat. Nici prietenii mei cei mai buni nu știu cîte ţi-am spus ţie. Eu 
nu am obiceiul să le povestesc oamenilor despre necazurile mele, 
fiindcă le amintesc de necazurile lor. Dacă pot să le aduc bucurii 
și vești bune, atunci nu-mi mai tace gura zile întregi. 

Caravană opri calul și se săltă în șa. La vreo cîteva sute 
de pași în stînga, zări niște focuri. 

Or fi ciobani, spuse Marcu. 

— Nu. Nici vorbă, murmură Ducu cel Iute. Ciobanii fac 
un singur foc. Acolo sînt patru. Dar nici oșteni de-ai lui Sigismund 
nu sînt. Aceștia nu înnoptează în cîmp decit la vreme de război. 

Descălecară și-și pregătiră armele. Caravană vru să plece 
în recunoaștere, dar se opuse Chirilă. 

— Tu ești conducătorul, zise hotărît. Trebuie să rămii 
pe loc și să ai grijă de oameni. Dacă se întîmplă ceva rău, vă dau 
de știre prin șuierături. 

După acele cuvinte, vînătorul dispăru printre tufele mari. 
Pe toată întinderea aceea nu se auzea decît șuieratul vîntului, 
care întorcea mlădiţele tufelor ca pe niște rochii. Ploaia rămăsese 
undeva în urmă. Trecuse mai bine de un ceas de cînd plecase Chi- 
rilă. Podarul și băieţii erau neliniștiți. Caravană și Ducu așteptau 
fără teamă, cunoscînd bine dibăcia cu care se strecura prietenul 
lor. Norii se vălătuceau pe cerul jos ca niște căpițe uriașe. Departe, 
poate deasupra Mureșului, se lumina treptat. Doar prin părțile 
Blajului, furtuna de desfășura în toată puterea ei. 

Chirilă apăru la fel de neașteptat după cum plecase. 

— Avea dreptate Ducu, spuse el. Nu sînt ciobani și nici 
oşteni de-ai lui Sigismund. În jurul focurilor am numărat mai mult 
de șaizeci de cavaleri, aflați sub comanda contelui Teleki. Din dis- 
cuţiile purtate între ei, se pare că principele ţine cu orice preţ să 
pună mîna pe noi. Întreaga Transilvanie dintre Blaj și Brașov e 
în alarmă. Sînt păzite drumurile, marginile de păduri, podurile, 
hanurile, trecătorile și satele. S-au pus posturi sau pînde fixe, iar 
garnizoanele din Mediaș, din Sighișoara și chiar Brașov ne vor 
aștepta și ele. 

— Se pare că vom trece greu, se sperie Marcu. 

— La dracu! rise Caravană. Am trecut noi prin hopuri 
mai grele. Iar dacă vor păzi ca cei de lîngă focuri, le putem lua și 
încălțările din picioare. 

— Dar n-am isprăvit, îl întrerupse Chirilă. Teleki pome- 
nea despre o afacere dintre Sigismund și pașa Khidr de Timișoara. 
Poimîine, va pleca dinspre Cîmpeni către Alba-Iulia un transport 
cu treizeci și opt de ocale de aur. Aurul acela va lua apoi drumul 
Timișoarei, iar Sigismund va primi în schimb cinci sute de cai. Se 
pare că acest Khidr, cât o fi el de pașă, e cel mai mare hoț de cai din 
câți s-au pomenit pînă acum. 

Auzind asemenea vorbe, Caravană rîse ușor, pițigăiat și 
comandă plin de ifose: 

— Pe cai, domnilor! Surpriza pe care i-o pregătim lui 
Sigismundva fi atît de grozavă, încît cred că după aceasta principele 

va turba definitiv, dacă damblaua nu va avea nici o putere asupra 
lui. Vă rogsă nu mă întrebaţi nimic, dragii mei. Uneori, eu și Zam- 
bilica avem niște sclipiri de care trebuie să se țină seama. Aveţi 
încredere în Caravană, așa cum aţi avut în multe rînduri. După 
mine, domnilor! 

Și, spre mirarea celorlalți, Costache întoarse calul, por- 
nind îndărăt pe drumul pe care veniseră. Ca de obicei, Caravană 
luă un avans față de ceilalți, iar aceștia păstrară distanţa, știind 
că în astfel de împrejurări vînătorul avea multe de discutat cu 
Zambilica. Dar vorbele nu veniră prea repede, și din această cauză 
calul se opintea mereu, întorcea botul a reproș sau călca ceva mai 
apăsat ca de obicei, iar vinătorul ghici că animalul se simte ofen- 
sat de acea lipsă de atenţie. Tirziu, cînd vorbele porniră molcom, 
Zambilica deveni mai vioi și-și văzu de treaba lui, aţinînd cu multă 
atenţie potecile pădurii, călcate doar cu puţină vreme înainte, în 
sens invers. 

— Știi cum e damblaua, Zambilico? întrebă vinătorul. 
Eu cred că ar fi cam așa: întorci gâtul niţel într-o parte și rămii cu 
el înțepenit. De fapt, cred că toți nobilii sînt atinși de dambla. Prea 
umblă țepeni. Iar cînd vor să se uite în jos, nu-și curbează gâtul. Se 
schimonosesc în toate chipurile, coborînd privirile pe lingă nas, 
și se chiorăsc de mai mare dragul. Sigismund Bâthory ne caută 
între Blaj și Brașov. Acesta e drumul cel mai scurt spre Ţara Româ- 
nească. Să caute mult și bine. Eu mă întorc frumușel din drum, 
trec noaptea asta de Blaj și de Alba-Iulia, aținîndu-mă tot timpul 
la nord de Mureș. Dacă nu ţi-a trecut prin minte o chestie ca asta 
— și tu ești cal cu scaun la cap — atunci să fii sigur că nici princi- 
pelui nu i-a trecut. El nu-și poate închipui că eu mă aţin pe lingă 
vizuina lupului, în timp ce ar trebui să gonesc din toate puterile pe 
drumul Brașovului. Asta se cheamă, printre oamenii subţiri, „stra- 
tegie”. Să nu crezi că nu am fi putut trece prin barajul de oameni 
ai principelui. Am fi putut, dar m-am gîndit că acei cinci sute de 
cai ai lui Khidr de Timișoara ar putea sluji foarte bine în oștirea 
lui Mihai-vodă, domnul Ţării Românești. Pentru asta vom ieși în 

întîmpinarea celor care duc aurul spre Alba-Iulia. Sigismund are 
prea mult aur. Armata noastră de la Dunăre nu are deloc. Slăbindu-l 
pe principe, care urmărește cotropirea Ţării Românești, ne ridicăm 
noi mai puternici. În sfârșit, lucrurile astea tu le rumegi mai greu. 
Crezi că eu nu am băgat de seamă că ai căscat de vreo cîteva ori, 
și numai cînd ai auzit de iepele de la Timișoara ai ciulit urechile. 
Auzi, Zambilico? Acum cîteva luni, Sigismund i-a cerut domnu- 
lui Mihai să ne prindă și să ne trimită legați burduf la Alba-Iulia. 
Știi ce i-a răspuns Mihai-vodă? „Măria-ta, să ne ierți de neputinţă! 
Auzim că acei vestiți vînători stau mai mult prin părțile Transil- 
vaniei, chiar prin apropiere de Alba-Iulia.” Tu îl știi, Zambilico, pe 
Ion Cristu? Ei, na! Cum dracu nu-ţi aduci aminte? Băiatul acela 
înalt, cu părul galben-roșcat. Acum îl cheamă Hans Beckembauer. 
Al naibii, vorbește nemţește mai abitir ca un neamţ. Cu el i-am 
pregătit o bucurie principelui. De fapt, am împînzit Ardealul cu 
oameni de încredere. Semnul nostru de recunoaștere e un inel 
de argint, pe care e gravată o frunză de stejar. Avem oameni și în 
Moldova. Ne-a intrat nouă și lui Mihai-vodă o păsărică în cap, de 
care ai rîde și tu. Vrem să facem o ţară cu hotarele întinse pînă 
vor cuprinde toată suflarea românească. Zici că e greu. Parcă eu 
spun că e ușor? Ne trebuie oșteni, bani, multă viclenie și nițică 
baftă. Știi tu ce înseamnă să ai un om ca Ion Cristu, la doi pași 
de Alba-Iulia, în vreme de vrajbă cu Sigismund? Ion se va pricepe 
să-i ridice pe cei două mii de iobagi împotriva principelui. Se zice 
că sub castelul de la Obreja s-ar afla o comoară. Tare bine ne-ar 
prinde! Anul trecut am intrat, într-o noapte, în castel dimpreună cu 
Ducu și Chirilă. Am găsit acolo planul vechiului castel și o cronică 
din acele timpuri. Am pus apoi foc acelei aripi de castel și ne-am 
luat tălpășița. Hirtiile sînt acum în mîinile lui Cristu. Roșcatul 
ăsta e unul dintre cei mai învățați oameni ai noștri. S-ar putea să 
afle comoara. 

Furtuna se potolise. Doar urmele ploii se mai păstrau încă 
în toată puterea lor. Călăreţii lăsaseră în urmă de puțină vreme 
cetatea Alba-Iulia, trecuseră de Șard și se aflau într-un crîng cu 

copaci tineri, întins pe fața unui deal numit prin acele părți Măgura 
Vulpii. 

Se lumina de ziuă. Călătorii hotărîră să facă acolo un 
popas de cîteva ceasuri. Măgura Vulpii, ridicat direct din cîmpia 
ca o tipsie, pare un deal sau un munte de împrumut, cărat acolo 
de cine știe unde, tras la rindea sau la raşșpel, pînă cînd colțurile, 
muchiile și toate asperitățile s-au lepădat de trunchi, iar ceea ce a 
rămas e un uriaș deasupra cîimpiei. Un uriaș cu cojoc mare de brad, 
de fag, de cer și de salcim, de pruni pe jumătate sălbăticiţi, de aluni 
cu coarda elastică. Un uriaş care domină câmpia pînă departe. Între 
Măgura Vulpii și cetatea de scaun, cimpia se îngustează treptat, 
amenințată spre stinga de înălțimi domoale, acoperite cu vii. Pe 
măsură ce se apropie de Măgura Vulpii, cîmpia își subțiază mijlo- 
cul, iar dincolo de acea semeaţă înălțime, ea transformă într-un fel 
de uluc prin care se scurg la vreme de ploaie apele iuți, venite de 
pe înălțimi. Pe aici intră în Ţara de Piatră un drum veșnic mătu- 
rat de ape. Călătorul obișnuit cu drumurile prin Munţii Apuseni 
făcea popas la Măgura Vulpii, controla cu grijă potcoavele calului, 
își încărca pistoalele și numai după aceea pornea mai departe. 

Cînd soarele începu să-și bată tăriile, călăreţii coboriră 
fără grabă spre poale, acolo unde zăreau cîteva case răzlețe. În cătun 
aflară merinde pentru ei și pentru animale. Numai Caravană se 
ocupă de niște lucruri greu de priceput. Găsi acolo un fierar și-i 
plăti omului să-i facă o roată cu șanț la mijloc, pusă pe un ax de 
fier, lung cam de un cot. Îi mai ceru fierarului un cârlig cu mînerul 
găurit, iar de prin vecini cumpără două funii zdravene, lucrate din 
cînepă, cam la grosimea a două degete. 

Părăsiră cătunul după vreo trei ceasuri, sătui și odihniți. 
Ocoliră Măgura Vulpii și se aținură curînd pe lîngă apele Ampoiu- 
lui, depărtindu-se de locurile umblate, afundîndu-se tot mai adînc 
printre munți. Pădurile mari de rășinoase nu aveau hotare prin 
părțile acelea. Spre seară, poposiră pe un tăpșan înconjurat de 
stînci. Pînă la cină, Caravană se ocupă de rana lui Ducu, sporovă- 
ind ușor și constatînd mulțumit că vînătorul se întremează destul 

de repede. Luă apoi toporul lui Marcu, îi încercă tăișul pe degete 
și-i chemă la el pe cei doi băieţi. Tot căutînd cu privirea, se opri în 
faţa unui brad cu trunchiul gros cît o gură de găleată. 

— Îl tăiaţi la înălțimea asta! porunci mustăcind. Cînd 
e gata, mă chemaţi! 

Băieţii se apucară să taie bradul cam la cinci coţi deasu- 
pra pămîntului. După vreo jumătate de ceas, îl strigară pe vinător. 

— Acum, uite ce faceți, rise Caravană văzindu-i nedume- 
riți. Ciopliţi la capătul de sus în așa fel, încît să băgăm fierul ăsta 
prin două urechi ale bradului, iar roata să se învirtească la mijloc. 
Sper că aţi priceput că e vorba de un scripete. După ce isprăviţi, 
înroșim fierul în foc și dăm găuri. Pînă înnoptează, mai sînt vreo 
două ceasuri bune. 

Isprăviră lucrul înainte de căderea nopții. Caravană 
îi adună pe toți în jurul scripetelui și le făcu o demonstraţie de 
pomină, despre care avea să se vorbească multă vreme. Legă unul 
dintre capetele funiei de șaua Zambilicăi, trecu funia peste roată 
și, rămâînînd cu celălalt capăt în mînă, le spuse: 

— Fraţilor, observați, că de acest capăt e prins un cârlig. 
Mai observați că ne aflăm deasupra unui perete stîncos, înalt cam 
de trei staturi de om. Peretele se continuă în lungul Ampoiului, pe 
cel puţin cinci sute de pași. Între peretele de stîncă și Ampoi e o 
potecă. De jos, de pe potecă, nimeni nu s-ar putea sui pînă la noi. 
Poteca e atît de îngustă și de întortocheată, încât caii și călăreții 
sînt nevoiți să meargă unul în urma celuilalt. Acesta e drumul cel 
mai scurt între Cimpeni și Alba-Iulia. Aurul lui Sigismund Bâthory 
va trece pe aici. Îl cară de obicei un măgăruș care, așa micuţ cum 
e, duce pe spinare pînă la șaptezeci-optzeci de ocale. L-am văzut 
în vreo două rînduri ducînd aur. Acum cară doar treizeci și opt 
de ocale, așa că merge și el mai în voie. De obicei, transporturile 
sînt însoțite de cel mult treizeci de oșteni. Cincisprezece merg în 
fruntea convoiului, iar cincisprezece în urmă. Măgărușul cunoaște 
atît de bine drumul și misiunea pe care o are că nu e nevoie să fie 
purtat de căpăstru. Vedeţi brăduțul acesta? Voi lega de el cealaltă 

funie. Pe aceasta mă las eu la vale ca fulgerul, prind cîrligul de la 
prima funie de șaua măgărușului, iar Zambilica nu va avea decît 
să tragă la scripete. Din trei mișcări, mă caţăr și eu pe funia mea, 
scoatem desagii de pe spinarea măgărușului, adunăm funiile și o 
luăm din loc. Pînă vor găsi oștenii un drum pe unde să se cațăre 
aici, noi vom fi departe. Ce trebuie să faceţi voi? Tu, Pavele, te duci 
îndărăt o sută cincizeci de pași. Cînd apare dedesubtul tău primul 
soldat, tragi un foc de pistol în aer. Tu, Petre, te duci înainte o sută 
cincizeci de pași. După ce trece de tine ultimul soldat, tragi și tu 
un foc de pistol în aer. Asta-i tot. Pe urmă o luaţi la goană spre 
locul acesta. Chirilă, tu stai cu cuţitele tale în locul în care mă aflu 
eu acum! Dacă mă ameninţă ceva, știi ce ai de făcut. Poziţia asta e 
foarte bună. Cînd apare măgărușul de după cotitură, din spate nu-l 
mai vede nimeni cîteva clipe, iar oșteanul dinaintea măgărușului 
se va afla după cotitura din față. Tu, Marcule, vei avea grijă să nu 
scape funia de pe roată, iar Ducu îl va mîna pe deal pe Zambilica! 

Se opri încruntat. Chirilă rîdea ţinîndu-se cu mîinile de 
pîntece. Ducu îi purta isonul. Doar flăcăii și podarul nu se încu- 
metară la asemenea lucru. Afișînd ceva din obiceiurile Apusului 
la modă pe vremea aceea și prin părțile noastre, Costache înfipse 
o mînă în șold, scoase pieptul în afară și spuse din vîrful buzelor: 

— Am plăcerea să vă anunţ, domnilor, că risul vostru 
sună a batjocură. Pe Zambilica mea dacă nu mi se năzare întocmai! 

Se părea că cei doi vinători nu auziseră cuvintele lui 
Caravană, lucru ce îl făcu pe grăsun să repete mustrarea, luînd o 
atitudine și mai băţoasă. 

— Doar unul ca tine putea să născocească asemenea 
ispravă, zise Chirilă privindu-l cu dragoste. Auzi, să ridice măgă- 
rușul prin aer! 

— Dar ce-ai fi vrut? Să ne batem cu oștenii? bombăni 
Costache mînios. 

— Nu, nici vorbă. Ce vină au ei că transportă aurul? 

Cînd se statornici noaptea de-a binelea, împărțţiră între 

ei sarcinile de veghe și se întinseră pe culcușurile de mușchi. Ziua 
următoare se anunţa destul de agitată. 

Noaptea se isprăvi în liniște. La ziuă, mîncară în grabă, 
pregătiră scripetele și se așezară pe locurile hotărite, în așteptarea 
convoiului. Doar Chirilă mai zăbovi o vreme să îndepărteze caii. 
Nechezatul lor ar fi putu să le strice planul. Cît despre Zambilica, 
acel cal de pomină prin sluțenia lui, rar dădea motive de îngrijo- 
rare. Caravană îl obișnuise de mult să-și înfrineze nechezatul în 
momentul în care simţea alţi cai prin împrejurimi. 

Timpul trecea greu. Ampoiul cînta subțire printre stînci. 

— Ești sigur că vor călători pe aici? întrebă Chirilă. 

Vrînd să-și dea importanță, Caravană răspunse indirect: 

— Doamne sfinte, cînd a greșit vreodată Costache în 
părerile lui? 

— Şi dacă au schimbat ziua în care vor face transportul? 
continuă Chirilă. 

Omulețul cătă la el cu mirare. Treptat, ochii lui bolbocaţi 
și rîzători se posomorîră. Nu-i părea rău pentru aur, cât îl necăjeau 
gindurile că un plan atât de frumos conceput de el se duce de rîpă. 
I-ar fi plăcut să se grozăvească niţel, iar prietenii să-l privească 
plini de admiraţie. Dar gîndurile nu se desfășurară mai departe. 
Chirilă ridică mîna în semn că auzul lui ascuţit prinsese un zgo- 
mot. Curînd, zgomotul de copite se auzi destul de clar. Caravană 
se agăță de funia lui, așteptînd liniștit. Ducu cel Iute se apropie de 
Zambilica, iar Marcu puse funia pe scripete. Trecură cîțiva oșteni, 
ducîndu-și caii de căpestre. Caravană îi numără. Erau paisprezece. 
Asta însemna că în urmă se aflau tot pe-atiţia. După puţină vreme, 
se auziră două focuri de pistol. Unul din față, celălalt din spate. 
Măgărușul ieși de după cotitură, iar vinătorul se scurse pe stincă 
la vale cât ai clipi. Înfipse cârligul în șaua măgărușului, iar bietul 
animal, speriat de moarte, simţi cum se înalță fără să găsească 
sprijin sub picioare. Mai iute decît măgărușul, Caravană grăbi să 
sepună la adăpost. De după cotitură apăru un călăreț. La vederea 

măgărușului, care o luase pe un drum atît de original, omul rămase 
împietrit de uimire. Din față și din spate se auzeau strigătele oște- 
nilor. Cele două focuri de pistol îi zăpăciră cu totul. Deruta lor era 
cu atît mai mare, cu cît nu aveau posibilitatea să se vadă unii pe 
alţii. În loc să se preocupe de o regrupare, se tupilară pe după col- 
țuri de stîncă, așteptindu-se la un atac venit de pe înălțimi. Cînd 
se dezmeticiră și aflară despre dispariția măgărușului, Caravană 
și însoțitorii lui erau destul de departe, pierduţi în inima pădurii. 

Înserase de mult. Vinătorii știau că oștenii nu le vor găsi 
urmele prea curînd. Mergeau domol unul în urma altuia, călcînd 
pe marginea unui pîrîiiaș de munte. În faţa lor se ivi un platou 
neted ca o cîmpie în miniatură. 

— Iată un loc minunat pentru odihna din noaptea asta, 
observă Ducu. Apa e la cîțiva pași. Iarba e mare și destulă pentru 
caii noștri flămînzi. Cred că ar fi bine să-l așteptăm aici pe Chirilă, 
să vedem ce vești ne aduce din spate. Cînd va sosi el, voi pleca eu 
să fac o recunoaștere în față. Toată ziua am simţit că sîntem spi- 
onați de pe undeva. De fapt, nu am văzut și nu am auzit nimic. 
Mi s-a mai întîmplat lucrul acesta și nu ţin minte să mă fi înșelat 
vreodată. Ne aflăm într-o zonă primejdioasă. 

— Mie-mi spui? aprobă Caravană mușcînd lacom dintr-o 
bucată de pastramă veche, găsită prin buzunarele lui largi. 

— Pe aici se strecoară pilcuri întregi de căutători de aur. 
Dar nu-l caută cu unelte de săpat, ci cu sabia și pistolul. 

— Îhiî, aprobă din nou Caravană. 

— Dacă sîntem urmăriți, măcar să știm la timp. Pe 
urmă e bine să aflăm cine ne urmărește. E mare lucru să-ți cunoști 
dușmanul. 

— Păi de urmărit ne-au urmărit oștenii, rise Costache. 

— Oștenii n-au răbdarea bandiţilor. Ei te atacă de cum 
te zăresc. 

— Mofturi! 

— Ar fi bine. Dar iată-l pe Chirilă. Cum e în spate, 
prietene? 

— În spate e liniște. Oștenii s-au ţinut după urmele noas- 
tre pînă către prînz. Adică nu chiar după noi. Le-am lăsat niște 
urme care i-au făcut să se învirtească aproape în loc. După prînz, 
au renunțat. N-au curajul să se avînte prin locuri necunoscute de ei. 

— Ce ţi-am spus? chicoti Caravană scuipînd un simbure 
de prună uscată. 

— Atunci, e bine, murmură Ducu mulțumit. Cel puţin 
din partea lor nu ne așteptăm la necazuri. Eu plec să fac o recu- 
noaștere înainte. Nu voi lipsi mult. Costache a hotărît să poposim 
aici peste noapte. Alegerea e cum nu se poate mai bună. Dinspre 
dreapta nu putem fi atacați. Peretele de stîncă e prea drept pentru 
a putea umbla cineva pe el. Peretele din stînga mi se pare la fel. 
Dacă ne așezăm pe platoul acesta îngust și lung, avem de prive- 
gheat doar în spate și în față. 

Vînătorul descălecă și, renunțind la cal, se mistui în 
noapte. O luă domol prin pîrîu. Apa nu era mai adîncă de două 
palme. Susurul ei acoperea zgomotul pașilor. Se oprea din vreme 
în vreme și cerceta cu atenţie împrejurimile. Amintirea senzaţiei 
din timpul zilei nu-l părăsea nici o clipă. Să le fi prins oare urma 
acei teribili aventurieri care piîndeau călătorul zile întregi pînă 
socoteau că a sosit momentul de atac? În zona aceea, opera banda 
faimosului Kunzli. Acel bandit a cărui ceată număra mai bine de 
o sută de oameni și despre care se spune că a adunat mai mult 
aur decît principele Transilvaniei. Multe din poterele trimise pe 
urmele lui nu s-au mai întors niciodată. Gurile rele spuneau că 
acel Kunzli ar fi în legătură cu cîțiva dintre cei mai influenţi nobili 
ai principatului, dar lucrurile nu se adeveriseră pînă atunci. 

După un cot al pîrîului, se opri surprins. Un curent sub- 
țire de aer aducea miros slab de fum pe ulucul acela dintre maluri. 
Mirosul venea din stinga, de pe platou. leși din apă și se târî în 
direcția aceea, adulmecînd aerul ca un copoi dresat. Ajunse la un 
pîlc de brazi mult mai apropiaţi unul de altul. Spre stînga, dincolo 
de brazi, începea o zonă de mărăciniș de netrecut. Lingă un foc 

ascuns cu dibăcie între cîteva pietre ca niște lespezi un bărbat își 
pregătea cina. O jumătate de iepure se rumenea încet pe frigă- 
ruia de alun, pe care bărbatul o mînuia cu multă pricepere. Calul 
slobod picotea la cîțiva pași. Pădurea se liniștise și nu se auzea 
împrejur decît clipocitul apei. Un clipocit lin, odihnitor, care te 
îmbia la somn. 

„E dibaci omul, gîndi Ducu. Nici eu nu aș fi găsit un loc 
de popas atît de sigur. Cu toate că după haine ai zice mai degrabă 
că-i orășean decit vînător.” 

Șezu multă vreme nemișcat să ghicească alți tovarăși 
de-ai necunoscutului, dar nimic nu se clinti prin împrejurimi. Se 
ridică și porni îndărăt pe drumul pe care venise. Probabil că acesta 
era omul care-l spionase în timpul zilei. Ajunse în tabără la mai bine 
de un ceas. Prietenii îl așteptau cu cina. O cină destul de săracă. 

— Ce vești, prietene? îl întîmpină Chirilă. 

— Așa și-așa! La o vreo opt sute de pași în fața noastră, 
am zărit un foc. Lingă foc e un om. Focul e atît de bine ascuns, 
încît nu-l vezi decît cînd ești foarte aproape. Eu am ajuns la el 
luîndu-mă mai degrabă după mirosul de friptură. La prima vedere, 
pare un călător destul de obișnuit. Dar dacă e așa, ce caută prin 
locuri atît de neumblate și primejdioase? De obicei, prin locurile 
acestea oamenii merg mai mult în grupuri. Asta e zona prin care 
cutreieră cel mai temut bandit din Munţii Apuseni. Costache, tu ai 
auzit despre faimosul Kunzli. Nu se poate să nu fi auzit, continuă 
el văzîndu-l pe vinător atît de ocupat cu gustarea. 

— N-am auzit. Îl cunosc. 

— Lumea zice că banda lui numără peste o sută de capete. 
Spurcate capete! Eu știu mai multe. Cu iscoade cu tot, s-ar putea 
ca numărul lor să fie mult mai mare. Mai sînt și alte cete, dar nu 
se prea amestecă pe teritoriul lui Kunzli. S-ar putea ca omul să fie 
o iscoadă din bandă. Poate să fie şi om de treabă. În cazul acesta, 
singura lui vină ar fi că e nătărău. Poate ar fi bine să-l prevenim că 
locurile de pe aici nu sînt prea sigure. Deși nu cred că e cazul cu 

el. După straie, nu pare să fie căutător de aur. Arme nu am văzut 
la el în afară de un cuţit cu care-și pregătea cina. Poate că erau 
așezate în iarba mare. 

— Dar cum erau hainele călătorului? se interesă, în sfir- 
șit, Costache. 

— Mult prea elegante pentru asemenea locuri. 

— Zău? Din ce în ce mai interesant. O să vedem îndată 
ce hram poartă. Ne apropiem de el cu cît mai multă fereală. Apoi 
lăsaţi-l pe mîna mea. 

Porniră toţi trei în lungul pîrîului. Nu mergeau iute. În 
astfel de treburi, ei știau bine că pripeala ar fi fost de neiertat. Se 
opriră după o jumătate de ceas în spatele brazilor, la cel mult două- 
zeci de pași de necunoscut. Acesta continua să mănînce liniștit, 
așezat cu spatele spre vinători. Doar calul se neliniști, ridicînd 
capul și ciulind urechile. Caravană își lepădă armele. Iar după ce 
se asigură că totul e în ordine în ținuta lui, porni tîrîș către necu- 
noscutul din preajma focului. Se strecura încet, fără gesturi mari, 
inutile, iar clipocitul pîriului se auzea la fel de limpede. 

Costache vorbi în gînd cu Zambilica, ocolind cu grijă 
crenguţele uscate, pipăind cu palmele de cîte două ori locul din 
faţă înainte de a se mișca. „La un atac prin surprindere, totul e să 
fii calm, Zambilico. Te strecori ușor, ca o nălucă, pină în spatele 
omului, te ridici ca un hultan, îi pui o mînă zdravănă în gât, genun- 
chiul în șale și-l întorci frumușel pe picior. În mîna liberă ţii cuțitul 
gata să lovești și atent la mîinile lui, și mai ales la ochii lui. Crezi 
că era bine dacă năvăleam asupra lui cu Ducu și cu Chirilă? Nu 
era bine. Întâi, pentru că omul în faţa unui singur ins își deschide 
pliscul mai ușor. Apoi, s-ar putea să mai aibă alți tovarăși care să 
apară de undeva și să ne ia prin surprindere.” 

Ajunse în spatele omului. Îl auzi cum mestecă. Un salt 
fulgerător, și braţul oțelit al vînătorului îi prinse gâtul ca într-o 
menghină. De genunchi nu mai avu nevoie, fiindcă, spre mirarea 
lui Ducu și a lui Chirilă, Costache Caravană, specialistul acestui 

soi de atac, zbură prin aer ca o minge mare și se rostogoli la cîțiva 
pași. În clipa următoare, necunoscutul se aplecă deasupra vînă- 
torului și-i lipi cuțitul de gât. 

Aiurit de cele întimplate, Caravană privi la omul de dea- 
supra lui. Întâi i se păru că visează și nu pricepu în ruptul capului 
că a fost învins de o pușlama prea tînără și cu prea mult caș la 
gură, care mai mirosea a lapte de mamă. 

— Pe cinstea mea, murmură tînărul necunoscut trăgind 
cuțitul de lîngă grumazul vinătorului, ai un braţ de fier, domnule! 
Gata-gata să mă sugrumi. Ridică-te! Un om cu asemenea braţe 
ca ale domniei-tale nu trebuie să șadă în poziția asta păcătoasă. 

Auzind acele vorbe frumoase, Chirilă puse cuțitul în 
teacă, bucuros că nu-l aruncase. Cît despre Caravană, acesta se 
ridică buimac, uitîndu-se stingherit cître brazii după care aștep- 
tau prietenii săi. Dar surprinderea vinătorului, fu mai mare cînd 
îl auzi pe necunoscut adresîndu-se din nou: 

— Cheamă-ţi prietenii, domnule Caravană! Sînt fericit 
să vă cunosc atît pe domnia-ta, cît și pe domnii Ducu cel Iute și 
pe Chirilă Zece Cuţite. 

Vînătorii ieșiră dintre brazi. N-avea nici un rost să se 
mai ascundă. 

— Bună seara, domnilor! spuse tînărul necunoscut zim- 
bind. Vă rog să luaţi loc în jurul focului. Mai am o jumătate de 
iepure. Pînă cînd sosesc ceilalți prieteni ai domniilor-voastre, îl 
pun pe frigare. Cam puțin pentru atîtea guri de voinici sănătoși, dar 
pe cinstea mea: dacă știam de ieri că voi avea asemenea musafiri 
pentru care se roagă întreaga suflare românească, aruncam cuțitul 
după o căprioară. 

— Vîinezi o căprioară cu un cuţit? explodă Caravană 
mâînios. De una ca asta, iartă-mă, dar nu te crede nici Zambilica. 

— Vorbești de calul domniei-tale? Bun cal, domnule 
Caravană! trecu străinul peste vorbele mînioase ale acestuia. 

— Auzi, cu un cuţit! Fugi, d-aicea! 

— De ce nu? 

— Las-o moartă! Doar nu sîntem nici noi chiar de lingă 
lingură. 

— Dacă nu crezi, atita pagubă! răspunse rece străinul. 
Apoi își îndulci glasul. De fapt, nu merită să discutăm niște lucruri 
atît de mărunte. 

— Și atit de gogonate, completă Caravană. 

Chirilă se amestecă în vorbă: 

— Dragul meu Caravană, se pare că domnul e un mare 
viteaz. Pînă azi n-am auzit să fi scăpat cineva de sub braţul tău. Pe 
de altă parte, e și mărinimos. Nu țin minte să fi făcut caz de biru- 
ința asupra ta. Văd că umbli să-l superi cu tot dinadinsul și știu 
că-ți lipsește asemenea obicei. De fapt, la vreme grea am reușit și 
eu să vinez o căprioară cu un cuţit aruncat cum trebuie. E foarte 
adevărat că din Maramureș pînă la Constantinopol și de la Buda 
pînă în țara muscalilor nu mai știu pe altcineva să facă asemenea 
ispravă. Eu nu am nici un merit. Se zice că m-am născut cu cuți- 
tul în mînă. Zicala asta nu e prea departe de adevăr. După cîte se 
pare, continuă insinuant, domnul acesta nu poartă alte arme în 
afară de cuțitul din mîna lui. lepurele din frigăruie s-ar putea să 
fi picat de acel cuţit. Și nu văd nici un motiv pentru care nu am 
crede vorbele acestui domn. 

— Fugi, Chirilă, d-aicea! rise Caravană. De zece ani 
umblăm împreună și nu te-am auzit că s-ar putea vîna un iepure 
cu cuțitul! 

Străinul se întoarse ostentativ cu spatele la Caravană. 

— Aţi ghicit, domnule Chirilă, spuse el. Iepurele acesta 
a căzut de cuțit. lar pentru că am simţit în vorbele domniei-tale 
oarecare interes în privința armelor mele, iată-le. 

Cu o mișcare îndemînatică, trase de sub o lespede de pia- 
tră un brâu lat de piele. În tecile briului se adăposteau şapte cuțite. 

„Începe să-mi placă omul, își mărturisi Chirilă. Se pare 
că e foc de isteț. A prins nuanţa din vorbele mele. Să dea Domnul 
să fie om de treabă! De fapt, așa arată pînă acum.” 

Apoi, cu voce tare: 

— Pentru a încerca un aruncător de cuțite desăvirșit, 
există o probă fără greș. Arunci în sus un ciot de lemn. Dacă vîrful 
cuțitului atinge ţinta, aruncătorul poate fi socotit un mare meșter. 
Cîndva am fost pus și eu la încercare cu ciotul și n-aș putea spune 
că nu am avut emoție. 

Costache se grăbi să ridice un ciot de lingă foc, dar Chi- 
rilă îl opri. 

— Dragul meu, acum e noapte, și șansele sînt mult mai 
mici decît ziua, chiar dacă luna e atît de bogată în seara aceasta. 
Nici eu nu m-aș încumeta. Pe urmă, s-ar putea ca domnul să nu 
fie dispus să ne arate măiestria. Și pe legea mea că nu i-aș lua-o în 
nume de rău dacă mă gîndesc la felul în care i-ai vorbit. 

Tînărul necunoscut se încruntă, ghicind în vorbele lui 
Chirilă nițică neîncredere și parcă o urmă de scuză pentru el. Se 
simţea de la o poştă firea lui cinstită. Îşi încinse cu îndemînare 
briul de piele, puse cuțitul în teacă, lîngă celelalte, apoi se întoarse 
către Caravană. 

— Aruncă, domnule, ciotul! Sper să-l nimeresc, mai ales 
că o parte din el arde încă, astfel că voi putea urmări drumul pe 
care urcă. 

Vînătorul nu se hotărî să arunce, așteptînd ca tînărul 
să-și pregătească unul din cuțite, dar acesta părea că nici nu se 
interesează de un asemenea amănunt. 

— Cred că ar trebui să-ți pregătești cuțitul, i se adresă 


Chirilă. 
Tînărul zimbi pentru prima oară de cînd se întîlniseră. 
— AT fi prea ușor să aștept cu cuțitul în mînă. 
— S-ar putea să nu vă ajungă timpul, observă din nou 
Chirilă. 


— Vom vedea. 

În primul moment, Caravană fu tentat să arunce lemnul 
foarte sus și departe, dar firea lui cinstită trecătoare învinse acea 
slăbiciune. Ciotul se învirti prin aer, descriind o curbă roșiatică. 
Mina tînărului se mișcă moale, parcă lipsită de energie. Cei trei 

vinători, care nu se mirau din orice, scăpară o exclamaţie de uimire. 
Cuţitul se înfipse în ciot și căzu dimpreună cu el la pămînt. Chirilă 
nu se mai putu stăpîni. Îi întinse mîna tînărului, plin de entuziasm. 
— A fost o lovitură strașnică, domnule! Pe legea mea! Cre- 
deam că nu se mai află alt om în afară de mine căruia să-i reușească 
o asemenea lovitură. Cuţitul poate deveni o armă grozavă numai 
cînd ceri de la el tot ce poate să dea. Mii de oameni poartă cuțite 
și se cred înarmaţi. Nu mai încape îndoială că domnia-ta ești un 
mare ochitor. Poate cel mai mare pe care l-am văzut vreodată. Există 
totuși o deosebire între noi doi. O deosebire care mă uimește. Eu 
cînd arunc prind lama între degete. Domnia-ta ţii cuțitul în palmă, 
cu vârful la vîrful degetelor. În definitiv, e bună și metoda asta, dar 
îți micșorează forța de aruncare. Ar mai fi poate și o problemă de 
ochire. La mine, cuțitul pornește din dreptul umărului și trece pe 
lingă fața mea, deci prin apropierea ochiului drept. Asta înseamnă 
că am posibilitatea de ochire. La domnia-ta, cuțitul pornește din 
dreptul șoldului, avînd o diferență de înălțime de cel puţin doi coți. 
Și cu toate aceste scăderi, se pare că lovitura domniei-tale e fără 
greș, iar asemenea îndemânare se capătă după foarte mulți ani. 
— Părerile domniei-tale sînt în parte adevărate, recu- 
noscu tînărul. La început aruncam și eu ţinînd lama cu degetele 
și mi-am dat seama că se pierde tare mult timp. La metoda mea de 
aruncare crește viteza și chiar posibilitatea de ochire. Să zicem că 
mi-a apărut o ţintă în faţă. Cuţitul stă înfipt în teaca lui cu virful 
în jos, cum e și firesc. Domnia-ta pierzi timp să întorci cuțitul și 
să-i prinzi lama între degete. Al doilea timp se pierde prin ridica- 
rea mâinii în dreptul umărului și ducerea ei spre spate. La mine 
există o singură mișcare, lungă. Trag cuțitul din teacă și, în timp ce 
duc mîna spre spate, pe lingă șold, el se așază singur în palmă. lar 
cînd mîna cu cuțitul revine în faţă, mîna se ridică pină-n dreptul 
ochiului, astfel că posibilitatea de ochire crește. Deci, e vorba de o 
singură mișcare, lungă, curgătoare, iar forța de aruncare e destul 
de bună. Mă încumet să nimeresc pînă la douăzeci și cinci de pași. 

Poate ați observat în aruncarea mea o oarecare încetineală. Aceasta 
e numai aparentă. În fond, e o anumită eleganță a aruncării, care 
se capătă cu timpul. 
— Arunci atît de departe? se miră Chirilă. Păi cam asta 
e și pentru mine distanța pînă la care am o oarecare siguranţă. 
Rămân totuși uimit de precizia domniei-tale și, dacă n-aș fi văzut 
cum ai lovit ciotul mi-ar fi fost destul de greu să cred. Poate că 
acest fel de aruncare să fie mai bun decît al meu. Am să-l probez 
cu prima ocazie. Am auzit de un singur om care ar mai fi putu să 
facă o asemenea ispravă, dar omul acela e mort de vreo doi ani. 
Era un tînăr de prin părțile Banatului. Sau cel puţin așa se credea. 
Îl chema Cae Indru. Eu nu l-am văzut niciodată, dar oamenii de 
toată încrederea spuneau că acel Cae arunca atît de repede cuţitele, 
încît dușmanii lui cădeau ca spicele sub seceră. Iar despre lovi- 
turile lui se spune că nu-și greșeau ținta. Se mai vorbește și azi că 
ar fi fost cel mai grozav spadasin din Carpaţi. Că era un adevărat 
diavol cînd își rotea sabia printre dușmani. Cică avea o lovitură 
numai de el cunoscută, care despica beregata adversarului. Mulţi 
spadasini cu renume nu s-au sfiit s-o ia la goană din fața lui și nu 
le-a fost deloc rușine. Se pare că a fost un mare viteaz. Hm! Poate 
că lumea a mai înflorit niţel lucrurile despre el. Păcat că nu și-a 
pus viaţa și iscusința în slujba patriei. Ar fi fost nevoie de aseme- 
nea om. Despre viața lui nu se vorbește tocmai frumos printre 
oameni. Parcă am auzit că ar fi fost amestecat în niște afaceri 
nu prea curate. Hm! Dar noi nu avem dreptul să-l judecăm. Întii, 
pentru că e mort, iar în al doilea rînd, pentru că ce știm despre el 
e numai din auzite. Și lumea vorbește multe. Înflorește lucrurile 
și le încurcă de nu le mai dai de capăt. Se pare că a avut o moarte 
năprasnică. Se spune că s-ar fi ascuns într-o colibă mare undeva 
prin Munţii Semenicului. Că dușmanii lui au înconjurat coliba, 
dar nu au putut pătrunde la el. Cîţi s-au apropiat de ușă s-ar fi ales 
cu cîte-un cuţit în piept. Pînă la urmă au făcut șomoioage aprinse 
și le-au tot aruncat cu săgețile, pînă cînd coliba și proprietarul ei 
s-au prefăcut în cenușă. 

În timpul discuţiei, Ducu rămase mai la o parte, scump 
la vorbă așa cum îi era felul. Din locul acela remarcă încă o dată 
îmbrăcămintea elegantă a necunoscutului, uimindu-se de cizmele 
lui cu croială frumoasă, din piele de căprioară. Pantalonii, strinși 
pe picioarele lungi, arătau a fi dintr-un postav de cea mai bună 
calitate. Peste cămașa de mătase, dantelată, purta o vestă bine 
strînsă pe talie, după moda Apusului. Faţa, prelungă, avea o anumită 
dulceaţă feminină. Părul căzut pe frunte îi da acel aer tineresc al 
băieților încă neformaţi. Mișcările corpului aveau oarecare moli- 
ciune, ca de pisică în timp de liniște. Moliciune care, după cum 
observase ceva mai devreme, se transforma fulgerător într-o mare 
elasticitate a corpului. Mișcările lui și vocea lui îi aminteau parcă 
despre o veche cunoștință. Oare cine era omul acesta? 

— După felul în care ne-ai poftit lingă foc, se pare că ne 
cunoști foarte bine, continuă Chirilă. Eu nu prea ţin minte să fi 
avut plăcerea de a ne fi întîlnit în vreo împrejurare. 

— Adevărat! răspunse necunoscutul. Pînă în noaptea 
aceasta nu am avut prilejul să vă cunosc mai de aproape, cu toate 
că despre domniile-voastre am auzit de multă vreme. Iar cei care 
vă pomenesc nu uitau să adauge multe vorbe de laudă. Cînd m-ai 
iscodit, domnule Ducu, am avut plăcerea să-ți simt prezența. Știu 
că puţin se pot lăuda cu asemenea ispravă. Și mult mai puţini ar fi 
aceia care l-ar putea urmări pe Ducu cel lute pînă la soţii lui, să le 
asculte discuția, să mai aibă timp de întoarcere și să mănînce liniș- 
tit, așteptînd atacul domnului Caravană. Știţi și domniile-voastre 
că viața de unul singur prin locuri nu tocmai sigure îţi cere unele 
măsuri de prevedere. 

— Ai făcut domnia-ta asta? întrebă Caravană uimit. 

— Așa se pare, îngînă Ducu, parcă amuzat. 

— Strașnică întîmplare! zimbi Chirilă. Prietenului Cara- 
vană i-ai dat o lecție de trîntă, și nu sînt mulți care ar putea face 
asemenea lucru. Lui Ducu i-ai dat o lecţie de pindă și de urmărire. 
Pe Ducu nu l-a păcălit nimeni pînă azi în chestii d-astea. Mie mi-ai 
dat o lecţie de aruncare a cuţitului. Ceva mai devreme poate că 

te-aș fi întrebat ce cauţi singur cuc pe meleagurile acestea. Acum 
însă îmi dau seama că un om ca domnia-ta ești unul dintre aceia 
care știu cum nu se poate mai bine să se ferească de primejdii. 

Necunoscutul nu răspunse numaidecît, gindindu-se că în 
orice caz Chirilă putea să fie la fel de îndemiînatic în a trage oamenii 
de limbă pe cît îi mersese faima la aruncarea cuțitului. Obișnuit 
să nu-și dezvăluie gindurile cu prea mare ușurință, tînărul hotări 
să schimbe vorba printr-un atac menit să-i încurce pe vînători: 

— Vă credeam pe undeva prin părțile Brașovului. 
Principele Transilvaniei a pornit mulți oameni pe urmele dom- 
niilor-voastre. Se vede că unele piedici v-au întors din drum. 

La asemenea vorbe, Chirilă ciuli urechile. 

— Așa este, domnule. Drumul acesta e ceva mai sigur. 

— Iar ocolul nu are importanţă cînd ai niște cai buni. 
Apoi, drumul prin ţara aurului e destul de interesant. 

Chirilă rămase pe gînduri, întrebîndu-se ce urmărea 
necunoscutul. Iar cînd răspunse, vocea lui fu destul de insinuantă: 

— Da, domnule. Dacă nu-l făceam, ne lipseam de plăcerea 
de avă întâlni aici, în sihăstria asta. Îmi plac hainele domniei-tale. 
Asemenea haine se potrivesc mai bine la oraș. 

— Am o mare slăbiciune, rise necunoscutul. Îmi place 
să mă îmbrac bine. Întîlnirea noastră se pare că i-o datorăm lui 
Sigismund Bâthory. Fără măgărușul lui nu am fi avut prilejul să 
ne cunoaștem. Sau, poate se ivea un prilej mai tîrziu. 

Vînătorii tresăriră la asemenea cuvinte și prima lor por- 
nire fu aceea de a duce mîinile la arme. Din fericire, intenţiile lor 
nu se transformară în gesturi. Totuși, tînărul le ghici gîndurile și 
nu se putu opri să aducă puţină lumină. 

— Domnilor, spuse zimbind, am avut plăcerea să văd 
pregătirile pe care le-aţi făcut pentru capturarea măgărușului. Și, 
pe cinstea mea, planul domnului Caravană mi-a stîrnit admiraţia. 
Sigismund o să turbeze aflind asemenea ispravă, din care se alege 
destul de păgubit. Bănuiala ar fi putut să cadă asupra lui Kunzli 
și zău dacă mai avea importanţă o bănuială în plus. Dar domnul 

Caravană a avut bunătatea să agațe de șaua măgărușului un bile- 
țel cu multe salutări principelui, din partea vinătorilor. Poate că 
e mai bine așa. Cele treizeci și opt de ocale de aur vor lua drumul 
Țării Românești. Acolo e multă nevoie de aur. Sint convins că nu 
veți opri nimic pentru domniile-voastre. El va avea o destinație 
mai bună. 

— Domnule, îl întrerupse Chirilă mai puţin prietenos. 
Rațiunea mă îndeamnă să te iau prizonier, avînd aceste drepturi 
prin faptul că ne-ai spionat. În schimb, inima îmi spune că trebuie 
să am încredere în domnia-ta. Pe noi vînătorii, rar ne înșală inima. 
Îmi pare totuși rău că nu pot asculta de inimă. Predă-ne cuţitele! 
Vei merge cu noi pînă cînd vom socoti că e cazul să-ți dăm drumul. 
Poate că atunci îți vom cere iertare. 

Tînărul necunoscut își încrucișă braţele și-l privi amu- 
zat pe Chirilă. 

— Problema s-ar pune și altfel, domnule Chirilă. Și eu 
am urmărit aurul, așa cum l-ați urmărit domniile-voastre. Cred că 
nimeni nu-mi putea refuza acest drept. Auzind discuţiile pe care 
le-aţi purtat, m-am lăsat păgubaș. Nu e tocmai plăcut să renunți 
la o asemenea pradă. 

— N-am nici un motiv să te cred, spuse Chirilă întune- 
cat. Te rog, predă-ne cuțţitele! 

— O clipă! strigă Ducu. Nu putem să-i aducem o aseme- 
nea nedreptate acestui om. 

Vînătorul se întoarse mirat. 

— Crezi că o fac bucuros? 

— Nu o vei face deloc, prietene Chirilă! Domnul acesta 
m-a scăpat din mîinile oamenilor lui Sigismund. 

— Cînd? 

— Acum cîteva zile. Asta s-a petrecut la hanul Butoiul 
Tămăduirii. Și-a riscat viața pentru mine, și doar nu-mi era dator 
cu nimic. 

— Nu mă așteptam să mă recunoști, rîse tînărul, sur- 
prins. Se vede că ai ochi foarte ageri. 

— Așa se pare, recunoscu Ducu prietenos. Basmaua ţi-a 
acoperit bine fața, dar omul mai are unele mici particularități des- 
pre care poate că nici nu știe. Mișcările domniei-tale sînt moi, ca 
de pisică. lar degetele mîinilor subțiri, ca de domnișoară. Vocea 
părea altfel în noaptea aceea. Doar în momentul cînd ai dat lovi- 
turile de sabie ea a devenit tărăgănată, ca și adineauri, cînd ai luat 
cuțitul de la gâtul lui Caravană și l-ai poftit să se ridice. 

— Deci, zise necunoscutul, domnul Caravană a greșit 
cînd m-a atacat. Domnul Ducu a greșit cînd m-a pîndit. Domnul 
Chirilă a greșit cînd a încercat să se călăuzească după rațiune. 
Eu am greșit cînd am crezut că, avind basmaua pe față, nu voi fi 
recunoscut de nimeni. Cu toată istețimea și priceperea noastră, 
rămînem, totuși, niște bieți oameni. 

Necunoscutul se întrerupse din vorbele lui și rămase o 
clipă atent. Iar cînd vorbi, vocea lui fu o șoaptă. 

— Se apropie cineva de noi. Sper să fie prietenii voștri. 

Chirilă ascultă și el atent, dar nu mai fu nevoie. Din spa- 
tele brazilor își făcu apariția Marcu și cei doi băieți. Veneau încet, 
uitîndu-se la străin. Cînd ajunseră foarte aproape, Marcu tresări 
puternic și făcu un pas înapoi, exclamînd: 

— Cae Indru. Acest om e Cae Indru. Oare au înviat morții? 

— Nu te cunosc, rosti Cae. 

Marcu bolborosi, uitîndu-se la el ca la o stafie: 

— Amintește-ţi, dumneata, de o noapte cu ploaie mare! 
Acum doi ani. Pe o vreme de ziceai că e vremea de apoi. În casa 
podarului de la Mureș, am doborît împreună șase dușmani de-ai 
domniei-tale. Eu sînt podarul acela. 

Faţa lui Cae Indru se lumină. 

— Îmi amintesc, prietene. Mă bucur că ne întîlnim. 

Cîteva clipe tăcură toţi, privindu-l pe Indru. Primul își 
reveni Chirilă. 

— Iată, domnule, că focul vostru se stinge, iar jumătatea 
de iepure s-a răcit de mult. Ce-ai zice dacă am cina împreună? 

— Cred că aș primi cu plăcere, se lumină Cae. 

Peste o jumătate de ceas, vînătorii și tînărul acela ciudat 
ședeau în jurul focului, gustînd în tihnă din iepurele rumenit. La 
picioarele lor, pirîul cînta zglobiu, nepăsător de cîte se întîmplau 
în pădure. Vorbele veneau rar, acoperite de trosnetul vreascurilor 
care se transformau în jăratic. 

— Ar fi plăcută o călătorie împreună, insinuă Ducu. 

— Ar fi plăcută, consimţi Cae, dar drumurile noastre se 
despart. Miine seară am o întîlnire importantă la Sebeș. Spuneai, 
domnule Chirilă, că acel Cae Indru și-ar fi făcut un nume rău. Nu 
vreau să mă apăr. Lumea vorbește multe. Vă pot răspunde însă 
printr-un exemplu. Aţi luat aurul lui Sigismund. Lumea va zice 
că sînteți de aceeași teapă cu faimosul Kunzli. Numai domnii- 
le-voastre și eu știm că nu e așa. 

Tăcură cu toţii, recunoscînd multă dreptate în vorbele 
tinărului. Se culcară tîrziu. Doar Chirilă rămase mai la o parte, 
să vegheze somnul celorlalți. Din locul acela îl auzi pe Caravană 
discutind mînios cu Zambilica, iar calul, cuminte și resemnat, 
picotea molcom. 

— Ai mai pomenit asemenea drăcovenie? Un flecușteţ de 
băiat să mă trintească de faţă cu prietenii mei. Și bine că nu mi-a 
rupt un picior sau o coastă. Ce dacă îl cheamă Cae Indru? Te-ai 
făcut al dracului, Zambilico! O vorbă nu scoţi. Măcar să mă aprobi. 
Altădată, cum deschideam gura săltai căpșorul ăsta slut și holbai 
ochii la mine. Cum o să mai fac eu pe grozavul în fața prietenilor 
mei după asemenea trîntă? Acum eu vorbesc, eu aud. În toată Ţara 
Românească nu am văzut un cal mai nesimţitor. S-au despărțit 
ei prieteni mai ai dracului decît noi. Crezi că-i mare lucru? Îmi 
iau frumușel șaua pe umăr și mă tot duc în lumea mare. Ce dacă 
o să-mi curgă niţel lacrimile? Cui îi pasă? Ai văzut ce mîini are? 

Costache smulse de sub șa o pătură veche, găurită și se 
înfășură în ea încercînd să adoarmă. Calul se foi o vreme neliniș- 
tit. Apoi îl împunse pe vinător cu botul în spinare, iar acesta i se 
adresă somnoros: 


72 


CURIERUL SECRET 





— Lasă-mă, nătărăule, să dorm! Crezi că doi prieteni se 
despart doar dintr-o ceartă? Certurile nu-i despart pe prietenii 
înţelepţi. La certuri se spun cele mai mari și mai multe adevăruri. 

Bătea vintul. Cerul era jos. Norii zdrențuiţi își depănau 
franjurile pe crestele golașe sau pe vîrfurile copacilor. Dinspre 
munţi se lăsa către cîmpie, în miezul zilei, o întunericime ca în 
amurg. Picături de ploaie, mari și rare, cădeau pe pămîntul încins, 
lovind cu zgomot sec. Un călăreț, aplecat mult pe coama calului, 
se strecura iute prin ultimele văi ale Apusenilor. Calul, înviorat de 
răcoare, fugea plin de o neașteptată vigoare. Atmosfera, învolbu- 
rată, căpătase acea prospețime pe care o simţi la cîmpie abia după 
trecerea ploii. Cae Indru sorbea cu nesaţ aerul puternic ozonat și, 
îmbătat de goana sălbatică, zimbea copilăros, uitînd pentru o clipă 
amărăciunea care pusese stăpinire pe inima lui, de multă vreme. Se 
simţea ca într-o dimineaţă dulce de vară, cînd puritatea matinală 
te îndeamnă la călătorii pe care nu le-ai visat cu puţină vreme îna- 
inte. Calul și călărețul ieșiră dintre dealuri. Munţii, rămași mult în 
urmă, se confundau cu norii întunecaţi. Cae lăsă calul în voia lui, 
iar zimbetul acela copilăros i se șterse treptat. Se împlineau doi 
ani de cînd se lăsase la fund, ascunzîndu-se de oameni. Doi ani de 
singurătate prin munți, prin locuri rar călcate de picior omenesc. 
Se maturizase în acești doi ani. Sperase chiar că lumea a uitat de 
el. Că alte evenimente i-a prins pe oameni în vîrtejul lor. O vreme, 
nădăjduise că se va putea statornici pe undeva. l-ar fi plăcut să 
se ocupe de creșterea cailor, lăsînd sabia și cuțitele să ruginească, 
uitîndu-le pentru totdeauna. Rise, gîndindu-se că apoi va îmbătrini 
un pic, va strînge ceva avere și se va îngrășa, ca orice creștin cu frica 
lui Dumnezeu. Giîndurile acestea îi veniseră cîndva. Trecuse multă 

vreme de atunci. Acum era convins că nu i s-ar potrivi o astfel de 
viață, care nu se împăca în nici un fel cu firea lui. 

Scrută împrejurimile. Se apropia seara. Peste un ceas 
avea să se întilnească într-o casă din Sebeș cu excelența-sa dom- 
nul Iojica Ștefan, marele conducător al treburilor din Transilvania. 
Primul om al principatului, după Sigismund Bâthory. Acel principe 
mărginit, flușturatic și îngîmfat. Gindurile îl furară din nou, pur- 
tîndu-l pe aripile lor nevăzute spre frumoasele plaiuri bănăţene. 
Revăzu în minte coliba din munții Semenicului. Acea colibă cu 
birne mari înnegrite de fum, din care se avîntase în cea mai fan- 
tastică aventură, ajutîndu-l pe Iojica din umbră. Cînd se întîlniseră 
pe Semenic, lojica avea vreo treizeci de ani, o pungă mare și goală, 
o inteligenţă uluitoare, niște haine care ședeau pe el ca prinse 
cu ținte, niște visuri mari cît Munţii Semenicului și o foame din 
cele mai strașnice. Au discutat o iarnă întreagă despre libertatea 
omului și a popoarelor. Despre unirea românilor într-o ţară mare 
şi puternică. În primăvară, cînd s-au topit zăpezile, și-au scos mîr- 
țoagele din adăposturi și au pornit spre Alba-Iulia cu doi galbeni 
în buzunare și cu hotărîrea de a transforma visurile lor în realitate. 

Revăzu în minte, pe partea de răsărit a Semenicului, cas- 
telul familiei Cristu. Locul unde gustase cîteva clipe de fericire, mult 
prea puține în vița lui agitată. Așezat la poalele munților, castelul 
familiei Cristu domina un platou uriaș, înconjurat pe trei părți de 
păduri nesfîrșite. Construit din piatră și lemn, pe care plantele 
agățătoare formau tencuiala lor verde, castelul își rezema spinarea 
de ultimii pereţi stîncoși ai muntelui. Pădurea semeaţă își apleca 
parcă aripile mari deasupra lui, fiindu-i pavăză bună pe vremi 
de restriște. Pe platoul imens, pirîiașele zburau sprintene printre 
ierburi, fără îngăduinţă de odihnă. Păstrăvii se strecurau pe apă 
la deal ca niște păreri. Mirosna de brazi potolea aerul iute, dindu-i 
parcă un gust dulce, niţel amărui. Herghelii de cai pe jumătate săl- 
batici, cu picioarele zvelte, cu trupurile lucioase și elastice, cu ochii 
răi, neîncrezători, se puneau pe goană din nimic, făcînd să duduie 
pămîntul sub copitele lor. Platoul, caii și pădurea cu hotarele greu 

de socotit, pe care nu le revendica nimeni, erau bogăţiile familiei 
Cristu. Primăvara, devreme, înainte de apariția frunzei, se abăteau 
pe la castel negustorii de cai, și afacerile familiei de dovedeau a fi 
dintre cele mai fructuoase. Herghelii întregi luau drumurile spre 
șes, părăsind platoul pentru totdeauna, petrecuţi de privirile triste 
ale castelanilor. 

Familia Cristu era destul de restrînsă. Primul în ordinea 
vîrstei, prima locatară a castelului, era o bătrină surdă de-a bine- 
lea, despre care nu știa nimeni cîte primăveri apucase. În afară de 
Bunica nu mai purta alt nume, iar dacă avea unul, lucrul acesta 
nu mai prezenta nici o importanţă. Cui voia să o asculte îi spunea 
povești lungi, cam încurcate, și toate se învirteau în jurul cailor. 
Fiul ei, Petre Cristu, se apropia de șaizeci de ani. Înalt şi ciolănos, 
cu părul roșu și aspru, cu fața colțuroasă, cu ochii cenușii, reci, nu 
se arăta o fire tocmai prietenoasă. Trăia mai mult printre cai. În 
serile lungi de iarnă se așeza uneori lingă Bunica. Bătrîna începea 
o poveste despre cai. Și de fiecare dată povestea suna altfel. Apoi 
mai adăuga de la ea prin locurile unde pierdea șirul povestirii sau 
pur și simplu uita rosturile, amintindu-și de cutare sau cutare 
cal. Petre Cristu îi sorbea cuvintele, aproba din cap cu plăcere, 
ochii lui căpătau căldură, și povestea se înnoda mereu ca un cîn- 
tec monoton. Al treilea castelan era Ion Cristu, fiul lui Petre. Mult 
prea elegant pentru platoul acela singuratic, părea a fi un musafir 
picat acolo pe neașteptate. Învăţase de mic la Viena și la Constan- 
tinopol, simțindu-se atras de știință și de cunoașterea lumii, fără 
a neglija însă călăria și cunoașterea armelor. Al patrulea și ulti- 
mul castelan era Stela Cristu, mezina familiei. O zvirlugă de fată 
nurlie, cu părul roșu, tuns băiețește, cu ochii mari, cenușii, duri 
ca oţelul, în care mînia și dragostea de viaţă, bucuria și tristeţea 
aveau o singură sclipire de lumină, ca o notă muzicală ce nu poate 
exprima singură nici bucurie, nici tristeţe și nici un alt sentiment. 
Călărea pe deșelate mai bine ca un bărbat, iar îngrijitorii cailor se 
uitau la ea ca la o minune. Părea o ciută zglobie, total neștiutoare 
de frumuseţea ei. Cae o întîlnise în pădure. Ședea adunată ghem, 

lingă o tufă de merișor. Glezna îi era roșie și umflată. L-a rugat s-o 
ducă acasă și i-a arătat cu mîna direcția spre castel. S-a aplecat 
s-o ridice în braţe, dar fata s-a tras îndărăt. 

— Cum vrei să te ajut dacă nu mă lași? o întrebase 
zimbind. 

— Dacă-mi dai calul domniei-tale, încalec singură. 

S-a săltat în șa și a dat pinteni calului, fără un cuvînt. 
Cae a rămas o clipă descumpănit, murmurînd amuzat: 

— Pină azi nu a reușit nimeni să-mi ia calul și să mă 
lase mofluz în mijlocul pădurii. A naibii fată! lar despre mine, ce 
să mai zic? Deștept bărbat! 

Apoi se gîndi la calul fetei. Nu putea să fie prea departe. 
Îl căută prin împrejurimi şi, cînd dădu cu ochii de el, rămase 
înmărmurit. Văzuse mulţi cai buni în viața lui, dar un asemenea 
exemplar nu mai întîlnise. Parcă întreaga natură i-a dăruit tot ce a 
avut mai de preţ. Cînd îi prinse căpăstrul, pielea calului se înfioră, 
adunîndu-se în mii de zbiîrcituri. Ochii îi erau răi, ameninţători. 
Coama neagră, cu firele lungi, lucea ca unsă cu grăsime. Încercă să 
se desprindă, ridicîndu-se pe picioarele din spate. Nu reuși. Dădu 
buzna peste om cu pieptul lui puternic, dar acesta prevăzuse atacul. 
Trecu un ceas de luptă năprasnică, și omul ieși victorios. Simțin- 
du-l potolit, Cae îi prinse gâtul cu braţele. Trupul calului se înfioră 
ușor. Liniștea puse stăpînire pe el cu încetul, în timp ce omul îi 
strecura la ureche o groază de cuvinte dulci, ca de îndrăgostit. O 
ultimă încercare de răzvrătire fără sorți de izbindă încheie pace 
între cal și călăreț. Urmă o goană îndrăcită pe potecile pădurii, 
iar cînd se opriră lingă treptele castelului, cîțiva îngrijitori săriră 
într-o parte, închinîndu-se. 

Bătrînul Cristu își făcu loc în față și-i strigă aspru: 

— Descalecă, domnule, de pe Vînt Sălbatic! S-ar putea 
să te schilodească. Pînă și pe fata mea a trîntit-o, măcar că sînt 
prieteni vechi. Și ca să-ți spun drept, nu prea știu călăreţi prin 
împrejurimi care s-o întreacă pe fata mea. Cînd începi să crezi că 
te-ai împrietenit cu el, atunci te aruncă mai abitir din șa. 

78 


CURIERUL SECRET 





Cae descălecă fără grabă și, înainte de a se despărți de 
Vînt Sălbatic, îi prinse botul și-l sărută. Se depărtă apoi și schimbă 
cîteva cuvinte cu gazda. Dar calul, în loc s-o rupă la galop, cum 
îi era obiceiul, veni în spatele tinărului și-l împinse prietenește 
cu botul, spre uimirea oamenilor. În ochii reci ai lui Petre Cristu 
apăru o lumină caldă. 

— Se pare că ești un mare vrăjitor de cai, spuse, și oame- 
nii se mirară văzîndu-l că zîmbește. 

— Nu-i destul să te pricepi la cai, răspunse tînărul. Tre- 
buie să-i iubești din tot sufletul, iar caii simt lucrul acesta chiar 
mai bine decît omul. 

După asemenea vorbe, Cae Indru șezu multă vreme de 
taină cu castelanul acela ursuz. Rămase peste noapte la castel. 
Ascultă una dintre năstrușnicele povești ale Bunicii. Spuse și el 
o poveste, cu un cal arăbesc, și nu mai părăsi locurile acelea. A 
doua zi, oamenii aflară că tinărul devenise noul administrator al 
castelului în locul lui Ion Cristu, care plecase la Constantinopol. 

Au trecut cîteva luni. Stela Cristu începu să întârzie în 
faţa oglinzilor, pe care nu le lua în seamă altă dată. Devenise mai 
tăcută. În faţa administratorului se îmbujora la față din te-miri-ce. 

Venise o toamnă rea, cu ploi lungi și semne de îngheț. 
Într-o duminică dimineaţa, trecură pe acolo niște negustori de 
cai. Întîlnindu-l pe administrator, schimbară între ei semne tai- 
nice. Îl întrebară pe gazdă, mai pe ocolite, despre tînărul acela. Iar 
gazda, în afară de multe cuvinte de laudă, nu știa decît că-l cheamă 
Cociuban. La cîteva zile după plecarea negustorilor, năvăliră în 
curtea castelului o droaie de călăreţi. Cae tocmai se întorcea de 
pe platou, săltînd mulţumit în șaua lui Vînt Sălbatic. Înainte de a 
intra în curte, își pironi ochii în pămînt și opri calul. Unele urme 
de potcoave, neîntilnite la caii de pe platou, îi atraseră atenţia. 
Întoarse calul pe jumătate, hotărât să facă un ocol prin pădure. În 
acel moment, călăreții ieșiră din ascunzătorile lor. O voce puter- 
nică făcu să răsune platoul, iar pădurea tăcută repetă cuvintele: 

— Ești în mâinile noastre, Cae Indru! 

Administratorul duse fulgerător mîna la briu, în locul 
unde purta niște cuțite de care nu se despărțea niciodată. Doi din- 
tre călăreţi se rostogoliră din șa unul după altul. Vînt Sălbatic se 
întoarse din drum. Nu se cunoștea cal care ar fi putut să-l ajungă. 

Au trecut doi ani. Lumea îl credea mort. Poate și Stela. O 
clipă, obrazul lui Cae Indru împietri ca tăiat cu dalta. Se scutură 
din gînduri și-și strecură calul pe ulițele înguste ale Sebeșului. 
Vint Sălbatic opri la poarta unei case, care apucase cîndva timpuri 
mai bune. Cineva deschise poarta. Călărețul înaintă printre niște 
tufe de coacăze crescute în neorînduială. Descălecă în fața casei 
și lăsă calul în voia lui. Un tînăr elegant, mirosind a parfum bun, 
îl invită să intre. 

— Poftiți, domnule Indru! Excelenţa-sa vă așteaptă. 

Musafirul se opri în culoarul încăpător. 

— Ce mai faci, domnule Ianoș Chioreanu? 

— Mulţumesc! se înclină acesta. Mă bucur că un om atît 
de vestit ca domnia-ta nu mi-a uitat numele. Poate că bucuria ar 
fi fost și mai mare dacă mi-aţi fi spus Ion. 

— Adevărat! rise Cae. Doar sîntem între noi. 

Iojica îl aștepta într-o odaie puternic luminată. Ședea la 
masă, dus pe gînduri. La intrarea musafirului, se ridică bucuros. 
Tînărul rămase lingă ușă. Se priviră în tăcere cîteva clipe, încercînd 
fiecare să observe ce s-a schimbat în înfățișarea celuilalt. Izbuc- 
niră în ris și se îmbrățișară. Ion Chioreanu aduse curînd o tavă 
pe care se odihnea bine rumenit un pui dolofan, iar lingă el ședea 
îmbietoare o carafă cu vin. 

— Mănîncă, prietene! porunci Ilojica. Cred că ești obosit 
și flămînd. 

Musafirul nu se lăsă poftit de două ori. Tăbări cu toată 
evlavia asupra bunătăților, și liniștea odăii fu curmată din vreme-n 
vreme de trosnetul oaselor de pui. Iojica își cîntări oaspetele din 
priviri. Se mai maturizase tînărul lui prieten. Se schimbase mult în 
cei doi ani. Pînă și ochii inteligenţi păreau mai adînci. Doar gestu- 
rile moi, parcă însoţite de o anumită lenevie, rămăseseră aceleași. 

Ciocniră cîte-un pahar cu vin. Cancelarul abia își muie buzele. În 
întreaga ţinută a excelenţei-sale nu mai rămăsese nimic din aerul 
rece, distant, de la curte. Devenise un om simplu, bucuros că se află 
în aceeași încăpere cu prietenul său, iar Cae simţi lucrul acesta și 
dintr-o dată totul i se păru frumos în odaie. 

— Cum ţi se pare friptura? 

— Puţină, rise Cae. 

— Și cînd te gîndești că Chioreanu a pregăti-o pentru 
amîndoi! 

— Nu-i pentru cine se pregătește. 

— Hei, tinere, zîmbi cancelarul, nu ţi se pare că ești cam 
necuviincios cu al doilea om al principatului? 

— Nu! Sînt doar nemulțumit că nu te afli pe primul loc. 

— Ei, drăcie! murmură Iojica. Tu crezi că e ușor? 

— Greu a fost pînă aici. Ţi-au trebuit o mulțime de pași. 
Acum a mai rămas doar unul. 

— Unul care face câţi toți ceilalți. 

— Aiurea! Voi oamenii mari cam complicați lucrurile. 

— Așa am crezut și eu multă vreme, redeveni serios Iojica. 
Acum îmi dau seama, prietene, că sacrificiile pe care le-am făcut 
amîndoi nu și-au atins ţinta decît în parte. Eu am ajuns cancela- 
rul principatului. Dar principe n-am să fiu. Îmi lipsesc ajutoarele 
pe care nici tu nu mi le poţi da. Am visat amîndoi în coliba de pe 
Semenic să dăm Transilvaniei un conducător bun. Să le redăm 
românilor drepturile de care au fost păgubiţi. Acum sînt cancelar 
şi ştii ce pot să fac pentru ei? Îl mai scap uneori pe câte unul de la 
plata nedreaptă. Îi strecor o vorbă bună altuia sau îl ajut pe careva 
cu niște bani. Ei, mai fac eu și altele, rosti în continuare, văzînd 
încruntarea prietenului său, dar e cam puţin față de cît am crezut 
că voi putea. Iar dacă aș ajunge principe, tot n-aş putea face mai 
mult. Nobilii Transilvaniei ar fi mereu mai puternici decît mine. 
Oi, interesele lor de stăpinitori ai bogăției și ai iobagilor nu s-ar 
potrivi deloc cu ale mele. Unul sau doi oameni nu pot schimba 
soarta unui popor, oricât de sus ar fi ei cocoțaţi. Asta e, prietene. Te 

încrunți degeaba. De cînd e lumea, planurile au rămas tot planuri. 
Cît ar fi ele de bune, cînd ajung să se înfrunte cu viaţa, încep să-și 
arate neajunsurile. 

— După cite înţeleg eu, zise Cae ironic, ţi-e teamă să 
mergi mai departe. Oare să-ți fi pierdut ceva din vechile elanuri? 
Tot ce e bun pe lumea asta se obține greu, prietene. Ce obţii ușor și 
fără trudă nu-i durabil. Ai dat o bătălie mare ca să ajungi al doilea 
om al principatului. Vei mai da una ca să ajungi primul. Apoi încă 
una, și Dumnezeu știe cîte, pînă cînd ne vom impune planurile 
noastre. Și abia pe urmă va începe lupta din nou pentru alte gîn- 
duri, care ne-au scăpat pînă acum. 

Cancelarul își privi prietenul bucuros. Rămăsese același 
om dirz și gata de lucruri noi. 

— Luptă, spuse gînditor. Da! Să luptăm! Dar încă nu sînt 
create condiţii care să permită unui domn român să preia puterea 
principatului și să-şi impună punctul de vedere. Întreaga putere 
și forță economică se află în mîinile nobililor. Să zicem că mîine 
Sigismund Bâthory va cădea sub lovitura unuia dintre cuţitele tale. 
Să zicem că i-aș lua locul. Cîţi dintre nobilii principatului ar trece 
alături de mine? Cîţiva cărora aș putea să le ofer unele avantaje 
materiale. Poate toți. Dar oferindu-le lor avantaje noi, înseamnă 
să jupoi și mai rău populaţia iobagă. Ce am câștiga? Faptul că aș 
deveni conducătorul suprem al principatului? La ce bun? Dacă aș 
pregăti o revoltă, s-ar afla. Ne trebuie un ajutor din afară. O revoltă a 
iobagilor ne-ar lua mulți ani de pregătire. Cu o putere armată venită 
din Moldova sau din Ţara Românească, aș putea deveni principe. 
Aș ridica poporul la răscoală și am sfărima puterea nobililor. Aș 
împărți pămînturile și bogăţiile. Aș ridica alți nobili dintre români. 
În acest scop, mi-am îndreptat privirile spre Mihai-vodă, domnul 
Țării Românești. Am auzit multe lucruri bune despre el. Dar asta 
nu-i destul. Să-i vedem faptele viitoare. Poate că și această lucrare 
va cere timp mult. Vom aștepta. Eu aștept mai ușor. Tu, mai greu. 
Mi-ai măturat dușmanii din drum cu sabia și cu cuţitele tale și 

nimeni nu a știut despre ce-i vorba. Ţie ţi-a rămas un nume destul 
de pestriț. Pe cînd eu mă bucur de o situație deosebită. 

— Nu mă pling, răspunse Cae aspru. Cînd am pornit pe 
drumul acesta nu m-am gîndit la cîștiguri pentru mine. lar numele 
meu... ei bine, numele meu ce importanţă are? 

— Atunci, să nu mai vorbim despre asta pînă cînd va 
veni timpul potrivit. Vom aștepta mișcările lui Mihai. 

— Ce te face să crezi că Mihai-vodă ar fi omul care ne 
trebuie? 

— Am cîteva motive. 

— Crezi că sînt destule? 

— Nu. Nu sînt destule, dar îs foarte interesante. Domnul 
Țării Românești pune la cale o revoltă împotriva turcilor. L-am vizi- 
tat, luna trecută, la el acasă în cetatea Bucureștilor. Sigur nu prea 
avea încredere în mine. Mi-a spus puţine, dar m-a lăsat să înţeleg 
multe. Eu i-am vorbit deschis. Cred că a simţit lucrul acesta. Am 
discutat amindoi despre planurile mele. Domnul e dibaci. Nu mi 
le-a dezvăluit pe ale lui. M-a lăsat doar să le bănuiesc, și știi ce m-a 
mirat mult? Pe undeva, gîndurile noastre de viitor se aseamănă. Nu 
mi-a promis nimic, dar am plecat de acolo cu convingerea că vom 
lucra multă vreme împreună. Am mare stimă pentru el. Abia s-a 
așezat în scaunul domnesc și a și început o lucrare de om prevă- 
zător. Oameni de-ai lui de mare încredere s-au mutat în Moldova, 
în sudul Dunării, la Constantinopol, în Transilvania, în Ungaria, 
la muscali și chiar la Praga, aproape de curtea Împăratului Rudolf 
al II-lea. Dar astea nu de la el le știu. Am și eu sursele mele de 
informare. Curieri destoinici aleargă de la oamenii lui spre Bucu- 
rești, ducînd în buzunarele lor tot felul de știri care l-ar interesa 
pe domn. În slujba lui Mihai-vodă s-au legat niște oameni care nu 
fac lucrurile pentru bani. E vorba de Chirilă Zece Cuţite, Costache 
Caravană, Ducu cel Iute, Petrache cel Mic și Niţă Praștie. Dacă 
asemenea oameni s-au hotărît să-l slujească pe Mihai, înseamnă 
că domnul plănuiește lucruri mari. Ai auzit despre castelul de la 
Obreja? 

83 


Capitolul VI 





— Da. E al baronului Albert Szentivâni. 

—A fost, rise Iojica. Acum e al contelui Hans 
Beckembauer. 

— Și ce ne interesează pe noi neamţul acela? 

— Nu ne-ar interesa prea mult, dar pe neamțul acela îl 
cheamă, de fapt, Ion Cristu. Un bănăţean dat naibii de simpatic. 

Solnița de lemn din mîna lui Cae se rupse în două. lojica 
încruntă sprincenele abia vizibil. Știa că prietenul lui nu-și pierde 
cumpătul prea ușor. Să fi fost mirarea atît de mare sau era altceva? 

— Continuă! rosti musafirul, și vocea lui păru destul de 
liniștită. 

— Cine crezi că l-a speriat pe Szentivâni atât de tare încât 
a fost nevoit să-și vindă castelul? 

— Cristu? 

— Aș 

— Tu? 

— Ei asta-i! Ce interes aveam? 

— Nu cumva Chirilă, Caravană și Ducu? 

— Întocmai, prietene. 

— Nu înţeleg de ce a venit acel Cristu sub nume de împru- 
mut. Cred că mistificarea o să-i aducă o mulțime de neajunsuri. 

— Motive sînt destule, îl întrerupse Iojica. Una dintre 
misiunile lui este de a atrage pe sașii ardeleni într-o partidă favo- 
rabilă domnului Țării Românești. Îţi închipui că un român ar avea 
puţini sorți de izbindă într-o asemenea lucrare. 

— Și dacă se descoperă că e român? 

— Va pierde încrederea sașilor. 

— Numai atît? 

— Numai. S-a statornicit de mult obiceiul ca oamenii 
să-și ia titluri și nume de împrumut. Sigur că astea dau loc la 
bănuieli, dar sper ca acest Cristu să fie destul de priceput pentru 
a nu i se afla numele adevărat. De fapt, a stat mai mult prin alte 
țări și nu e cunoscut nici măcar la curtea lui Mihai. 

— Cum ai putut ajunge stăpînul atîtor secrete? se miră 
Cae. 

— Aș putea să-ţi întorc întrebarea, rise cancelarul. Tu 
cum poți mînui atît de bine sabia? Crezi că am ajuns al doilea om 
al principelui chiar numai cu ajutorul tău? 

— Nu. Nu cred. 

— Foarte bine! Înseamnă că mi-ai recunoscut și mie niște 
calități. Acum, cînd am atîta putere, ar fi păcat să nu știu o mulțime 
de lucruri pe care Sigismund nici nu le visează. Sigur că îi strecor 
și lui cîte ceva, dar numai ce cred eu că e necesar. Averea mea se 
ridică la o sută patruzeci de mii de galbeni. Asta înseamnă aproape 
două mii de ocale de aur. Aș fi putut să fiu de două ori mai bogat. 
Banii se duc însă pe unele informaţii. Plătesc regește pe acei spi- 
oni iscusiţi care îmi string vești de pe tot cuprinsul Transilvaniei 
și chiar de peste hotare. Dacă vrei să fii puternic, trebuie să știi 
multe despre alţii. Vrei să-ți spun cine l-a scăpat de Ducu cel Iute 
din mîinile soldaţilor în hanul Butoiul Tămăduirii? 

— Unde-i hanul acesta? se prefăcu mirat Cae. 

— La doi pași de Sighișoara. De fapt, cred că îl cunoști 
foarte bine. 

— Eu? 

— Tu. Doar nu Sfintul Părinte. Unul dintre slujitorii 
hanului se află în slujba mea. Îţi închipui că o încăierare ca aceea 
nu trece neobservată, mai ales în vreme de liniște. 

— Și cum a putut să mă recunoască? 

— Ei, de recunoscut nu te-a recunoscut, dar din rapor- 
tul lui am înţeles că în noaptea aceea a trecut pe acolo un mare 
aruncător de cuțite. 

— Poate a fost Chirilă, rîse Cae. 

— Aiurea! Îți cunosc bine cuţitele. 

Zicînd acestea, cancelarul puse pe masă un cuțit. 

— De unde veneai în noaptea aceea? se interesă Iojica. 

— De nicăieri. Locuiam la han. 

Fu rîndul cancelarului să facă ochii mari. 

— La han? Nu merge, băiatule! În hanul acela nu se aflau 
pasageri în afară de Ducu. 

— Era, totuși, o doamnă. Doamna Cociuban. 

— Și ce-i cu asta? 

— Mai nimic. Dar sub cămașa de noapte a doamnei 
Cociuban se afla, de fapt, Cae Indru. 

— De necrezut! murmură lojica, surprins. Oricât de bine 
s-ar travesti un bărbat, un ochi ager descoperă de la o poștă că-i 
lipsesc unele haruri femeiești. 

— Sînt absolut de acord, îl întrerupse tînărul. Aveam 
însă grijă să mă întîlnesc seara cu oamenii hanului, iar la lumina 
slabă a lumînărilor trec multe amănunte neobservate. Apoi, tre- 
buie să-ți fac o mărturisire. Cînd aveam vreo șaisprezece ani, am 
colindat Austria cu o trupă de actori. Iar o perucă bună și cîteva 
sulimanuri nu sînt tocmai de lepădat în astfel de ocazii. 

Iojica se ridică de la masă și se rezemă cu spatele de ușă. 
Îi venea greu să se despartă atât de curînd de prietenul său. Ar fi 
vrut să-l știe în preajma lui. Să-l vadă bucurîndu-se de tinerețe și 
de viață, iar asupra numelui său să nu șadă cuvinte de ocară. Oftă, 
știind că ceasul acela e încă departe. 

— Vei sta aici o săptămînă, spuse blind, aproape duios. 
Va fi o săptămînă de refacere. Arăți cam jigărit. Doi slujitori vor 
avea grijă să nu-ţi lipsească nimic. Te-am văzut intrînd pe poartă 
călare. Nu sînt mare priceput la cai, dar un asemenea animal fru- 
mos am întîlnit foarte rar. De unde-l ai? 

— E o poveste lungă, murmură Cae tărăgănat, și faţa i 
se crispă ușor. 

Urechea fină prinse nuanța schimbată a glasului lui. 
Prefăciîndu-se a nu fi observat nimic, se interesă grijuliu: 

— Ai bani? M-am gîndit să-ți las o mie de galbeni. Sînt 
în sertarul mesei. De fapt, aș vrea să nu uiţi că jumătate din averea 
pe care o am ţi se cuvine de drept. Îţi stă la dispoziție cînd dorești. 
Tot în sertarul mesei vei găsi și o scrisoare către Mihai-vodă. Peste 

o săptămînă pleci la București. Tu vei fi omul care va lua hotărîri 
acolo, în numele meu. Toate știrile mi le anunțţi prin curier. Te 
vei opri în drum, la Brașov. În mahalaua Scheiului e o cârciumă 
renumită, căreia-i zice La Berbecul Gras. Proprietarul e unul chel 
și mărunt, cu faţa mirată ca de iepure. Îl întrebi de Sile Adormitu. 
Acesta e omul meu. Prin el vom ţine legătura. E cel mai descurcăreț 
dintre băieții mei. El a descoperit toată tărășenia cu noul castelan 
din Obreja. Auzi, Cae? Are Beckembauer acela sau Cristu, cum l-o 
chema, o soră frumoasă cum nu s-a pomenit în toată Transilvania. 

Tînărul tresări din nou, lăsîndu-l nedumerit pe cancelar. 
Tăcură o vreme, fiecare cufundat în gîndurile lui. Se făcuse tirziu. 
Lumâînările scăzuseră la jumătate. 

— Caută să-l convingi pe Mihai-vodă că avem același 
drum, continuă Iojica, parcă visător. Că poate să se bizuie pe ajuto- 
rul meu, iar acest ajutor nu e de lepădat. Vorbește-i despre proiectele 
noastre! El va fi puternic numai cînd va uni toate pămînturile 
românești sub un singur conducător. Poate greșesc lipsindu-mă 
în aceste luni care urmează de prezența ta. Am unele greutăți. 
Principele a cam scăpat de sub influența mea, aflînd unii sfătui- 
tori printre nobili. Aceștia l-au hotărît spre o prietenie cu turcii, în 
dauna creștinilor. Sigismund s-a grăbit să trimită o solie la Con- 
stantinopol. În scrisoarea adresată sultanului, cerea în schimb 
alipirea la principatul Transilvaniei a Țării Românești și Moldo- 
vei. O dată cu plecarea acelei solii, am început să mă neliniștesc 
pentru viața mea. lată primul gînd care m-a îndemnat la întîlnirea 
noastră de azi. 

— În cazul acesta, ar fi mai bine să rămîn. 

— Nu! Mi-am luat unele măsuri. Știam că Ducu, Chirilă 
și Caravană dau tîrcoale castelului din Obreja. Am făcut în așa 
fel încît vinătorii să afle despre scrisoarea lui Sigismund. Acum, 
principele e înfricoșat. Și-a dat seama de greșeală. Dacă scrisoa- 
rea ajunge în mîinile împăratului Rudolf, se pot schimba multe 
în Transilvania, înainte de o intervenţie turcească. 

— Eşti mai tare decît mă aşteptam, rise Cae. 

87 


Capitolul VI 





— Sînt silit să fiu tare. Cu un principe ca Sigismund nu 
știu niciodată dacă peste un ceas voi mai fi cancelar sau voi mai 
fi în viață. Acum, pare să-mi arate oarecare bunăvoință. M-a rugat 
să-i găsesc acea scrisoare încăpută pe mîinile vinătorilor. 

— Și ce hotărâre ai luat? Îi urmărești pe vinători? 

— Nici gînd, zimbi aspru lojica. Atîta vreme cât Sigis- 
mund e înspăimântat, se pot pune la cale multe lucruri bune, spre 
folosul creștinilor. lar Mihai-vodă va avea asupra lui o armată care 
i-ar putea aduce multe foloase. 

Trăsura excelenţei-sale ieși pe poartă și se mistui curînd 
în întunericul nopții. Culcat între pernele moi, lojica părea să 
doarmă. Dar gîndurile puternicului cancelar se călătoreau iute. 
Îl cunoștea prea bine pe Cae ca să nu-și dea seama că se petrecuse 
ceva cu el. Nu i se întîmpla prea des tinărului său prieten să-și 
piardă cumpătul la uzul unui nume. În seara aceea, tresărise de 
două ori. Să-și fi pierdut oare proverbiala stăpîinire de sine? Greu 
de presupus. Încercă să recapituleze discuţia. Tresărise o dată la 
numele lui Cristu. Emoția fusese atît de puternică, încît solnița de 
lemn se sfărimase în mîna lui. Tresărise a doua oară, aflind despre 
sora lui Cristu. Asta dovedea fără îndoială că tinărul îi cunoștea 
pe castelanii din Obreja. Sau, în orice caz, numele lor îi amintea 
o întîmplare cu totul aparte. „Voi cerceta toate astea, hotări el. În 
definitiv, Indru e singurul meu prieten.” 

În casa modestă din Sebeş, Cae Indru stinse lumînările 
multe și se așeză pe patul curat, cu miros dulce de busuioc. Dar, 
cu toată oboseala unei zile petrecute în șa, nu-i era somn. Giîndu- 
rile lui se reîntoarseră la platoul de la picioarele Semenicului. O 
fată cu părul roșu ca flacăra ieșea dimineaţa la capătul platou- 
lui, și risul ei era primul semn al unei zile frumoase. Oare a uitat 
Stela Cristu de zilele acelea de vară, cînd călăreau amindoi prin 
locuri rar călcate de picior omenesc? Mirosna amăruie a brazilor îi 
îmbăta. Se strigau unul pe altul printre stîncile multe, iar stîncile 
repetau numele lor lungind silabele parcă înadins. Se aplecau la 
izvoare să bea apă din pumni. Acolo își vedeau feţele una lingă 

alta. Stela tulbura apa cu virful degetelor, iar feţele se apropiau și 
se depărtau, într-un joc straniu. Într-o zi, îl rugase să-i arate cum 
se mînuie sabia. 

— Am să-ți arăt ceva mai bun. Ia cuțitul acesta și încearcă 
să nimerești bradul de acolo! 

— N-am să pot. 

— Știu că nu poți acum. Dacă vrei, vezi nodul acela micuț 
de pe tulpină? 

— Da. 

— Ei bine, dacă vrei, poţi ajunge să împlinţi cuțitul în el 
de la cincisprezece pași. 

— Eu? s-a mirat zîmbind. La asemenea distanţă nu cred 
să poată chiar un bărbat, oricît ar fi el de priceput. 

O clipă îl încercase vanitatea și nu s-a putu opri să nu 
se laude un pic: 

— Uite, am să încerc eu. 

Mina se mișcă moale. Cuţitul zbură ca o săgeată și se 
înfipse în mijlocul nodului. Stela făcu ochii mari și nu-și putu 
înfrîna un gest de admiraţie. Apoi, rise: 

— Cred că a fost o întîmplare, domnule Cociuban. 

— Nu cred în întîmplări. lată, mai am la mine cîteva 
cuțite. Le voi înfige în jurul celuilalt. 

Cuţitele fulgerară unul după altul și se înfipseră în jurul 
primului, așa cum prevăzuse el. Stelei îi pierise graiul. Se uita la 
el de parcă îl vedea pentru prima oară. Iar cînd îi vorbise, glasul 
ei păruse mai matur. 

— Seara m-am gîndit de multe ori la domnia-ta, domnule 
Cociuban. Parcă aţi fi doi oameni. Unul bun ca un copil. Celălalt — 
aspru și neînduplecat. Unul încet, pe jumătate adormit. Celălalt 
— fulger și trăsnet. 

Se roșise ușor la față, dar nu se oprise. 

— Cînd te apropii de Vînt Sălbatic, parcă dormi. Cînd 
te ridici în șa, te prefaci în fulger. Ochii domniei-tale sînt cruzi 
și întunecați. Unde ai învățat să arunci astfel cuţitele? Unde ai 

învăţat să vorbești frumos și să te porți ca un om de seamă? Cine 
ești domnia-ta, domnule Cociuban? Nu-mi răspunde acuma dacă 
nu vrei. Așteaptă să ne împrietenim mai mult. Nu-i așa că nu mai 
pleci de la noi? Asemenea locuri frumoase nu mai întîlnești nicăieri. 

«Cine ești domnia-ta, domnule Cociuban?» o imită Cae 
răsucindu-se în așternut. „Cînd o fi aflat adevăratul meu nume, cu 
siguranță că s-a îngrozit și i-a părut rău pentru toate zilele acelea 
petrecute în tovărășia mea.” 

Hanul Privighetoarea de Aur avusese cîndva un vad, 
poate dintre cele mai bune. Așezat în partea de nord a București- 
lor, aproape de zona marilor lacuri, părea mai degrabă o fortăreață 
cu turnul lui înalt din cărămidă și piatră. În timpul verii, iedera 
acoperea turnul pînă sus, dînd un farmec aparte cărămizilor măci- 
nate pe la capete. Zidul de piatră, gros cam de doi pași, înconjura 
terenul dintre două ulițe. În curtea hanului se intra printr-o poartă 
mare de fier, care stătea deschisă din zori pînă tirziu după miezul 
nopții. Curtea, acoperită cu troscot, era tăiată de o alee pietruită, 
mărginită de tufe de trandafiri. La vreo treizeci de pași, aleea se 
despărțea în două mai înguste. Una ducea în spatele clădirii, către 
grajdurile mari, care puteau adăposti la nevoie aproape o sută de 
cai. Cealaltă se oprea la șoproanele acoperite cu verdeață, sub care 
se înșirau pe timp de vară mese lungi de brad. 

Privighetoarea de Aur cuprindea nouă camere spaţioase, 
la etaj, lăsînd la o parte turnul cu cămăruțţele lui scunde și înguste 
ca niște chilii. Jos se aflau doar două încăperi, o sufragerie uriașă, 
o bucătărie și o odăiţă în spatele bucătăriei, unde se odihnea jupîn 
Christache Mutu cu soția, la ceasurile cînd musafirii potoliți își 
vedeau de treburile lor. 

De fapt, vadul nu se putea numi slab nici în vara anului 
1594. Doar necazurile erau altele. Ceva mai încolo, pe colțul străzii, 
un grec pe nume Vanghelatos deschisese un han la concurenţă, 
pe care îl botezase destul de original Hanul Boierilor. E drept că 
și Privighetoarea de Aur purta un nume destul de interesant, și 
poate că lucrurile ar fi mers bine pentru amîndouă hanurile dacă 

grecul nu ar fi urmărit să rămînă singurul hangiu în toată partea 
de nord a Bucureștilor. Clienţii de la Hanul Boierilor nu erau cu 
nimic mai simandicoși decît cei ai lui Christache Mutu. Dar gre- 
cul, prin aluzii, prin vorbe mai directe, își făcea clienţii să se simtă 
mai de soi decit cei de la Privighetoarea de Aur. La Vanghelatos, 
pînă și mîncărurile căpătaseră nume pompoase, iar vestitele vinuri 
românești găsiră un „naș” cam zurbagiu, care le botezase din nou, 
cu niște nume năstrușnice. 

Zidurile Privighetorii, cu platformele lor ca niște terase în 
miniatură, se continuau în pămînt, împrejmuind niște pivnițe lungi 
și cam încurcate, întunecoase și umede, în care te puteai pierde cu 
cea mai mare ușurință. În pivnițele păstrate mai bine, butoaiele 
pline ședeau rînduite frumos pe grinzi de stejar. Și nimeni, poate 
că nici chiar hangiul, nu ar fi putut spune cît vin se găsește acolo. 

Christache Mutu se mișca veșnic printre clienţi, ducîn- 
du-și cu demnitate burta ca o provă de vapor, așteptînd ca slujitorii 
să umble în toate cu bună rînduială. Un observator dibace ar fi 
remarcat, poate, că din vreme-n vreme Christache cotrobăia prin 
tejgheaua mai bătrină decît el, care de multă umblătură semăna 
cu o șuncă afumată, scotea banii mai mari, îi număra din ochi, îi 
arunca într-o pungă veche și strecura punga unei bătrîne, care o 
apuca repede. Femeia picotea, cît era ziua de mare, pe un scăunel 
aflat la capătul tejghelei. Doar cînd simţea punga, ochii i se deschi- 
deau cam cît la o pisică pe vreme de lumină mare. Punga dispărea 
în fusta ei largă, iar stăpîna fustei se mistuia către pivnițe și apărea 
curînd în afara hanului, lîngă zidurile bisericii Sfintul Paraschiv. 
Traversa curtea mult prea iute pentru virsta ei și se pierdea într-o 
uliţă îngustă. 

Uneori către seară, Christache Mutu se uita îngrijorat 
spre poartă, așteptîndu-se la cine știe ce buclucuri din partea con- 
curentului. Kir Vanghelatos ţinea pe mîncare și băutură vreo zece 
haidamaci. În partea aceea a Bucureștilor se știa că haidamacii nu 
erau oamenii grecului. Se aflau în slujba unui Roco Perisini, despre 
care se vorbea mult — și nu tocmai bine. Sosit în București îndată 

după înscăunarea lui Mihai-vodă, Perisini se dovedi a fi prieten 
bun al ienicerilor în cetate. Poate să fi fost chiar conducătorul lor 
din umbră. Casa lui era un adevărat palat, cu gărzi la porţi și cu o 
armată cam sălbatică, formată din aproape o sută de haidamaci, 
aduși cine știe de pe unde. Unii spuneau despre el că ar fi cea mai 
bună spadă din răsăritul Europei, lăsîndu-l la o parte pe acel faimos 
preot iezuit părintele Grasa, care fusese la vremea lui profesor de 
scrimă pe undeva prin apusul continentului. Într-un timp des- 
tul de scurt, Perisini trimisese cu sabia în lumea drepţilor atît de 
mulți creștini și necreștini, încît oamenii fugeau din calea lui și 
se simțeau fericiți dacă scăpau doar cu niște înjurături piperate. 
Cînd apărea pe stradă, însoţit de haidamacii lui, strada se golea 
iute de lume și vai de aceia care nu apucau să se mistuie la timp, 
într-o curte sau la loc adăpostit. Sfida cu bună-știinţă autorită- 
țile și nici chiar domnul ţării nu îndrăznea să-l certe cu judecată. 
Unii șopteau că la Perisini ar fi a doua curte domnească, dacă nu 
prima, iar boierii băteau în fața lui temenele mai abitir decât în 
fața lui Mihai-vodă. 

Îmbrăcat după moda venețiană, cu pantaloni pînă 
aproape de genunchi, continuaţi de ciorapi lungi, cu vestă scurtă 
acoperită de ceaprazuri, cu pălărie mare și pelerină bogată, Roco 
făcea parte din lumea bărbaților eleganți ai Bucureștilor. Faţa măs- 
linie, cu ochii adînci, umbriţi de gene lungi, întoarse, gura frumoasă, 
umerii largi și șoldurile înguste erau darurile de preţ ale străinului. 
Vorbea limba valahă binișor și se putea folosi, la nevoie, de tălmaci 
în limbile turcă, nemţească, franțuzească și mai ales italiană. Părea 
a nu fi străin de oarecare cultură, iar vorbele lui de duh făceau de 
multe ori ocolul orașului. Prin ce împrejurări intrase în legătură 
cu Kir Vanghelatos nu știa nimeni. Poate că negustorul îi plătea 
un oarecare tribut, punîndu-se sub protecţia lui, sau poate că legă- 
turile lor erau mai adînci. 

Uneori, Perisini ieșea din Hanul Boierilor urmat de 
suita lui și intra la Privighetoarea de Aur. Atunci, Christache 
Mutu era cuprins de panică, avînd motive dintre cele mai serioase. 

Haidamacii aruncau din faţa lui Roco mesele cu mușterii cu tot, 
puneau pe goană consumatorii din partea rezervată boierilor și se 
așezau la chef mare. În asemenea împrejurări, afacerile lui Christa- 
che se împuţinau văzînd cu ochii, iar pagubele nu erau dintre cele 
mai neînsemnate. Perisini alegea un colţ al lui, de unde cuprindea 
cu privirea celelalte mese. Hangiul își punea slujitorii pe două 
rînduri, umblind grijuliu, așteptind comenzile mari, care nu erau 
niciodată plătite. Îi plăcea să stea de vorbă cu Mutu şi cu slujitorii 
hanului în felul lui mucalit, spre marea veselie a haidamacilor. 
Clienţii trecători prin București rămîneau liniștiți pe la mesele 
lor dacă nu-i avertiza nimeni. Mai rămâîneau și din localnici. În 
special curioșii, riscîndu-și chiar cîteva coaste pentru a vedea o 
păruială zdravănă, din care ieșeau totdeauna învingători oamenii 
lui Perisini. 

Într-o sîmbătă seara, intrară pe poarta larg deschisă a 
Privighetorii de Aur șase bărbați cu hainele colbuite de drum. După 
îmbrăcăminte, nu tocmai arătoasă, locul lor ar fi fost printre cli- 
enții de mina a doua. Călătorii duseră caii către fundul curţii și-i 
predară unor rindași, dimpreună cu niște bacșișuri grase, care se 
întîlneau rar în acea parte a hanului. Scăpaţi de povara cailor, 
oamenii se îndreptară spre cel mai frumos colţ al Privighetorii 
de Aur, unde fețele de masă, dușumeaua și mobila străluceau de 
curățenie. Christache Mutu îi zări de lîngă tejghea. Mînios de atita 
îndrăzneală, se grăbi să-i întoarcă din locul acela nepotrivit cu sta- 
rea lor. La mijlocul drumului, hangiul se opri mirat și nu-și putu 
reține o exclamațţie de bucurie: 

— Să mă trăsnească dacă ăștia nu sînt cei mai de seamă 
oaspeţi pe care-i primesc de un an încoace! Iată-l pe Costache 
Caravană, la fel de slut ca și Zambilica. Domnul Chirilă Zece Cuţite 
parcă s-a mai lungit niţel, iar Ducu cel Iute, cu figura lui de dom- 
nișoară sau mai degrabă de călugăriță tînără, ar putea să cînte în 
strană la Sfîntul Paraschiv. Pe ceilalți trei nu-i cunosc, dar dacă 
or fi la fel de viteji pe cât sînt de voinici, atunci merită și ei un loc 
în colțul acesta. 

— Christache băiatule! strigă vesel Caravană. S-a împli- 
nit un an de cînd nu am mai călcat pe aici. După cît bag de seamă, 
ţi-a mai crescut burta cam cît un harbuz. Ia spune: ai locuri de 
odihnă pentru noi? 

— Dacă am? se fandosi hangiul. Pentru domniile-voastre 
sînt gata oricînd să alung o duzină de clienţi care înoată numai 
în aur. 

— Știu asta, rise Chirilă. D-aia am și venit la tine. Dar de 
ospătat crezi că găsești ceva? Pe vremuri, plecam de la tine gifiind 
ca după caznele iadului și crăpau hainele pe noi de atîta osînză. 

Hangiul îi privi galeș, prefăcîndu-se a se gîndi îngrijorat. 
Bărbia groasă i se răsfrinse peste gulerul cămășii. După o vreme, 
cînd crezu că i-a ţinut destul ca pe jăratic pe acei clienți dragi, 
ochii lui mici și vioi sclipiră vesel. 

— Dacă am de mîncare și băutură? Auzi, Doamne, între- 
bare! Asemenea ocară nu mi s-a mai făcut demult. Hai s-o luăm 
cu încetișorul. Ce-aţi zice pentru început de niște trandafiri olte- 
nești, pipăraţi de ţi se face gura ca porţile iadului? Lîngă asemenea 
cîrnăciori nu merge țuica de tescovină. Numai pruna spală ustu- 
rimea. Ţuica de Pitești are dichisul ei. Merge doar pe inima goală. 
Ţuica de Vilcea pare subțire și apoasă. Cînd bei, parcă o legiune de 
draci lucrează la lărgirea stomacului. După trandafiri merge niște 
brînză de oaie, numai așa ca temelie, pe care poţi clădi cu toată 
nădejdea. Pe urmă un borș de măruntaie acrit cu corcodușe, făcut 
de Smaranda mea chiar adineauri. La sfîrșit n-ar strica niște pui 
înecat în mujdei de usturoi. 

Ochii musafirilor se lărgiră cu sclipiri lacome, spre bucu- 
ria lui Christache Mutu, care se simţi dintr-o dată o persoană de 
mare importanță. Cît despre Caravană recunoscut ca mare mîn- 
cău, acesta rămase în extaz ca la o slujbă frumoasă și-i dădu peste 
mînă lui Chirilă cînd vinătorul vru să-i șoptească ceva la ureche. 

— Și ce ne dai ca udătură la puiul cu mujdei? întrebă 
Ducu înghițind în sec. 

— Aici e mai greu, făcu hangiul, șăgalnic. Vinul de Segar- 
cea asprește inima, dar moaie genunchii. Cel de Drăgășani se lipește 
de tine ca o muiere și nu te lasă de lingă el pînă la ziuă. Vinul de 
Odobești e ca sărutul fecioarei: niţel amărui. Vinul de Tîrnave are 
miros de suflet de sfint. Pe ăsta trebuie să-l bei închinîndu-te. Îţi 
toarnă în oase nouăzeci și nouă de ocale de putere și-ți fură gîn- 
durile. La prima cană îţi arată drumul spre rai. La a doua cană îţi 
dezvăluie iadul cu toţi dracii din el, dacă îţi lipsește a treia cană. 
Cotnarul e altfel. După prima cană simţi cum îţi cîntă un cor de 
îngeri în gură. După două căni înghiţi corul de îngeri cu trimbiţe 
și cu aripi cu tot, să le arăţi de ce ești tu în stare. Vinul de Babadag 
e greu ca nisipul din care își trage seva. Cel de Teaca sau de Șarad 
e bun pentru leacuri. Din ăsta, oamenii cuminţi beau cu degeta- 
rul. Pe omul sănătos îl doboară în două ceasuri. Pe cel beteag îl 
tămăduiește chiar cînd e cu un picior în groapă. Vinurile de Arad 
și de Lipova sînt grase ca laptele de mamă. Străinii care nimeresc 
la mine pentru o noapte vor să guste din toate butoaiele, dar nu se 
pot hotări înainte de o lună și pleacă tot nedumeriţi și se bat între 
ei și-și mută fălcile, fără să se poată lămuri care din aceste vinuri 
ar fi cel mai bun. Am avut mușterii care au plecat de aicea năuci, 
blestemîndu-mi pivnițele și făcînd jurăminte că nu vor mai călca 
pe la Privighetoarea de Aur. După un timp, se întorceau pocăiţi și 
cu lacrimi în ochi, rugîndu-mă să le iert nesocotința. Vinurile de 
Huși au nimicit două oști polone care au călcat Moldova în urmă 
cu vreo cincizeci de ani. Se zice că polonii erau mulți cîtă frunză 
și iarbă. Veniseră să radă Moldova din temelii. Domnul Moldovei 
nu apucase a ridica oastea de ţară și se afla la mare strimtoare. 
Cineva dintre oamenii lui l-ar fi sfătuit să le lase în drumul polo- 
nilor cam la o mie de butoaie cu vinuri de Huși. Polonii călăreau 
semeți cu hatmanii în frunte, cu săbiile lor strașnice ridicate în 
dreptul umerilor, cîntînd în gura mare: 


Prin Pocuția la vale, 
Vin polonii tot călare. 

Cînd au dat de vin, fiind cunoscători buni ca și ai noștri, 
polonii au pus tabăra la o margine de pădure. La prima oală devin, 
polonii au răcnit din toate puterile: 

„Pentru victorie! Moarte moldovenilor!” 

La a doua oală au răcnit iar: 

„Trăiască moldovencele și pacunele noastre! Fete ca ele 
nu se află în toată lumea. Să vină a treia oală!” 

La a treia oală au răcnit iar: 

„Să vină, a patra oală! 'răiască 'oldovenii, 'oldovencele 
'Tăiască 'inul de 'uși!” 

A cincea oală nu a mai avut la cine să vină. Domnul 
Moldovei cu oamenii lui le-au cules armele și i-au lăsat să doarmă 
ca pe niște creștini de treabă. Cîte unul dintre poloni se trezea o 
clipă, deschidea ochii mari și cînta satisfăcut: 


„Tin 'ocuţia la 'ale 
in 'olonii tot 'ălare. 


Pe urmă cădea ca trăsnit lîngă oala lui, visînd la cine 
știe ce fapte de arme. Cînd s-au trezit, i-au condus ai noștri pînă 
la graniță. Acolo s-au despărțit fără supărare, dar polonii nu s-au 
putut opri să nu le zică: 

„Lasă, că o să nimeriţi și voi pe la noi! Și noi avem vinuri 
bune. 

Vinurile noastre de Soroca și de Tighina au cruțat pămîn- 
turile Moldovei de multe călcări ale tătarilor. Odată a venit la noi un 
negustor venețian, mare șugubăţ. Și, ca să arate că știe românește, 
a început să îndruge repede în păsăreasca lui cam șmecherească: 

„Cotnareasa, Segarcisa, Tiîrnavestu, Odobesta, sarmalus- 
tia, chiftelina del Moldova.” 

Am 1îs de venețian. Era al dracului de glumeţ și mai știa 
și altele, pe care ni le-a spus la fel de repede și de șugubăţ: 

„Domini Stefani magiore, una grandisima bazilica Putna, 

extra formoza fata del rumana, una picolina națione ciomăgire 
crunto per turco linga podul Magiore.” 

Christache Mutu mai șezu de taină multă vreme cu acei 
oaspeţi dragi. Caravană mușcă zdravăn din trandafirii oltenești, 
ardeiaţi, și-i dădură lacrimile. Cuvintele lui de supărare stîrniră 
veselia celorlalți. 

— Christache băiatule, ai pus pulbere aprinsă în cîrnă- 
ciorii ăștia. Tu ai fi bun de bucătar în război. Dar nu la ai noștri; 
la inamic. 

Începu să însereze. Era o seară frumoasă, cu lună mare, 
cu răcoare dulce de stepă. Christache trecu în odăița lui din spa- 
tele bucătăriei, se așeză cu evlavie în fața unei icoane și începu să 
se roage din tot sufletul: 

— Adu-l, Doamne, pe Roco Perisini în seara asta! Fă, 
doamne, o minune și îndreaptă-i pașii încoace! 

Se pare că Dumnezeu îi auzi chemarea fierbinte. Peri- 
sini sosi la Privighetoarea de Aur cam peste un ceas, urmat de 
cincisprezece din haidamacii lui. Dar înaintea lui Perisini mai 
intrară doi călători în han. Primul înalt și deșirat, construit parcă 
numai din oase de împrumut, care nu se prea loveau unul cu altul, 
cu o figură lunguiaţă ca un bot de vulpe, îmbrăcat cu niște haine 
ușoare și largi, își găsi un loc printre clienţii de rînd. Al doilea era 
Cae Indru. Se așezase în colțul musafirilor de soi, abia liberat de 
vinători. Aceștia plecaseră obosiţi pe scări în sus, către odăile pre- 
gătite cu dichis de Smaranda Mutu. 

Cînd apăru Perisini, în curtea hanului se făcu liniște. 
Mulţi se ridicară grabnic de la mese, gata s-o ia din loc. Haidamacii 
rostogoleau dinaintea lui mesele cu consumatori cu tot, mătu- 
rînd calea și scoțind chiote de plăcere. Cînd ajunseră aproape de 
Cae, se opriră nehotărîți. Eleganţa tinărului îi descumpăni. După 
îmbrăcăminte, părea să fie un fiu de mare boier. Dar Perisini se sin- 
chisea prea puțin de marii boieri. Și dacă îi opri pe haidamaci să-l 
arunce de acolo cu masă cu tot, fu numai o inspirație de moment. 
Christache Mutu se înfățișă de îndată, făcînd unele temenele, dar 

nu atît de adinci pe cît s-ar fi cuvenit. Haidamacii traseră o masă 
lungă în apropiere de cea a stăpinului, hotăriți să petreacă o seară 
frumoasă. 

— Ia spune, Mutule, strigă Perisini, fripturi aveţi? Văd 
că boi sînt destui. 

— Da, domnule, avem fripturi, răspunse mieros hangiul, 
pricepînd insulta. Dar ăștia pe care-i vedeți domnia-voastră nu 
sînt de soi. Niște boi buni de rasă mare ne-au picat abia adineauri. 

Italianul tresări. Haidamacii se ridicară pe jumătate, cu 
mîinile pe săbii, dar el le făcu semn să rămînă liniștiți, gindindu-se 
că s-a întîmplat ceva cu hangiul dacă s-a apucat așa din senin de 
asemenea obrăznicii. Pînă acum îi suportase toate insultele și toate 
pagubele fără să cricnească. Să fie cumva tînărul de alături cauza 
care-i dădea asemenea curaj lui Mutu? Nu-i venea să creadă, mai 
ales că omul nu părea să fie însoțit de slujitori. Îl privi pe Indru 
cu coada ochiului. Acesta mînca liniștit, parcă absent la tot ce se 
întîmplă în jurul lui. Purta o sabie de bună calitate. Mulţi purtau 
săbii bune, puţini însă știau să le folosească. „Pină nu beau o oală 
de vin, gîndi în continuare Perisini, nu are rost să mă înfurii. În 
definitiv, am venit să mă înveselesc niţel, și zău că sînt curios pină 
unde va merge hangiul cu obrăznicia lui! În tot cazul, în seara asta 
termin cu el.” 

— Mutule, strigă bine dispus, adu pentru mine o oală 
de Cotnari, iar pentru băieții ăștia, ca de obicei, Drăgășani! Vinul 
de Drăgășani e ușor la băut și duce la chef. Cotnariul e mai năbă- 
dăios. Parcă mă bate gîndul să-ți dărîm șandramaua în seara asta. 

— Îndată, domnule! zise Mutu. Numai că ar mai trebui 
o mică trebușoară. Adică, o bagatelă pentru domnia-ta. 

— Nu înţeleg, se miră oaspetele. 

— Nu-i nimic, domnule! vorbi hangiul cu un aer senin. Vă 
lămuresc eu. Pentru domnia-voastră vind numai cu plata înainte. 
Pentru vechile chefuri făcute la mine și pentru unele pagube nu 
vă cer nimic. Să fie pomană! Dar pentru astăzi vreau și eu partea 
mea. Zău, m-am hotărît să nu mai fac pomeni. 

Haidamacii săriră pentru a doua oară de la masă. Un 
gest al stăpînului îi potoli. 

— Cred că ai dreptate, spuse Perisini aruncînd opungă 
cu aspri pe masă, spre disperarea oamenilor lui, care nu mai înțe- 
legeau nimic. 

— Așa e, domnule! aprobă Mutu. Și încă ceva: la cel mai 
mic semn de scandal, vă dau afară. 

De data aceasta, chiar și Perisini simţi că nu mai are 
aer destul. Reuși totuși să zîmbească, socotind că va face o seară 
de pomină la Privighetoarea de Aur. Clienţii mai vechi crezură 
că Mutu nu mai e în minţile lui. Unii plecară înainte de a începe 
furtuna, dar cei mai mulţi rămaseră, chiar cu riscul de a se alege 
cu cîteva coaste rupte. Numai hangiul își văzu liniștit de treburi. 
Chemă slujitorii și le dădu comenzile necesare, observîndu-l cu 
coada ochiului pe Perisini. Știa că după cele ce-i spusese va ieși cu 
tărăboi și cu bătaie mare, din care mulți vor pleca pe poarta Privi- 
ghetorii cu picioarele înainte. Mai știa că se poate bizui pe vinători. 

Cae Indru observase intrarea în han a lui Perisini. Ideea 
cu răsturnatul meselor îl supărase. Auzise cîte ceva despre acest 
venețian. Unii spuneau că ar fi cea mai bună „spadă” din Bucu- 
rești și chiar din Balcani. Alții șopteau că trăiește din jafuri și că 
averea lui întrece închipuirile cele mai îndrăzneţe. Poate că din 
toate era cîte ceva adevărat. 

La rîndul lor, clienţii de la mesele obișnuite se așezară 
în așa fel încît să aibă timp și loc destul pentru fugă, înainte de 
a cădea vreo urgie. Numai clienţii străini de București, puțini la 
număr, rămaseră liniștiți, văzîndu-și de vinul lor. 

Perisini bău cu poftă vinul rece, scos din pivnițele adinci. 
Apoi i se adresă jupînului, atît de liniștit și de potolit, încât nu se 
mai auzi în tot hanul zarvă de glasuri. 

— Hangiule, mi-ai plăcut în seara asta. Credeam că n-o 
să aud niciodată de la tine niște vorbe mai ca lumea. Vitejii s-au 
cam împuținat în ziua de azi. După cum ești tu de viteaz la gură, 
nu mă îndoiesc nici un moment că și mîna ta e la fel de lungă. 

Pentru banii pe care ţi-i plătim, zău că merită să ne dai și nițică 
distracție. Am hotărît să te baţi cu unul dintre oamenii mei. Cu 
care vrei tu. Ei, hai, nu mai holba ochii! Avem dreptul și noi la un 
pic de veselie. Hei, daţi-i careva o sabie! 

1 se oferi degrabă mai multe. Hangiul se trase îndărăt. 
Unul dintre haidamaci aruncă sabia la picioarele lui. 

— Îndrăzneşte, hangiule! zimbi italianul. Dacă nu ridici 
sabia pînă număr la trei, flăcăul ăsta de ispravă o să-ţi taie întîi o 
ureche, apoi pe cealaltă. Pe urmă are să te radă frumos. Unu... doi... 

Haidamacul ridică sabia cu intenţia vădită de a-l lovi pe 
bietul hangiu. Cae se aplecă puţin într-o parte. Palma lui veni ful- 
gerător în față, iar în clipa următoare cuțitul trecu peste masa lui 
Roco, pătrunse în brațul haidamacului, rămînînd acolo și pendulînd 
ușor. Totul se petrecuse atît de repede, încît oamenii rămaseră 
înmărmuriți. Perisini se dezmetici primul. Sări în picioare înju- 
rînd, urmat de oamenii lui. Clienţii meselor de mîna a doua se 
pregătiră să fugă, dar curiozitatea fu mai mare decit frica. Haida- 
macii se năpustiră asupra lui Indru, fără să mai aștepte porunca 
stăpînului. Primul dintre ei, un flăcău voinic, se prăbuși la picioa- 
rele tînărului, ca secerat. O fracțiune de secundă îi trebui lui Cae 
pentru a desluși pricina. Omul fusese lovit în ceafă de un pietroi cât 
pumnul, venit de undeva din mulțime. Al doilea haidamac primi 
în piept un cuţit venit de sus de pe scări. Cuţitele lui Cae nu mai 
porniră. Peste gălăgia care se iscase, glasul lui Chirilă Zece Cuţite 
se auzi puternic: 

— Hei, domnilor, nu toți o dată! Așteptaţi să facem puțină 
ordine! 

Vinătorii coboriră scările în goană, urmaţi de Marcu și de 
băieții lui. Cînd dădură de Cae Indru îl salutară bucuroși. Perisini 
rămase cu gura căscată, recunoscîndu-l printre vînători pe Costache 
Caravană. În clipa următoare, scoase un șuierat puternic, în semn 
de atac. Haidamacii porniră mai precauţi. De două ori, mîna lui 
Chirilă se mișcă fulgerător, și de fiecare dată rîndurile atacatorilor 
se răriră cu cîte unul. De două ori fulgerară cuţitele lui Indru și fu 

rîndul lui Chirilă să se minuneze. Ducu cel Iute încrucișă sabia cu 
un lungan. Dar schimbul de lovituri fu atât de iute, încît oamenii se 
mirară cînd îl văzură pe haidamac lăsîndu-se sub masă fără vlagă. 
Costache Caravană știa că măciuca lui nu e bună contra săbiilor, 
așa că se apucă să vorbească în gînd cu Zambilica: „Dragul meu, 
tactica de luptă se schimbă de la caz la caz.” 

Măciuca zbură prin aer. La capătul drumului întîlni o 
căpățină, iar stăpînul căpăţinii se lungi creștinește pe dușumea. 
În faţa acestei situaţii dezastruoase, haidamacii se traseră îndărăt, 
uluiți. Vocea lui Chirilă tună din nou: 

— Aruncaţi armele și lipiţi-vă de perete! 

Unul dintre haidamaci ridică împotriva lui Chirilă un 
picior de masă. Vînătorul zimbi. O piatră venită din mulțime îl culcă 
la pămînt pe agresor. Într-un loc mai larg, Perisini se învirtea cu 
sabia în jurul lui Cae, iar loviturile lui scoteau spectatorilor strigăte 
de groază sau de admiraţie. Indru se mișca parcă prea încet. Avea 
o anumită lenevie în mișcări, iar ochii lui, pe jumătate închiși, 
păreau ai unui om aproape adormit. În fiecare clipă se părea că 
va fi străpuns, dar de fiecare dată ieșea din raza periculoasă cu o 
alunecare moale. 

— O să-l împungă pe Cae, șopti Caravană lui Ducu. 

Tînărul zimbi. 

— Să-i ardem una la căpățină, continuă Caravană. Eu îl 
știu pe italian. De sabia lui nu a scăpat nimeni pînă azi. 

Ducu urmări atent mișcările și loviturile lui Cae. Era sin- 
gurul specialist între ceilalți și recunoscu iute măiestria tînărului. 

— Eu îi ard una lui Perisini cu măciuca, insistă Caravană. 

— Mai taci naibii din gură! se răsti Ducu rizind. Aseme- 
nea luptă vezi o dată la o sută de ani. Ai, bre nea Caravană, te-ai 
supărat? Nu vezi ce paradă are Cae? 

Perisini se învirtea mlădiu ca un șarpe și vorbea neconte- 
nit. Era o bună metodă de a-i distrage atenția adversarului. Tînărul 
îi răspundea calm, cu vocea niţel tărăgănată. 

— Eşti un spadasin bun! spuse Perisini. 

— Ca și domnia-ta! i-o întoarse Cae. 

— Ai parat multe lovituri care pe altul l-ar fi dat gata. 
Spune, ești valah? 

— Da, domnule. 

— Curios! Nu știam că valahii pot să mînuiască atît de 
bine o sabie. Sau poate că s-a întîmplat cu domnia-ta o minune. 

— Sînt multe minuni de acestea la noi, domnule Perisini. 

— Parcă n-aș crede. Sabia se mînuie cum trebuie numai 
în Apus. Acolo sînt școli pentru spadasini. 

— Una dintre aceste minuni e lingă noi, continuă calm 
Indru. Se numește Ducu cel Iute. Mulţumește cerului că nu ai 
încrucișat sabia cu el. Nu aș fi în stare să pariez nici o ceapă dege- 
rată pe pielea domniei-tale. 

— Aiurea! zimbi Perisini. 

Săbiile scînteiau și se încrucișau fulgerător. Șuieratul 
lor spinteca aerul dimpreună cu ele, înghețind inimile oamenilor 
care făcuseră cerc în jurul celor doi spadasini. 

— Ştii multe, rise Perisini. Dar ce nu știi domnia-ta e 
lovitura aceasta dată de la înălțimea șoldului, cînd sabia pătrunde 
adînc în stomac. 

Italianul făcu vreo cîteva mișcări înșelătoare. Lucră cu 
sabia sus la înălțimea feţei, cobori iute și treptat la piept, se ridică 
din nou, apoi se desprinse o clipă de apărarea lui Cae. Perisini 
fandă lung. O fracțiune de secundă, sabia păru să intre în stoma- 
cul tinărului. Se auziră unele exclamațţii de groază și chiar Ducu 
simţi un fior. Dar exclamațţiile se schimbară în uimire, Perisini 
scăpă sabia. O tăietură lungă îi despicase braţul de la cot pînă la 
palmă, iar proprietarul ei privi năucit împrejur. 

— A fost o lovitură bună! spuse Cae. Dar domnia-ta ai 
cunoscut doar atacul nu și apărarea. Mai ai de învăţat, domnule. 
Puteam să te omor. Din păcate, îmi plac spadasinii buni, domnia-ta 
faci parte dintre aceştia. În situaţia în care te afli nu cred să mai 

putem continua lupta. Ia-ţi, domnule, ce ţi-a mai rămas dintre 
pramatiile care te slujesc și mergi să te îngrijești! 

Haidamacii plecară ducîndu-și răniții. Cinci dintre ei 
rămaseră pe loc. Nici un leac din lume nu le-ar mai fi fost de folos. 
Își încheiaseră fără noimă socotelile pământești. 

Unii dintre clienți plecară degrabă, răspindind prin oraș 
acea știre despre grozava lecţie de scrimă pe care o primise Roco 
Perisini de la un tînăr călător. Alţii cerură băutură, cu gîndul s-o 
facă lată în seara aceea de pomină. Hangiul îi pofti să părăsească 
hanul, strigînd în gura mare că nu primește plată, fiindcă o dată pe 
an are și el dreptul să facă cinste. Clienţii părăsiră Privighetoarea 
de Aur cu părere de rău. Zadarnic le explică Mutu că Perisini, și 
chiar ienicerii, ar putea ataca hanul cât de curînd. Oamenii răma- 
seră la părerile lor, socotind că la un eventual atac ar putea da o 
mînă de ajutor acelor viteji care puseseră pe goană ceata lui Peri- 
sini. Printre aceștia se afla un lungan slăbănog, cu fața ascuțită 
ca de vulpe. Omul se apropie de Cae, își scoase pălăria mare, cu 
borurile cam pleoștite, salută adînc, măturînd podeaua cu ea, și 
spuse cu oarecare ifose: 

— Sînt Sile Adormitu, servitorul domniei-tale. 

— Te-am văzut mai devreme, zîmbi Indru. Ai doborit cu 
o piatră pe unul dintre cei care mă atacau. 

— Întocmai, domnule! Aveţi ochiul ager! Așa e! Aste e 
arma mea de căpetenie: arunc piatra. Rar se întîmplă să greșesc 
țintele. E o armă ieftină. Totdeauna am cinci sau șase pietre în 
buzunar. Pe timp de pace folosesc pietre rotunde. La vreme de 
război trec la cele cu colțuri. 

— Ai venit iute de la Brașov, remarcă tînărul. 

— Cît am putut de iute, domnule. Cum am primit mesajul 
pe care ați avut bunătatea să-l lăsaţi cîrciumarului de la Berbe- 
cul Gras, am pornit la drum. Iar Bucureștiul și Privighetoarea de 
Aur nu-mi erau tocmai necunoscute. Pe urmă, vă închipuiți că 
aflind despre numele noului stăpin m-am grăbit cît am putut de 
tare. Nu oricine are prilejul să-l slujească pe domnul Cae Indru. 

Al doilea motiv, tot atît de puternic, ar fi acela că mă aflam cu 
buzunarele goale. Nu pot suferi sărăcia. Cum dau de ea, fug de-mi 
sfiriie călcîiele. 

— Dar dacă nu poți ocoli sărăcia ce faci? întrebă Indru 
amuzat. 

— Șterpelesc, domnule. 

— Înseamnă că nu voi fi prea sigur de avutul meu. 

Sile îl privi cu îndrăzneală. 

— De la stăpînii mei am furat numai cînd i-am părăsit. 

— Şi i-ai părăsit des? 

— După împrejurări, domnule. 

— Ciţi ani ai? 

— Patruzeci. 

— Serviciul la mine nu va fi prea ușor, mai ales dacă 
ești însurat. 

— Nu sînt. Am fost acum vreo cîțiva ani. 

— Și cum de te-ai despărţit? 

— Despărţit? Sînteţi prea bun, stăpîne. Nu m-am des- 
părțit. Am luat-o la sănătoasa cît m-au ţinut picioarele. 

— Era rea de gură? 

— Mai rău. Mă bătea, domnule. 

— Pe dumneata? se miră Cae. 

— Vă miraţi fiindcă n-aţi cunoscut-o, se întunecă Sile. 
Nevastă-mea, adică fosta nevastă, e cu un cap mai mare ca mine — 
și după cum vedeți, nu prea fac parte dintre cei mărunți. Pumnul 
ei e cît un caș de Dobrogea. Asta s-a născut femeie din greșeală. 
Cînd m-a cunoscut eram într-o încăierare cu doi zdrahoni, care 
mă burdușeau de mai mare dragul. Unuia i-a zdrobit falca dintr-o 
palmă. Pe celălalt l-a ridicat în mâini și l-a aruncat peste o tejghea. 
Mai mare jalea. Nici el n-a rămas întreg, nici tejgheaua. Mușchii 
miîinilor ei sînt ca ai mei la picioare. Cînd era în toane rele, numai 
cu piatra o țineam la respect. Odată m-a prins la una Vasilica din 
Scheiul Brașovului. A dărîmat ușa cu umărul și dintr-o rotire a 

fărîmat mobila din odaie. Dacă nu găseam o fereastră să mă stre- 
COT, azi n-aș mai avea plăcerea să vă slujesc. 

— Și de atunci nu te-ai mai întîlnit cu ea? 

— M-a ferit Dumnezeu. Ar fi ceasul meu de pe urmă 
dacă s-ar întîmpla să nu am o piatră la îndemâînă. 

— Bine, prietene, răspunse Cae amuzat. Rămii în ser- 
viciul meu. La ziuă am să-ți dau niște bani. Vreau să te îmbraci 
mai frumos. 

— Oh, nu-i nevoie! Cît a ţinut încăierarea, vecinii mei 
numai la buzunare nu s-au gîndit. 

Cae se încruntă. 

— Treaba asta nu-mi place! 

— Nici mie, domnule. De fiecare dată am remușcări. 
Uneori îmi dau lacrimile și simt un nod în capătul pieptului, de 
supărare, gîndindu-mă cu câtă trudă cîştigă boierii banii aceia. Îmi 
vine chiar să-i dau îndărăt, dar nu mai știu de la cine i-am luat. 

— Cîţi bani ai? 

— Cred că vreo cinci sute de aspri, plus o pungă a lui 
Perisini. 

— Și pe el?... rise Cae. 

— Da, domnule. Sint un mare păcătos. Din cauza lui cred 
că nu voi mai ajunge niciodată să văd împărăţia cerurilor, unde 
îngerii nu sînt însuraţi și poartă un singur rînd de haine. Culmea 
e că lui Perisini nici nu pot să-i înapoiez punea. M-ar tăia bucățele 
înainte de a-i spune că mă căiesc din toată inima. De fapt, cred 
că nici nu voi mai avea prilejul. Se pare că vom fi atacați. Văd că 
hangiul se pregătește de apărare. 

Între timp, marea poartă de fier fusese încuiată şi prop- 
tită cu grinzi. Vînătorii se apropiară de Cae, în frunte cu Costache 
Caravană. 

— A fost o lovitură pe cinste, spuse omuleţul. De douăzeci 
de ori am crezut că italianul va ieși învingător fără multă bătaie de 
cap. Dacă nu era Ducu prin apropiere, îi ardeam una cu măciuca. 
Poate că nu ar fi fost prea cinstit, dar cu asemenea pramatie ar fi 

pierdere de timp să te mai gîndești la luptă dreaptă. Ţi-ai făcut un 
mare dușman, domnule Indru. Mînia lui Roco te va urmări zi și 
noapte. Din orice casă poate veni un glonţ sau o săgeată. Din orice 
mincare ţi se poate trage moartea. Perisini e mare dibaci în folosi- 
rea otrăvurilor. Cu noi va fi mai greu. De obicei, umblăm numai în 
grup. S-ar putea ca miînia lui să ne ajungă chiar în această noapte. 
Omul acesta e prietenul ienicerilor din oraș. Nici domnul Ţării 
Românești nu se încumetă să se împotrivească pe față garnizoanei 
turcești. Noi vom încerca s-o facem. Dacă ne înghesuie cu numărul 
lor, avem loc de scăpare prin pivnițele hangiului. Din pivnițe se 
poate ieși prin niște coridoare a căror taină o știe doar Christache 
Mutu. De mult nu m-am bătut cu turcii. Parcă mă mănîncă palmele. 
Și poate dă Dumnezeu să-și încerce puterile cu noi. Prietenii mei 
m-au ales conducătorul apărării. Ai ceva împotrivă? 

— N-am, răspunse tînărul. Eu și slujitorul meu sîntem 
bucuroși să-ți ascultăm poruncile. 

„Pe Zambilica mea, gîndi grăsanul, tînărul acesta e om 
cu scaun la cap! În asemenea împrejurări, voinicia nu face două 
parale fără șiretenie. Slujitorul, cu botul lui de vulpe, cu părul rar 
și roșcat, seamănă ca două picături de apă cu Zambilica. O fi ceva 
de mintea lui dacă îl slujește pe Indru! 

— Ei, domnilor, se întoarse apoi spre acei călători care 
rămaseră la han. Noi sîntem opt. Domniile-voastre sînteți zece. 
Hangiul și cu oamenii lui sînt nouă. Înseamnă că sîntem douăzeci 
și șapte de bărbaţi și o femeie. O mică armată, o casă cu ziduri ca 
de cetate și un loc de retragere pe care o să vi-l arăt numai în caz 
de mare nevoie. Are cineva dintre domniile-voastre ceva de spus? 

Un bărbat între două virste, cu părul cărunt, făcu un pas 
înainte. 

— Am vrea ca apărarea s-o conducă acest tînăr, care a 
reușit o biruință atît de strălucitoare împotriva italianului. Zău că 
merită acest lucru, iar cinstea va fi de partea noastră. 

Costache tuși stînjenit. Dar Cae salvă situaţia, adresîn- 
du-se necunoscutului pe un ton de mare politeţe: 

— Propunerea voastră mă onorează, domnule. Dar dacă 
aţi ști cine este domnul care ne face cinstea să ne conducă, sînt 
sigur că aţi fi de acord că o alegere mai potrivită decât a lui nu s-ar 
putea. Numele lui e Costache Caravană. 

Necunoscutul tresări. Se înclină și spuse bucuros: 

— Deci, domnia-lui e acel aprig și iscusit vînător despre 
care am auzit atîtea lucruri mari. Se spune că nu-l întrece nimeni 
în șiretenie. Ei, nu mai am nimic de spus. Cred că am încăput pe 
miîini cum nu se poate mai bune. 

Costache se lumină la față de plăcere, deși i se păruse că 
străinul vorbise cam încet și nu auziseră chiar toți acele cuvinte 
de mare laudă. Cît despre Indru, acesta își cîștigă prietenia grăsa- 
nului fără pic de ranchiună pentru trînta din pădure. 

Vînătorul puse pîndari pe ziduri și dădu un ocol hanu- 
lui, controlind cu grijă fiecare ieșitură de zid. Cei care nu făceau 
parte din echipa de pază se întinseră pe mesele lungi și încercară 
să ațipească, avînd armele la îndemînă. 

Noaptea călduroasă de vară trecu în liniște. Nici dimi- 
neaţa nu aduse vreo amenințare. Doar către prînz veni la poartă 
un călăreț, cu un mesaj din partea lui Roco. Ducu luă mesajul și 
îl citi cu voce tare: 


Domnilor, știu că v-aţi pregătit de apărare, 
crezînd că voi veni să mă răzbun. Poate că altul ar fi 
făcut-o. Mie nu-mi plac răzbunările cînd lucrurile se 
desfășoară cu dreptate. Gluma și încăierarea le-am 
pricinuit eu. Deci, nu vă găsesc nici o vină. Singurul 
răspunzător de cele întîmplate sînt eu. Dacă scuzele pe 
care vi le adresez sînt suficiente, v-aș rămîne foarte obligat. 
Iar pentru împăcarea noastră definitivă, aș fi onorat să-mi 
fiţi oaspeți poimiîine seară pe la ceasurile opt. 

Al vostru, Roco Perisini. 

11 iunie 1594 


— Să-l ia naiba! se încruntă Costache. Vrea să ne prindă 

într-o capcană. Eu îl știu pe italianul acesta viclean și nu țin minte 
să fi cerut cuiva iertare. Nu ne ducem nici în ruptul capului. Are 
cineva altă propunere? 

— Eu sînt de părere să primim invitaţia, răspunse Cae. 
În birlogul dușmanului afli totdeauna multe lucruri. Dacă garni- 
zoana turcilor stăpinește Bucureștiul, iar acest om e prietenul lor, 
nu văd cu ce am fi mai primejduiţi în casa lui decât în altă parte. 

— Ai vorbit cum nu se poate mai bine, interveni Chirilă. 
Ce spui, Ducule? 

— Ce să spun? Eu sînt curios din fire. Mergem! 

— Să nu uitaţi că am fost împotrivă, se mînie Costache. 

— Nu uităm, prietene, îl domoli Chirilă. Dacă nu ne mai 
întoarcem, ai să fii cu sufletul împăcat. 

— Aiurea! Crezi că vă las singuri? 

După prînz, hanul își deschise larg porțile, iar clienţii nu 
se lăsară prea mult așteptați. Doar Cae Indru părăsi hanul, spre 
dezamăgirea lui Christache. Urmat de Sile Adormitu, tînărul se 
mistui în niște străduțe întortocheate. Curînd, cei doi călăreţi se 
opriră în fața unei case boierești, ascunsă într-o pădure de castani. 
Adăpostită de ziduri înalte, curtea umbroasă își ducea traiul ei 
de tihnă, ferită de priviri iscoditoare. Bătură în poartă o singură 
dată. Un bărbat mărunt și gras, cu înfățișarea de gușter, deschise 
bombănind și-i pofti în curte. 

— Bine te-am găsit, jupine Calapăr! zise Cae. Îţi mai aduci 
aminte de mine? După cum te încrunți, se pare că m-ai uitat. 

— Dacă nu te recunoșteam, stăteai mult și bine la poartă. 
Lăsaţi caii în voia lor și poftiţi în casă! 

Ajunseră într-un cerdac larg. Răcoarea parcă te îmbia la 
odihnă. Mobila din răchită albă, cu fotolii bogate, covoarele scumpe, 
lucrătura frumoasă de lemn a cerdacului, tăvile de argint risipite 
într-o dezordine plăcută arătau că stăpînul casei se bucură de o 
stare materială mai mult decît bună. 

Se așezară. Jupîn Calapăr lovi ușor palmele. O femeie 

măruntă, pătrată, cu faţa plină, mustăcioasă și vioaie, îmbrăcată 
în mătăsuri scumpe, își făcu apariția însoțită de două tinere fete. 
La vederea neașteptatului musafir, gura distinsei doamne Cala- 
păr luă o formă curioasă, ca deschizătura unui pepene vindut pe 
încercate. Apoi, gura se deschise larg, pînă cînd căpătă forma unei 
felii cu mulți simburi albi. 

— Bată-te norocul, măi băiete! spuse apăsîndu-și mîna 
pe sînul cât o clopotniţă. Sînt patru ani de cînd nu te-ai mai arătat 
pe la noi. Tare te-ai făcut frumos și voinic! 

Indru se repezi în întîmpinarea ei și o luă în brațe. Îi 
sărută ochii, îngropaţi sub sprîncenele stufoase. 

— Stai că mi-ai rupt oasele! se fandosi madam Calapăr, 
fără să-și ia mîinile de pe umerii tînărului. la spune-mi, craiule, 
pe unde mi-ai umblat atîţia ani? 

— Ei, sînt multe de spus, rise Cae. 

— Bine, vorbim noi mai pe urmă. Să spună băiatul mamei 
ce-ar vrea să măniînce. 

— Nu sînt flămînd. 

Femeia se încruntă. Sprîncenele stufoase ieșiră înainte 
ca niște ţepi, iar ochii umezi rămaseră pironiți asupra lui. 

— Ești slab ca o smochină. 

— Parcă ziceai adineauri că m-am făcut mai voinic. 

Femeia aruncă mîinile spre tavan într-un gest teatral. 

— Auzi-l, Doamne, cum vorbește! Voinic? E numai osul 
și pielea de domnia-ta. Hei, fetelor, ce staţi ca năroadele? Cum 
vedeţi un bărbat frumos, înțepeniţi locului. Le mai cunoști, dom- 
nule Cae, pe fetele mele? Au crescut mai mult în lături. Seamănă 
cu mine. De fapt, nu mă pling. Dacă aș fi bărbat nu mi-ar plăcea 
slăbănoagele. Hai, năroadelor, aduceți degrabă niște faguri și apă 
din fintîna aia veche! Știu că-ţi plac fagurii, domnule Cae. Pînă 
gustaţi din faguri, mă duc eu să îngrijesc de prînz. Cu zdrahoancele 
astea, care nechează cînd văd un bărbat mai acătării, poți muri 
de foame. După încruntările bărbatului meu să nu te iei. L-am 

văzut de o mie de ori rugîndu-se pentru sănătatea domnie-tale. 
Dar dumnealui cine e? 

— Sînt Sile Adormitu, doamnă, umil slujitor al domnului 
Indru, se înclină acesta pînă aproape de dușumea. 

— Ai să stai cu noi la masă! 

— Nu se cade, doamnă. 

— Nu zău! În casa mea, numai eu știu ce se cade și ce nu. 

Femeia se mistui undeva prin odăile multe și întreaga 
casă răsuna de gălăgie veselă. Sile plecă prin curte, gîndindu-se că 
stăpînul său ar vrea poate să rămînă de taină cu gazda. 

Jupîn Calapăr ședea scorțos în fotoliu, mult prea îngust 
pentru grăsimea lui. Bărbia revărsată, peste cămașă, semăna cu 
un guler masiv. Ochii mari, albicioși îl măsurau pe oaspete cu o 
căutătură severă. Doar mîinile mici, cu podul palmelor ca niște 
pernițe, se mișcau fără astimpăr, fiind singurul semn că bătrînul 
nu e chiar atît de liniștit pe cît voia să pară. Nu-i plăcură cearcă- 
nele din jurul ochilor lui Cae. Cu siguranţă că tînărul pierduse 
multe nopți. Să fi rămas pe mîna lui, ar fi scos din el un negustor 
fără pereche. L-ar fi învăţat toate pehlivăniile negustorești. L-ar 
fi oprit de la viaţa asta de vagabond, fără nici un Dumnezeu. „Cu 
siguranță că nu are o leţcaie, se gîndi el. Chiar dacă stăpinește un 
cal care valorează cît zece armăsari buni, tot nu se cheamă că ar 
fi mare lucru.” 

Cae îl întrerupse din gînduri. 

— Ia spune, nea Calapăr, ce fel de om e domnul Ţării 
Românești? 

— Ce-ţi veni așa tam-nisam să mă întrebi de vodă!? se 
miră gazda. 

— Miine dimineață mă întîlnesc cu el. 

— Domnia-ta? Poate vrei să-i ceri o slujbă. 

— Nu cred. Pentru așa ceva aș veni la nea Calapăr. 

— Atunci?... 

— Atunci ce? 

Calapăr se mînie brusc. 

— Atunci, pentru ce te duci la el? 

— Avem 0 discuţie în taină. 

— Ete-te, măăă...! Te pomenești că te-ai apucat de o viață 
mai cumsecade. Poate ai și bani. 

— N-am prea mulți la mine. Doar o mie de galbeni. Dar 
ce importanţă au banii? 

Calapăr își schimbă pe loc atitudinea ironică de pînă 
atunci. 

— Ai zis că ai la domnia-ta o mie de galbeni. Asta 
înseamnă că mai ai și în altă parte. 

— Aș putea să mai am încă de șaptezeci de ori pe-atita. 
Adică un prieten care mi-a propus această sumă. 

— Sper că ai primit-o, dacă nu ţi-a cerut în schimbul ei 
să-l omori pe sultanul turcilor, dimpreună cu jumătate din locu- 
itorii Constantinoplului. 

— Da de unde?! Ce să fac cu atiția bani? 

— E nebun, Doamne! se văită gazda. Mai nebun decît 
credeam eu. Încă nu am auzit despre un om care să dea cu picio- 
rul la asemenea avere. 

— Ei, uite că a venit vremea să auzi, glumi Cae. Dar te 
întrebasem ceva. Despre bani vorbim noi mai tîrziu, dacă vrei. 

Calapăr se așeză mai bine în fotoliu. Băiatul ăsta sucit 
îi plăcea din ce în ce mai mult. Și picase tocmai la timp să-l mai 
scuture niţel din amorțeala lui. O înviorase și pe jupineasa Calapăr. 
De cînd venise el, parcă toată casa era plină de lumină. Măcar de 
n-ar mai pleca din nou. Îi datora recunoștință lui Cae. Îl scăpase din 
mîinile tătarilor, cu ani în urmă. Atunci hotărise să-l facă negustor 
și să-l însoare cu una dintre fetele lui, cu toate că nu știa despre 
el de unde vine, cine e și ce rosturi are pe lume. Despre recunoș- 
tință sau despre bani nici nu vrusese să audă. Acum îl crezu cînd 
află că a refuzat o avere atît de mare. Unul ca el era în stare de 
asemenea lucruri. 

Se așeză mai bine în fotoliu și începu să vorbească domol: 

— Cu Mihai-vodă am făcut negustorie pe vremuri. Era 
cam de virsta domniei-tale. Poate că-ți și seamănă. Doar că el purta 
barbă și avea umerii mari și rotunzi, ca niște bolovani. Era aprig 
la afaceri și mintea luminată. Eu, care cunoșteam la pehlivănii cu 
duiumul, mă sfătuiam de multe ori cu el. A strîns o avere destul 
de frumoasă. Apoi, a dat mai mult de jumătate din ea ca să capete 
unele favoruri la Constantinopol. Acum e domn. Un domn nou, 
ca toți domnii. Nu-i știu gîndurile și nici părerile. La turci e dator 
vindut. Iar turcii nu au nici un Dumnezeu cu domnii Ţării Româ- 
nești. Numele lui e de stăpîn. Dar pe cine stăpînește cînd e slugă 
la turci? Mi-e milă de el. Turcii intră în palatul lui și-l înjură și-l 
amenință cu moartea. El tace, pleacă fruntea, zimbește și nimeni 
nu știe ce gînduri are. Pe unii domni i-am înţeles. Au venit la putere 
cu gîndul de jaf și de îmbogăţire. Mihai a sărăcit de cînd e domn. 
În locul lui, ori mi-aş pune juvăţul de gât, ori aş fugi şi aș lăsa totul 
baltă. Pînă la urmă, or să-l omoare turcii. Cam asta e tot ce pot să-ţi 
spun despre el. Poate ar trebui să-ți mai spun că turcii omoară 
și-i jefuiesc pe creștini de multe ori chiar lîngă zidurile palatu- 
lui domnesc. Mihai privește neputincios și tace. Dacă tot a intrat 
în asemenea ciorbă, măcar de-ar ști să-i lingușească pe turci. În 
fiecare dimineață mă aștept să aud că a fost omorît sau legat și tri- 
mis plocon la Constantinopol. Dacă nu l-au dărimat pînă acum, e 
doar pentru faptul că turcii și cămătarii mai speră să-și primească 
partea lor. Cînd se vor convinge că nu mai au ce aștepta, pielea lui 
Mihai nu va mai valora nici măcar o jumătate de aspru. Trăiește 
aici în București un oarecare Perisini. Din cîte bănuiesc eu, itali- 
anul ăsta uneltește să pună mîna pe scaunul lui Mihai. Dar asta 
rămîne între noi. Dacă ar afla Perisini, pot să-mi fac rugăciunea din 
urmă. Știi ce m-a uns pe suflet aseară? A venit la mine un prieten 
și mi-a spus că pe jigodia de Perisini l-ar fi tăiat un tînăr la hanul 
Privighetoarea de Aur. Strașnic trebuie să fie omul acela! Dacă l-aș 
cunoaște, i-aș pupa mîna, așa bătrin cum sînt. Prietenul nu știa 
cum îl cheamă pe tînărul acela, dar mi-a promis că se interesează, 

ca să ne putem ruga pentru sănătatea lui. Cetatea Bucureștilor a 
încăput pe miîini rele și nimeni nu are curaj de răzbunare. Cînd 
auzi de cîte-o asemenea faptă, parcă respiri în voie. 

Doamna Calapăr veni către seară în odaia lui Cae. Tînă- 
rul sări bucuros din pat și-i luă tava grea din mînă. 

— Ţi-am adus niște dulceaţă de trandafiri, cu toate că 
nu prea meriți dacă ai avut nerușinarea să mă faci să-ți duc dorul 
vreme de patru ani. Am plins de multe ori și m-am gîndit la toate 
relele din lume. 

Cae zimbi. 

— Nu te mai hlizi atîta! se oțări ea. Ai merita o bătaie în 
toată legea. Și mare lucru dacă ai să scapi din mîinile jupînului 
Calapăr. A aflat adineauri că l-ai împuns cu sabia pe unul Rucă 
sau Rică Pri... Nu știu cum dracu îl cheamă, Doamne iartă-mă! 
Hai vino colea lîngă mine, pune căpăţina asta goală pe genunchi 
și povestește-mi tot ce ai făcut în acești patru ani. Ia spune, ai 
vreo drăguță? 

Cae păli ușor, dar ochiul femeii prinse schimbarea aceea 
abia vizibilă și-i cercetă fața cu atenţie. 

— Doamne sfinte! se sperie ea. Să nu-mi spui că te-ai 
îndrăgostit de vreo fată care nu vrea să știe de domnia-ta. Nu cred 
să fie asemenea ființă în toată lumea. Văd că te încrunțţi. Cînd te 
încrunți crezi că ești mai frumos. O să rămi.i cu niște zbîrcituri de 
mai mare dragul. Dacă nu vrei să-mi spui, eu am răbdare. Într-o 
zi ai să vii singur să-ţi descarci sufletul. 

Se auzi o bătaie în ușă. Domnul Calapăr intră timid, 
tîrindu-se ca un gușter. Bărbia îi tremura ușor, semn că era din 
cale-afară de neliniștit. De cînd aflase că Indru îi dăduse acea lecţie 
lui Perisini îi venise să chiuie de bucurie sau să-și dea cu pumnii 
în cap de spaimă pentru viaţa tinărului. Ar fi vrut să-l certe și să-l 
binecuvinteze pentru nechibzuinţa lui, dar nu mai fu în stare să-i 
spună măcar pe nume, așa că începu să vorbească la întîmplare, 
în timp ce gușa i se zbătea ca un pui golaș prins la strimtoare. 

— Domnule Cae, domniile-voastre ar trebui să se odih- 
nească, dar doamna Calapăr și cu mine vă batem la cap ca niște 
nărozi ce sîntem. 

Cae se opri cât îl ţinu puterile, să nu rîdă. 

— Hai, bre nea Calapăr, vorbește ca lumea! Ce naiba te-a 
apucat? 

Bătrînul parcă nici nu auzi vorbele acelea. 1 se păru chiar 
că nu vorbise cu tot respectul, ceea ce îl făcu s-o ia de la capăt. 

— Dacă suferiţi de oarecare junghiuri sau ceva reumă pe 
la picioare, vă face tăicuța Calapăr o baie clasa-ntii, cu mirodenii 
și alte dichisuri. Le ungem binișor cu miere de albine și cu seu. 
Albinele care au fătat, nu albinele fetele... ce fete? Numai muierile... 
adică, vreau să zic, care au roit... femeile nasc... te doare numai cînd 
e vreme de ploaie... 

Madam Calapăr se uită la bărbat cu gura căscată. Apoi 
se mînie cumplit și zbieră aprig: 

— Ce tot îmi baţi cimpii aicea, jupîne Calapăr? Ești cam 
băut în seara asta. 

— Eu? mârîi bătrînul, pentru prima oară de cînd era însu- 
rat. Se vede că nu te-am scărmănat de mult. 

— Pe mineee...? Ia mai du-te naibii! 

Palatul domnesc era cufundat în întuneric. Trecuse de 
miezul nopții. Gărzile, cu făclii în mâini, ocoleau zidurile mari, 
călcînd apăsat. Zgomotul pașilor se auzea pînă departe. Pietrele 
străzii au noaptea un vaiet al lor, tînguios și straniu. Sub pașii 
rarilor trecători, se înfioară și scot țţipete lungi, liberînd poate tot 
ce au adunat ziua, cînd dorm indiferente și calme. Sus pe ziduri, 
santinelele încercau să-și alunge somnul. Doar dinspre cance- 
laria domnească răzbătea printre copacii mulţi o lumină palidă. 
Mihai-vodă ședea singur la o masă de lemn lungă și nu prea înaltă, 
cu faţa ascunsă în palmele mari. Lumînările de seu se mistuiau 
domol. Așa nemișcat, domnul Ţării Românești părea toropit de 
somn după o zi grea de lucru. Uneori se scutura de gîndurile lui 
și asculta atent vîntul de afară, care freca de fereastră o crenguţă 
de castan. Aștepta niște prieteni vechi și dragi. Amintirea lor îl 
duse cu mulți ani în urmă, cînd gustase unele clipe de fericire. Dar 
fericirea aceea era atît de depărtată, încît nu mai știa sigur dacă 
existase cu adevărat sau fusese mai mult o plăcere. 

„Pe domnii de dinaintea mea nu-i pot judeca, gîndi el. 
Au făcut și ei ce au putut pentru poporul acesta. Unii dintre ei au 
venit poate la domnie cu gînduri de căpătuială. Cine știe cît o fi 
de adevărat lucrul acesta? Alţii poate că ar fi încercat ceva, dar le-a 
lipsit curajul. Turcii au fost și sînt prea puternici. Numai o lovitură 
năprasnică i-ar da peste cap la noi și în Balcani. Voi reuși eu, oare, să 
dau acea lovitură? La începutul domniei vedeam lucrurile mai ușor. 
Acum, parcă mi-e frică. Nu pentru mine. Pentru nereușită. Oare 
trebuie să crezi orbește într-un țel pe care ţi l-ai propus? Cine știe? 

E adevărat că între București și Ploiești sînt trei poște de drum, dar 
dacă nu crezi cu toată convingerea că vei ajunge pe jos pînă acolo, 
s-ar putea să te oprești speriat la jumătatea drumului, văzînd cât 
mai e înainte. Dar acțiunile omului și reușita lor nu atîrnă numai 
de el. Se pot ivi atîtea. Aveam mult curaj la început. Acum, curajul 
s-a transformat în chibzuială. N-am oameni de încredere destui. 
În schimb, am o groază de dușmani printre boieri. N-am oști și 
n-am bani. Vistieria e goală. Aș putea ridica o oaste țărănească. 
Dar țăranilor nu le-am dat nimic din drepturile lor. Ar fi meritat o 
slobozenie de la mîna boierilor. Dacă le-aș da acum acea sloboze- 
nie, în cîteva zile s-ar isca răzvrătirea tuturor boierilor. lar o oaste 
țărănească fără pregătire și fără arme nu poate fi opusă puhoiului 
turcesc, înarmat pină-n dinţi. Pe ajutor străin te sprijini ca pe-o 
haină de împrumut. Ţi-o cere cînd ai mai multă nevoie de ea. Ar 
mai fi timpul să mă las păgubaș. Timp ar fi, dar pentru mine nu 
mai există întoarcere. Cineva trebuie să încerce să scuture jugul 
turcesc. Acela voi fi eu. Dar pînă cînd voi mai îndura umilințe și 
batjocuri? Cît voi mai zimbi supus, cînd comandantul ienicerilor 
mă înjură în față și mă ameninţă cu iataganul? Pînă cînd mă voi 
preface că nu știu nimic despre acel Roco Perisini care se închipuie 
de pe acum domn al Țării Românești? Poporul mă crede fricos și 
laș. Mulţi au început să-și piardă speranțele puse în mine. Dintre 
marii boieri, doar fraţii Buzești și Calomfireștii îmi știu gîndurile. 
Doamne, grozavă va fi răzbunarea împotriva turcilor! La mînie, 
parcă încep să cred mai mult în reușită. Le pregătesc turcilor o 
bucurie, pe care nu o vor uita nici peste o mie de ani." 

În încăperea alăturată se auzi un zgomot de pași. Mihai 
își trase mîinile de pe faţă cu un gest moale. O draperie grea, cu 
falduri multe, fu împinsă în lături. După ea, apăru clucerul leremia 
Băicoianu. Tînărul se înclină ușor. 

— Măria-ta, au venit. Sint alături. 

Ochii obosiţi ai domnului sclipiră o clipă. 

— Poftește-i, Băicoiene! 

Odaia de lucru a domnului era destul de simplă, potri- 
vindu-se mai degrabă unui oștean decît conducătorului Ţării 
Românești. O masă lungă de stejar, cu incrustaţii pe margini, cîteva 
scaune cu spătarele lungi și drepte, înșirate în lungul pereţilor 
acoperiți cu mătăsuri în tonuri albastre, o panoplie încărcată cu 
arme grele, mult prea mari pentru un om obișnuit, un scaun cu 
jilț pentru vodă, în care Mihai se așeza destul de rar, dispreţuind 
eticheta de curte. Doar covorul imens de Keșan, lucrat în tonuri 
calme, părea să fie singurul lucru mai de preţ în odaia aceea. 

La intrarea oaspeţilor veniţi într-un ceas atît de nepo- 
trivit, dar așteptați cu multă nerăbdare, Mihai-vodă se ridică vioi, 
uitînd de oboseală. Înalt peste limita obișnuită, cu umerii rotunzi, 
puternici, abia stăpîniți de postăvarul croit pe corp, cu mare ușu- 
rință în mișcări, cu acea căutătură iute, cuprinzătoare, domnul 
avea toate harurile unui oștean de seamă. Faţa severă, cu ume- 
rii obrajilor musculoși, era completată de o barbă rotundă, ușor 
adusă înainte, cu cîteva fire de păr cărunt care arătau începutul 
de toamnă al domnului. 

Ieremia Băicoianu feri în lături draperia, lăsîndu-i să 
intre în ordine pe Costache Caravană, Chirilă și Ducu cel Iute. 

— Să trăiești, măria-ta! spuseră oaspeţii, nu tocmai sfioși. 

— Dimpreună cu cei mai viteji oameni ai ţării! le-o 
întoarse vodă. Hei, Costache, parcă te-ai făcut mai frumos. 

— Ca și Zambilica, măria-ta. Între Dunăre și Carpaţi nu 
dibăcești alții mai frumoși. 

— Așa e! rise domnul. Ce mai face mustăciosul tău 
armăsar? 

— Rage! 

— Poate vrei să zici că nechează. 

— Rage! M-a pus dracu' să-l dau la iesle dimpreună cu 
măgarii lui Christache Mutu. Cînd îl aud mă apucă damblaua. 
Așa-mi trebuie dacă l-am băgat în societatea măgarilor! Un animal 
mai zurbagiu ca ăsta nici că s-a pomenit. Culege toate năravurile 
proaste. 

119 


Capitolul VIII 





Caravană se uită cam chiorîș. Vodă se făcu stacojiu la 
faţă din cauza risului și abia putu să îngîne printre lacrimi: 

— Dacă zici tu, așa o fi. 

— Să mor dacă te mint, măria-ta! S-a împrietenit cu 
măgarii. La ceilalți cai nici nu vrea să se mai uite. Între măgari e 
cel mai frumos. Roiesc măgărițele în jurul lui de mai mare dragul. 
M-am gîndit că poate fi îndrăgostit de una dintre ele. Îndrăgostiţii 
sînt toți cam într-o ureche. Anul trecut m-am întâlnit cu un prieten 
de prin părțile Aradului. Măria-ta știi cât e de slut Zambilica. Părul 
pe el e lăţos și lung de două palme. În față i-au crescut mustăţile și 
barba ca la patriarhi. M-am plins prietenului că Zambilica nu prea 
are noroc în dragoste. Omul s-a uitat la el, cînd dintr-o parte, cînd 
din alta. La urmă mi-a zis și el într-o doară: „Mă, Costache, cred 
că iepele fug de el din cauza părului. Ce-ar fi dacă te-ai apuca să-l 
bărbierești? Cunosc eu un bărbier bun la Șiria. Du-te la el și spu- 
ne-i că l-am rugat eu să-l bărbierească! Pe urmă te întorci la mine 
și-l băgăm între iepele mele. Am să leg iepele. Dacă nici bărbieri- 
tul nu-l ajută, nu mai e nimic de făcut cu el!” M-am dus la Șiria la 
bărbierul acela. A lucrat omul la el de dimineață pînă seara. Cînd 
m-am întors să-l iau pe Zambilica, înnoptase, așa că nu l-am putut 
vedea la chip. L-am pipăit ușor cu palma și-i simțeam pielea sub 
mină ca un fund de copil. I-am plătit omului. Către miezul nopții 
am poposit într-o pădure. Măria-ta știi cum doarme Zambilica. 
Fac un căpătii mare, și zdrahonul naibii pune căpățina alături 
de mine. M-am trezit cînd a răsărit soarele. Mă știi că nu sînt fri- 
cos. Dar cînd l-am văzut la lumina zilei a înghețat inima-n mine, 
am scos un țipăt de groază și am rupt-o la fugă. Zambilica după 
mine, cum are el obiceiul. Cînd m-am dezmeticit i-am prins friul 
în mînă și am luat-o pe jos către prietenul acela. Nu era chip să-l 
încalec. Alunecam de pe el cum aluneci iarna pe gheață. Chiar și 
prietenul a cam intrat la idei cînd l-a văzut. L-am băgat la iepe și 
ce crezi că au făcut, măria-ta? 

— Au rupt funiile și au luat-o la sănătoasa. 

— Aș! Au rupt ele funiile, dar s-au strîns ciopor în jurul 
lui, care de care mai drăgăstoasă. Am zăbovit două luni la prietenul 
acela, pînă cînd s-a făcut părul la loc. Am plecat amîndoi fără păreri 
de rău. lepele nu-l mai luau în seamă de cînd îi crescuse părul. 

Se așezară la masă. Mihai porunci vin și gustări. Un slu- 
jitor de casă grăbi să aducă la îndeplinire porunca. Băicoianu ieși 
după el și-i spuse în șoaptă: 

— Să nu aduci vin în pocale scîrboase de argint! Vinul 
își sloboade aroma în oale de pămînt ars și în ulcele de lemn. 

Așteptară vinul privindu-se în tăcere. Abia după ce închi- 
nară de sănătate ca niște vechi și buni prieteni porniră să discute 
în tihnă. 

— O iscoadă mi-a adus vestea că la Obreja s-a așezat un 
stăpin nou, vorbi domnul. Aţi lucrat cum nu se poate mai bine. lon 
Cristu e ca un cui înfipt doar la o poștă de cetatea de scaun a lui 
Băthory. Va trebui să mai batem cîteva cuie din astea în princi- 
patul Transilvaniei. Petrache cel Mic și Niţă Praștie mi-au trimis 
o solie din Moldova, prin care mă anunţă că s-au cumpărat două 
moșii. Una lingă Focșani, alta lingă Iași. La Focșani s-a așezat un 
nepot de-al fraților Buzești. Unul mărunţel și oacheș, iute la tre- 
burile de seamă. O sută de oșteni ai Buzeștilor trebăluiesc acolo, 
îmbrăcaţi în haine de servitori. Împotriva turcilor mă pregătesc 
temeinic de cîteva luni. Armata Bucureștilor numără în prezent 
o mie cinci sute de oameni. Cam puţini. Mai puţini cu vreo șase 
sute decît cei din garnizoana turcească. Dar adevărata armată o 
pregătesc în taină pe plaiurile dintre Cimpina și Telega. O armată 
îmbrăcată în uniforme, cu arme de foc și cu tunuri. Acum, numărul 
acestor oșteni abia trece de trei sute. Miine vor mai sosi acolo încă 
trei sute cincizeci de tineri între douăzeci, douăzeci și patru de 
ani. Ascunși între pădurile mari și dealuri, tinerii oșteni mănîncă, 
dorm și se instruiesc în mînuirea armelor. Am cumpărat postavuri 
și cămăși cu zale de la negustorii din Brașov. Am cumpărat albi- 
turi, puști și două tunuri de la sîrbi. Niţă Praștie și Petrache cel 

Mic mi-au adus două mii de perechi de cizme ușoare de la cazaci. 
Am pregătit totul pentru două mii de oșteni. Dar nu mai am bani. 
Nu mai am nimic. Am cumpărat aproape o mie de cai. Mi-ar mai 
trebui încă pe atîțea. 

— Cinci sute îi vei primi peste două zile, îl întrerupse 
Chirilă. Sînt de la pașa Khidr de la Timișoara. Dacă mai aveam 
bani, putem să cumpărăm de trei ori mai mulți. 

Faţa domnului se lumină de plăcere la asemenea vești. 

— Încă e bine, prieteni! continuă el. De oameni nu vom 
duce lipsă. Cîţiva trimiși de-ai mei cutreieră satele țării și adună 
tineri. Fiecare tînăr primește patru galbeni pe lună și parte din 
pradă în viitoarele bătălii. Au nevoie de acest ajutor. În satele din 
lungul Dunării, oamenii pier de foame. Turcii adună tot ce găsesc. 
Trec Dunărea în pîlcuri mari și duc cu ei spre sudul Balcanilor tot 
ce le cade în mînă. Femeile și copii, de teamă de a nu cădea în robie, 
stau prin păduri. Tinerii vin bucuroși sub arme. Dacă am avea bani, 
am putea ridica o armată de peste treizeci de mii de oameni. Ceva 
vom face noi în orice caz. Vom avea o armată, prieteni, care se va 
mișca mai iute decît vintul. Care va ști ce are de făcut pe cîmpul 
de luptă. Turcii nici nu visează la asemenea lucrare din partea 
noastră. Dar va trebui să fim cu ochii-n patru pentru a nu-i lăsa să 
prindă de veste. Doar cîțiva oameni din jurul nostru, dimpreună 
cu frații Buzești, știu ce se petrece pe plaiurile de lîngă Cimpina. 

— Buzeștii sînt bogați, măria-ta, interveni Ducu. Ar putea 
să ajute această armată. 

— O ajută, zîmbi domnul. S-au obligat să aducă pînă la 
sfirşitul lunii patru sute de tineri cu îmbrăcăminte nouă din postav, 
patru sute de cai, patru sute de săbii venețiene și o sută de pistoale. 
Preda Buzescu a plecat undeva prin apropierea Belgradului, prin 
locurile unde haiducește viteazul Baba Novac. Haiducul acela se 
pare că ţine ascunse niște tunuri luate de la turci. 

Chirilă rămase pe gînduri. Dacă la începutul discuţiei 
crezuse destul de puţin în ridicarea unei astfel de oștiri, acum ea 

parcă se înfățișa sub ochii lui mîndră, puternică, gata să lovească 
asemenea unui trăsnet. Mihai-vodă îi ghici gindurile și se bucură 
și el, știind că un general de armată mai bun decît Chirilă n-ar găsi 
niciodată. Apoi se întristă, știind că după datină numai boierilor 
li se cuvine asemenea cinstire. 

— Asta înseamnă că de-acum într-o lună să ajungem 
la o armată de aproape o mie de oameni, observă Costache. Dar 
instruirea oamenilor nu se face de azi pe mîine. Asta cere timp și 
niște oameni care să știe să-i pregătească. Eu cred că va trebui să-i 
împarți în pîlcuri. Unii să știe să minuiască sabia. Alții să tragă cu 
arcul fără greș. Ar mai fi nevoie de pușcași buni, iar vreo cîțiva să 
știe să umble cu tunurile. Nici arta călăritului nu trebuie uitată. 
Apoi să ne gîndim la iuțeala cu care va umbla această armată. O 
armată călare, fără fierăraie multe pe ea, umblă ca un fulger. 

— Mi-ai luat vorba din gură, Costache, spuse domnul 
ridicîndu-se de la masă. Foarte curînd, va fi împărțită așa cum ai 
propus tu. Un pîlc va intra sub conducerea ta, pentru instruirea 
cu pistolul, dacă vrei. 

— Mai încape vorbă? rise Costache, bucuros că va ajunge 
în sfîrșit să conducă un grup mai mare de oameni. Ducu cel Iute se 
va ocupa de grupul lui de spadasini. Va fi prima școală românească 
de spadasini. Petrache cel Mic va instrui un piîlc de trăgători de 
armă. Nu cunosc pe cineva să tragă mai bine decît el. 

— L-ai uitat pe Chirilă, măria-ta, îi aminti Costache. 

— Nu l-am uitat nici o clipă. Chirilă va fi conducătorul 
vostru. L-am lăsat mai la urmă pe Niţă Praștie. Va avea și el oame- 
nii lui. Niște oameni despre care se va auzi chiar peste o sută de 
ani. Oamenii lui Niţă vor învăţa să se strecoare în spatele dușma- 
nului. Să-l hărțuiască. Să se furișeze la muniţia lui și să-i dea foc. 
Să-i aprindă merindea la vreme de noapte și să aducă spaima. Să 
meargă departe în spatele dușmanului și să-i taie aprovizionarea. 
Pînă acum, lucrurile astea se făceau la întîmplare. Noi vom lucra 
organizat. Cu turcii ne vom strica pe la mijlocul toamnei. Avem la 
îndemînă cîteva luni bune. 

— Locul unde se instruiește această armată nu e bun, 
interveni Chirilă. Prin acele locuri e umblătură multă. 

— Şi ce propui? îl fixă vodă cu privirea. 

— Sus plaiul Bucegilor. 

— Da. La asta m-am gîndit și eu de la început. Dar în 
virful muntelui va fi greu cu aprovizionarea. 

— Nuva fi ușor. În schimb, pe acolo nu umblă decât cio- 
banii și păsările cerului. Aprovizionarea se poate face pe samare. 

— Atunci, în calitate de conducător, te vei ocupa de lucrul 
acesta. Vara va fi așa cum propui, dar iarna, oștirea nu poate trăi pe 
înălțimile acelea pustii. Deci, iernatul va fi pe la poalele munților. 

— Fără îndoială, măria-ta. 

Costache se foi pe scaun mustăcind, Mihai, care-i cunoș- 
tea firea, i se adresă poruncitor: 

— Hai, dă-i drumul! Te frămâîntă ceva. 

Omuleţul se scărpină cu două degete pe creștet și-și frecă 
mîinile aprig, semn că lucrul pe care avea să-l spună e de cea mai 
mare importanţă. 

— Măria-ta, zise cu glasul lui ascuţit, cunoaștem un om 
care ne întrece în dibăcie pe toţi la un loc. 

Domnul se încruntă, bănuind pentru o clipă o lingușire 
din partea vinătorului. Dar tot așa de iute, fața lui se lumină și-și 
făcu reproșuri că-l bănuise pe Caravană de asemenea pornire. 

— Cine e omul acela? 

— Un tînăr care după faţă ai zice că încă nu a fost înţăr- 
cat de mă-sa. Un tînăr care a dat cu mine de pămînt de am crezut 
că va rămîne Zambilica pe drumuri. 

— Măi să fie! zise domnul țării. 

— Un tînăr care se bate cu sabia atît de leneș, încât ai 
zice că doarme. Un tînăr care l-a luat în sabie pe Roco Perisini cum 
ai lua o gălușcă în ţepușă. 

Faţa lui vodă străluci de plăcere. 

— Numele lui, prietene! 

— Un tînăr care zvirle cuțitul chiar mai bine decît Chirilă. 

— Numele lui, lua-te-ar naiba! strigă entuziasmat dom- 
nul Ţării Românești. 

— Un tînăr care s-a luat la bătaie cu toată gloata lui Peri- 
sini. Unul din a cărui mînă sare cuțitul. Cum sare lăcusta. Un tînăr 
care adulmecă urma în pădure mai bine decît Ducu. 

— Costache, îl dojeni domnul, ești în stare să omori un 
om sănătos cu vorbăria ta. Cine e omul acela? 

— Cae Indru, explodă Caravană triumfător. 

— N-am auzit de numele acesta. 

— O să auzi, măria-ta. 

— Unde se află acum? 

— Nu știm. 

— Atunci vorbim degeaba, spuse vodă dezamăgit. Cău- 
taţi-l pe omul acela, s-ar putea să ne fie de mare trebuinţă! Iar 
acum, cred că a sosit momentul să-mi daţi scrisoarea lui Sigis- 
mund Băthory. 

— Ai aflat despre ea, măria-ta? se miră Ducu. 

— După cum vezi! Ieri am primit o solie de la princi- 
pele Transilvaniei. Solul era numai lapte și miere. Mi-a adus în 
dar cîteva scule de aur. Niciodată nu s-a arătat Sigismund atît de 
binevoitor. Se vede că scrisoarea pe care ați pus stăpînire îl inte- 
resează în mod deosebit. Pot s-o văd? 

Chirilă scoase din buzunar cele trei bucăţi de scrisoare, 
le potrivi una lîngă alta și i le întinse domnului. Mihai citi fără 
grabă. Sprincenele lui mari se adunară într-o încruntare ușoară. 
Scoase un șuierat de surpriză, apoi rămase multă vreme pe gînduri. 

— Deci asta era, murmură într-un tîrziu. Acesta era moti- 
vul pentru care-mi oferea cu atita prietenie un castel în Munţii 
Făgărașului. Ei bine, scrisoarea asta merită mai mult. 

— Ai de gînd s-o înapoiezi, măria-ta? se încruntă 
Caravană. 

— Să o ce? Nu, prietene. Am gînduri ceva mai bune. 
Dacă Sigismund vrea de la turci Ţara Românească, ei bine, vrem 
și noi principatul Transilvaniei. Numai că nu-l vom cere nici de 

la turci, nici de la creștini. lar pînă atunci, se cuvine să-i dăm lui 
Băthory prima lovitură. Puterea lui stă pentru un moment în mâi- 
nile împăratului Rudolf al II-lea. Curtea imperială de la Praga va 
primi această scrisoare. Și multă vreme de acum încolo, Băthory va 
fi ocupat să recîștige încrederea și bunăvoința împăratului, lăsîn- 
du-ne pe noi să ne vedem de treburile noastre. Iar în al doilea rînd, 
prin această scrisoare îi vom dovedi lui Rudolf credința noastră 
față de cauza creștinilor. Pentru asta îmi va trebui un curier bun. 
Un om care să ajungă la Praga cu scrisoarea. Acesta va fi primul 
meu curier secret. Poate că va fi unul dintre voi. Am să mă mai 
gindesc vreo cîteva zile. 

Ieșiți din palatul domnesc, vinătorii priviră orașul cu 
plăcerea nesățioasă a celor care stau multă vreme departe de el. 
Văzut de pe locurile acelea înalte, la lumina zorilor, orașul se pre- 
zenta în toată splendoarea lui, cu turle de biserici înalte, de pe care 
abureala nopții fugea sub tăria soarelui. Casele mari cu două-trei 
caturi se întindeau spre apus în șiruri lungi, frumoase prin varie- 
tatea lor asimetrică. Frumoase prin turnuleţele lor și terasele largi, 
cu multe ornamente, cu chioșcurile lor ascunse în verdeață, cu 
grădinile mari, în care arborii bătrîni cu trunchiurile lor groase, cu 
coroanele ca niște pălării imense, dădeau o notă de liniște și calm. 

În mahalaua ţiganilor, aflată spre sud, casele scunde cu 
streșinile mari, păreau să stea în genunchi pe lîngă turnurile de 
apărare. Pereţii, din chirpici, aveau ferestrele înfundate cu fin sau 
cu buruieni la vreme de iarnă. Hoţii și haidamacii orașului nu se 
abăteau niciodată prin locurile acelea ferite de prădăciuni. Doar 
năvălitorii turci sau tătari dădeau buzna pe acolo cu gînduri de 
jaf, iar cînd părăseau mahalaua se întîmpla să nu-și mai afle caii, 
căruțele și nici chiar armele. Ţiganii, prietenoși, îi întimpinau veseli. 
Se încurcau în picioarele lor, cereau, strigau, le băgau mîinile prin 
buzunare, le ghiceau în ghioc, în coji de ouă, în creastă de găină, în 
pene. Le făceau vrăji, cîntau cîntece nemaiauzite, dansau în pie- 
ile goale, plingeau și se văitau, lustruiau încălțările năvălitorilor, 

țesălau caii și se mistuiau cu cai cu tot, fără urmă. Pofteau cîte 
doi-trei năvălitori prin case și nu mai ieșeau de acolo nici unul 
dintre neprevăzătorii invitați. Sărutau mîinile năvălitorilor și-i 
lăsau fără ghiuluri. Îi cărau prin stepa Bărăganului să le arate locuri 
unde se ascundeau comori, îi puneau la muncă, și după cîteva zile 
de căutări le arătau alte locuri și scăpau de mînia lor prin fugă. 
Spre răsăritul orașului, casele ascunde, multe la număr, 
spoite în alb arătau cochete ascunse în vegetaţia bogată. Dar vînă- 
torii care colindaseră orașul în lung și-n lat știau că toate căsuţele 
acelea mărunte, uitate de Dumnezeu, înghesuite unele-n altele, 
cuprindeau cea mai mare parte a populaţiei orașului. În casele 
acelea, oamenii se culcau tirziu și se sculau la primul cîntat al 
cocoșilor. Erau oamenii care trăiau de azi pe mîine, iar viitorul lor 
de bunăstare se prezenta ca o enigmă a cărui dezlegare nu avea sorți 
de izbîndă. Ei furnizau mîna ieftină de lucru pentru toate tocmirile 
orașului și pentru ocazii neprevăzute. Din curțile înguste, în care 
tufănica și regina-nopții, cîrciumăreasa și laleaua încercau să dea 
mizeriei o oarecare notă de cochetărie, ieșeau dimineaţa slujitorii, 
calfele și ucenicii, îngrijitorii orașului, negustorii de mărunțișuri 
ce-și cărau mărfurile în tîrne de nuiele, măturătorii, cerșetorii și 
pungașii, spălătoresele și spoitorii. Familiile veșnic amenințate 
de oamenii stăpînirii, de turci sau de tătari, de bogătașii puși pe 
petrecere și de ienicerii aflați în preajma domniilor scurte și nesi- 
gure, își păstrau coeziunea în funcție de hazard. De aici se recrutau 
fetele de petrecere, cu voia sau cu sila, iar marile dureri ale acestor 
locuri mizerabile se consumau tăcute, fără putință de alinare. Aici, 
fetele stăteau ascunse prin poduri sau își aflau sălașul în pivnițe 
întunecoase. Cele mai curajoase dintre ele își ungeau fețele, își 
ciunteau părul, încercînd să fie cît mai puţin atrăgătoare. În locurile 
acestea organizau ienicerii potere, furîndu-i în toiul nopții pe tinerii 
voinici care nu aveau încă virsta majoratului. Sub pază mare și pe 
tăcute, flăcăii luau drumul Constantinopolului, umplînd golurile 
din armata otomană. În serile lungi și calme de stepă, mamele își 

trăiau bucuria de a fi împreună întreaga familie ca pe-un lucru 
cu totul ieșit din comun. Iar în rugile lor de toate zilele, cuvintele 
„Doamne, nu despărţi familia noastră” nu lipseau niciodată. 

Dinspre satele vecine intrau prin porțile orașului căruțele 
cu lapte, cu legume, cu nutrețuri pentru cai. Uruitul lor se auzea 
de departe, ca un zumzet neîntrerupt. Prin curțile boierești, servi- 
toarele și oamenii casei umblau fără zgomot. Străjile de noapte se 
trăgeau la odihnă, mergînd în neorinduială. Gunoierii cu cărucioa- 
rele lor lungi și murdare se mistuiau ca niște ciocli spre gropile din 
preajma marilor lacuri. Începea o zi ca oricare alta. Ozi anonimă ca 
și oamenii care se îngrijeau de curăţenia orașului, la ceasurile cînd 
stăpînii se întorceau de pe o parte pe alta în așternuturile calde. 

Vînătorii pășeau tăcuțţi, fiecare cu gîndurile lui. Se apro- 
piau de Privighetoarea de Aur, unde-i așteptau paturile curate, cu 
pernele moi și cu miros de busuioc. Dintr-o străduţă lăuntrică se 
auziră ţipete sfișietoare. Se repeziră în direcția aceea. Cînd dădură 
colțul, se pomeniră lingă patru ieniceri care, după toate semnele, 
erau beţi. Aceștia încercau să tirască o copilă aproape despuiată 
spre o trăsură aflată ceva mai încolo. Lingă poarta unei case, un 
bărbat între două virste gemea ușor încovoiat pe marginea șanțului. 

Văzîndu-i pe vînători, turcii le făcură semn să-și urmeze 
drumul. Iar cînd se convinseră că aceștia au de gînd să se ames- 
tece în treburile lor, lăsară fata și ridicară iataganele. Cuţitul lui 
Chirilă zbură scurt prin aer și se înfipse în stomacul unuia. Ducu 
sări într-o parte, evitînd lovitura de iatagan. Ar fi putut să-l cruţe 
pe ienicer, dar mâînia lui fu prea mare. Costache Caravană slobozi 
pistolul și spuse în treacăt: 

— Iartă-l, Doamne! Robul tău Caravană l-a trecut în rin- 
dul sfinților. 

Isprăviră iute cu ei. De fapt, fusese mai mult un masa- 
cru decît o luptă în toată puterea cuvintului. Ajutat de Costache, 
bărbatul se ridică buimac. Nu era rănit, ci mai degrabă ameţit de 
vreo lovitură. 

— Intraţi iute în casă! îi sfătui vinătorul. 

Copila și bărbatul se mistuiră undeva în curte. 

— Cred că ar fi bine să ne despărțim de domnii aceștia 
fără prea mare tămbălău, spuse Costache. Dacă intrăm în vrajbă 
cu trupele de ieniceri va trebui să stăm mai mult ascunși. Haideţi 
cu ei în trăsură! Am eu o idee care nu cred să fie tocmai rea. 

Îi îngrămădiră pe morţi în trăsură și lăsară perdelele. 
Chirilă și Ducu se așezară lîngă ei. Caravană se sui pe capră și 
dădu bice cailor. După o vreme, opriră în fața unei porți de lemn 
nu tocmai arătoasă. Chirilă împinse poarta, iar trăsura se pierdu 
într-o curte largă, printre boschete neînegrijite. Un bărbat scurt și 
gros, cu urechile mari, păroase, care răspundea la numele de Isaia, 
le ieși în întîmpinare. Sprincenele lui groase păreau atirnate direct 
de rădăcina nasului borcănat. Văzînd trăsura cu însemne turcești 
pe ea, Isaia nu tresări. Săltă doar ușor din spriîncene, prețuind-o 
din ochi, apoi se trase într-o parte și le făcu semn oaspeţilor să 
intre în casă. 

— Jupîne Isaia, spuse Chirilă zimbind în fața calmului 
olimpian al acelui om, înainte de a ne bucura de ospitalitatea dumi- 
tale cred că ar fi bine să punem caii și trăsura într-un loc mai ferit. 

— Intraţi! Am eu grijă. 

— Ar mai fi totuși un amănunt, stărui Chirilă. În trăsură 
se află patru domni care ar dori să fie îngropaţi cît mai anonim. 

— Am să mă ocup și de ei. 

— Poate că n-ar strica puţină grabă. 

— Eu numai pe grabă lucrez. Cînd veţi ieși din casă va 
fi totul cum e mai bine. 

Intrară în casă. O femeie slăbuță cu mers rigid ca de sta- 
fie le aduse băuturi răcoritoare. Isaia îi lăsă la masă și se strecură 
pe tăcute afară. După un ceas își făcu apariția frecîndu-și mîinile. 

— Trăsura nu e nici rea, nici bună. Dar cei patru cai fac 
toate paralele. Iată banii domniilor-voastre. Opt mii de aspri pen- 
tru cai, cinci sute de aspri pentru trăsură. Scădem o mie cinci sute 
de aspri la cheltuieli de înmormântare și rămîn șapte mii de aspri. 
Caii și trăsura au suferit unele modificări de înfățișare. În seara 

asta voi fi la Giurgiu, iar la noapte vor intra în stăpînirea unuia 
care aprovizionează garnizoana turcească din cetate. Dacă mi-o 
aduceţi îndărăt peste două zile, o revînd garnizoanei din Brăila. Și 
încă ceva! În cazul în care mai aveţi domni ca aceștia care vor să fie 
îngropaţi anonim, vă fac reducere la cheltuielile de înmormântare. 

— Ţi-au rămas armele lor, rise Caravană. 

— Așa e! Pentru arme nu vă dau nici un ban. Românii 
n-au bani să-și plătească armele. 

— Pe Zambilica mea că ai vorbit cum nu se poate mai 
bine! Cunoști ulița Ancorei? 

— O cunosc. 

— În capătul uliţei e o casă cu gard de nuiele. Un vișin 
își lasă crengile peste gardul acela. Du-te cu banii acolo! Proprie- 
tarul e unul înalt și slăbuţ, cu semn de tăietură pe frunte. Lui i se 
cuvin banii sau poate copilei care locuiește acolo. 

— Am înțeles! se înclină Isaia. 

Trecuse de ceasul prînzului. Peste oraș se abătuse curînd 
o ploaie scurtă. Apa se scurgea iute pe lîngă rigole, căriînd cu ea 
murdăria străzilor. Dinspre parcul palatului domnesc răzbea o 
mirosnă amăruie de flori de tei. În jurul porților se aflau ca de obicei 
o mulțime de oameni. Unii erau creditori și stăteau la pindă din 
obișnuinţă. Cerșetorii și vagabonzii așteptau să le pice vreun noroc 
ivit din senin. Cîţiva ieniceri veniseră să-l înjure pe vodă. Boierii 
însoțiți de slujitori înarmați intrau și ieșeau grăbiţi cu treburile 
lor. Dincolo, de zidurile palatului se pătrundea greu. Oștenii din 
gardă erau cu ochii-n patru. 

Cae Indru se prezentă la poartă însoţit de Sile. Calul său 
atrase privirile admirative ale cîtorva cunoscători. 

— Vreau să-l văd pe domn, i se adresă ofițerului de gardă. 

— Şi eu vreau să-l văd pe sultan, rise ofițerul. Ca să intri 
la vodă ar trebui să-mi arăţi niște scrisori. Sau să te aducă cineva 
dintre boierii noștri. Poate că vii cu lucruri de seamă, dar eu nu 
am de unde să știu. Nu cunoști pe nimeni din divanul boierilor? 

— Nu cunosc. 

— Înseamnă că nu ești de pe-aici. 

— Așa e. Sint din Transilvania. 

— Și nu ai chiar nici o scrisoare la domnia-ta? 

— Ba am cîteva. 

— Atunci, e mai ușor. Dă-mi-le! 

— Nu pot. 

Ofiţerul se scărpină după ureche îngîndurat. 

— Care e numele domniei-tale? Am să anunţ cancelaria 
domnească. 

— Indru, prietene. Cae Indru. 

— Domnia-ta? tresări ofițerul. Prietene, ai bunătatea și 
desfă puţin pelerina! Mulţumesc! Intră, intră! Cînd ajungi în faţa 
treptelor de colo, întreabă de cancelarul Ieremia Băicoianu. Poftim, 
prietene! Slujitorul ar trebui să aștepte cu caii la poartă. Să intre 
și el! Ah! Iată-l pe boierul Băicoianu. O clipă, clucere! 

— Ei, ce mai e? întrebă Ieremia cu glas ușor obosit. Iar 
vreo cerere de intrare la Vodă? Pe mîine, prietene. Acum, pic din 
picioare de oboseală. 

— Ascultă! șopti ofițerul. Vezi colo lîngă poartă un tînăr 
înalt, cu pelerină? 

Băicoianu privi cu coada ochiului și înclină capul. 

— Sub pelerină are un brîu în care stau înfipte cîteva 
cuțite. 

— Să-i fie de bine! 

— Stai, clucere, nu te grăbi! Omul acesta m-a scăpat 
cîndva dintr-un mare necaz. Du-l te rog la Vodă! 

— Fie! Care e numele lui? 

— Cae Indru. 

— Mai spune o dată! tresări Băicoianu. 

— Ţi-am spus. Cae Indru. 

— Eşti sigur? 

— Aș cum sînt sigur de mine. 

— Mă bucur, prietene, că nu l-ai respins. Domnule Indru, 
poftiți! 

131 


Capitolul VIII 





Ofiţerul își reluă locul alături de poartă. Cei doi tineri 
porniră unul lîngă altul, studiindu-se din priviri. Sala de primire era 
ticsită de curteni și boieri. Mihai-vodă ședea pe o canapea îngustă, 
alături de scaunul domnesc, spre dezamăgirea cîtorva dintre boieri 
care țineau la eticheta de curte. Coroana și buzduganul domnesc 
se rătăciseră parcă triste într-un colț al canapelei. Domnul țării se 
întreținea cu Vintilă Băicoianu, tatăl clucerului. Unii dintre curteni 
încercau să tragă cu urechea la discuţia aceea, știind că Vintilă e 
omul cel mai bine informat din Ţara Românească. Dar cuvintele 
ajungeau pînă la ei ca un biziit fără noimă, fiindcă domnul se pri- 
cepea să-i țină la distanţă doar cu o încruntare. 

Ieremia prinse braţul lui Cae și-l strecură pe tînăr printre 
boieri pînă-n dreptul unei uși cu draperii grele. 

— Rămiîneți aici! îi șopti clucerul. Am să vă anunţ lui 
vodă. 

Ieremia se apropie de Mihai-vodă cu un aer vesel, iar 
domnul ghici că-i aduce o veste bună. 

— Credeam că dormi la ora asta! se răsti vodă. Nu-mi 
plac tinerii care nu se odihnesc după o noapte albă. 

Ultimele cuvinte aveau în ele o anumită căldură, pe care 
tînărul o simţi ca pe-o alinare. 

— Măria-ta, șopti repede, alături de draperia care dă spre 
camera de lucru se află un tînăr cu pelerina neagră. Numele lui 
e Cae Indru. 

Vodă nici nu clipi. Spuse doar, printre dinţi, parcă 
adresîndu-se lui Vintilă: 

— Bine! Du-l în odaia de lucru! 

Mihai își plimbă privirile prin sală indiferent. Asupra lui 
Cae, ochii lui stătură o clipă. După o jumătate de ceas își concedie 
curtenii și intră în camera de lucru. 

— Ia loc, tinere! spuse aspru. 

— Nu se cuvine, măria-ta! zimbi Cae. 

— Ei, asta-i! Știu eu ce se cuvine unui viteaz. 

Tînărul îl privi surprins. 

— Nu știam că măria-ta mă cunoaște. Să nu mă asemu- 
iți cu cineva. 

— Dă pelerina la o parte! rise vodă. Așa! Văd sub pelerină 
cîteva cuțite frumoase. Nu cred să le porți la briu numai de plăcere. 
Iar o pelerină pe vreme de căldură ca asta își are rostul ei. Vrei să 
arunci unul din cuțite sus, în colțul de lemn al ușii? 

Domnul nu-și termină bine vorba, cînd cuțitul se înfipse 
adînc în locul acela. Faţa lui Mihai se umplu de bucurie și admirație. 

— Cred că lucrezi mai iute decît Chirilă Zece Cuţite, chiar 
dacă pari cam leneș în mișcări. Am auzit multe lucruri despre 
domnia-ta. Mi-ar plăcea să am un asemenea slujitor. 

— Doamne, pentru asta am venit, rosti Cae. lată un mesaj 
din partea cancelarului Transilvaniei, Ștefan Iojica. 

— Îi cunoști conţinutul? 

— Da. Iojica vă roagă să discutați cu mine așa cum aţi 
discuta cu el. Sînt un fel de trimis neoficial al Transilvaniei. Aș 
dori să nu se afle lucrul acesta. Mai ales să nu se afle la curtea lui 
Sigismund Băthory. 

Mihai tăcu o vreme și se plimbă cu pași mari prin odaie. 
Se întoarse brusc. Ochii lui ca oţelul scrutară adînc fața tinărului. 

— Să am încredere în domnia-ta și în Iojica Ştefan? 

— Încercaţi, măria-ta! 

— Poţi să-mi dai o dovadă prin care să te cred? 

— Pot. În urmă cu niște ani, Mihai-vodă, pe atunci ban al 
Craiovei, a fost condamnat la moarte. Domnul ţării se temea de el. 
Poate că aflase printr-o întîmplare că Mihai e fiul lui Pătrașcu-vodă. 
Vă amintiţi, măria-ta, că era o dimineaţă ploioasă. O burniţă care 
ținea de cîteva zile. Aţi așezat fruntea pe butuc, dar călăul nu a 
îndrăznit să ridice securea și să lovească. Acel călău era unul din- 
tre oamenii mei. Vechiul călău pierise cu cîteva luni înainte, în 
urma unei împunsături de cuţit. Pe vremea aceea, banul Craiovei 
se afla sub pază domnească. Eu am prevăzut că Mihai va fi condam- 
nat la moarte. Așa se explică dispariția vechiului călău. Dacă ar fi 
murit înainte de execuție, ar fi dat loc de bănuieli. Vă mai amintiţi, 

măria-ta, că seara aţi fost pus în libertate? Că un necunoscut v-a 
condus către o trăsură la care erau înhămațţi șase cai? Abia ați 
părăsit închisoarea, cînd au venit gărzile lui Mihnea cel Rău să 
oprească liberarea. Domnul se răzgîndise. Înainte de plecarea cailor 
l-aţi întrebat pe omul acela: „Cui trebuie să-i mulțumesc pentru 
viața mea?” Omul nu a răspuns. V-a lăsat o pungă cu cincizeci de 
galbeni și s-a depărtat în noapte. Ei bine, omul acela e Cae Indru. 

— Domnia-ta? 

Faţa lui vodă păli ușor. Îşi aminti de seara aceea ploioasă. 
De goana sălbatică a cailor prin ploaia care curgea fără întrerupere. 
Se gîndise multă vreme de atunci încoace la necunoscutul acela. 

— Dumneata? spuse iar. Dar cine ești dumneata, Cae 
Indru? 

— Mătria-ta, cînd va veni vremea voi vorbi mai mult, se 
înclină Cae. 

Vodă îl privi multă vreme, iar cînd vorbi din nou, glasul 
lui căpătă o anumită asprime, ca de părinte care-și încearcă fiul 
într-o lucrare dintre cele mai grele. 

— Cunoști Praga? 

— Aproape ca Bucureștiul, măria-ta. 

— Te-ai încumeta la un asemenea drum? 

— Fără șovăială. 

— Vor fi primejdii. 

— Sînt obișnuit cu ele. 

Pe fața severă a domnului apăru un zimbet abia vizibil. 

— Tovarășii de drum ai domniei-tale vor fi Caravană, 
Ducu și Chirilă. 

— Nici nu se putea o companie mai plăcută. 

— Bănuiești cam despre ce-ar fi vorba. 

— Nu bănuiesc, măria-ta. Sînt sigur. În mîinile voastre 
a ajuns o scrisoare a lui Sigismund, adresată sultanului. Această 
scrisoare va lua calea către curtea imperială din Praga. 

— Ce te face să crezi? 

— Două lucruri. Întâi, convingerea că a sosit momen- 
tul să-l scuture pe principe, cu atît mai mult cu cît urmărește să 
cuprindă Ţara Românească. În al doilea rînd, pentru o solie obiș- 
nuită, ai trimite unul dintre marii boieri, nu niște vinători. 

— Așa e! rise vodă. Cum crezi că s-ar putea face un ase- 
menea drum? 

— Ocolind principatul Transilvaniei. Știu că pînă 
aproape de Timișoara se pot schimba caii la fiecare poștă. De la 
Timișoara în sus, ne vom descurca în vreun fel. 

— Ai putea pleca în seara aceasta? 

— Nu, măria-ta. În seara aceasta, eu şi ceilalți vînători 
sîntem poftiți la palatul lui Perisini. Ar fi păcat să nu aruncăm o 
privire prin bîrlogul lui. 

— Venețţianul acela e din cale-afară de primejdios. 

— Şi noi sîntem primejdioși, măria-ta. 

Cînd intră Cae Indru la Privighetoarea de Aur, Caravană 
se reținu cu greu să nu tragă un chiot de bucurie. Îi făcu semn de 
departe cu amîndouă mîinile și-i arătă o oală cu vin. 

— Că ne ducem la Perisini fără domnia-ta nu era cine știe 
ce rău, strigă vinătorul. Dar să nu guști asemenea vin înseamnă că 
te-ai dat de partea păginilor și-ți rămîn închise pe veci toate dru- 
murile către rai. Am cunoscut un popă de prin părțile Buzăului, 
care la prima cană se închina cu toată evlavia, apoi îmi povestea 
minunea din Cana Galileii. La a doua cană îmi aducea aminte că 
cea mai mare virtute a omului este cumpătarea. La a treia cană 
îmi povestea că preoții sînt mai puţin păcătoși decit oamenii de 
rînd, însă episcopul poate fi socotit cel mai mare sfînt din regiune. 
La a patra cană voia să-mi arate cum i-a dat el opalmă unuia care 
intrase acoperit în biserică. La a cincea cană se lăuda că-i rupe un 
picior hoțului de episcop, care-l jumulea în fiecare toamnă de un 
butoi cu vin. 

— Te cred, rise Cae. La băutură se spun multe adevă- 
ruri. Am cunoscut un popă de prin părțile Tîrnavelor, care nu-i 
primea pe enoriași la sfinta spovedanie pînă cînd se lămurea că 
sînt beţi criță. 

— Și femeile? se miră Costache. 

— Nu. Femeile nu aveau dreptul să bea. Și așa îi îimpuiau 
urechile cu toate drăciile lor. 

Însera. Christache Mutu aprinse opaiţele și feștilele 
lumâînărilor. 

— Ar fi timpul să plecăm, propuse Cae. 

— Încă nu, domnule, interveni Chirilă. Aşteptăm niște 
prieteni care au sosit abia azi de dimineață. Poate că ai auzit de 
ei. Unul e Petrache cel Mic, iar celălalt — Niţă Praștie. Merg și ei la 
Perisini. Toţi șase formăm o mică armată greu de biruit. 

— Parcă mai erau niște prieteni cu domniile-voastre. 

— Vorbești de Marcu și de băieţii lui? Au plecat acum 
două ceasuri. Unele treburi grabnice i-au chemat prin părțile Cîm- 
pinei. Dar iată că sosesc Petrache și Niţă. 

Cae îi privi cu interes. Petrache cel Mic era un bărbat 
mare de statură, cu umerii și șoldurile cam otova, semn că trecuse 
binișor peste patruzeci de ani. Niță Praștie avea în el ceva de ţir- 
covnic, înalt, slab, ușor adus de spate. Buza de jos, țuguiată mult 
înainte, îi dădea un aer parcă batjocoritor. 

— Acesta e domnul de care v-am vorbit, arătă Caravană 
spre Indru. 

Își strinseră mîinile. 

— Te miri că sînt voinic? rîse Petrache. După nume ar 
trebui să fiu mărunt. Am însă un frate care e cu un cap mai mare 
ca mine. 

— Eu ce fac? întrebă Sile Adormitu. 

— Îi ţii tovărășie clucerului Ieremia Băicoianu. 

Palatul lui Roco Perisini avea aspect de fortăreață. Zidu- 
rile puternice din piatră, groase de un cot, puteau să reziste chiar la 
un asediu. Ferestrele mici de la parter purtau zăbrele de fier groase 
cît funiile. Intrarea principală era păzită de patru oșteni îmbră- 
cați în cămăși grele de zale. Dincolo de ușă se ridicau două trepte 
largi, din marmură albă, care duceau într-o sală imensă, pătrată, cu 
coloane rotunde, vopsite în roz, cu mobilă puţină în jurul pereţilor. 
Doi slujitori îmbrăcaţi în minunate straie grecești făceau primul 
oficiu de gazde. La capătul sălii se deschidea pe dreapta un coridor 
larg, punctat în câteva locuri cu uși înalte, mascate de draperii. În 
stinga, o scară din lemn de stejar, cu minunate încrustaţii, ducea 
undeva la etaj, terminîndu-se cu un parmalic întărit în fier forjat, 
reprezentînd crengi de arbori cu frunze. Tavanul se încheia în formă 

de boltă, atrăgînd atenţia prin vopseaua de culoarea cerului și prin 
nenumărați îngeri pictați cu migală pe acel fond. Luate separat, 
coloanele, scara, parmalicul și tavanul, fiecare aducea o notă de 
gust și rafinament. Dar în ansamblu dădeau un ton greoi, ţipător, 
prin nefericita împerechere de culori, multe la număr. 

Slujitorii trăiau undeva în spatele palatului, în niște case 
mici din cărămidă roșie, spre deosebire de haidamacii care for- 
mau garda personală a lui Perisini. Aceștia locuiau chiar în palat, 
ocupînd o aripă ceva mai scundă, cu încăperi largi, mobilate frumos. 
Nu călcau prin locuinţă decit în acele zile în care erau chemați. 
Atunci rămîneau sfioși lingă ușă, așteptind ordine sau pedepse, de 
care nu erau scutiți. De fapt, poruncile ajungeau la ei prin căpetenia 
lor, un bărbat de vreo patruzeci de ani, cu ochii duri, cenușii, care se 
numea Samuel. Partidele de scrimă, zilnice, Perisini le făcea cu el, 
și puțini știau că venețianul ieșea învingător din an în paște. Spre 
deosebire de haidamaci, Samuel ocupa un apartament somptuos 
chiar în apropierea stăpînului. În afară de nume, haidamacii nu 
știau mai multe despre Samuel. Poate că Perisini știa, dar cine s-ar 
fi încumetat la asemenea întrebare? Samuel ieșea rar cu stăpinul. 
Pe haidamaci îi ținea în friu cu privirea lui tăioasă. Lucru de mirare, 
fiindcă nimeni nu-i văzuse vreo pornire violentă, chiar în ocazii 
dintre cele mai rele. 

Noaptea de stepă cobora calmă peste cetatea București- 
lor. Perisini și Samuel ședeau în jilțurile moi din imensa sufragerie 
a casei. 

— Crezi că vor veni? întrebă venețianul. 

— Poate, răspunse calm Samuel. Dar asta are o însemnă- 
tate mai mică. Mă tot întreb ce au căutat vinătorii în toiul nopții la 
palatul domnului. Ce urmărește Mihai? Crezi că vodă nu știe că-i 
porți simbetele? Că pindești o ocazie ca să-i iei locul la domnie? 
Mă neliniștește vizita vinătorilor la palat. Ce legături or fi între 
ei și domn? 

— Dacă vin, vom afla în seara aceasta. 

— Crezi? 

— Ascultă, băiatule! făcu Perisini blind și cam plin de el. 
Există de la începutul lumii încoace două metode prin care poți 
afla nişte secrete. În prima sînt amestecați banii. Unde nu ajută 
banii, tortura face totul. Cu vînătorii ne vom păstra pungile și vom 
lua altele pe deasupra. Constantinopolul va plăti pentru fiecare 
dintre ei cîte două mii de țechini de aur. O mică avere, fără să mai 
vorbim de recunoștința turcilor. Douăzeci de ieniceri, așteaptă în 
cămările din spate să-i preia de la noi. În noaptea asta, vînătorii 
prinși în lanţuri trainice vor lua drumul spre Giurgiu, iar mîine 
vor cobori spre Balcani. Dacă avem de aflat ceva, să fii sigur că vom 
afla în noaptea asta. Cît despre Mihai-vodă, eu rămîn la părerea 
că e un fel de mălai-mare. 

— Te înșeli! zîmbi aspru Samuel. Mihai-vodă e mai vulpoi 
decît ne închipuim. Toate casele din jurul cazărmii ienicerilor sînt 
pline de oșteni valahi îmbrăcaţi în straie de tirgoveți. 

— Mofturi! bombăni Roco. Armata lui vodă numără abia 
jumătate din cît ar trebui să aibă pentru a-i egala pe ieniceri. Ar 
fi curată nebunie din partea lui să încerce oarecare vrajbă. Unde 
mai pui că garnizoana turcească din Giurgiu e la doi pași de Bucu- 
rești?! Armatele de la Brăila, Silistra și Hîrșova pot pica asemenea 
trăsnetului în caz de răscoală. Nu, Samuel! N-ai dreptate! Lasă-l 
pe domn în seama mea! 

— Să nu greșești, spuse întunecat Samuel. Privește cu 
atenţie asupra domnului și mai ales asupra acelor vinători. Poate 
nu ar strica să-i primești cît se poate de bine. Renunţă la planurile 
tale de răzbunare! 

— A, nu! rise Perisini. Se vor tri chiar în noaptea asta la 
picioarele mele. Am să-i jupoi de vii. 

— În cazul acesta, vei primi numai jumătate din preţ. 

— Nu-ţi face griji! Mă opresc eu la timp, dar petrecerea 
va fi mare în seara aceasta. 

— Mă îndoiesc. Eu îi cunosc mai bine pe vinători. Iar la 
urma-urmelor, s-ar putea să nu răspundă invitaţiei. 

— Dacă nu vin, mîine îi aduc ienicerii pe tavă. 

— Să nu iasă altfel. Azi-dimineaţă au sosit la București 
Petrache cel Mic și Niţă Praştie. Împreună cu tînărul acela care te-a 
împuns destul de elegant, ca să zic așa, sporesc numărul vînătorilor 
la șase sau șapte. Ai văzut cum lovesc. Sînt iuți ca fulgerul. Dar să 
nu uităm. Azi la prînz, Cae Indru i-a făcut ovizită lui Mihai-vodă. 
Au stat de taină mai mult de două ceasuri. Nici boierii cei mari 
nu stau de taină două ceasuri cu domnul. 

— Eşti bine informat, recunoscu satisfăcut Perisini. 

— Am ști și mai multe dacă am lucra amîndoi. Din 
păcate, domnia-ta îţi pierzi vremea prin cârciumi. Te interesează 
mai mult femeile și scandalurile decît oamenii din jurul domnu- 
lui. Știi că pe căpăţina lui Indru s-au pus cîndva în Transilvania 
două sute de ducați de aur? Lumea de acolo îl crede mort. Ei bine, 
cum se face că a înviat așa dintr-o dată? 

— Dă-l naibii! se răsti Perisini, mînios de mustrările 
prietenului său. 

— Nu spune așa! Dacă vrei să fii domn al Ţării Româ- 
nești încă înainte de Crăciun, ia aminte la tot ce se întîmplă în 
jurul tău! Pe vînători ai timp destul să-i pedepsești. Răzbunarea 
e arma prostului! Încearcă să-i atragi de partea noastră. Poate că 
ai să reușești cu ajutorul banilor. 

— Am haidamacii. 

— Toţi la un loc nu preţuiesc în zilele lor bune cît unul 
dintre ei. 

Roco Perisini îl privi ironic. 

— Zău? Cu haidamacii mei și cu ienicerii pîrjolesc cetatea 
Bucureștilor în două ceasuri. N-am nevoie de vinători. Au căpătat 
oarecare faimă fiindcă nu și-au găsit nașul pînă acum. 

— Las-o moartă, Roco! făcu domol Samuel. Deocamdată, 
se pare că tu ești finul lor. 

Perisini se încruntă doar o clipă, apoi zimbi amuzat, gîn- 
dindu-se că venise vremea să-i arate prietenului său cum îi doboară 
pe acei invicibili vinători cu un singur bobîrnac. 

141 


Capitolul IX 





— lenicerii și haidamacii au forță, dar le lipsesc viclenia 
și inteligența, continuă Samuel. 

— Nu-mi trebuie viclenie. Iar inteligența o avem noi. 
Aștept doar firman de domnie de la sultan. Pe urmă ai să vezi de 
ce e în stare Perisini. 

— Nu uita că ești străin într-o țară în care oamenii nu-și 
pun nici un fel de nădejde în tine. Trebuie să fii și tu puternic. lar 
pentru a fi puternic îți trebuie prieteni în țară. 

— Voi aduna în jurul meu sute de haidamaci. Mii de 
haidamaci. Toate lucrările mari din istorie s-au făcut cu forța, nu 
cu prietenia. Apoi să știi că frica supușilor e cea mai trainică prie- 
tenie. Dacă nu iese nimic din încercarea noastră, răminem săraci. 
Turcii nu mai lucrează pe credit. Vor banii înainte și nici atunci 
nu se știe dacă-mi vor da firmanul. Or, tu știi că banii intraţi pe 
mina turcilor sînt ca și cînd i-ai arunca într-o prăpastie fără fund. 
Ca să preîntimpinăm o catastrofă, e necesar să-i punem pe turci 
în fața unui fapt împlinit. 

Un slujitor anunţă vizita vinătorilor. Cînd intrară, Peri- 
sini se ridică pe jumătate din jilțul lui. Mai sprinten și mai calm, 
Samuel făcu o plecăciune adîncă în fața lor. 

— Eram sigur că veți veni, zise mulțumit venețianul, 
încercînd să-și ascundă un zimbet batjocoritor. Niște oameni ca 
domniile-voastre sînt prea generoși ca să nu uite o întîmplare 
nefericită. 

— Iar noi eram siguri că ne așteptați cu multă nerăbdare, 
zimbi Cae. Vă închipuiți că nu putem trece cu vederea o asemenea 
invitație, cînd te poftesc la ei niște mărimi ca domnul Perisini și 
Mehmed-pașa, comandantul trupelor de ieniceri. 

— O, rise Perisini, invitaţia e numai a mea. Mehmed-pașa 
nu are cunoștință de această întîlnire. 

— Atunci se pare că m-am înşelat, zise Cae. Înseamnă 
că cei douăzeci de ieniceri care au venit la domnia-ta acum vreo 
două ceasuri sînt doar în trecere. Sau poate că au prieteni printre 
slujitorii palatului. 

Veneţianul tresări înciudat, dar Samuel interveni calm: 

— Ienicerii vin deseori la noi, domnule Indru. Petrec 
dimpreună cu slujitorii noștri și pleacă fără să supere pe cineva. 

— Se vede treaba că merg la petreceri înarmaţi pînă-n 
dinți. Cel puţin așa i-am văzut mai devreme. 

Veneţianul nu răspunse numaidecît. Remarcase că, din- 
tre toți vinătorii, cel mai de temut părea să fie Cae. Mintea lui arăta 
la fel de ageră ca și mîna. Samuel vru să răspundă. Perisini îi făcu 
semn să tacă și vorbi el. 

— Văd că și domnia-ta ai venit la ospăț încins cu sabia. 
Asta ar însemna oare că ești înarmat pînă-n dinţi? 

— Chiar așa, domnule. Am o mulțime de arme la mine, 
și nu dintre cele mai slabe. 

— Ciudat pentru o invitaţie la cină! 

— Nimic nu e ciudat pe lumea asta dacă încerci să-i 
înţelegi rostul. 

— Înseamnă că v-aţi temut de vreo cursă? 

— Văd că și domnia-ta te-ai gindit la asemenea lucru, 
interveni Caravană. 

Pentru a limpezi lucrurile mai degrabă, Indru încercă să 
forțeze nota discuţiei, cu toate că atmosfera dintre ei arăta și așa 
destul de încărcată. Gazdele nu-i poftiseră să șadă, afișind încă de 
la început o gravă lipsă de respect. 

— Ce mai face mîna domniei-tale? întrebă pe un ton 
jumătate ironic, jumătate prietenos. 

Roco se întunecă la mînie. Numai rafinamentul lui deo- 
sebit îl opri să dea dovadă de aprigă răzbunare înainte de a se juca 
puţin cu acești nespălați așa cum se joacă mâţa cu șoarecele. 

— Poftiți la masă, domnilor! spuse blînd. Toate bunătăţile 
acestea vă așteptau. Mîna merge spre însănătoșire. Iar cealaltă... 
ei bine, cealaltă s-ar putea arăta mult mai primejdioasă. Dar să 
petrecem și să uităm de toate necazurile. Nu are rost să vă faceți 
griji, chiar dacă în casă și în jurul ei se află douăzeci de ieniceri, 
peste șaizeci de haidamaci și cam tot atâţia servitori. 

— Ei, spuse Chirilă fără să ia în seamă amenințarea 
străvezie a gazdei, auzisem că domnul Perisini dă niște ospeţe 
împărătești. Să mă fi înșelat oare sau a sărăcit gazda noastră? Pe 
masa asta nu văd decît niște compoturi de prune. 

Perisini îl privi batjocoritor. 

— Nu, domnii mei! Compoturile sînt pentru mine. 
Bucătarul avea zi liberă azi și înțelegeţi că nu puteam să-i fac o 
nedreptate. Chiar nu vă e teamă că ați nimerit într-o cursă din 
care nu mai e nici o scăpare? 

Niţă Praștie băgă mîna în compotieră, aruncă o prună în 
gură, scuipă sîmburele departe pe covor, mai luă încă vreo cîteva, 
înfruntind privirea contrariată a venețianului, și vorbi cu gura plină, 
semn de mare necuviință: 

— Ba ne e frică. Grozave prune, domnule Perisini sau... 
ăă... parcă așa te cheamă. Eu mă dau în vînt după prune. 

Zicînd acestea, mai scuipă cîțiva sîmburi pe fața de masă 
albă, imaculată. 

Un asemenea tupeu îl lăsă cu gura căscată pe Roco. Chiar 
și Samuel, atît de calm în orice împrejurare, îi privi pe vînători cu 
admiraţie rău ascunsă. 

— După cîte văd, mă înfruntaţi, zise gazda cu voce joasă. 
Cred că a venit vremea să isprăvim această comedie. Peste o sută 
de oameni așteaptă doar un semn... 

— Zău...? îl întrerupse Petrache cel Mic. Înseamnă că 
ne-ai prețuit bine, meștere Perisini. Doar o mică armată s-ar 
încumeta împotriva noastră. Ești prea mărunt, domnule, pentru 
a înghiți o gălușcă mare! 

— Voi ţine seama de vorbele acestea, zise mînios 
venețianul. 

Cu un gest iute, apucă de masă un fluier de argint. 

— O clipă, domnule, Perisini! îl opri Cae continuînd să 
zimbească. Îmi plac glumele tari. Dar să nu mai glumim pe seama 
ienicerilor. Sînt și ei niște bieţi oșteni. E grea viața de oștean. Puţină 
băutură, cîteva prietenii întîmplătoare și o mulțime de amărăciuni. 

Soldatul e cel mai prietenos om din lume. Numai pe cîmpul de 
luptă e fiară. Adineauri m-am despărțit de un oștean dintre cei 
mai de seamă. E vorba despre clucerul Ieremia Băicoianu. Avea 
chef de vorbă și de petrecere. L-am rugat să ne aștepte pînă ieșim. 
Era cu vreo două sute de oameni. 

La asemenea veste, gazda nu-și putu reține o tresărire 
violentă. „Dacă e adevărat ce spune omul acesta, gîndi el, sînt cel 
mai mare nătărău din lume. Te pomenești că Mihai-vodă a hotărît 
să termine cu noi în noaptea asta! Înseamnă că nu i-am prețuit 
cum se cuvine pe domn, pe Indru și pe prietenii lui.” 

Samuel ghici gîndurile lui Perisini și găsi pe loc un pre- 
text să verifice spusele lui Cae Indru. 

— E o cinste pentru noi să-l știm pe domnul Băicoianu 
la poartă, dar cinstea e și mai mare dacă îl poftim în casă, la un 
pahar de vin bun. Oamenii lui ar putea să-l aștepte. 

Zicînd acestea, deschise ușa de la intrare și ieși repede. 
Se întoarse curînd. Pe fața lui se putea citi o mare părere de rău. 

— Nu poate veni, spuse abătut. Așteaptă gărzile de 
noapte, avind a le da porunci. 

— În cazul acesta, nu ne rămîne decît să petrecem împre- 
ună, propuse Roco Perisini, schimbînd o privire cu Samuel. 

Vinătorii ședeau încruntați. Numai Cae zîmbea. Samuel 
simţi primejdia. Poate că niciodată nu se aflase într-o situație mai 
critică decît în clipa aceea. Chirilă juca în palmă unul dintre vesti- 
tele lui cuțite. Caravană se uita la patul pistolului de parcă atunci 
îl vedea pentru prima oară. 

— Domnilor, să nu ne pripim! spuse comandantul hai- 
damacilor. A fost o glumă. De fapt, nici glumă n-a fost. Am făcut 
o prinsoare cu Perisini că domniile-voastre nu știți ce e frica. Am 
pierdut. Recunosc. Pentru un asemenea lucru ar fi păcat să-i vedem 
pe oamenii lui Băicoianu încăierindu-se cu ienicerii. Vă închipuiți 
că Mehmed-pașa comandantul garnizoanei, nu ar sta cu mîinile-n 
sîn aflind că ienicerii lui au suferit unele stricăciuni. Cine știe ce 
încurcătură ar putea ieși dintr-o asemenea încăierare?! 

— Dar cine vorbește despre o încăierare? se miră Indru. 
Nu cred să se fi întrebuințat asemenea vorbă între noi. V-am spus 
că ne plac glumele tari. Domnul Perisini a avut bunătatea să glu- 
mească de două ori. Data viitoare va fi rindul nostru. Numai cu 
compotul nu ne împăcăm. 

Perisini respiră ușurat, înţelegînd foarte bine vorbele 
tînărului. Ostilitățile dintre ei erau amînate pentru altă ocazie. 
Bătu din palme. Ușa zbură într-o parte cu mare violenţă. Haida- 
macii dădură buzna, cu săbiile în mâini. La vederea lor, gazda se 
făcu stacojiu. 

— Nu pe voi v-am chemat, animalelor! Băutura v-a luat 
minţile. 

Prea tîrziu. Pistoalele lui Petrache și Caravană fulgerară 
scurt. De două ori porniră cuţitele lui Chirilă și tot de atitea ori cele 
ale lui Cae. Haidamacii rămași în picioare făcură ochii mari și se 
traseră îndărăt peste cei din spate. În sfîrşit, Samuel împinse ușa 
după el. Cînd se întoarse către vinători era alb la față. 

— De necrezut, murmură Perisini. Și nimeni nu știu dacă 
veneţianul se referise la acel incident neprevăzut sau la formida- 
bila iuțeală cu care se apăraseră vinătorii. Să vină slujitorii! Să-i 
care pe răniți din locul acesta! 

Șapte dintre haidamaci zăceau fără suflare pe dușumea. 
Samuel îi privi în treacăt și se convinse că nu mai sînt în viaţă. 

Gazdele îi poftiră pe vinători în altă încăpere. Curînd 
apărură slugile cu tăvi de argint și cu veselă multă, așa cum se 
cuvenea pentru niște musafiri aleși. Fripturile de potîrnichi și sala- 
tele, pregătite cu mare dichis de vestitul bucătar al lui Perisini, îi 
îmbiau pe oaspeți. Iar vinurile servite în potire de aur parfumară 
întreaga odaie. 

— În sănătatea lui Mihai-vodă! închină Caravană. 

Acesta fu semnalul de pace între meseni. 

— Și în sănătatea voastră, stimați musafiri! se aplecă 
ceremonios Perisini. Aș vrea să fim prieteni. 

— Acolo unde se întîmplă dragoste și suflet curat se nasc 
ușor prieteniile, i-o întoarse Caravană. 

— Așa e! Sper ca vizita aceasta să fie începutul unei 
prietenii. 

— De fapt, ce urmărești, domnule Perisini? întrebă aspru 
Chirilă. 

— Prietenia voastră, domnilor, zise cu sinceritate Samuel. 

— La ce v-ar folosi? 

— Avem unele lucrări care nu se pot face fără ajutorul 
unor oameni de seamă. 

— Îl aveţi pe Mehmed-pașa și pe turci, murmură Ducu. 

— Prieteniile cu turcii au fost întotdeauna trecătoare. 

— E adevărat, replică Indru, dar noi nu sîntem oameni 
de seamă. 

— Sînteți buni luptători, scăpă o vorbă Perisini. 

— Împotriva cui aţi vrea să luptăm? se miră Cae. 

— Împotriva nimănui, se amestecă Samuel înjurîndu-l 
în gînd pe venețian. Știm că nu aveţi nici un stăpîn. Că nu vă priso- 
sesc banii. Că duceţi o viață grea. Domnul Perisini are în slujba lui 
niște haidamaci care nu fac două parale. Fiecare dintre ei primește 
cîte patru galbeni pe lună, haine, arme, casă și masă. Dacă v-ar 
propune domnul Perisini cîte o sută de galbeni pe lună, ce aţi zice? 

— Că sînt prea mulți pentru o biată slujbă și prea puţini 
dacă încearcă să ne cumpere, chicoti Caravană. 

— Să zicem cîte o mie de galbeni pe lună pentru fiecare, 
propuse venețţianul, spre mirarea lui Samuel. 

— Mult, domnule Perisini, deveni serios Costache. 
Dacă ne-ai fi promis vreo zece galbeni pe lună n-am fi primit, dar 
Trămînem cu convingerea că urmărești o afacere cinstită. 

— Ai vorbit cum nu se poate mai bine, recunoscu Samuel. 
Să nu mai discutăm despre asta! Poate că într-o zi cînd veți afla 
gindurile noastre ne veţi ajuta fără să mai amestecăm banii în 
discuție. 

Se apropie miezul nopţii. Vînătorii plecară. Perisini scăpă 
o înjurătură. Samuel zimbea calm. 

— Cred că-i mai bine așa, dragă Perisini. Vinătorii nu se 
lasă ușor prinși într-o cursă. Ai văzut cum lucrează. Îi vom urmări 
şi poate că vom afla mai multe decât ne-ar fi spus ei. În noiembrie 
se întoarce marele-vizir Sinan-pașa din Ungaria. Pînă atunci vom 
măslui destule dovezi împotriva lui Mihai-vodă. Mehmed-pașa va 
susține acele dovezi. O sută de mii de galbeni vor intra în cortul 
vizirului. Bătrînul e lacom. Dacă îi mai promitem încă pe atât, ar 
fi în stare să ne ofere căpățina sultanului. În orice caz, va trebuie 
să aranjăm totul înainte ca marele-vizir să ajungă la Constantino- 
pol. Mehmed-pașa îl va aștepta la Belgrad, dimpreună cu tine. Eu 
rămîn aici. În ziua în care vă veţi înfățișa vizirului, va ajunge acolo 
vestea că necredinciosul domn al Ţării Românești a fost omorît. 
Cu uciderea domnului mă însărcinez eu. Pînă să afle pretendenții 
din Constantinopol, tu vei fi înscăunat în palatul domnesc. Iar 
firmanul de domnie îl va căpăta Sinan pentru tine. Deci: răbdare, 
prietene! În noiembrie vei fi domn al Ţării Românești... 

Într-o dimineață de la începutul lui octombrie, ieși pe 
poarta cetății Alba-Iulia o trăsură purtată de șase cai împodobiți 
cu ciucuri și alămuri. Opt călăreţi îmbrăcați în haine de gală con- 
duceau trăsura formînd un mic alai sclipitor de eleganţă. Soarele 
se ridicase de mult, dar aerul de toamnă era iute, înțepător. Cance- 
larul Ștefan Iojica săltă perdelele trăsurii și privi cu nesaţ peisajul 
tomnatic. Sus către culmile dealurilor domoale, prin viile coapte, 
oamenii ieșiseră la cules. Frunzele vițelor băteau în roșcat, iar pe 
spinările dealurilor se statornicise în toată voia culoarea galbenă. 
Iile albe cusute în arnici negru, comânacele mari ale fetelor și 
femeilor, legate cu baiere sub bărbie, apăreau și dispăreau printre 
tufele vițelor. Flăcăii și bărbații, cu mînecile cămășilor albe sumese 
pînă la coate, cărau coșurile grele de struguri către butoaiele mari. 
Boii dejugaţi coborau leneși prin piîraie, acolo unde iarba își mai 
păstra încă frăgezimea de primăvară. Copiii, cu pălăriile lor mari 
de paie trecute peste vară prin multe hopuri, se mișcau ca niște 
rațe sătule și se mistuiau prin pîraie gînditori ca niște oameni 
în toată firea, apoi apăreau surizători, cu mișcări mai vioaie, cu 
privirile din nou lacome. Mirosna piersicii culese tîrziu cobora 
către cîimpia nerușinată și dulce, ameţindu-i pe cei care se aflau 
în drum spre vii, înviorindu-le pasul. Gîștele și cocorii întîrziați se 
călătoreau către sud în stoluri mari, scoțind strigăte lungi, parcă 
de rămas-bun. Oamenii se opreau o clipă din lucru, ridicau fețele 
către cer, cu mina streașină la ochi, urmăreau stolurile gînditori, 
și pentru cîteva clipe veselia își pierdea strălucirea. 

În curtea castelului de la Obreja se încheiaseră pregăti- 
rile de primire a înaltului oaspete. Contele Beckembauer, îmbrăcat 
într-o frumoasă uniformă vișinie, cobori treptele de la intrarea 
principală a castelului, pășind uşor în urma Stelei. Într-o rochie 
simplă, albastră, cu mînecile lungi, cu părul bogat ridicat în coc 
greu, fata părea o floare rară și gingașă, răsărită printre dalele de 
piatră și marmură. 

Iojica înaintă cu pași mari spre tînăra castelană, uitind 
pentru un moment de Beckembauer, uimit de asemenea frumusețe. 
Se aplecă adînc în fața ei. Mai adînc decît obișnuia în alte ocazii. 

Stela aruncă o singură privire sfioasă asupra înaltului 
oaspete. Una din acele priviri specific femeiești, în care ochiul ager 
descoperă cele mai mici amănunte de îmbrăcăminte, de ţinută, de 
trăsături. O privire nevinovată, fulgerătoare și suficientă. Statura 
înaltă și slabă, fața palidă și îmbrăcămintea din postav negru îi 
dădeau cancelarului un aer de preot. Doar ochii vii, pătrunzători, 
contrastau cu înfățișarea. Fata încercă o mică dezamăgire. Și-l 
închipuise masiv și aspru, încărcat de arme și decoraţii, peste o 
îmbrăcăminte sclipitoare. 

Se așezară pe scaune moi în sala de primire, și abia atunci 
cancelarul se scutură de tonul oficial folosit la intrare. 

— Iată, domnule conte, că azi am plăcerea să vă întorc 
vizita. 

— Vă așteptam, de mult, excelenţă, se înclină gazda, ar fi 
un prilej minunat pentru domnia-voastră să petreceţi cîteva zile 
în Obreja. Aerul de aici nu are uscăciunea celui de la șes și nici 
umezeala celui de la munte. 

— Știu, prietene, oftă cancelarul. Din păcate, ceasurile 
de răgaz sînt puţine. Vremurile sînt grele și pline de primejdii. 
Nobilimea ardeleană s-a împărțit în fel de fel de tabere și lucrează 
din umbră la surparea domniei principelui Sigismund Băthory. 
Sinan-pașa pretinde să-i trimitem ajutoare de bucate și de soldaţi 
pentru luptele din Ungaria. Împăratul Rudolf privește cu inte- 
res principatul Transilvaniei și nu s-ar da îndărăt de la anexarea 

noastră la imperiu. Moldova și Ţara Românească se mișcă, avînd 
ginduri pe care nu le cunoaștem bine. Mihai-vodă ne-a cerut ajutor 
de soldaţi, poate cu gîndul de a întări domnia lui cam șubredă. Pe 
la Nistru umblă tătarii și cazacii, cu scopuri de jaf. Toate astea iau 
ceasuri multe, domnule Beckembauer. Sint totuși fericit că am 
avut o clipă de răgaz în care să-i pot prezenta omagiile noastre 
celei mai frumoase domnițe din principat. Și zău că nu știu ce să 
admir mai întâi la tînăra contesă: frumusețea sau grația? 

Stela Beckembauer roși ușor și răspunse, fără urmă de 
cochetărie: 

— Sînteţi prea bun, excelență, cu o biată fată ca mine. 
Fetele Transilvaniei sînt renumite în frumusețe. 

— Așa e, domniță! recunoscu oaspetele. Dar domnia-ta 
ești regina lor. Am auzit că fratele a primit pentru voi o mulțime 
de cereri în căsătorie. Iar în fruntea peţitorilor s-ar afla contele 
Lajos Teleki. Acel bărbat frumos și de neam pe care nu a reușit 
să-l încurce nici chiar fetele Apusului. 

— Sora mea nu se gîndește la căsătorie, interveni contele. 

— Cu atît mai rău pentru peţitori! zimbi cancelarul. Mă 
îndoiesc ca o domniţă ca Stela Beckembauer să nu aibă o dragoste 
cît de mică, ascunsă pe undeva prin tainiţele inimii. 

Fata păli ușor. Iojica se prefăcu a nu fi observat și se 
întinse mai departe la vorbă: 

— Aud că vreo cîțiva dintre peţitori s-au și împuns niţel 
cu săbiile. Mai mare jalea, domniță, mai ales că tinerii noștri nobili 
umblă destul de stingaci cu asemenea scule. 

— Dar, excelenţă, rise contele, în privința săbiilor nu se 
pot apropia toți oamenii de perfecțiune. Asemenea oameni se nasc 
Tar, iar faima lor se răspindește cu repeziciune. Sînt puţini oameni 
care să nu fi auzit despre Ducu cel Iute. 

— Sau despre Cae Indru, completă cancelarul privind-o 
cu coada ochiului pe Stela. 

— Indru nu mai trăiește, după cîte am auzit, spuse 
aproape tăios Beckembauer. 

— Cine știe?! zimbi pentru prima oară Ștefan Iojica. 

Tînăra fată părea să-și fi pierdut respirația. Se uita cînd la 
fratele ei, cînd la cancelar. Colţurile gurii îi tremurau ușor. Încerca 
să se stăpinească, dar eforturile făceau și mai vizibilă neliniștea 
de care era cuprinsă. 

— Omul acela a murit, excelenţă, se înfurie contele. Iar 
pentru el, moartea era mai bună decit viața. 

— Sînteţi nedrept, conte! Cae Indru trăiește, și faima lui 
bună se întinde mereu. 

— De unde știți că trăiește? îngînă Stela cu glasul abia 
auzit. 

— Oh, domniță, aș fi prea slab cancelar dacă nu aș ști 
măcar cîte ceva despre oamenii cei mai de seamă. leri am primit 
unele vorbe din Țara Românească. Aţi auzit despre faimosul spa- 
dasin Roco Perisini? 

— Am auzit, murmură contele. Oamenii spun că ar fi cel 
mai de seamă spadasin din această parte a Europei. 

— Al doilea, domnule, rîse Iojica. Sau poate al treilea 
sau al patrulea. Pe domnul Perisini l-a înțepat Indru cu sabia, ca 
pe-un șobolan. Ce inimă o fi în viteazul acela, Dumnezeu știe. S-a 
încăierat cu cincisprezece din oamenii lui Perisini, într-unul din 
marile hanuri bucureștene. Mi se pare, la Privighetoarea de Aur sau 
cam așa ceva. Din întîmplare, se aflau acolo și alți viteji. E vorba 
de Costache Caravană, Chirilă Zece Cuţite și Ducu cel Iute. Ei bine, 
italianul plînge și azi după oamenii pe care i-a pierdut. Se pare că 
acel Perisini e o mare pramatie și umblă cu gîndul să-i răpească 
scaunul de domnie lui Mihai-vodă. În sfîrșit, asta e treaba celor 
de acolo. Mi-ar plăcea să am un prieten cum e Cae Indru. 

— Am auzit că ar avea un nume rău, observă tînărul. 

— Rău? Eu cred că nu prea ne putem lua după tot ce se 
aude. 

La puţină vreme după prînz, înaltul oaspete își luă 
rămas-bun de la îndatoritoarele gazde. Așezat între pernele tră- 
surii, lojica uită să mai contemple frumoasele și bogatele locuri 

din lungul Tîrnavei Mari. Zimbea fericit, gindindu-se că aflase 
în ziua aceea o taină ascunsă cu grijă de Cae și Stela. Că îi aduse 
poate fetei o rază de bucurie. Ar fi putut să înfățișeze adevăratul 
suflet al lui Indru, dar asta ar fi însemnat să-și dezvăluie planurile. 
Momentul pentru asemenea lucrare se afla încă departe. 

În odaia ei de dormit, Stela Cristu, falsa contesă Bec- 
kembauer, plingea domol, dar fața îi era luminată. Erau primele 
lacrimi de bucurie. Din vreme-n vreme, pornea câte-o rugăciune 
de mulțumire, pe care nu reușea s-o ducă pînă la capăt, furată 
de o mulţime de gînduri. Dar ele rămîneau neclare, în timp ce 
buzele repetau fără odihnă și fără înţeles frînturi din rugăciune, 
iar numele lui Cae Indru se intercala printre cuvintele pioase. Apoi 
se domoli. Iar cînd se domoliră și gîndurile, își făcu loc îndoiala. 
Cancelarul nu-l văzuse pe Cae. Auzise doar despre lupta aceea cu 
Perisini. Poate că cineva folosea acolo în Ţara Românească numele 
lui Cae. Dar cancelarul pomenise și despre faimoasele sale cuțite. 
Un alt bărbat atît de iscusit în mînuirea sabiei și a cuţitelor nu ar 
fi avut nevoie să-și ia nume de împrumut. Reconstitui în minte 
întreaga discuție purtată cu înaltul oaspete, încercînd să prindă 
cele mai mici amănunte, și rămase împietrită de uimire. Ori fusese 
o întîmplare cu totul și cu totul ieșită din comun, ori lojica venise 
la Obreja numai pentru a aduce la cunoștință că Indru se află în 
viață. Că numele lui e mai puțin pătat de cît se vorbea. Reconsti- 
tui din nou întreaga conversaţie și observă cu adînca ei intuiție 
feminină că înaltul oaspete manevrase în așa fel discuţia încît să 
se ajungă la Cae. Dar ce urmărea Iojica? 

Însera. Umbrele se așezau leneșe prin colțurile odăii, 
dind lucrurilor dimensiuni noi. Refuză mîncarea din seara aceea și 
rămase mai departe cu gîndurile ei. Își aminti ziua cînd vrăjmașii 
lui Indru ședeau la pîndă. Îl văzuse pe Cae de sus de la fereastră, 
sosind călare pe Vînt Sălbatic. Ţipătul ei nu a ajuns pînă la el, dar în 
clipa aceea și-a dat seama că-l iubește. Că îl iubise de fapt din ziua 
cînd s-au întîlnit în pădure. Că se bucura dimineaţa cînd îi auzea 
glasul. Că nopţile i se păreau lungi pină a doua zi, cînd porneau 

împreună după hergheliile multe. În primele luni de la dispariţia 
lui Cae au venit tot felul de vești despre el. Niște păstori văzuseră 
coliba în care se adăpostea sus în inima Munţilor Semenicului, 
căzind peste el cuprinsă de flăcări, spre bucuria dușmanilor care 
o înconjurară. Oamenii dintre cei mai de vază îi rosteau numele 
cu dispreţ. Treptat, dragostea ei amorțise. Parcă șezuse undeva 
ghemuită și ascunsă. Acum ţișnește din ascunzătoarea ei ca o fla- 
cără mistuitoare. Apoi gîndurile ei se întoarseră. Cae plecase de 
doi ani fără să dea un semn de viață. Înseamnă că el n-a iubit-o. 
Poate că interesul pe care i-l arătase el să fi fost o simplă pornire de 
prietenie. Sau, poate că a iubit-o și s-a ferit din calea ei știindu-și 
trecutul atît de neclar. Ori o fi trecut în Ţara Românească tocmai 
pentru a începe o viață cinstită. Prostii! Cae nu putea fi un om 
necinstit! În fond, cine era Cae Indru? Mulţi vorbiseră despre el, 
dar nimeni nu știa de unde a apărut, care îi este familia, care sînt 
locurile copilăriei lui. Unii spuneau că ar fi locuit o vreme prin 
Banat. Și Iojica pomenise despre asta, Iojica... Iojica... dar Iojica 
se trăgea de pe undeva din Banat. Discutaseră împreună despre 
înălțimile frumoase și sălbatice ale Semenicului. lojica pomenise 
de un anume timp petrecut acolo. Dar și Cae pomenise cîndva 
despre un anume timp petrecut acolo. Iar timpul lui Iojica și cel al 
lui Cae coincideau. Poate că Iojica și Cae se cunoșteau foarte bine 
și nu era exclus să fi existat între ei o oarecare prietenie. 

Se apropiau zorile. Trecuse o noapte de nesomn. Stela era 
istovită. De cîteva ori rostise numele lui Indru și i se păruse că nu 
e singură în odaia aceea întunecată. Nu! Indru nu a iubit-o. Un om 
ca el ar fi răsturnat lumea să o găsească. Sau, poate e altfel. Poate 
că o iubește mai mult decît își închipuie ea. Zimbi. Oamenilor le 
place să creadă în lucrurile care le convin. Poate între credință 
și nădejde e doar un pas. Poate că sînt surori gemene. Sau poate 
credința oamenilor s-a născut din nădejde. Și e atît de minunat 
să crezi, să speri, să-ți faci o mulțime de visuri! Să-ţi închipui și să 
visezi și să fii fericit măcar atât cît durează visul. 

Era aproape convinsă că Iojica știe mai multe despre 
Cae. O vizită la cancelar ar fi adus mai multă lumină. Cu aceste 
ginduri, adormi obosită. Cînd se trezi, se apropia prinzul. Fratele 
Stelei ședea pe un scaun aproape de pat. 

— Ah, erai aici? spuse, parcă speriată în timp ce se ridica 
din așternut. 

— Aştept de vreo două ceasuri, zimbi Ion Cristu, falsul 
conte Beckembauer. Eram îngrijorat. Aseară nu ai venit la cină. 
Te-am lăsat cu gîndurile tale. Dimineaţă am mîncat iar singur. Mă 
gindeam să nu fii cumva bolnavă. Acum m-am liniștit, chiar dacă 
arăţi cam trasă la față. Cred că ai adormit tirziu. 

— Așa e, frate fragă! M-am tot gîndit la vizita cancelarului. 

— Numai la asta? 

Fata roși. 

— Nu numai la asta. M-am gindit și la Cae Indru. 

Pronunțase numele șovăielnic, parcă speriată. 

— Eram sigur că nu l-ai uitat, spuse fratele cu dragoste. 
Noi ne tragem din nişte oameni care nu pot iubi de două ori. În cei 
doi ani care au trecut m-am ferit să vorbim despre asta, dar ţi-am 
ghicit gîndurile mereu. Și mie mi-a fost drag Indru. Omul acela 
avea ceva care te făcea să-l îndrăgești. Cînd l-ai cunoscut, erai o 
fetiță zvăpăiată. Acum ești fata cea mai peţită din Transilvania. Cei 
mai de seamă tineri îţi caută urmele. Dacă trăiește cu adevărat, 
domnul Indru nu te-a învrednicit în acești doi ani măcar cu vestea 
că s-ar afla în viață. Mă întorc și zic astfel: Poate că nu a îndrăznit. 
Poate că suferă gîndindu-se la tine. Poate că ne-a pierdut urma. 
Dar s-ar putea foarte bine să nici nu-și mai aducă aminte de fetița 
aceea din Munţii Semenicului. Eu nu am nimic împotriva lui. lar 
asupra inimii tale hotărăști singură. Mă gîndesc totuși că, chiar 
dacă te-ar iubi, omul acesta e otaină nu numai pentru tine, ci chiar 
pentru toată lumea care-l cunoaște. Un om care umblă cu nume 
de împrumut are ceva pe suflet. 

— Şi numele nostru e acuma de împrumut, îl întrerupse 
Stela. 

— Adevărat, dar noi slujim o cauză. 

— Și de unde știi că nu face și el același lucru? 

— Despre trecutul lui se vorbește destul de urit. 

— Poate că vorbele nu sînt adevărate. Și să mai știi, fră- 
țioare, că eu... că eu... nu de acel trecut m-am îndrăgostit, ci de om. 

Ultimele vorbe fură mai mult o șoaptă. 

— Doamne sfinte! murmură Ion Cristu. Cu cît mă gîn- 
desc mai mult la omul acesta, cu atît ajung la niște păreri care mă 
năucesc. Am refăcut în minte toată discuţia cu Iojica. De cînd oare 
se interesează niște oameni care conduc treburile principatului 
de un coate-goale ca Indru? Cum de știe cancelarul că Indru se 
află în Țara Românească? Și mai pe urmă, de ce a venit Iojica la 
noi? Din discuţia care s-a purtat, pare să fi venit numai ca să ne 
vorbească despre Cae Indru. 

Rămaseră pe ginduri. Afară se încălzise ca în vreme de 
vară. 

— Dar de ce să ne povestească tocmai nouă? tresări fata. 

— Ai dreptate! spuse descumpănit Ion Cristu. De ce toc- 
mai nouă? Nu cumva cancelarul știe cine sîntem noi? Iar dacă știe, 
de ce nu a luat măsuri împotriva noastră? Poate că Indru e omul 
lui. Nu! Nu, surioară. Mă încurc. Mintea mea a luat-o razna. Păre- 
rile astea nu au temei. Cred că a fost o simplă întîmplare cînd s-a 
vorbit despre tînărul acela. Îţi dai și tu seama că oamenii trebuie 
să discute despre ceva. 

— Şi dacă totuși cancelarul a venit numai ca să ne stre- 
coare o vorbă despre Indru? 

— Nu văd pentru ce-ar fi făcut-o. 

— Poate cu un scop. 

— Nu-l văd. 

— Nici eu, frățioare, dar asta nu înseamnă că nu ar putea 
să fie unul. Poate că știe cine sîntem. Poate că e prieten cu Indru. 

— Hai, că o luăm iar de la început, zîmbi Ion. Cred că e 
mai bine să așteptăm. Timpul va face lumină. 

— Eu plec la București, îngînă ea. 

— Doar n-ai să alergi după omul acela! se încruntă fratele. 

— Alerg după fericire. 

— O fericire închipuită. 

Dar văzînd-o gata să izbucnească în plins, continuă 
înduioșat: 

— Sau adevărată! Uite ce-ţi spun eu: Azi sînt prins cu o 
groază de treburi. Voi cobori din nou sub castel. 

— Tot mai crezi în comoara fostului loan de Szentivâni? 
se interesă fata, uitînd pentru o clipă de problemele ei. Nepotul 
bătrînului, domnul Albert de Szentivâni, a căutat-o vreme de două- 
zeci de ani. 

— Am studiat multă vreme documentele rămase. Acum 
sînt convins că averea lui Ian de Szentivâni nu a părăsit Obreja nici 
în timpul asediului și nici pe urmă. O vreme am mers pe urmele 
baronului Albert, folosind planurile vechiului castel, și am cerce- 
tat subterană cu subterană. Cred că aici a fost greșeala. Ioan de 
Szentivâni era prea inteligent ca să nu găsească o ascunzătoare 
sigură. Hai să-ţi citesc și ție scrisoarea rămasă de la bătrîn. A fost 
scrisă în prima zi de asediu. lată, o am la mine. 

Scoase din buzunar o hîrtie ușor îngălbenită de vreme, 
cu un scris mărunt, aproape indescifrabil. De la primele fraze, Stela 
închise ochii, revăzind parcă întreaga panoramă înfricoșătoare a 
acelui asediu. 

„E cald. Turcii atacă zidurile fără întrerupere, încă din 
zorii zilei. Se ridică pe scări lungi. Îi împingem și îi aruncăm de 
pe ziduri, dar apar alţii, parcă tot mai mulți. Pe morţii noștri au 
început să bată muștele. Nu avem vreme să-i îngropăm. Am dat 
poruncă să-i ardem. I-au aruncat slujitorii peste grinele noastre 
aprinse. Vîntul nu adie. Mirosul de carne friptă s-a lipit de hai- 
nele noastre. Sîntem cu fiecare ceas mai puţini. Dacă nu primim 
ajutoare pînă mîine, turcii vor intra în castel. Dar aurul meu nu va 
încăpea în mîini străine. Am să-l ascund cu grijă. Poate că nu va 
fi descoperit niciodată. Mai bine așa decît să se bucure dușmanii 
de el. Pivniţele noastre, multe, sînt ca niște drumuri nesfîrșite. 

Fîntînile sînt adinci ca fundul pămîntului. Aurul e la picioarele 
mele. Culoarea lui nu mă mai desfată. Toate sînt deșertăciuni. 
Slujitorii mei luptă pe ziduri. Voi căra singur aurul acesta, care în 
clipa de față nu-mi aduce nici putere, nici glorie și nici siguranţă 
că voi mai apuca ziua de mîine. Dealul Căpudului e la doi pași. 
Dacă aș fi pasăre mi-ar trebui cîteva bătăi lungi de aripi în zbor 
pe deasupra Tîrnavei, către libertate. Poate m-aș așeza pe turla 
bisericii din Cistei. 

Se apropie seara. Aurul e la adăpost bun acum. Sînt obo- 
sit. Oamenii bătrîni obosesc iute. E cald. Hainele îmi sînt umede. 
Măcar de-ar adia puţin vîntul, să împrăștie mirosul greu.” 

Ion Cristu întinse hîrtia pe masă și o netezi îndelung cu 
podul palmei ca pe-un prieten vechi. 

— Ce spui, surioară? 

— Spun că baronul Albert a căutat aurul douăzeci de ani. 

— A căutat prost. 

— Parcă tu ai căutat mai bine! 

— Cred că mă voi întîlni cu aurul foarte curînd. Știi tu 
unde a greșit Albert? S-a luat după planurile castelului. Astea l-au 
purtat aiurea douăzeci de ani, prin zecile de subterane. Un singur 
lucru i-a scăpat. Cel mai nevinovat și mai adevărat din toate. 

— Care? 

— Scrisoarea aceasta. A citit-o fără s-o ia în seamă, așa 
cum am făcut și eu. 

— Dar scrisoarea nu dă nici un indiciu. 

— Crezi? ia să vedem. „Voi căra singur aurul acesta.” Deci 
știm de la început că numai el se va ocupa de ascunsul aurului. Să 
citim mai departe. „Sint obosit. Oamenii bătrîni obosesc iute.” Am 
mai aflat deci că e bătriîn. Un bătrîn care lucrează singur. Să mai 
vedem ce ne mai transmite acel bătrin. „Dealul Căpudului pare la 
doi pași de aici. Dacă aș fi pasăre mi-ar trebui cîteva bătăi de aripi 
în zbor pe deasupra Tîrnavei, către libertate. Aș putea să mă așez 
pe turla bisericii din Cistei.” Eşti atentă, surioară? 

— Da. Dar nu am înţeles mare lucru pînă acuma. 

— Așteaptă! Încă nu am terminat de citit toată scrisoarea. 
Ei bine, să ne întrebăm acum: Unde putea să șadă baronul loan 
de Szentivâni cînd a scris aceste rînduri? Scrisoarea ne spune că 
a stat într-un loc de unde vedea turla bisericii din Cistei și dealul 
Căpudului. 

— Ar fi putut să stea în multe locuri, observă fata. 

— Așa am crezut și eu la început. M-am interesat însă 
la cîțiva bătrîni din comuna Cistei și am aflat unele lucruri inte- 
resante. Un oarecare Alimpe Marcu îmi spunea că un văr de-al lui 
era slujitor la castel. Vărul pierise în asediu, dar Alimpe auzise de 
la el că lui loan de Szentivâni îi plăcea să șadă în odaia de lingă 
vechea capelă. Ai reținut amănuntul acesta? 

— Sigur. Continuă! 

— Dar noi mai știm că, acum douăzeci de ani, Albert de 
Szentivâni a reclădit castelul, fără să aducă mari modificări. Acum, 
haide cu mine, surioară! 

Porniră pe un coridor lung, care ducea către aripa de 
nord-vest a castelului. leșiră într-o curte mică, pătrată. O stră- 
bătură cu pași repezi. Un slujitor se grăbi să le deschidă ușa de 
trecere către vechea aripă a castelului, părăsită de multă vreme. 

— Iată, surioară, și Cristu făcu un gest larg cu mîna; în 
stinga vechea capelă, iar în dreapta odaia care-i plăcea bătriînului 
Ioan. Între capelă și odaie se află această ușă de legătură. Privește 
prin ferestrele capelei! 

Stela se apropie înfiorată, închinîndu-se cu smerenie. 
Rămase cîteva clipe în fața unui altar lung și îngust, pe care trona o 
statuetă de argint, reprezentînd un Crist. De acolo trecu la fereastră. 

— Ei, ce vezi? 

— Văd apele Tîrnavei, turla bisericii din Cistei și dealul 
Căpudului. 

— Foarte bine! Acum, să trecem în odaia baronului. 

De la ușă îl izbi miros de aer stătut. Praful gros și pînzele 
de păianjen întinse ca niște evantaie arătau că odaia și capela 
nu mai fuseseră vizitate de multă vreme. Cu tot aspectul ei de 

locuinţă nefolosită, încăperea avea ceva atrăgător. Poate căminul 
înalt, cu doi îngerași de bronz, tavanul de lemn sculptat cu migală 
sau mobila grea de stejar împrumutau odăii o anumită căldură. 

Cei doi tineri se apropiară de fereastră. 

— Ce vezi de aici, surioară? întrebă Cristu, aplecîndu-se 
peste umărul ei. 

— Văd apele Tirnavei, clopotnița bisericii din Cistei și 
dealul Căpudului. Dar asta tot nu spune nimic. 

Tînărul zimbi. 

— Ia să ne mai uităm pe scrisoare. „Aurul e la picioarele 
mele. Culoarea lui nu mă mai desfată. Slujitorii mei sînt pe ziduri.” 
Acum, să ne gîndim puţin. Omul era bătrîn. Era singur. Stătea în 
această odaie, și aurul se afla la picioarele lui. Trebuie să-l trans- 
porte într-o ascunzătoare. Subteranele cele multe și mari se aflau 
departe de locul acesta. Dacă trecea prin curtea mare cu aurul, risca 
să fie văzut de oamenii lui. Apoi, trebuie să ne gîndim că un om 
bătrîn ca el nu ar fi putut să care tot aurul la asemenea distanţă. 
Dar noi știm că și sub aripa aceasta se află niște subterane. Poate 
că ar mai trebui amintit ceva. Subteranele de aici sînt mai mult 
niște hrube neînerijite. Cred că, la vremea lor, ele au fost săpate 
aici cu un scop, dar nu s-au folosit, din cauza apei. Din tavane și 
de-a lungul pereţilor se prelinge apă. În asemenea situaţie, cei care 
le-au construit au lăsat zidurile de întăritură neterminate. Niște 
pivnițe umede nu folosesc nimănui. Prin unele locuri s-au prăbu- 
șit tavanele sau bucăți mari de pereţi. Am vizitat aceste pivnițe. 
Sint mai mult niște hrube. Nu se pot compara cu subteranele din 
cealaltă parte a castelului. Acelea sînt întărite cu ziduri groase de 
piatră și cărămidă. Coridoarele lungi au stîlpi de susținere. Acolo 
s-ar putea crede că s-ar afla unele ascunzători secrete. Și, totuși, 
aurul a fost ascuns aici. 

— Simple păreri, frățioare. 

— Am să-ți arăt îndată că aceste păreri sînt întărite chiar 
de scrisoarea bătrinului baron. Te rog să mă asculți cu atenţie. „Se 

apropie seara. Sînt obosit. Oamenii bătrîni obosesc iute. E cald. 
Hainele îmi sînt umede.” Citind din fugă scrisoarea îţi vine să 
crezi că hainele lui erau umede din cauza transpiraţiei produse 
de căldură. Or, noi știm că nu hainele sînt umede din cauza tran- 
spiraţiei, ci schimburile. 

— Am priceput! strigă fata cu entuziasm. În pivnițele 
acestea se prelinge apa din tavane. Deci, hainele baronului erau 
umede din cauza picăturilor de apă. 

— Întocmai, surioară, zimbi tînărul. Dar să coborîm în 
hrubele acelea. Adică, vom reface drumul parcurs de bătrîn. 

Ieșiră în coridor. Zgomotul pașilor pe dalele de marmură 
se auzea ca un țipăt lung. La capătul coridorului coborau niște 
scări. Numărară douăzeci de trepte acoperite pe margini cu pămînt 
căzut din tavan. Era un pământ galben, cleios. Se opriră la capătul 
de jos al treptelor, încercînd să-și obișnuiască ochii cu întunericul 
de acolo. Departe, cam la o sută de pași, se vedea o pată luminoasă. 
Era lumina zilei. 

— Aici nu avem nevoie de torță, spuse tînărul. Lumina 
aceea din faţă e la capătul hrubelotr, care se sfirșesc într-un piîrîu. 

Picăturile de apă cădeau în băltoace cu un sunet sinistru. 

— Ţi-e frică, surioară? 

— Nu. Dar simt umezeală sub picioare. Să mergem! 

Pășeau încet, ţinîndu-se de mîini. Ocoleau cu grijă mor- 
manele de pămînt căzute din tavan. În dreapta și-n stînga, hrubele 
se ramificau. Lighioanele mărunte se strecurau iute, scornite din 
culcușurile lor. Le auzeau fișiitul, fără să le vadă. Ajunseră curînd la 
capătul hrubelor. Soarele de octombrie le izbi ochii violent. Pîrîul 
cobora în pantă dulce și se mistuia undeva sub zidurile castelului. 
Pe marginile pîriului, tufele mari de soc și de bozie se îndesară una 
în alta, formînd un gard viu. Ele apărau malurile de o eventuală 
surpare. Se prinseră de tufe și ieșiră în curtea din spatele castelu- 
lui, lingă magaziile multe și mari. 

— Nu e un loc tocmai prielnic pentru ascuns o comoară, 
observă Stela. 

— Tocmai acest lucru l-a păcălit pe nepotul baronului 
și chiar pe mine, răspunse tînărul. Albert de Szentivâni a căutat 
aurul în subteranele de sub aripa principală, bănuind că s-ar afla 
acolo unele ascunzători secrete. A și dat peste ele, dar erau goale. 
Ai văzut de ce nu putea bătrînul Ioan să transporte aurul pînă 
acolo. Aurul se află aici, în locul unde nu ar fi căutat nimeni. Voi 
veni după-amiază să-l caut. Poate că va dura luni, dar sînt sigur 
că mă aflu pe drumul cel bun. 

— Ar trebui să iei niște slujitori. 

— Nici vorbă de așa ceva, rise tînărul. Dacă Albert de 
Szentivâni ar afla că am găsit aurul, mi l-ar cere. Iar legea e de 
partea lui, fiind singurul moștenitor al bătrînului. Dacă voi găsi 
aurul, el va căpăta întrebuinţări mai bune decît i-ar da baronul. 
În Țara Românească e nevoie de mult aur. 

Cam la jumătatea drumului dintre Giurgiu și București, 
patru cai înșăuați ședeau plictisiți lingă un salcîm bătriîn. Niște 
cai ciolănoși, cu boturile mari, cu picioarele butucănoase, pline 
de rosături. Căscau des și-și aruncau din cînd în cînd boturile în 
dreapta sau în stînga, ferindu-se de muște. Sile Adormitu moțăia 
întins pe spate, cu pălăria trasă peste față. La cîțiva pași de el, trei 
bărbați așezați pe vine jucau un joc de noroc, avind fiecare în față 
o grămăjoară de monedă măruntă. Întreaga cîmpie din jurul lor 
părea cuprinsă de un somn liniștit. Pe cerul curat și înalt nu se 
avinta nici o pasăre. Mirosna de flori de cîmp nu se simţea în aer, 
stînd cuminte și potolită la rasul pămîntului. Plantele arse de arșiță 
se chirciseră, căutînd parcă se se ascundă de razele nemiloase. 
Pe pămîntul crăpat, gizele căutau ascunzișuri. leșeau la lumină, 
rămîneau cîteva clipe nemișcate, apoi dispăreau cu mișcări sprin- 
tene către locurile ferite de soare. Deasupra pămîntului stăruia o 
abureală. Un fel de spuză sau transpiraţie a naturii. 

Era ultimul val de căldură care se abătea asupra bără- 
ganului înainte de răceala și ploile toamnei. Asemenea căldură la 
mijloc de octombrie nu mira pe nimeni. lar pe cei trei jucători nu-i 
supăra cu nimic. Erau atît de adînciţi în jocul lor, încât, dacă s-ar 
fi desfășurat un război crîncen la treizeci de pași mai alături, nici 
nu l-ar fi băgat în seamă și nu i-ar fi putut distrage cu nimic de la 
îndeletnicirea aceea. Miinile lor, nu cine știe ce curate, umblau iuți, 
iar înjurăturile pipărate se amestecau cu unele chiote de satisfac- 
ție. Transpiraţia curgea liniștită pe feţele lor cam șui și își vedea 
de treburile ei, ascunzîndu-se în bărbile neîngrijite. 

Sile Adormitu ridica din vreme-n vreme pălăria de pe 
faţă, se răstea la cei trei jucători s-o lase mai moale cu gălăgia, și 
gindurile lui se călătoreau pline de veselie. „Iată, își spuse el zim- 
bind, a venit vremea ca domnii Caravană, Chirilă și Ducu să-și aibă 
servitorii lor. S-ar putea ca domnul Cae Indru să-mi tragă o bătaie 
soră cu moartea, fiindcă am dispărut de vreo două săptămîni fără 
să las o vorbă. Zău dacă am pomenit asemenea cavaleri care să 
nu se îngrijească să fie slujiți! Norocul lor că au dat peste un om 
cuminte ca mine. E drept că ăștia trei sînt făcuți parcă să fure pînă 
și ouăle de sub cloșcă, dar alții mai buni ca ei nu s-ar fi putut găsi 
în toată cîimpia Bărăganului. Unul e Sile Adormitu, și ochii lui se 
pricep la oameni cum se pricepe samsarul la caii de rasă.” 

— Hei, Tufănel, Gălușcă, Toroipan, ia lăsaţi jocul acela 
și veniți încoa! 

Cei trei își văzură înainte de treabă. 

— Pe porţile iadului, strigă Sile, vă crăp capetele alea 
slute dacă mă faceți să strig a doua oară! 

Așteptă cîteva clipe, iar cînd văzu că nici unul nu întoarce 
faţa spre el, duse mîna la buzunarul doldora de pietre. 

„Dacă arunc prea tare, gîndi el, va trebui să alerg iar cîteva 
zile pînă găsesc un alt slujitor în loc. Pe urmă, zău dacă merită să te 
apuci de o groapă în mijlocul Bărăganului, mai ales pe asemenea 
căldură, cînd pămîntul e tare ca fierul!” 

Se sprijini într-un cot și aruncă piatra fără prea mare 
forță. Gălușcă se rostogoli pe spate, parcă mirat. Tufănel și Toroi- 
pan ridicară frunţile și puseră mîinile pe ciomege. 

— Pe toți dracii și tartorii iadului! urlă Sile. Dacă se mai 
întîmplă o dată una ca asta, vă rup oasele. Hei, Gălușcă, treci și tu 
mai aproape! Așa! Mi-aţi jurat să-mi daţi ascultare pînă vă predau 
în mâinile stăpînilor voştri. Vreau să fac oameni din voi, nătărăilor. 

— Sînt bogaţi stăpinii? se interesă Gălușcă mîngiindu-și 
cucuiul. 

— Bogaţi? se miră Sile. Cresus era un biet neisprăvit pe 
lîngă ei. 

— Cine? 

— Cresus. 

— Aha! 

Cei trei nu auziseră despre Cresus, dar bănuiau că fusese 
şi el un om destul de înstărit. În schimb, Sile Adormitu citi în 
sufletele lor și zimbi cu îngăduință. Mirosise cîte ceva din moda 
Apusului, care-l atrăgea ca un magnet. Zile întregi visa cu ochii 
deschiși clipa în care Cae Indru s-ar purta asemenea marilor cava- 
leri de la curtea Franţei. Se dădea în vint după vorbele subțiri, după 
îmbrăcămintea cu datelărie și alte nimicuri, după salutul acela 
pompos, cînd cavalerul duce piciorul stîng mult înainte, se aplecă 
peste el pînă aproape pe pămînt și mătură cu pălăria în jurul lui 
pe o arie de cel puţin doi pași. Gălușcă, Tufănel și Toroipan puteau 
deveni niște servitori fără pereche tocmai pentru faptul că nu știau 
nimic. E mai ușor să pornești la drum cu unul care nu știe nimic 
decît cu o pramatie pe jumătate formată aiurea, pe care nu mai 
ai cum s-o îndrepți. 

— Hei, nătărăilor! strigă arzînd de dorinţa de a trece la 
fapte chiar în clipa aceea. Am să vă arăt eu cum trebuie să vă pre- 
zentaţi în faţa stăpinilor! 

Sări în picioare, se depărtă vreo zece pași, se întoarse și 
porni îndărăt cu pasul apăsat, cu privirea mîndră, aruncată în sus 
către cer, cu o mînă în șold. După cîțiva pași, se împiedică într-o 
tufă de ciulini. Veni în nas, dar se sprijini cu mîinile de pămînt și 
scăpă o înjurătură aprigă: 

— Paştele și grijania... 

Se ridică iute și păși la fel de țanțoș. La trei pași de 
Gălușcă, se opri. Aruncă stîngul mult înainte, se culcă pe el, învârti 
pălăria peste mărăcini și spuse cu emfază: 

— Sile Adormitu, monseniore, supusul vostru servitor. 

Cu un gest teatral, păși mai la o parte și strigă aspru: 

— Aţi priceput? Gălușcă, ia treci și prezintă-te lui Toroi- 
pan, ca și cînd el ar fi stăpînul tău! 


165 


Capitolul XI 





Gălușcă se depărtă zece pași. Duse o mînă în șold, aruncă 
ochii spre cer, veni pină la tufa de ciulini, se aruncă peste ea, așa 
cum făcuse Adormitu, și înjură, cu fața strălucind de mulțumire: 

— Paștele și grijania... 

— Dobitocule! urlă Sile. Paștele și grijania le-am spus 
eu fiindcă m-am împiedicat în tufă. 

Gălușcă se lumină la față și înjură cu plăcere: 

— Arhanghelii și mormâîntu... 

Sile se luă cu mîinile de păr. 

— Doamne, îl omor! Nu trebuie să înjuri, dobitocule! 
Toroipan, treci tu în locul lui! 

Măgulit de atenţie, Toroipan se ridică greoi, își săltă pan- 
talonii cu coatele, scuipă printre dinţi cam cît o bătaie de pistol și 
se așeză în locul lui Gălușcă. Aruncă mîna în șold cu atîta vigoare, 
încât îl durură coastele două zile după aceea, bătu cu picioarele 
desculțe peste mărăcini, în timp ce prin minte îi umblau niște 
înjurături care ar fi pus pe goană o ceată de ucigași, ajunse în fața 
lui Tufănel, se opri la trei pași, întinse piciorul înainte, căzu cu 
stomacul pe genunchi și rămase lat, ca și cum l-ar fi pocnit cineva 
cu o măciucă în capul pieptului. 

— Eu sînt de vină! bombăni Sile. Trebuie s-o iau cu bini- 
șorul. Tufănele, vino cu mine! Așa, băiatule! Haide, bate pasul! 

— Păi ciulinii? 

— Așa e! Săracul de tine! Ești desculț. Bate și tu mai 
ușurel! 

Ajunseră în dreptul lui Gălușcă. Sile apucă piciorul lui 
Tufănel, îl duse înainte, îi încovoie spinarea peste picior și-i roti 
mina cu pălăria. 

— Prezintă-te! se răsti el. 

Tufănel strigă amarnic: 

— Tufănel, monseniore, supusul vostru servitor. 

— Tufănel și mai cum? întrebă Sile. 

Tufănel holbă ochii. 

— Care e celălalt nume? 

— Tufănel, domnu' Sile. 

— Bă! zbieră Adormitu. Cum îţi mai zice? 

— Mînă-lungă, domn” Sile. 

— Asta-i porecla, nătărăule! Cum te mai strigă acasă? 
Cum îţi zice taică-tu? 

— Boule! răspunse Tufănel cu seninătate. 

Sile Adormitu făcu eforturi să nu-l pocnească. 

— Mă Tufănele, cum te dezmiardă mă-ta? Cum te strigă 
ea cînd e în toane bune? 

— Hai la mama, Tufănele! 

— Bine, bine! „Mă cam pripesc și eu. S-o luăm cu 
încetișorul.” 

După vreo două ceasuri, cei trei învățară să se prezinte 
atit de elegant, încât Sile se jură pe toți tartorii iadului că-i înțolește 
cum n-au visat ei nici în visurile lor cele mai aiurite. 

— Cu sabia știți să umblați? 

— Nu, strigară cei trei în cor. 

— Am să vă cumpăr săbii. 

— Nu se poate cu bîta? întrebă Tufănel. 

— Nu, prietene! Sabia e armă de cavaler. Cu timpul, s-ar 
putea să ajungeţi și voi cavaleri. Iar la niște haine frumoase, bîta 
n-are ce căuta. Acum arătaţi ca niște spurcăciuni. Tu de cînd nu 
te-ai spălat, Gălușcă? 

— De ce să mă spăl? 

— Ei, mai vorbim noi. Încălecaţi și ţineţi-vă după mine! 
Către prînz o să treacă spre București un boier mare. Am eu 0 
treabă cu el. S-ar putea să aibă şi o pungă. În cazul acesta, punga 
va fi a voastră. 

După un ceas, ajunseră într-o pădure. La umbra pădurii, 
oamenii și animalele se mai înviorară. Cei trei se grăbiră să înceapă 
iar jocul, dar Sile adună banii cu grijă și-i puse în buzunar. Pe 
drumeagul din pădure se auzi curînd tropot de cai. Roco Perisini 

apăru printre copaci, urmat de haidamacii lui. Sile își scoase pălă- 
ria, afișă un zimbet cît putu el mai puţin ipocrit și salută adînc, 
aplecîndu-se mult pe coama calului. 

— Cu umilă îngăduinţă, domnule Perisini, vă salut în 
numele meu și al acestor distinși cavaleri. 

Veneţianul se încruntă. 

— Ce dorești? 

— Doresc sănătate luminăţiei-tale. 

— Bine! Dă-te la o parte! 

Sile nu se clinti din loc și-l privi cu prefăcută umilinţă. 

— Monseniore, vremurile sînt aspre. Atât de aspre încât 
nu știm dacă mai trăim de azi pină mîine. Despre prostime nu 
vorbesc. Ăștia se duc în iad cu toţii. Dar nobilii... cavalerii. 

— Ce tot îndrugi acolo? se mînie Persini. 

— Sufletul, monseniore. De suflet trebuie să ne îngrijim 
cît mai sîntem în viaţă. Daniile și pomenile sînt răsplătite înzecit 
pe lumea cealaltă. Ce contează punga voastră și caii voștri cînd e 
vorba să-ți mîntui sufletul? Priviţi-i pe acești distinși cavaleri! Pri- 
viţi caii lor! Pe asemenea ciurucuri e un sacrilegiu să călătorească 
niște cavaleri atît de distinși. D-aia mă gindeam. Pentru sufletul 
vostru nu e cine știe ce pagubă. Doar să descălecați. Iar dacă aveţi 
și opungă, nu mai încape îndoială că în toate rugăciunile noastre 
veți ocupa locul cel mai de seamă. 

— Lua-v-ar dracu de pușlamale! zbieră Perisini. Cărăți-vă 
pînă nu umblu la mînerul sabiei! 

— Monseniore, continuă blind Sile, sîntem gata să ne 
dăm viaţa pentru voi... 

— Cum o să ne dăm viața? îl întrerupse Gălușcă. Le luăm 
Caii, și gata! 

Sile se aplecă din nou ceremonios, fără să piardă din 
ochi mîinile lui Perisini. 

— Monseniore, nu te lua după gura acestui om! E prost. 
Numai proștii spun cele mai mari adevăruri din lume. 

Veneţianul privi în lături, gîndindu-se că acele pușlamale 
mai au ortaci ascunși prin apropiere. Altfel, cu siguranţă că nu ar 
fi îndrăznit să-l oprească. Ar fi fost o joacă pentru el să-i ucidă pe 
toți patru de unul singur, dar trebuia să fie cu băgare de seamă. 
Purta la el un lucru atît de important, încît nu putea să riște o luptă 
cu prea mulți. Ochii lui nu descoperiră nimic printre copacii rari, 
astfel că tatonă terenul răstindu-se: 

— În lături, scârbelor, pînă nu vă crăp capetele! 

— Pe cazanele iadului! zimbi Sile. Și domnia-ta spui 
adevăruri mari. 

Persini nu mai putu răbda asemenea ofensă. Ridică 
sabia. Roibul său se săltă în două picioare. Haidamacii își urmară 
stăpînul. Sile Adormitu aruncă piatra pe care o avea în mînă abia 
cînd venețianul ajunse la cîțiva pași. Sabia lui Persini căzu cu zgo- 
mot în iarbă, iar stăpînul ei se lăsă moale pe gâtul calului. Tufănel, 
Toroipan și Gălușcă își săltară ciomegele lor din lemn tare de corn. 
Cei doi haidamaci încercară cu săbiile unele scheme tactice, dar, 
spre norocul lor, oamenii lui Sile nu se pricepeau la asemenea 
manevre. Bîtele lor umblară iuți şi cu mare folos. În mai puţin 
de un minut, slujitorii lui Persini coborîră de pe cai cu capetele 
înainte și rămaseră în iarbă cu acea creștinească evlavie specifică 
celor care dorm în tihnă. 

Sile prinse cu îndemînare punga veneţianului. Apoi îi 
scotoci buzunarele cu toată căinţa de care era în stare, dar nu mai 
află alți bani. Doar o scrisoare cu sigiliul rupt fu tot ce întâlni. Fiind 
curios din fire, citi scrisoarea și fluieră ușor. Împături apoi scrisoa- 
rea cu grijă, și după o clipă de gindire o puse înapoi în buzunarul 
lui Persini. lar cînd operaţiunea fu isprăvită cu tot dichisul, strigă 
vesel spre ceilalți: 

— Pe cai, domnilor! 

Gălușcă, Tufănel și Toroipan se priviră miraţi. Pînă în 
clipa aceea nu le vorbise nimeni atît de frumos. „Pe cai, domni- 
lor!” — zău că suna frumos! 

Privirile lor căpătară o anumită semeție, și în clipa aceea 
uitară că toată viaţa trăiseră în umilință. 

— Pe cai, domnilor! strigară și ei într-un glas, lepădînd 
mîrțoagele și încălecînd pe caii celor trei. 

Înfipt în şaua lui Persini, Gălușcă nu mai simţi tăria soa- 
relui din Bărăgan. Gîndurile lui se călătoreau molcom. l-ar fi plăcut 
să se afle la el, în mahalaua Opincarilor, iar cineva să-l strige cu 
tot respectul: „Domnule Gălușcă, iartă-mă că te supăr! Am venit 
să-mi dai un sfat!” Sau „Domnule Gălușcă”, ori chiar „Monseniore 
Gălușcă, ești poftit la cutare boier, care ar vrea să stea de taină cu 
domnia-ta”. Mai mult nu putu să-și imagineze, fiindcă se înecă de 
emoție. „Fir-ar a naibii, gîndi vesel, pînă acum nu m-au încercat 
asemenea păreri! Și poate că voi ajunge acolo, ţinîndu-mă după 
poruncile domnului Sile. lar dacă domnul Sile, care arată a om 
de soi, e și el slujitor, se cheamă că stăpiînii lui se află în rîndul 
boierilor mari.” 

Gîndurile lui Sile scăpărau vesele. „Știrea pe care i-o duc 
domnului Cae mă scapă de toate păcatele din urmă și de cele pe 
care le voi mai face de acum înainte. Și mare lucru dacă n-o să 
dea mîna cu mine. S-ar putea chiar să mă îmbrăţișeze sau să-mi 
spună că sînt om de nădejde sau ceva asemănător. Tot așa de bine 
s-ar putea ca această întîmplare să facă om din mine. Poate chiar 
boier. Aiurea! Nu mi-ar plăcea. Mă simt bine așa cum sînt. Dar ce 
naiba au ăștia trei de nu se mai înjură și merg atît de gînditori?” 

Chiar în clipa aceea îl auzi pe Gălușcă strigind cu vocea 
subțiată și moale: 

— Hei, domnule Tufănel, domnule Toroipan, ce spuneţi 
de căldura asta? 

— S-o ia naiba! răspunse Toroipan aspru. Adică... ă.. ă.. 
e tare cald azi, domnule Gălușcă. Nu-i așa, domnule Tufănel? 

— Oh, domnii mei, cînd e cald, e cald! se fandosi Tufănel 
ridincîndu-se în scări plin de semeție. 

Sile Adormitu își reținu un zimbet. Iar după un moment 
de gîndire strigă, pe tonul cel mai firesc din lume: 

— Domnilor, am călărit strașnic. lată că se zăresc zidu- 
rile Bucureștilor. 

— Așa e! întări Gălușcă. Să fiu al nai... să mă arză... pe 
cinstea mea că ne-am întors ca vintul! 

Își petrecură o bună parte din ziua aceea pe la croitori, pe 
la cizmari și pe la negustorii de haine. Caii se mistuiră, fără urmă, 
în curtea lui Isaia. După mai puţin de un ceas, bătrinul pehlivan le 
oferi alți cai, aproape la fel de buni. Către seară, cei patru călăreţi 
ieșiră pe poarta de nord a cetății Bucureștilor, într-o goană sălba- 
tică. Iar cînd se lumina de ziuă, urcau domol prin inima Bucegilor, 
dinspre Peștera, către Babele. Aerul era iute și tăios. Soarele parcă 
avea zimţi de aramă. Undeva pe Omul, zăpada arunca sulițe lungi, 
care-i făceau pe cei patru să clipească des ori să privească mai 
mult în coamele cailor. Vîntul nu adia. Pădurile de brazi păreau 
încremenite ca și culmile mari, pe care se sprijineau într-un picior. 

De după o curmătură apărură zece bărbaţi, îmbrăcaţi la 
fel și înarmaţi ca de război. Conducătorul lor, un tînăr căruia abia 
îi mijise mustața, le făcu celor patru un semn poruncitor. 

— Încotro, prieteni? 

— Spre tabăra oștenilor, zîmbi Sile Adormitu. 

— Aveţi vreo hirtie la voi? 

— Nu, hîrtie nu avem, dar îl căutăm pe domnul Cae 
Indru. 

— Ce aveţi cu el? 

— Sînt slujitorul lui. 

— Dar dumnealor? 

— Tot slujitori. 

— Vă las să treceţi, prieteni, dar vă previn că toţi cei care 
ajung în tabăra noastră și nu sînt de-ai noștri nu mai coboară în 
vale decît cu picioarele înainte. Cinci dintre oamenii mei vă vor 
însoți. Predaţi-le armele! Le veţi primi în tabără. 

Cei patru lepădară pistoalele și săbiile, grăbind în urma 
grupului de oșteni. După o jumătate de ceas ajunseră la Babele. 
Unul dintre oșteni plecă în căutarea vinătorilor. Sile Adormitu, care 

văzuse la viața lui multe oștiri, nu-și putu reține un murmur de 
admirație. Cam la trei mii de oșteni îmbrăcați la fel, cu cizme înalte 
și moi, cu pantaloni și tunici strînse pe corp, cu căciuli brumării 
pe cap, se aflau împărțiți pe pilcuri de cîte-o sută de oameni. Caii 
lor, țesălați proaspăt, străluceau de curățenie ca și harnașamentele 
pe care le purtau. Comenzile răsunau scurt, iar pîlcurile se rupeau 
dintr-o dată și se refăceau în cîteva minute, se întorceau din goana 
cea mai mare, fără să strice rînduiala, se împărțeau în triunghiuri 
sau se desfăceau într-o linie lungă, ca pentru o încercuire. În stînga 
se aflau aliniate frumos vreo cincizeci de barăci de lemn, adăpostite 
cu tîlc într-un uluc al munților, ca un șanț imens. Adăpostul lor era 
atît de perfect, încît nimeni nu ar fi bănuit asemenea construcții 
pe vîrf de munte. La capătul barăcilor, niște șoproane mari, cu iesle 
pline de fîn, arătau a fi locul de odihnă pentru cai. 

Oșteanul se întoarse curînd, însoțit de Costache Cara- 
vană. Vînătorul se apropie încruntat. Îl privi pe Sile doar în treacăt. 
Ochii lui stăruiră mai mult asupra lui Toroipan, Tufănel și Gălușcă. 

— Ce e cu ăștia? se întoarse din nou spre Sile. 

— Sînt viitorii voștri servitori, domnule Caravană. 

— Ai noștri ce? 

— Servitorii, bigui speriat Sile. 

Fața vinătorului se destinse cu aceeași iuțeală cu care 
se încruntase. Ei, drăcie! Sile acesta e dat dracului. Recunoscu în 
sinea lui că pînă în ziua aceea nu-i trecuse prin minte un lucru 
atît de strașnic. 

Sile ghici bucuria din sufletul vinătorului și se întoarse 
grav spre cei trei. 

— Prezentațţi-vă, domnilor! 

Acesta era numărul lui tare. Și, într-adevăr, Tufănel, Toroi- 
pan și Gălușcă se întrecură pe ei. Săltară cu dreapta pălăriile mari, 
încărcate cu pene, se aplecară mult pe gâtul cailor, cu gesturi pline 
de eleganţă, și strigară unul după altul: 

— Tufănel, monseniore, servitorul vostru. 

— Gălușcă, monseniore, servitorul vostru. 

— Toroipan, monseniore, servitorul vostru. 

Caravană simți că plesnește de bucurie. Răspunse la salut 
cam în doi peri, fiindcă nu se pricepea la fandoseli din astea, și 
scăpă printre dinţi fără să vrea: 

— Să fiul al dra... să n-am parte de Zambi... Hm! Strașnici 
flăcăi! Bravo, Sile! Acum n-am vreme pentru voi. A venit chiar acum 
Mihai-vodă și avem unele treburi grabnice. Duceţi-vă la bucătărie 
să vă ospătaţi! Au acolo niște fripturi de mînzat mari cît pălăria. 
După ce pleacă vodă, o să stăm de vorbă. 

Pe o ridicătură de pe platoul acela imens, Mihai-vodă 
părea încremenit, una cu calul său mare, cu șa galbenă, lipsită 
de podoabe. Lîngă domnul țării, suita era destul de mică. Doar 
trei persoane. Clucerul Ieremia Băicoianu, aghiotantul domnului; 
boierul Vintilă Băicoianu, care cu toată virsta lui înaintată ședea 
în șa drept ca un tînăr, și Chirilă Zece Cuţite. Oștenii isprăviseră 
manevrele și defilau în rînduri strînse pe pîlcuri, iar în fața fiecărui 
pilc, la zece-cincisprezece pași, călărea comandantul pîlcului. Faţa 
lui vodă strălucea de mulțumire. Uitase grijile multe și lipsa de 
bani. Uitase batjocurile turcilor și amenițările cămătarilor. Avea 
în sfîrșit o armată. O visase în atitea rînduri. Chirilă și oamenii lui 
făcuseră minuni într-un timp mult prea scurt pentru asemenea 
lucrare. Ţinuta mîndră, armele sclipitoare, exerciţiile de scrimă, 
de tragere, de tragere cu arcul, cu arma, arătau iscusința cu care 
lucraseră vînătorii. „Dacă numărul oștenilor ar fi de zece ori mai 
mare, gîndi el, aș ajunge cu asemenea oaste pînă la Constantinopol.” 

— Spune-mi, Chirilă, se întoarse domnul, cît timp ai 
putea face cu oastea asta de la București la Giurgiu? 

— Trei ceasuri, măria-ta. 

— Așa m-am gîndit și eu. Avem cea mai iute oștire din 
partea aceasta a Europei. Știi tu care e greșeala ardelenilor, a polo- 
nilor sau a oamenilor împăratului Rudolf? Caii și călăreţii sînt 
prea încărcați de alămuri și fierărie. O asemenea armată se mișcă 
încet, fără vlagă. 

— Foarte adevărat, măria-ta! O armată iute izbește mai 
temeinic, prin surprindere. Pierderile sînt mai mici tocmai datorită 
iuțelii. I-am văzut pe poloni luptînd împotriva tătarilor. Polonii 
purtau apărători pentru cai și multă fierărie pe corp. În luptă se 
mișcau ca niște femei în a noua lună. Și nu uita, doamne, că polonii 
sînt oameni dintre cei mai aprigi și mai viteji. Oștenii noștri au 
cîte-o simplă cămașă de zale adăpostită sub haină. Cu asemenea 
greutate măruntă, se vor mișca printre dușmani ca niște viezuri. 
Acum, cînd s-au înmulţit armele de foc, o armată greoaie e sortită 
pieirii. Păcat, măria-ta, că nu am putut aduce sus și tunurile. Avem 
nouă tunuri. Ne-ar fi trebuit de zece ori pe atitea, dar nu avem de 
unde să le luăm. Asta e arma viitorului. Dacă aș avea o armată cu 
o mie de tunuri, nu mi-ar sta nimeni în faţă. Trebuie, din păcate, 
să mă mulțumesc doar cu atît. Nu mai spun că muniţia e scumpă, 
iar noi am prăpădit multă pentru pregătirea oștenilor. Cu arcașii 
e mai simplu. Arcuri ne facem singuri. Săbii găsim mai ușor, cu 
toate că și din săbii am prăpădit o mulțime. Am vorbit cu un mare 
pehlivan din București. Unul Isaia. Mi-a făgăduit o mie de săbii, dar 
nu știu de unde vom lua banii pentru ele. Tabăra asta înghite bani 
cu lopata. Iar dacă ne mai vin o mie sau două de tineri, nu văd cum 
o mai scoatem la capăt. Încălțările au început să se strice. Ne-ar 
trebui niște cizmari sau alte cizme în loc. Mîncarea costă o avere. 

Chirilă își conduse înalții oaspeţi către o baracă. Se așe- 
zară pe scăunele cu trei picioare meșterite de oșteni. Sosiră curînd 
Caravană, Ducu cel Iute, Cae Indru, Petrache cel Mic și Niţă Praștie. 
Vodă le făcu semn să se așeze. 

— Iată, fraților, spuse aspru; acesta e al doilea sfat de 
război. Primul l-am ținut cu marii boieri. S-ar părea că am puţini 
oameni de încredere, dar nu-i așa. Alături de noi mai sînt încă 
trei mii de oșteni și alte mii de oameni care nu și-au pierdut încă 
speranța în mine. Vom vorbi în numele lor. Armata din Bucegi 
ne-a adus o datorie de douăzeci și cinci de mii de galbeni, pe care 
încă nu știm de unde să-i luăm. Fiecare zi ne costă bani mulţi. În 
afară de asta, încă cinci sute de tineri vin de prin părţile Olteniei 

să mărească numărul oștenilor. Buzeștii mi-au adus cinci mii de 
galbeni. Cam puţin pentru averea lor, vor zice unii. Dar să nu uităm 
că frații Buzești au cumpărat pentru armata din Bucegi nouă tunuri, 
cărate tocmai de prin părțile Belgradului, și au îmbrăcat șase sute 
de oșteni. Domnul cancelar al Transilvaniei, Ștefan Iojica, ne-a 
trimis patru mii de galbeni, din averea lui personală. Eu sînt atît 
de sărac astăzi, încît abia am făcut rost de două mii de galbeni. 
Cu unsprezece mii de galbeni nu ne putem plăti datoriile. Avem o 
singură scăpare: să începem lupta cu turcii cît mai iute. Nădăjdu- 
iam să ajungem la măcar zece mii de oșteni cînd vom porni lupta, 
dar acum văd că nu e chip. Totuși, nu vom fi chiar lipsiți de oștire. 
Cancelarul Transilvaniei ne-a promis două mii de oșteni înarmați 
bine. Alți două mii cinci sute de ardeleni vor trece în Moldova. 
Aron-vodă va începe răscoala împotriva turcilor în aceeași zi cu 
noi. Rămine doar ca Iojica să-l convingă pe principele Sigismund 
Bâthory să aprobe aceste oști. Credem că va reuși. Oștile palatului 
din București cuprind o mie opt sute de oameni. Boierul Vintilă 
Băicoianu va mai ridica cinci sute de țărani înarmați cu furci și 
topoare, care vor aștepta în pădurile din jurul Bucureștilor. Cu 
aceștia vom începe răscoala. Armata din Bucegi va rămîne pe loc, 
gata de plecare în orice moment. Cred că nu o voi folosi în această 
răscoală. De ea am nevoie abia în marea înfruntare cu oștile tur- 
cești. Pînă atunci, nădăjduim a mări numărul oștenilor de aici. 
Aceasta va fi surpriza pe care le-o pregătesc turcilor în înfruntarea 
din vara viitoare: să apar în fața lor cu o oștire despre care nici nu 
au visat. Dar pînă atunci, nici aliaţii noștri din Transilvania sau 
din Moldova nu trebuie să știe despre existenţa ei. 

Iată care ar fi planul meu de răscoală. În Bucureşti sînt 
cam o mie șapte sute, pînă la două mii de ieniceri. Garnizoana 
turcească din Giurgiu numără patru mii de oșteni otomani. În 
Brăila sînt șase mii. În Hîrşova cinci mii, și în Silistra trei mii. 
În total, cam douăzeci de mii de oaste turcească. Aceştia nu vor 
porni spre București fără ordin de la Constantinopol. lar pînă să 
sosească ordinul, ar putea să dureze, după socotinţa noastră, cam 

patru zile. Ar fi timp să începem nimicirea lor pe rînd. Și știți de 
ce-i vom bate? Turcii sînt prea semeți, prea plini de ei ca să-și poată 
închipui că am putea încerca o răscoală. Au cîștigat atîtea bătălii 
grele. Dacă vor vedea o răscoală nu-i vor da de la început impor- 
tanța care se cuvine. Or, cu noi, tocmai asta îi va pierde. Noi sîntem 
atît de mărunți, încât se vor gîndi că ne vor împrăștia numai cu o 
încruntare a ienicerilor. Cînd se vor trezi va fi prea tîrziu. Armele 
noastre de luptă vor fi viclenia și iuțeala. Am hotărît să pornim 
răscoala în şaisprezece noiembrie. În ziua aceea îi vom pofti pe 
ienicerii din București și pe toți cămătarii la casa vistiernicului 
Dan, ca să-și primească datoriile. Cînd se vor stringe toţi — și cred 
că vor fi cam la două mii — vom încuia porțile și vom da cu tunu- 
rile și cu armele în ei, în așa fel încât să nu mai iasă nimeni viu de 
acolo. O greșeală cît de mică ne-ar putea duce la pierzanie. Dar 
nu vom greși. Am chibzuit totul cu multă răbdare. La fel va face și 
Aron-vodă în Moldova. Acei ieniceri care s-ar întîmpla să nu vină 
la casa vistieriei vor fi vinaţi de oștenii noștri. Porţile Bucureștilor 
vor fi bine păzite. Nici o știre nu va ieși dincolo de ziduri. La casa 
vistieriei vor conduce măcelul clucerul Ieremia și Stroe Buzescu. 
Avem credinţă că pînă seara nu va mai rămîne în viaţă nici un 
păgân din cetatea Bucureștilor. Apoi, vom porni în mare grabă să 
atacăm pe rînd Giurgiu. Brăila, Hîrșova, Silistra și toate întăriturile 
turcești de la Dunăre. 

— Planul e șubred, măria-ta, îl întrerupse Caravană. 

Vodă îl privi mirat și spuse, fără urmă de supărare: 

— Am venit aici ca să ne sfătuim. Îţi aştept părerea, 
prietene! 

— Nu a mea, făcu vînătorul întinzînd mîna spre Cae 
Indru. El va vorbi. 

— Aștept, repetă calm domnul Ţării Românești. Unde 
am greșit, ajutați-mă! 

— Mătia-ta, se înclină Cae, nu-i vorba de greșeală. Turcii 
știu că va fi răscoală în ziua de șaisprezece noiembrie. 

Ochii lui Mihai se făcură dintr-o dată mici, ca două virfuri 
de cuţit. Clucerul Băicoianu sări de pe scaun. Vintilă Băicoianu 
făcu un gest aprig de miînie și disperare. Domnul își reveni primul 
și întrebă cu voce joasă: 

— Unde a încăput trădarea? 

— Se pare că la curtea lui Aron-vodă, măria-ta. Cineva 
dintre oamenii lui a trădat. Cancelarul Ștefan Iojica mi-a trimis 
ieri o scrisoare. lată ce scrie acel mare prieten al nostru: „În ziua 
de unsprezece octombrie a pornt spre Giurgiu o ștafetă de șase 
ieniceri, purtînd o scrisoare. Acea scrisoare era adresată emirului 
Ibrahim, care e în trecere de la Constantinopol spre Timișoara. 
Comandantul ienicerilor din capitala Moldovei îi aducea la cunoș- 
tință emirului că se pregătește o răscoală în Moldova și în Țara 
Românească, în ziua de șaisprezece noiembrie.” 

— Cum o fi aflat Iojica despre asta? întrebă Mihai, fără 
să arate prea tulburat. 

— Iojica e cel mai informat om din părțile noastre, răs- 
punse Cae. Dar asta nu e totul, schimbă vorba tînărul. Porunciţi-mi 
să-l aduc pe slujitorul meu aici. 

— Adu-l degrabă! 

Cae se întoarse curînd cu Sile Adormitu. Lunganul se 
aplecă plin de graţie, mătură dușumeaua cu pălăria și spuse din 
virful buzelor: 

— Sile Adormitu, măria-ta. 

— Vorbește! grăi domnul, aruncîndu-i o privire 
iscoditoare. 

— Doamne, povestea e cam lungă. Am s-o scurtez pe 
cît pot. Acum trei zile umblam prin tot Bucureștiul în căutarea 
unor servitori pentru Caravană, Chirilă și Ducu. De fapt, îi găsi- 
sem, și de bucurie umblam pe străzi cam cherchelit. Parcă mă 
trăgea aţa către palatul lui Roco Perisini. M-am învârtit o vreme 
pe la poartă. Eram gata să mă depărtez de un loc atît de nepriel- 
nic. Am văzut însă un ienicer sosind în goana calului. Dacă eram 

treaz, îmi vedeam de drum. Dar în starea în care mă aflam, mi-am 
zis: „La vezi tu, Sile, ce caută ienicerul acesta aici?” L-am așteptat 
să iasă. Omul nu mai era grăbit. Și cum sînt curios din fire, parte 
rea, moștenită de la tata, m-am gîndit că n-ar strica să-l trag niţel 
de limbă. M-am apropiat de el, am ridicat mîinile în sus, m-am 
aplecat cu ele pînă la pămînt și i-am zis în turceasca lui: „Lumi- 
năția-ta, știu un loc unde s-ar putea bea oulcică de vin bun și s-ar 
putea ciupi ovădană pe cinste”. Auzind asemenea vorbe frumoase 
din partea mea, turcul s-a împăunat niţel și s-a luat după mine, 
iar eu i-am tras mereu cu „luminăţia-ta”, care vedeam că-l bucură 
grozav. Coranul îi oprește pe ieniceri să bea, dar nu am văzut pînă 
azi ienicer care să fugă din fața unei ulcele cu vin. I-am dat să bea, 
i-am adus o pramatie de femeie care știe să-l prostească pe om și 
am aflat că Mehmed-pașa, comandantul ienicerilor din București, 
și-a scrîntit un picior. Că la Giurgiu poposise emirul Ibrahim, al 
treilea om după sultan în Împărăţia Turcească, și că emirul îl poftea 
degrabă pe Mehmed pînă la Giurgiu. Cum comandantul nu putea 
să călărească, i-a dat însărcinare lui Perisini să facă acel drum. 
Aflînd asemenea lucruri, m-am postat lingă palatul lui Roco. Spre 
seară l-am văzut ieșind pe poartă, urmat de doi haidamaci. Cînd 
să plece, s-a întors în scări și i-a spus prietenului sau servitorului 
său: „Miine la prînz sînt îndărăt”. 

M-am luat după ei. Au ieșit prin poarta de sud a Bucu- 
reștilor și s-au mistuit pe drumul către Giurgiu. A doua zi la prînz, 
adică ieri, l-am așteptat pe domnul Perisini în Pădurea Popilor. Mă 
însoțeau Toroipan, Gălușcă și Tufănel, noii servitori despre care 
am mai pomenit. L-am oprit din drum pe Roco Perisini și i-am 
zis cu toată umilința: „Monseniore, vă salut în numele meu și al 
acestor nobili cavaleri. Pentru mîntuirea sufletului vostru nu sînt 
de ajuns numai rugăciunile voastre. Ar mai fi nevoie și de unele 
milostenii. D-aia ne-am gîndit că o să aveţi bunătatea să dăruiți 
acestor domni caii voştri, iar dacă se întîmplă să aveţi și o pungă, 
vă veţi afla la loc de cinste în toate rugăciunile noastre viitoare.” 


178 


CURIERUL SECRET 





Cu toată situaţia grea, Mihai-vodă slobozi un hohot de 
mare ris. 

— Ai cutezat să-l înfrunţi pe Roco Perisini? 

— Păi cum, măria-ta? Eu sînt mai curios decit o femeie. 

— Asta nu-i rău! Spune mai departe! 

— Se vede treaba că Roco Perisini nu prea se giîndea la 
milostenii și la viața de apoi. S-a repezit cu sabia asupra mea. L-am 
țintit cu o piatră cam cît un iepure de șase săptămîni. Am niște 
pietroaie care nu iartă. Gălușcă, Toroipan și Tufănel au tăbărit cu 
bitele peste săbiile celor doi haidamaci. Rar am văzut asemenea 
ciomăgeală. Cînd mi-am dat seama că sînt ameţiţi de-a binelea 
cu toții, i-am căutat niţel lui Perisini prin buzunare. Am dat peste 
o pungă și peste o scrisoare. Punga am asigurat-o în buzunarul 
meu, iar scrisoarea am citit-o, ca orice creștin curios și cu frica lui 
Dumnezeu. Prin acea scrisoare, emirul Ibrahim îi dădea ordin lui 
Mehmed-pașa să pună oștile de ieniceri din București în stare de 
alarmă. Că urmează a se face o răscoală în București, la șaisprezece 
noiembrie. Că la cincisprezece noiembrie, adică mai devreme de 
răscoală cu o zi, să-l pună în lanţuri pe Mihai-vodă și să-l trimită 
la Constantinopol. Că nu era nici opagubă dacă se dovedea cumva 
mai tîrziu că n-ar fi fost vorba de o răscoală. Mihai nu-și plătise 
datoriile către Poartă, așa că punerea lui în lanţuri se dovedea 
necesară. lar dacă încăpuseră cumva în mintea domnului unele 
gînduri de răscoală, nu putea fi ales un moment mai nimerit decât 
cu o zi înainte de acea lucrare cînd s-ar putea prinde mai multe 
fire care ar arăta, poate, dacă domnul a fost ajutat și de cine a fost 
ajutat. lar scaunul domnesc să încapă în mîinile lui Persini, pină 
cînd sultanul îl va hotări pe noul domn. Am împăturit scrisoarea 
cu grijă, am pus-o la loc în buzunarul veneţianului, băieții mei au 
încălecat pe caii celor căzuți și cam asta e totul, măria-ta. Cînd 
s-o fi trezit Perisini și o fi văzut că are scrisoarea în buzunar, și-a 
închipuit că a fost atacat de niște lotri puși pe jaf. 

— Cum ziceai că te cheamă? se interesă vodă. 

— Sile Adormitu, măria-ta. 

Mihai-vodă scoase un inel de pe deget și-l trecu în palma 
lunganului. Acesta trînti un genunchi în dușumea, simțind o durere 
pînă-n creștet. 

Domnul rămase o clipă pe gînduri. Curînd, ridică fruntea 
lui mare și porunci: 

— Niţă Praștie, ia un cal bun! Să nu te oprești din drum 
pînă la Aron-vodă! Spune-i domnului Moldovei tot ce ai auzit aici! 
Și mai spune-i că am hotărît să schimbăm ziua răscoalei! Ea va 
porni la paisprezece noiembrie. 

La șaisprezece octombrie 1594, principele Transilvaniei, 
Sigismund Bâthory, îl primi în palatul lui din Alba-lulia pe pașa 
Khidr de Timișoara. Erau de față: cancelarul Ștefan Iojica, Gaspar 
Korniș comandantul armatelor ardelene; Ștefan Bocskay unchiul 
principelui; părintele Carrillo acel preot iezuit, prieten și bun sfă- 
tuitor al princepelui; contele Lajos Teleki, baronul Ștefan de Zerind 
și contele Beckembauer. 

Khidr de Timișoara se așezase pe o sofa largă, în apro- 
pierea principelui, iar cei peste cincizeci de însoțitori așteptau în 
picioare, la o bună distanţă de tronul princiar. Khidr nu avea nimic 
din obrăznicia și trufia comandanților turci. Mărunt și îndesat, 
am putea spune chiar plinuțţ, cu fața mată și ochii vioi, ar fi arătat 
ca un călugăr cucernic dacă și-ar fi schimbat hainele. Se aplecase 
ceremonios în fața principelui, lucru de mirare la un pașă turc. Și 
nu pomeni de la început despre solie, angajindu-se în niște discu- 
ţii menite a sparge gheaţa dinaintea tratativelor. Îi făcu chiar pe 
curteni să rîdă, povestindu-le o pățanie hazlie, astfel că pe nesim- 
țite se statornici între oaspeţi și gazde o atmosferă calmă, plăcută. 
Doar cancelarul Iojica se gîndi îngrijorat că va avea un adversar 
inteligent. Mult prea inteligent și rafinat ca să nu le dea de furcă 
în timpul tratativelor. Lucru ce îl făcu să fie foarte atent la toate 
vorbele turcului. 

Musafirul nu se grăbea. Abia după prînz păru ceva mai 
hotărît, și cancelarul ghici că a sosit momentul tratativelor. Turcul 
era într-o vervă îndrăcită. Povestea cînd în păsăreasca lui, pe care 

o înțelegeau mai greu, cînd într-o nemţească fără cusur. Și lucru 
nemaiîntilnit pînă atunci împărți cîteva daruri celor de față. Prin- 
cipele primi din mîna turcului un medalion bătut în nestemate. 

— Dacă știam că daţi asemenea ospeţe strălucite, spuse 
Khidr zimbind, eram de mult oaspetele vostru. Despre nobilii arde- 
leni auzisem o mulțime de lucruri bune, dar nu mi-am închipuit 
să-i întreacă în vorbele de duh pe cei de la Praga sau Veneţia. E 
adevărat că eu sînt un biet oștean care se bucură destul de rar de 
un ospăț ca cel de azi ori de o primire atît de strălucită. Noi oștenii 
nu prea sîntem primiți bine nicăieri. Pe unde trecem noi, oame- 
nii se ascund ca de ciumă. Mă bucur că am venit să aduc pace. Cu 
luminăţia-sa marele-vizir Sinan-pașa te poți aștepta la orice. Ar 
fi putut să-mi dea ordin să vin încoace în fruntea unei armate de 
cincizeci de mii de oameni. Norocul meu și al vostru că l-am aflat 
în toane bune. 

Principele era gata să izbucnească la asemenea amenin- 
țare indirectă care deschidea porţile tratativelor, dar un zîmbet al 
cancelarului îl opri la vreme. 

— Ar fi putut să dea un asemenea ordin, interveni lojica, 
dar luminăţia-sa marele Sinan-Pașa e un general prea iscusit pen- 
tru a porni o treabă fără sorți de izbîndă. La început de iarnă, marii 
comandanţi nu pornesc un război pe pămînt străin, unde nu-i 
așteaptă nici alimente, nici liniște la locurile de popas. Iar un răz- 
boi în asemenea condiţii îți aduce numai pagube. Îți dă mai puţin 
decît îți poate oferi un prieten. Or, după cîte știm, între noi și Poarta 
Otomană sînt relații de mare prietenie. 

Pe faţa lui Khidr nu se putu observa nici cea mai mică 
urmă de dezamăgire, iar zimbetul pe care-l afișase nu scăzuse cu 
nimic. Dar mintea lui ageră lucra fără astimpăr. Nu-i reușise prima 
lovitură, dar îi vor reuși altele. Iar omul cu care avea de luptat se 
dovedise a fi nu principele, ci cancelarul. 

— Numai încape îndoială că ați spus niște mari adevăruri, 
se adresă el direct cancelarului. Pritenia noastră cu principatul 

Transilvaniei e un lucru de netăgăduit. E o prietenie care vă aduce 
multe foloase. Doar știți bine că nici o forță din lume nu se poate 
măsura cu cea a Imperiului Otoman. Noivă garantăm și astăzi gra- 
nițele stabilite. Iar dacă marele-vizir a avut un moment de mînie, 
aceasta a pornit de la faptul că în august trebuia să sosească la 
Belgrad un ajutor prietenesc din partea Transilvaniei. Un ajutor 
stabilit prin tratative. 

— Impus, luminăţia-ta, îl întrerupse cancelarul. Noi 
ne-am plătit tributul anul acesta cu mult înainte de termen. A 
cere mai mult înseamnă a sărăci un prieten. Oare e în obișnuința 
țărilor mari să-și jumoale prietenii în numele prieteniei? E oare 
dorința marelui sultan de a-și sărăci prietenii? 

— Nu, nici vorbă de așa ceva, zimbi Khidr. Marele-vizir 
a pus tabără de iarnă la Belgrad. În primăvară, oștile lui vor porni 
spre apus. În vederea pregătirilor, are nevoie de arme, de bani, de 
cai și de trupe. Or, Transilvania e atît de bogată, încît ar putea dărui 
prietenilor turci de zece ori pe cît i se cere. Iar pentru puținul pe 
care l-am cerut avem putință de plată. Știm că împăratul Rudolf 
și Veneţia și Scaunul Papal doresc o alianță creștină împotriva 
noastră. E firesc să fie așa. Dar cît de puternică va fi această ali- 
anță? De cînd e lumea, în toate alianțele s-a văzut că unul merge 
hăis și altul cea. Iar la primejdie mare, alianțele se destramă de 
parcă nici n-au fost. Și fiecare caută să tragă spuza pe turta lui. 
Ce garanții oferă alianța creștină Transilvaniei? Mergînd cu noi, 
principatul are numai de cîștigat. Am mai spus că avem putință 
de plată. Ce-aţi zice dacă într-un viitor apropiat măritul principe 
Sigismund ar avea încuviințarea sultanului spre a lărgi hotarele 
Transilvaniei peste Ţara Românească și Moldova? 

— Am zice că Imperiul Otoman nu-și mai ţine făgădu- 
ielile făță de acele țări. 

Turcul păru încurcat doar o clipă. 

— De ce? Întinzînd Transilvania, noi nu știrbim nimic 
din drepturile celor două state. 

— Numai libertatea lor, spuse aspru cancelarul. 

— Libertatea? Dar ce e libertatea? Un moft, domnule 
cancelar. Cui folosește în vremurile noastre? Și la urma urmei, ar 
trăi valahii mai rău sub noi decît sub voi? încheie el rizind. 

Principele și Bocskai, și Corniș părură încîntați de ase- 
menea propunere. lojica știa însă că turcul promitea ușor tocmai 
pentru că un asemenea lucru nu s-ar fi putut înfăptui. Transilvania 
ar fi devenit mult prea puternică. Ar fi ajuns un ghimpe de temut 
în coasta Imperiului Otoman. Mai știa că ţările mari nu dăruiesc 
teritorii, ci acaparează. Iar turcii n-ar fi dat din mînă bogăţiile celor 
două ţări. Bogăţii peste care stăpineau cum credeau ei de cuviință. 
Se prefăcu, totuși, a crede în promisiunile turcului și întrebă naiv: 

— În faţa acestui viitor, dar, nu vor fi prea mari preten- 
țiile voastre? 

— Doar sîntem între prieteni, rise turcul. Să zicem că 
așteptăm la Timișoara peste două săptămîni cinci mii de cai, opt 
sute de care cu merinde, o sută de mii de ducați și șase mii de 
oșteni oaste aleasă, cu arme, cu tunuri și cu plată de la principele 
Transilvaniei. 

Auzind asemenea cifre, Sigismund transpiră de mînie. 
Ar fi vrut să-l înjure pe turc, simțindu-se la adăpostul împăratului 
Rudolf, dar Iojica interveni din nou la timp. 

— Termenul e prea scurt, luminăţia-ta, iar cererea voas- 
tră e mai puțin prietenoasă. Și nu avem nici chezășie de la sultan 
că vom putea lărgi granițele noaste. 

Dacă nu ar fi rostit asemenea vorbe, turcul ar fi intrat la 
bănuială, văzînd mînia rău ascunsă a principelui. 

— Şi ce propuneţi? întrebă Khidr. 

— Să dăm un sfert din ce aţi cerut, pînă la douăzeci 
noiembrie. 

— Şi restul? 

— Restul după primirea firmanului de la Poartă, care să 
ne permită lărgirea graniţelor. 


184 


CURIERUL SECRET 





— Puțin! observă turcul. Știu că este la voi o zicătoare: 
„Prietenul la nevoie se cunoaște!” 

— Adevărat, luminăţia-ta! Dar mai avem una: „Nu da 
pasărea din mînă pe cea de pe gard!” 

— Frumoasă zicătoare! observă Khidr. Mi-e teamă însă 
că această zicătoare l-ar supăra foarte rău pe marele nostru vizir. 
Eu am adus aici cuvîntul lui. 

— Nu se va supăra, interveni cancelarul. Luminăţia-sa e 
un om umblat și înțelept. Spune-i că mai avem ozicală, care sună 
cam așa: „Nemulțumitului i se ia darul!” 

— Îi spun. Însă ar fi bine să nu uitaţi că eu am adus aici 
cuvîntul lui. 

— Dar fără firman, observă Iojica zîimbind. 

— E ultimul cuvânt? se întunecă pe neașteptate Khidr. 

— Nu, luminăţia-ta! Nu e ultimul. Am vrea să ne sfătuim. 
Pînă atunci, vor veni aici dansatoare și pehlivani de-ai noștri să 
lumineze chipul vostru încruntat. 

Principele și cancelarul se retraseră într-o cămăruță ală- 
turată. Abia se închise ușa în urma lor, că Sigismund izbucni furios: 

— Cum ai putut să promiţi atîtea daruri, cînd știi că e 
vrerea noastră să ne tragem cu alianță către creștini? 

Iojica zimbi, iar principele se liniști ca prin farmec, ști- 
indu-i bine vicleșugurile. 

— Măria-ta, Khidr ne-a promis Ţara Românească și Mol- 
dova, deși știa bine că nu ni le vor da niciodată. Eu i-am promis în 
numele vostru un sfert din ce mi-a cerut și știu că va avea nimic 
de la noi. La viclenie răspundem cu viclenie. Acum, la început de 
iarnă, turcii nu pot veni cu armată peste noi. Dar ar putea să bată 
marginile principatului cu pierderi grele pentru Transilvania. l-am 
făgăduit turcului puţin, pentru a nu-l lăsa să bănuiască ceva din 
gîndurile noastre. 

— Și cum ai să te descurci la douăzeci noiembrie? 

— Atunci nu va mai fi nevoie. Turcii se vor lua cu mii- 
nile de păr. 

— Nu înţeleg. 

— Te voi lămuri, măria-ta. În Ţara Românească și în 
Moldova se pregătește o răscoală cam în jurul lui cincisprezece 
noiembrie. Turcii nu-i vor da importanţă în primele zile. Cînd se 
vor trezi, va fi destul de tîrziu. 

— Crezi una ca asta? întrebă surprins principele. 

— Nu cred, măria-ta. Știu. 

— Dar oștile turcești din Ţara Românească și din Mol- 
dova nu vor sta cu mîinile-n sîn. 

— Sigur, măria-ta. Vor sta cu ele pe piept. 

— Domnule cancelar, se încruntă Sigismund, știi mai 
multe decît vrei să spui. 

— Ştiu doar cît trebuie. 

— De ce nu am fost înștiințat mai de mult? 

— Eu nu vin la principele Transilvaniei cu zvonuri. 

— Şi dacă nu reușește răscoala împotriva turcilor? 

— Principele Transilvaniei va avea grijă să reușească, 
se înclină cancelarul. 

— Cum? 

— Trimițînd două mii cinci sute de oșteni în ajutorul 
lui Mihai-vodă și tot pe-atiţia lui Aron-vodă. 

— Asta înseamnă atac pe faţă împotriva turcilor, se 
încruntă din nou principele. 

— Înseamnă primul act mare. Prima dovadă a lui 
Sigismund Bâthory că e de partea creștinilor, răspunse rece can- 
celarul. Iar această dovadă e necesară la Praga, după scrisoarea 
din primăvară. 

— Turcii sînt puternici. 

— Și noi, măria-ta. 

— Deci, pornim război împotriva Porții? 

— Pornim victorie împotriva Porții. 

— Primejdios, domnule cancelar. Alianţa creștină încă 
nu e formată. 

— Primejdios va fi abia la primăvară. Căzînd întreaga 

Ungarie, va cădea și principatul Transilvaniei. Turcii ne-au ocolit 
pînă acum, tocmai pentru că nu au fost destul de puternici. 

— Fie! hotări Sigismund. Acum ori mai tirziu, tot trebuie 
să începem. 

Cancelarul răsuflă ușurat. 

— Deci, îi mai dăm ceva lui Khidr? 

— Îi mai promitem, măria-ta. Pînă la răscoală nu avem 
nevoie de harță cu turcii. 

Îmbrăcat într-un capot mare, înflorat, Perisini ședea 
trîntit cu fața-n sus pe o sofa din salonul cel mare al casei sale. 
Samuel îi deschidea cu grijă o cataplasmă pe cucuiul cît o nucă, 
rezultat al întîlnirii venețianului cu Sile. 

— Dacă lovitura nimerea ceva mai jos, la tîmplă, observă 
Samuel, cred că te pregăteam la ceasul acesta pentru îmbălsămat. 
Greșești, dragă domnule Roco, bizuindu-te pe iscusinţa cu care 
mâînuiești sabia. Iată că sabia nu ţi-a fost de nici un folos. Prama- 
tia care ţi-a ieșit în cale nu te-a poftit la o luptă de tactică și de 
măiestrie. Dacă purtai, ca orice om cuminte, unul sau două pistoale 
înfipte la briu, ai fi stat altfel de vorbă cu omul acela. 

— Pe toți dracii! izbucni Roco. N-ai de gînd să mă slăbești 
cu observaţiile tale? 

— Nu, n-am de gînd! răspunse calm Samuel. Sintem tova- 
răși într-o afacere în care au fost puse în joc viața și averea noastră. 
Dacă pînă acum am primit să-ți fiu slujitor, de azi înainte eu voi fi 
acela care va porunci. Ai făcut atitea prostii în ultima vreme, încât 
mă văd silit să iau această măsură. 

Perisini se ridică, parcă mușcat de șarpe. 

— Tu să-mi dai mie porunci? Te-am strîns de pe drumuri 
și ţi-am dat un acoperiș sub care să dormi. Ți-am dat să mămiînci 
tocmai cînd crăpai de foame. Ia-ţi catrafusele, domnule Samuel! 
Ia-ţi catrafusele și du-te dracului, pînă nu-mi ies cu totul din sărite! 

Samuel îl ascultă liniștit. Nici un mușchi de pe față 
nu trădă mânia de care era cuprins. Un zîmbet ironic îi apăru, și 
Perisini ar fi trebuit să ia seama la zimbetul acela. Cu o mișcare 

îndemâînatică, prinse brațul venețianului și-l răsuci scurt. Acesta 
își încordă toate puterile ca să se libereze, dar nu reuși. Mina lui 
Samuel părea o menghină, iar vocea lui blindă se auzi limpede: 

— Ascultă bine, Roco! Jumătate din ce am adunat aici 
e al meu. Știi și tu că sînt mai priceput decit tine. Haidamacii nu 
te iubesc. Ai fost crud cu ei. Pe cei doi care te-au însoțit la Giurgiu 
i-ai pus în fiare, cu toate că marele vinovat erai tu. Eu le-am dat 
slobozenie. Cu Mehmed-pașa ești tovarăș de afaceri. Eu sînt și 
tovarăș, și prieten. Aș putea eu să-ți spun „Perisini, ia-ți catrafu- 
sele și pleacă!” N-o fac. Mie-mi place să joc cinstit. Joacă la fel! E 
singura ta șansă. 

Îi dădu drumul cu un gest de silă. Roco rămase în pozi- 
ţia aceea multă vreme, recunoscînd adevărul spuselor lui Samuel. 
Făcuse multe prostii care puteau să-l coste. La Giurgiu plecase 
numai cu doi servitori ca să-l întîlnească pe emirul Ibrahim. Cei 
care l-au atacat ar fi putut să-i ia scrisoarea. Norocul lui fusese că 
niște simpli tilhari ca aceia se interesau nu de o scrisoare, ci de 
o pungă. 

— Deci, vei fi domn în locul meu? întrebă într-un tîrziu. 

Samuel îl privi mirat. 

— Eu domn? De ce? Domn vei fi tu, iar eu voi fi umbra 
ta. Parcă spuneai că ţi s-a părut a-l cunoaște pe banditul care te-a 
lovit cu piatra. 

— Cred că l-am mai văzut pe undeva. 

— Încearcă să-ţi amintești! Poate că nici nu e tîlhar. Vreo 
iscoadă de-a lui Mihai-vodă te-o fi urmărit. O fi citit scrisoarea și 
o fi pus-o la locul ei în buzunar. 

— Nu se poate. I-ar fi luat vreme. Pe mine m-a amețit 
doar o clipă. 

— Cine știe cât de lungă o fi fost clipa aceea?! Și zici că 
emirul Ibrahim a plecat de la Giurgiu la Timișoara? 

— Așa e! A plecat chiar în momentul în care ne-am 
despărțit. 

Samuel rămase multă vreme pe gînduri, cu fața parcă 
tristă, parcă încruntată. Doar cînd vorbi din nou, fața lui căpătă 
limpezimea obișnuită. 

— Am trimis acum un ceas o ștafetă să-l cheme aici pe 
Mehmed-pașa. O să discutăm împreună. Va trebui să luăm toate 
măsurile pentru a-l scoate pe Mihai-vodă dintre zidurile palatului 
domnesc, unde se simte în siguranţă. Dacă știrile aflate de la Ibra- 
him sînt adevărate, dacă răscoala Moldovei și a Ţării Românești e 
plănuită pentru șaisprezece noiembrie, timpul e destul de scurt. 
În ajun de răscoală, ștafetele umblă ca niște furnici. Să prindem 
ștafetele. Sint convins că Indru și prietenii lui știu despre această 
răscoală. Că vor pune umărul la desfășurarea ei. Din păcate, acei 
vinători au dispărut acum cîteva luni și nu mai știe nimeni nimic 
despre ei. 

— Şi dacă nu e vorba de nici o răscoală? întrebă Roco. 

Samuel zimbi. 

— Auzi, au românii o zicătoare care sună cam așa: „Pină 
nu faci foc nu iese fum”. Și mai au una: „Buturuga mică răstoarnă 
carul mare”. 

— Cam multe zicători au românii ăștia! observă cu dis- 
preț venețianul. 

— Multe și înțelepte. Dar iată că sosește Mehmed-pașa. 
Să trăiești o mie de ani, luminate Mehmed! 

— Alah e mare! rosti comandantul ienicerilor. 

Faţa lui oacheșă strălucea de mulțumire. 

— Ai citit scrisoarea lui Ibrahim? se interesă Perisini. 

— Ai citim. Trei estem emirii la Imperiul Turcesc. Ei 
mare boieri la noi. Coborîtori din Fatima estem. Ei sfat bun dat 
la sultan. Ibrahim vorbim mult, cunoaștem puţin. Gîndim la el 
numai răscoale. Mehmed cunoaștem bine ghiaurii români. Ăștia 
fricoși estem. lenicerii stăpînim Bucureștii și Ţara Românească. La 
Giurgiu, ieniceri estem. La Brăila, la Hîrșova, la Silistra, tot ieniceri 
estem. Mihai-vodă slugă la Mehmed estem. Cîine estem. Răscoală 
nu estem, bre. Ghiaurii puțini și fricoși. 

— Crezi? îl întrerupse Samuel. Acum o sută de ani, româ- 
nii din Moldova au biruit cîteva oști otomane. Ai auzit de Ștefan 
cel Mare? 

— Auzim, auzim, rîse turcul. Asta atunci. 

— Ascultă, Mehmed, spuse blînd Samuel. Tu ești coman- 
dant peste vreo două mii de ieniceri, dar visezi să conduci o armată 
mare. Dacă începe o răscoală pe care nu o poți opri și ai norocul 
să scapi cu viață, ai să fii fericit dacă vei ajunge un simplu ienicer. 
Dacă potolești o răscoală, poţi ajunge comandant de armată, așa 
cum dorești. Acum, să cîntărim lucrurile. Cei mai mulți dintre 
domnii Moldovei și Ţării Românești au luat scaunele de domnie 
destul de săraci. Tu știi cum se capătă un scaun de domnie. Ei bine, 
la puţină vreme după înscăunare au făcut averi mari. Mihai-vodă 
cînd s-a așezat pe scaunul de domnie era bogat. Acum e sărac lipit. 
Care e cauza? 

— Asta nu știm, spuse mirat turcul. 

— Sigur că nu știi, dar ai fi putut să te întrebi. Dacă omul 
acesta nu vrea să se îmbogăţească și își risipește averea pentru 
treburile țării, înseamnă că urmărește ceva. Asta mă face să cred 
că emirul Ibrahim a fost bine informat. 

— Tu, Samuel, ghiaur deștept estem! Eu nu gîndim asta. 

— Cred că nu te-ai gindit. Tu ești oștean. Pentru tine 
gîndim eu și Perisini. Dacă vrei să ajungi comandant mare, nu 
aștepta prilejul! S-ar putea să vină tirziu sau niciodată. Pregătește-l 
tu! Să zicem că nu va fi răscoală în ziua de șaisprezece noiembrie. 
În ziua de paisprezece noiembrie, cîțiva oameni de-ai mei vor ieși 
în stradă și vor striga: „Moarte turcilor!” Vor trage cu armele și 
vor face tămbălău mare. Tu te duci la palatul domnesc cu o mie 
de oameni și-l legi pe Mihai. Cine va putea să spună că nu a fost 
început de răscoală? Mai ales că Ibrahim știe despre această răs- 
coală. Iar dacă Mihai-vodă a plănuit cu adevărat o răscoală, cu atît 
mai rău pentru el. 

— Aferim! strigă turcul. Dar nu putem lega la Mihai-vodă. 

Nu știm cine protector estem la Constantinopol. Poate Sinan-pașa. 
Sau poate chiar sultanul. Atunci, eu pierdem capul. 
— Ai porunca lui Ibrahim. 
— Dacă protector mare estem la Constantinopol, nu bine. 
— Asemenea prilej nu mai găsești. 
— Mai gîndim, încheie turcul. 


S 


În ziua de 10 noiembrie 1594, Mehmed-pașa intră în cur- 
tea palatului domnesc, însoţit de cincizeci de ieniceri. Cei care-l 
cunoșteau îi adresară obișnuitele saluturi și temenele, dar coman- 
dantul nu catadicsi să răspundă. Mergea iute, cu fața încruntată, 
cu privirea scînteietoare de mînie. 

Mihai-vodă ședea pe un scaun de răchită, la umbra copa- 
cilor mari. Se întîmplase o zi de noiembrie călduroasă și limpede, 
cum sînt puţine la asemenea vreme de toamnă tîrzie prin părțile 
Bărăganului. Grupuri de boieri se plimbau pe aleile răcoroase, odih- 
nindu-se după o adunare de Divan prelungită pînă către prînz. 

La apariția lui Mehmed-pașa, boierii se opriră simțind 
din privirile lui că s-ar putea isca o furtună mare. 

— Unde-i cîinele? răcni turcul, căutîndu-l cu privirea 
pe domn. 

— Dacă vorbești de măria-sa domnul Ţării Românești, 
iată-l! răspunse amenințător clucerul Băicoianu. 

Banul Mihalcea și frații Buzești duseră mîinile la jun- 
ghere. Mihai-vodă ridică brațul domol, iar oamenii lui rămaseră 
liniștiți, în bună rînduială. 

— Alah cu tine, Mehmed! spuse blind, cu umilință. Care 
e pricina supărării tale? 

— Fiu de căţea! răbufni Mehmed fără să ia în seamă pri- 
virile amenințătoare ale celor din jur. Am să te tirăsc de barbă pe 
lingă zidurile Bucureștilor. 

— Ascultă, Mehmed! zîmbi domnul. Un singur semn 

de-al meu ar fi de-ajuns ca să nu mai ieși viu din palat. N-o fac, 
pentru că sînt prietenul turcilor. Dar nici nu mă sili. 

Mehmed privi o clipă în jurul lui și-i păru rău că nu venise 
la curte cu toți ienicerii. Emirul Ibrahim avea dovada trădării dom- 
nului. Poate că nimeni nu i-ar fi luat în nume de rău moartea lui 
Mihai. E drept că dacă ar fi venit cu toți ienicerii nu ar fi putut 
intra în palat fără luptă. Ca vechi ostaș, nu credea nici o clipă 
în pregătirea unei răscoale. Pentru un asemenea lucru, Mihai ar 
fi avut nevoie de oaste numeroasă. Or, de la începutul domniei 
acestuia nu se făcuse nici o chemare la oaste. În Bucureşti ca și 
în restul țării nu se aflau oameni sub arme. Întreaga oaste a lui 
Mihai, în număr de vreo două mii și ceva de oșteni, își avea locul 
în București. Garnizoana ienicerilor, aflată sub comanda lui, era 
mai numeroasă. Deci, așa nu putea fi vorba de o răscoală. Ar fi 
însemnat curată sinucidere pentru domn. 

— Îţi vorbesc prietenește, interveni din nou Mihai-vodă 
după un moment de chibzuială. Știu că ienicerilor și cămătarilor 
le datorez mulți galbeni. S-a nimerit să vii tocmai într-o zi bună. 
Iată că a sosit vremea să vă primiţi banii. Am făcut rost de galbenii 
pe care-i datorez. Aurul e pe drum. În câteva zile va fi aici. Deci, în 
ziua de paisprezece noiembrie voi plăti datoriile domniei și ale 
țării, pînă la ultimul galben. Nimeni nu va fi uitat. 

Faţa turcului se lungi de uimire, iar în ochi i se strecură 
un licăr de lăcomie. 

— Tu, Mehmed, continuă domnul zimbind, nu m-ai 
împrumutat cu nimic. Dar, din prietenie, domnul Ţării Românești 
te trece pe răboj cu douăzeci de mii de galbeni. 

— Primim eu banii aceștia? întrebă cu neîncredere 
turcul. 

— Te îndoiești de cuvintul domnului? se încruntă vodă. 

— Toţii banii dai la mine? 

— Pînă la ultimul galben, Mehmed. lenicerii vor primi 
peste datorie cîte treizeci de galbeni fiecare. Pentru acești bani 
m-am îndatorat la boierii mei și mi-am vîndut toate avuţiile. Vreau, 

în schimb, garanţii că voi avea o domnie lungă. Că în viitor ieni- 
cerii și comandantul lor vor veni la domnul Ţării Românești cu 
prietenie și umilință. 

— Facem act! strigă Mehmed, știind că nu-l va respecta. 

— Așa e bine! aprobă Mihai reținîndu-și un zîmbet. 
Acum, spune-mi, prietene, care e pricina supărării tale? 

— Măria-ta, o întoarse comandatul, unsprezece dintre 
ieniceii mei cei mai buni ai fost omorîm, trecut două nopți. 

— Adică acum două nopți au fost omorîţi unsprezece 
ieniceri? 

— Așa cum spus. 

— Cine a îndrăznit una ca asta? se încruntă domnul. 

— Cae Indru, Costache Caravană, Chirilă Zece... Zece 
Iatagane, Ducu cel Iute și slujitori de la ei. 

— Povestește, comandante! îl îndemnă vodă așezindu-se 
mai bine în fotoliul de răchită. 

Turcul nu fu poftit să șadă și nici nu văzu un scaun prin 
apropiere, dar trecu peste această necuviință, cu gîndul la cei două- 
zeci de mii de galbeni. 

— Povestim, povestim, începu el domol. lenicerii plecat 
Ploiești, petrecere. Făcut bairam. Ei dus femei ghiaure la Bairam. 
Femei făcut mare tărăboi. Vînătorii aflat acolo și pornim la luptă 
cu iatagane zburătoare. Omorim la ei unsprezece ieniceri, care 
oștean mare estem la noi. Noi aflam și trimis ieniceri prindem 
vînători. Vinători dispărem. Vrem măria-ta prindem vinători și 
ai predam la ieniceri. 

— Dacă au dispărut, de unde să-i iau? 

— Perisini spus, măria-ta, știm unde ascuns vînători. 

Mihai își reținu o tresărire și continuă să zimbească 
prietenos. 

— Facem tirg, Mehmed. Eu îi caut pe vinători și ţi-i pre- 
dau. Tu mi-l predai pe acel Persini, care se crede domn al Ţării 
Românești. 

— Asta nu putem. Persini prieten de la Ibrahim estem. 

— Dacă nu l-am legat pînă acum pe acel Perisini, am 
făcut-o numai din prietenie pentru tine și pentru emir. Uite ce 
ne-am gîndit: În ziua de șaisprezece noiembrie ţi-i predau pe acei 
vinători. Tu îl aduci pe acel Perisini legat. Emirului Ibrahim am 
să-i dau treizeci de mii de galbeni și are să-i treacă supărarea. 

Mehmed tresări vizibil: „Cîinele de ghiaur se va răscula 
deci în ziua de șaisprezece. Înseamnă că știrile emirului nu sînt 
vorbe goale. Îmi voi lua banii în ziua de paisprezece, iar în cinci- 
sprezece tunurile mele vor bate zidurile palatului.” 

— Estem bun tirg! rise Mehmed. 

De la palatul domnesc se abătu pe la Perisini. Veneţianul 
porunci vin rece și mîncăruri alese. Iar turcul povesti despre cele 
discutate cu Mihai. Aflînd că domnul urmărește să-l prindă, Roco 
slobozi niște înjurături pipărate. Cînd se potoli, începu să rîdă. 

— Ia banii, Mehmed, în ziua de paisprezece! Apoi, avem 
noi grijă de cîinele acesta! 

Samuel, care tăcuse pînă atunci, se amestecă în vorbă: 

— De unde are Mihai-vodă așa, pe nepusă masă, aproape 
o jumătate de milion de galbeni? 

— Ce ne pasă nouă? ripostă Perisini. 

— Eu cred că ne pasă. De ce a plănuit răscoala pentru 
ziua de șaisprezece? De ce-și plătește datoriile cu două zile îna- 
inte? Aici se ascunde ceva. 

Mehmed îl privi ţintă, zguduit de acest adevăr. Dar vene- 
țianul îi dădu un răspuns la fel de tare: 

— Îşi plătește datoriile mai devreme cu două zile ca să 
adoarmă bănuielile turcilor în faţa unor eventuale pregătiri de răs- 
coală. Primind banii, turcii își vor cam face de cap. Asta e tocmai 
ce urmărește acel cîine. Galbenii nu-i va pierde. Dacă face răscoală, 
peste două zile îi va tăia pe turci și-și va lua banii îndărăt. 

— Îi va lua de la ei: dar de la cămătari? întrebă Samuel. 

— De cămătari va mai avea nevoie, rise Perisini. 

— Nu cred. Întâi, nu cred că Mihai dispune de atâţia bani. 

Domnul acesta e mai viclean decît pare. Te sfătuiesc, Mehmed, să 
chemi degrabă două mii de ieniceri de la Giurgiu. 

— Ai cerut, dar comandant de la Giurgiu nu dam la mine 
ieniceri. Trebuim firmam de la Poartă. Emir Ibrahim ai trimis vorbă 
venim la cetate București cu două mii cinci sute de ieniceri. 

— Și cînd va sosi? 

— Asta nu știm. Alah știm. 

— Trimite degrabă ștafetă să se grăbească! Cere ajutor 
la Brăila, la Hîrșova! Ai putea cere chiar de la Silistra. 

— Brăila, Hîrșova și Silistra nu dam ajutor. Nu prieteni 
de la Mehmed. 

„Un asemenea imperiu destrămat și plin de neînţelegeri 
ca acesta, mă mir cum de se mai menţine”, gîndi Samuel. Apoi zise: 

— În zilele de doisprezece și treisprezece vom vedea 
dacă sosesc banii domnului. Dacă nu vor sosi, va trebui să-l ata- 
căm pe Mihai-vodă de îndată. lenicerii noștri sînt mai numeroși 
și mai bine înarmaţi decît oștenii palatului domnesc. În ziua de 
paisprezece să nu te duci la vistierie, Mehmed! Rămii în palatul 
tău, cu tunurile şi cu armele pregătite. Îndată după împărţirea 
banilor, îl vom lega pe domn. Perisini îi va lua locul, iar de rest să 
nu te mai îngrijești. Dacă toate lucrurile ies cum am plănuit noi, 
la o săptămînă după ce se va așeza în scaunul domnesc, Perisini 
îți va dărui o sută de mii de galbeni. 

— Așa voi face, încuviință Mehmed-pașa, gînditor. 

— Și să nu uit, spuse din nou Samuel. Două sute de ieni- 
ceri ar fi bine să se instaleze chiar de azi în palatul nostru. Asta 
așa, ca măsură de prevedere. 

În după-amiaza de 13 noiembrie a anului 1594 intrară 
pe poarta de nord a Bucureștilor patru care, străjuite de două sute 
de oșteni de-ai lui vodă. Butoiașele cu galbeni, rinduite frumos, 
erau descoperite, iar soarele aspru de toamnă dădea sclipiri auru- 
lui. Cîţiva slujitori cocoțați lingă butoiașe treceau galbenii printre 
degete, strigind veseli că domnul își plătește datoriile. Și doar ei 
știau că butoiașele sînt pline cu pietre, că numai deasupra lor se 
aflau cîteva rînduri de galbeni. La vederea atîtor bogății, mulți- 
mea se înghesuia curioasă și lacomă, iar oștenii luptau din greu 
ca să deschidă calea liberă către vistierie. Știrea se răspîndi iute 
în toate colțurile Bucureștilor. După ce se mistuiră carele în cur- 
tea vistieriei, cîteva sute de oșteni urcară pe ziduri și umplură 
tunurile, gata de bătaie. Acea măsură nu miră pe nimeni, fiind 
vorba de asemenea avere uriașă. Oamenii domniei bătură străzile 
strigînd și îndemîndu-i pe toți creditorii să se înfățișeze a doua zi 
dimineaţă, la ceasurile opt, în poarta vistieriei. lar evenimentul 
acela fu discutat prin hanuri, pe străzi și în casele oamenilor pînă 
după miezul nopții. 

În dimineața următoare, de cum începu să se lumineze, 
cămătarii veniră grabnic și făcură coadă lungă, îmbriîncindu-se cu 
gălăgie mare lîngă poarta încuiată a vistieriei. Grupuri mari de 
curioși se adunară mai la o parte, dimpreună cu unii care așteptau 
să le pice vreo pleașcă. Mehmed-pașa opri la palatul său aproape 
două mii de ieniceri, dar pe măsură ce se apropia ceasul plăţilor, 
ienicerii dispăreau grabnic, făcîndu-se a fi uitat de poruncă. Astfel 
că, pe la opt, comandantul se pomeni că rămăsese cu vreo zece 

oameni. Mehmed înjură pe toate tainele Coranului, hotărît să-și 
pedepsească aprig oștenii. Pînă la urmă, se potoli și așteptă liniș- 
tit, avînd promisiunea vistiernicului Dan că i se va aduce partea 
lui de galbeni. 

În casa lui Perisini se făcură unele pregătiri de luptă, 
conduse de Samuel, spre hazul veneţianului. Iar cînd toate fură 
isprăvite cu bună rînduială, cei doi asociaţi trecură în salon și se 
așezară în jilțurile moi, așteptînd vești de la spioni trimiși la vis- 
tierie. Aproape de ceasul plăţilor sosi de la palatul lui Mehmed un 
om de legătură și-i vesti că acolo mai rămaseră în jurul coman- 
dantului vreo zece ieniceri credincioși. Auzind asemenea știre, 
Perisini rise cu poftă. Samuel, alb ca varul, porni iute către odăile 
haidamacilor. Le găsi goale. Haidamacii plecaseră și ei pe la vis- 
tierie, trecînd peste poruncă. În clipa aceea, Samuel pricepu că 
ziua răscoalei e tocmai ziua în care se aflau. Că se pregătise ceva 
diabolic. Și că nimic nu mai poate întoarce lucrurile. Că nu mai 
există nici o ieșire. Nu încerca să se liniștească. Ştia, din păcate, că 
intuiţia și logica nu-l păcăliseră niciodată. Se lovi cu palmele peste 
faţă de necaz și poate că era pentru prima dată în viața lui cînd își 
exterioriza astfel sentimentele. Pricepuse în sfîrșit că nu se putea 
găsi o lovitură mai bună ca aceasta. Mihai îi avea pe cămătari și 
pe ieniceri prinși într-o cursă fără ieșire. Nici că se afla o viclenie 
mai mare, prin care domnul să-și adune toți dușmanii la un loc și 
să-i doboare cu tunurile și să-i împroaște cu săgețile, fără putinţă 
de apărare. leși în stradă cu disperarea întipărită pe față, urlind: 

— Trădare! 

Dar strada era plină de lume veselă, grăbită. Glasurile 
lor acopereau glasul lui și nimeni nu-l luă în seamă. Alergă înapoi 
și strigă din ușa salonului: 

— Sutem pierduţi, Perisini! Am înţeles planurile lui 
Mihai. Nici eu nu aș scăpa un asemenea prilej, cînd îi ai pe toţi 
ienicerii în mînă. 

— Aiurezi! se răsti Roco. De o săptămînă spui la prostii 
cu carul. 

Din depărtare se auzi bubuitul tunurilor. Veneţianul tre- 
sări. În schimb, Smauel își regăsi calmul obișnuit. 

Cu puţin înainte de ceasurile opt, clucerul Ieremia Băico- 
ianu întări gărzile de la porțile Bucureștilor. Iar într-o zi ca aceea, 
nimeni nu avu ochi să observe asemenea măsură. Porțile fură zăvo- 
rîte. Comandanții porților primiră poruncă de a nu le slobozi fără 
hîrtie de la curtea domnească. 

Printre miile de oameni aflaţi în fața vistieriei apărură 
pe neobservate o seamă de bărbați încinși cu săbii sau cu arcuri 
atîrnate pe umeri. Sus pe ziduri oștenii lui Mihai-vodă ședeau 
în liniște lingă tunuri. Boierii și Preda Buzescu schimbau glume 
între ei și nimeni nu le căta în seamă. Cînd se împliniră ceasu- 
rile opt, slujitorii deschiseră porțile mari. Mulțimea creditorilor se 
buluci, strivindu-se unii pe alţii, fiecare încercînd să treacă înain- 
tea celuilalt din teama de a nu se isprăvi aurul înainte de a le veni 
rîndul. Cei care apucară să intre primii fură ienicerii lui Mehmed 
şi abia în spatele lor se adunară cămătarii. Întreaga gloată privea 
nerăbătoare spre cerdacurile pustii. Cîţiva slujitori încuiară porțile 
pe dinafară. În curte părea să se afle un viespar dintre cele mai 
îndrăcite. Stroe Buzescu ridică brațul deasupra capului. Cînd îl 
lăsă pe lingă corp, tunurile începură să împroaște de sus de pe 
ziduri. În clipa aceea, creditorii şi ienicerii pricepură că nu mai 
încape scăpare. Curînd, pe deasupra Bucureștilor se ridică un fum 
gros cu miros de pucioasă și de carne friptă. Iar groaza și scîrba îi 
cuprinseră chiar și pe cei de pe ziduri. 

Auzind bubuitul tunurilor, Mehmed-pașa porni către 
vistierie în fruntea celor zece ieniceri credincioși. Dar abia părăsi 
curtea, cînd îi apăru în față un grup de călăreți. 

— Parcă ne căutai, meștere Mehmed, se auzi glasul lui 
Caravană. Uite că am venit la întîlnire. Pînă azi te-ai numit sim- 
plu, Mehmed. De azi încolo te vei numi Sfîntul Mehmed-pașa. 
Dar înainte de a te trece în rîndul sfinților nu mă lasă inima să 
nu-ți dau o veste bună. La ceasul acesta, numai tu și acești zece 
ieniceri vă mai aflați în viață. Domnul Ţării Românești a pornit 

lupta împotriva Imperiului Otoman. Și nu știu, zău, dacă are să-i 
fie bine chiar sultanului vostru. Pe tine am fi putut să te lăsăm 
cu viață. Dar nu meriți, Mehmed. Tu ai trădat haina de oștean și 
ai dat-o pe cea de lotru. 

Mehmed îl asculta doar pe jumătate. Ochii lui urmă- 
reau miraţi norii de fum care se ridicau dinspre vistierie. Tunurile 
bubuiau fără întrerupere, iar pe străzile vecine se auzea strigărul 
mulțimii, ca un vuiet neîntrerupt: 

— Moarte turcilor! 

Trezit parcă din visare, Mehmed repezi mîna spre pistol. 
Fu cel din urmă gest al lui. Cuţitele lui Cae și Chirilă fulgerară prin 
aer și se înfipseră adînc în pieptul lui. La zece minute după aceea, 
clucerul Ieremia Băicoianu veni în goana cailor, cu peste o sută de 
ostași. În dreptul celor unsprezece morţi se opri îndelung şi scoase 
un oftat de ușurare. Descălecă fără grabă și trase cele două cuțite 
din pieptul comandantului, știind că vinătorii trecuseră pe acolo. 

Îndată după prînz fu slobozită poarta de nord a Bucu- 
reștilor. Șiruri lungi de care duceau morții departe în cîmpie, către 
gropile săpate proaspăt. Mii de tîrgoveţi se adunaseră în grupuri 
mari aproape de poartă. Priveau gînditori acea imensă procesi- 
une și nu știau bine dacă ar fi timpul să se bucure sau să tremure 
de groază. Bucureștiul se curățase de dușmani în mai puţin de o 
jumătate de zi, dar Imperiul Otoman era față de Ţara Românească 
asemenea unui elefant lingă un purice. Răzbunarea turcilor putea 
să fie cumplită. Doi călăreţi în straie sărace se apropiară de poartă, 
încercînd să iasă dimpreună cu acele care mortuare. Păreau gră- 
biţi și se strecurau cu multă fereală. Din mulțime se desprinse un 
bărbat înalt. Vocea lui limpede îi făcu pe cei doi să tresară. 

— Hei, Perisini... Samuel! O clipă, domnilor! 

Omul acela era Cae Indru. Veneţianul scăpă o înjurătură 
şi încercă să dea buzna. Mîini puternice prinseră caii. Înconjurați 
de vînători, cei doi fură siliți să descalece. Vînătorii îi conduseră 
într-un loc mai liniștit, departe de mulțime. 

— Îţi amintești, domnule Perisini, despre o anumită 
discuție pe care am avut plăcerea s-o purtăm la hanul Privighe- 
toarea de Aur? întrebă Cae. Nu răspunzi. Mă rog! Am să-ți aduc eu 
aminte. Atunci susțineai că e o minune că un valah știe să se bată 
cu sabia. Nu ne cunoști bine, omule. Eu te-am cruțat atunci. De 
data asta, domnul Ducu cel Iute nu te va cruța. Ele o altă minune 
românească. Noi românii avem tare multe minuni. lată-l pe dom- 
nul Sile Adormitu. Te-a doborit de pe cal doar cu o piatră. Domnul 
Chirilă doboară vrabia din zbor doar cu un cuţit. Mi-ar trebui multă 
vreme ca să-ți înșir măcar o parte din minunile românești. Ultima 
minune ai văzut-o azi. Pe Mihai-vodă îl credeai fricos și prost. Ei, 
uite că a omorît într-un ceas peste două mii cinci sute de turci, 
fără să piardă un singur oștean. Domnule Ducu, ia-ți omul! 

Ducu trase sabia și salută scurt, dar cu multă politeţe. 
Faţa lui tînără cu trăsături dulci ca de fată se destinse ușor într-un 
zîmbet abia înflorit. 

— Poate că ar mai fi o cale, domnilor, îi opri Samuel. 
Nu cerem îndurare, ci un simplu tîrg. Averea domnului Perisini 
se ridică la douăzeci de mii de ducați de aur și optzeci și cinci de 
mii de galbeni. Banii sînt ascunși într-o firidă din pivnița casei. 
Îi veţi găsi uşor. Acum, la început de revoltă, Mihai-vodă va avea 
mare nevoie de bani. Fără bani, nu va putea să stringă oști. Luaţi 
banii și daţi-ne cale liberă! 

— Trădătorule! strigă Perisini, alb de furie. Cu ce drept 
ai dezvăluit locul ascunzătorii banilor? 

Samuel nici nu clipi cînd răspunse: 

— Ştii că-mi place să joc cinstit. Cînd am venit în Țara 
Românească nu aveam bani. Averea aceasta a fost strinsă aici. Li 
se cuvine acestor domni. Dacă am pierdut, măcar să pierdem cu 
eleganţă. 

— Turcii vor fi peste două săptămîni în București. Din 
această cetate blestemată nu va mai rămîne piatră pe piatră, grăi 
Perisini ameninţător. 

— Lasă, domnule Perisini, nu ne duce dumneata grija 

interveni Chirilă. Ţi-am oferit o șansă pentru a-ţi arăta de ce sîn- 
tem în stare. 

— În gardă, domnule, strigă Ducu! 

Săbiile se mîngâiară aspru cîteva clipe. Ochii lui Roco erau 
roșii și răi ca ai unui cîine încolţit. Încercă unele lovituri laterale, 
înșelătoare. Ducu pară cu promptitudine, fără să dea un singur pas 
îndărăt. Lupta pe viaţă și pe moarte părea o joacă pentru el. După 
acele lovituri, Perisini strecură dibaci sabia sub garda viînătorului. 
Acesta pară cu o lovitură dată de sus în jos. Pe fața venețianului 
apărură broboane de sudoare. Adversarul părea de oţel. Cîteva 
clipe, săbiile șuierară aspru. Roco nu mai lucra metodic. Lovea la 
întîmplare. Dăduse tot ce știa. Îşi reveni pe neașteptate. Pe faţă îi 
apăru un zîmbet rău. Viînătorul ghici următorul atac în sclipirea 
ochilor lui Roco. Pară cu îndemânare împunsătura directă, din față, 
și porni pentru prima oară la atac. Perisini se îndoi domol și căzu 
în genunchi, cu beregata străpunsă. 

Cae Indru se întoarse fără grabă către prietenul mortului. 

— Domnule Samuel, ești liber să pleci! Nu știu ce mă face 
să-ți dăruiesc viața. Poate inteligența domniei-tale. Poate un dram 
de înţelegere. Ai vrut să-l vezi pe Roco domn al Ţării Românești. 
Ţi-am ghicit jocul de mult. N-ai reușit. Umblă sănătos! Depărtea- 
ză-te de pămîntul românesc! A doua oară, dacă te întîlnesc, nu voi 
mai fi binevoitor. 

Samuel nu scoase o vorbă. Își ridică pălăria, în semn de 
salut, și vru să se mistuie prin poarta de nord a Bucureștilor. 

— O clipă, domnule Samuel! strigă din nou Cae. Nu 
vrem să încapă nici o solie către Poartă înainte de a ne asigura 
noi împotriva turcilor. Rămii în București. Nimeni nu se va atinge 
de domnia-ta pînă ce vom avea putinţa să-ți dăm cale liberă. 

— Aţi socotit cu mare înţelepciune, domnule Indru, se 
înclină Samuel. Dacă aș fi plecat, garnizoana turcească din Giurgiu 
ar fi aflat în cîteva ceasuri despre răscoală. 

Străinul se pierdu curînd în mulțimea tîrgoveţilor. 

— Aj făcut rău slobozindu-l, domnule Cae! zise Costache 
Caravană. Samuel va ascunde aurul din nou. 

— Nu, prietene. Mă pricep la oameni. Către seară, vom 
merge să ridicăm aurul din casa lui Perisini. Iar dacă Samuel ar 
rămîne să lupte alături de noi împotriva turcilor, aș fi din cale-a- 
fară de bucuros. E unul dintre cei mai isteți oameni din câți am 
întîlnit pînă azi. 

Dinspre palatul domnesc se auzeau urale puternice. 
Mihai-vodă rupea însemnele datoriilor și anunţa poporul că s-a 
tras de sub jugul turcesc. Vorba lui limpede și puternică se auzea 
pînă departe: 

— Și a venit vremea să ne ridicăm împotriva dușmanilor. 
Să dărimăm jugul turcesc. Să știm că tot ce se agonisește aici e al 
nostru. Să nu mai fim jumuliţi și jefuiți în numele unei ipocrite 
piretenii. Să fie capitala țării cu adevărat la București, nu la Con- 
stantinopol. Să nu ne mai înveţe nimeni cum să trăim și cum să 
ne chivernisim. Să facem a se ști că dragostea de țară și de libertate 
sînt mai puternice decît tunurile și oștile cotropitorilor. Să facem 
a se ști că națiunile mici nu sînt și nu trebuie să fie la cheremul 
cuiva. lar zicătoarea românească s-o înveţe toți dușmanii și să n-o 
uite niciodată: „Buturuga mică tăstoarnă carul mare!” 

Peste Cîmpia Bărăganului se porniră primele semne de 
iarnă. Era în ziua de 17 noiembrie 1594. O ploaie subțire, mătu- 
rată de vînt, se spulbera fără încetare, gonind viețuitoarele spre 
ascunzișuri tainice. Către prînz se transformă în măzăriche cu bob 
mărunt, înțepător, care suna aspru pe pojghița subţire de îngheţ 
ce acoperise cîmpia pînă departe. În acea zi, a treia după ucide- 
rea turcilor, Mihai porni în grabă cu oștile sale afară din cetatea 
Bucureștilor. Călare pe un cal alb, focos, domnul ieșise prin poarta 
de sud, privind cu dragoste spre miile de oameni care-i strigau 
numele și-i făceau semne prietenești. Faţa lui, încă tînără, fru- 
moasă, cu trăsături parcă dăltuite, era plină de lumină. Vîntul rece 
îi învăluia pieptul puternic și-i răcorea fruntea înfierbîntată. Un an 
întreg, supușii îl crezuseră slab și fricos. Fusese un an de căutări. 
De planuri și de chibzuială adîncă. Umblase pribeag ca o umbră 
printre zidurile palatului domnesc. Nu-i păsase atît de batjocura 
turcilor, cât îl duruseră acele căutături mirate și mîhnite ale unora 
dintre oamenii lui. Îl amărîseră privirile indiferente ale mulţi- 
milor. Îl crezuseră trădător și fricos. Acum, oamenii îl aclamau 
și-l înțelegeau, și parcă în privirile lor calde se ghicea părerea de 
rău că gîndiseră altfel despre el. Acum știau că nu luase scaunul 
domnesc în scopuri de îmbogăţire sau de fală. Știau că e de-al lor. 
Că e cu trupul și sufletul alături de ei. Îi era cald de atita bucurie. 
Simţea nevoia să se descheie la gât. 

În faţa lui călăreau vinătorii. Îi privi din spate pe rînd, cu 
toată dragostea. Vînt Sălbatic, acel cal cum nu văzuse mai frumos, 

sălta sprinten, ducîndu-l pe Cae Indru ca pe-un fulg. Tînărul acesta 
cu mîna și mintea agere făcuse întreaga legătură cu principatul 
Transilvaniei. Dar la curtea din Alba-Iulia, numele lui era de ocară. 
Ce tainice legături se aflau între el și Iojica? Ce-l mîna pe acest 
minunat tînăr să-și primejduiască viața pentru Ţara Românească? 
Cine era oare acest Cae Indru? Negăsind răspuns, își mută privi- 
rile către Costache Caravană. Vinătorul părea un bolovan mare, 
legat pe șaua Zambilicăi. Un cal cu nume de iapă. Un bărbat cu 
figură de biîlci, cu inima mare și vitează. Era tot ce știa despre el. 
Chirilă Zece Cuţite nu se afla printre vînători. Îl întâlnise cu ani în 
urmă, prin munți. Nu știa de unde vine și încotro merge. Se legase 
între ei o tainică prietenie. Acel om uscăţiv și scump la vorbă, cu 
privirea aspră, îi pomenise pentru prima oară despre nenorocita 
soartă a poporului român, împărțit și resfirat sub diferite stăpîiniri. 
Cine era Chirilă și din ce locuri se trăgea el, rămăsese otaină ca și 
numele lui de acum, care nu putea să fie acesta. Îl privi pe Ducu 
cel Iute. Acea sabie aprigă. Acel băiețandru cu figură de fată, care 
roșea din te-miri-ce pînă-n albul ochilor. De unde răsărise tînărul 
acesta? Iată o grămadă de oameni despre care nu știa decît că-i 
sînt prieteni. Își mută privirile la Petrache cel Mic. Bărbat cât un 
munte, cu accent moldovean, cu voce năprasnică și ochi de copil. 
Îl întîlnise cîndva la o stînă în Parîng. Ce vinturi îl purtau oare 
pribeag? Niţă Praștie. Lunganul cu zîmbet naiv, care lua vrabia 
din zbor cu praștia, nu vorbea niciodată despre el. 

Domnul zimbi gîndindu-se că încă nu se pomenise o 
prietenie ca a lor în care să nu știe mai nimic unii despre alții. O 
singură trăsătură comună le găsi tuturor: iubeau neamul românesc 
mai mult decit își iubeau viața. Și, vorba lui Cae Indru: „Erau doar 
cîteva din minunile neamului nostru”. 

Vodă se ridică în șa. La spatele lui călăreau veseli Stroe 
Buzescu, clucerul leremia Băicoianu, banul Mihalcea, căpitanul 
Cocea, vistiernicul Dan și bătrînul Vintilă Băicoianu, urmaţi de 
două mii de călăreți, în care vintul se izbea neputincios ca într-un 

zid. „Două mii de călăreţi, zîmbi vodă. Iată prima din cele două știri 
cu care pornesc împotriva unui imperiu. Să zimbesc oare pentru 
naivitatea mea sau pentru curajul meu? Pentru curaj! Primul hop 
l-am trecut fără să pierd un singur oștean. Dar cîte hopuri va mai 
trebui să trec? Oare câţi dintre cei care au plecat acum cu mine 
vor mai apuca primăvara? Ce gînduri năroade! Cum de-mi veniră 
după primul hop? Oare se strecoară cumva frica în sufletul meu? 
Sigur că se strecoară. Adică, nu! Adevărul e că mi-a fost frică de la 
început. Zău că-mi vine să rîd! Două armate, una din două mii de 
oameni și alta de trei mii cinci sute, împotriva unui imperiu? Cui 
nu i-ar veni să rîdă? Ei bine, mi-e frică. Dacă nu mi-ar fi frică, aș fi 
nebun. Oare ce-i frica? Să fie un simțămâînt care se naște din senin 
sau un rezultat al rațiunii? La mine e un rezultat al rațiunii. Cu cât 
mi gindesc mai mult, cu atît mi-e mai frică. Zău că mi-e al dracului 
de frică! Cinci mii cinci sute de români împotriva unui imperiu 
care poate ridica, fără să-i pese, sute de mii de oșteni. Un imperiu 
care a zdruncinat din temelii Asia, Africa și jumătate din Europa. 
Doamne, ce-o să mai clătinăm imperiul acesta! Se vede că toate 
națiunile mari au o anumită lăcomie. Privesc spre popoarele mici 
cum privește lupul către miel. Calcă peste ele cum calcă zimbrul 
o crenguţă. Am văzut o dată un zimbru care a călcat într-un spin, 
și din spinul acela i s-a tras moartea. Fiecare om are dreptul la 
viață, la libertate, la dragoste, la bucurii, la visuri. Dacă îi iei aceste 
lucruri, e pe jumătate mort. Oare Cae Indru și prietenii lui de ce-și 
pun viaţa în primejdie? S-a născut oare sultanul turcilor cu alte 
drepturi? Doamne, iartă-mă!” 

Bucureștiul rămăsese departe. 1 se vedeau doar turnu- 
rile înalte. Oastea lui Mihai-vodă se afla în două păduri. Din față 
apărură călăreți. Erau oștile Transilvaniei, conduse de Horvâth 
Mihâly, Bekes Ștefan și Kirâly Albert. Cele două oști se întilniră 
curînd. Boierii și vînătorii se desfăcură în lături, lăsînd domnului 
drum de întîlnire cu comandanții lui Sigismund. Căpitanul Kirâly 
Albert, născut undeva în provincia Gemeri din Ungaria de Sus, 

se făcuse vestit în războaiele conduse de Ștefan Bâthory, regele 
Poloniei, împotriva muscalilor. Înalt și suplu, cu ochii scînteietori 
de inteligență, cu faţa deschisă, prietenoasă, plăcu de îndată lui 
Mihai-vodă. Tînărul comandant îl privi pe domnul Ţării Românești, 
bucuros că chipul lui falnic e așa cum și-l închipuise. Cu un gest 
firesc, degajat, își săltă căciula mare, brumărie și făcu o plecăciune 
adîncă în fața omului care îndrăznise a da atît de mare stricăciune 
trupelor de ieniceri. Horvâth și Bekes abia catadicsiră să-și plece 
ușor frunțile. Domnul, nevanitos din fire, nu dădu importanță unui 
lucru atît de mărunt și le răspunse la salut cu prietenia datorată 
unor aliați. 

— Fiți bineveniți în tabăra noastră! strigă prietenos. 

— Noi n-am venit în tabăra domniei-tale, răspunse acru 
Horvâth. Stăpînul nostru, principele Transilvaniei, ne-a trimis în 
Ţara Românească pentru a o scăpa de turci. Vom lucra așa cum 
vom crede de cuviință, pentru faima principelui nostru. Alt con- 
ducător nu avem. 

Kirâly Albert se săltă în șa scînteind de mînie, și glasul 
său se auzi pînă departe: 

— Cine a venit pentru faimă poate pleca acasă! 

— Ai vorbit bine, prietene! se încruntă Mihai-vodă. Prin- 
cipatul Transilvaniei e la fel de ameninţat ca și Ţara Românească. 
De nu vom fi uniţi, turcii ne vor bate pe rînd. Iar dacă numai pentru 
faimă ați venit în părțile acestea, e mai bine să vă întoarceți acasă. 
Nu avem nevoie de asemenea aliați. 

— Ai să dai socoteală în fața principelui! se oțări Bekes. 

Mihai îl privi aspru, iar glasul lui avea rezonanţe meta- 
lice cînd îi răspunse: 

— Domnul Ţării Românești nu dă socoteală decit în fața 
lui Dumnezeu. Pieriţi din fața mea, altfel pun să vă bată cu ciome- 
gele, ca pe niște slugi răzvrătite! 

— Acasă, cîinilor! urlă Kirâly Albert ducînd mîna la sabie. 

— Veţi plăti amîndoi pe loc! strigă Horvâth, făcînd semn 
trupelor, aflate destul de aproape. 

Mihai-vodă se ridică în scări și întinse mîna spre pădure. 

— Priveşte, Horvâth! Privește, Bekes! 

Cei doi întoarseră capetele. Dinspre una din păduri se 
apropia în rînduri strînse o armată numeroasă. În fruntea ei călca 
mândru Preda Buzescu, însoțit de Chirilă Zece Cuţite. 

Văzind asemenea primejdie, cei doi comandanţi mai 
lăsară din trufie. Totuși, Horvâth scoase sabia pe jumătate împo- 
triva lui Kirâly. Cuţitul lui Cae îi curmă gestul, înfigîndu-se adînc 
în braţ, ceva mai jos de cot.O clipă fu primejdie de încăierare între 
armate. Bekes se uită pe rînd la oamenii lui Vodă. Frica i se citea 
pe faţă. Cu un gest violent, întoarse calul și dădu ordin trupelor 
lui să-l urmeze. Horvâth făcu la fel. Dar, spre mirarea lor, abia îi 
urmară vreo opt sute de oșteni. Și chiar printre aceștia, mulți tre- 
cură cu privirile în pămînt. Cei o mie șapte sute de transilvăneni 
de sub comanda lui Albert făcură o manevră iute și se regrupară în 
spatele drumului. Cînd totul se termină cu bună rînduială, Kirâly 
Albert se înclină adînc și strigă, să se-audă pină departe: 

— Așteptăm comanda voastră, măria-ta! 

Vodă se ridică în scări, iar comanda lui fu destul de scurtă: 

— Spre Giurgiu, prieteni! 

La un semn al Domnului, comandantul ardelenilor trecu 
în faţă între Cae Indru și Costache Caravană. 

— Ai mînă iute, domnule! îi spuse Albert lui Cae în loc 
de mulțumire. 

— Și inimă prietenoasă, rise acesta. 

Chirilă se alătură Domnului, din mers. Armata Bucegilor 
se vedea limpede pe liziera pădurii. 

— Aștept ordine, măria-ta! spuse aspru. 

— Ordine? rise Vodă. Te voi dezamăgi. Trei mii șapte 
sute de oșteni îmi ajung pentru Giurgiu. Du-te cu oastea înapoi 

în Bucegi! Va veni o vreme cînd voi avea mare nevoie de acești 
oameni. Pînă atunci nu mă ating de armata din Bucegi. 

— Cum a fost la București, măria-ta? 

— Cum a fost, ce? 

— Lupta. Cîţi oameni am pierdut? Aud că după plecarea 
mea cetatea Bucureștilor a fost atacată de un detașament de turci 
aflaţi în trecere prin aceste locuri. 

— Lucrurile nu stau chiar așa, rise vodă. Alaltăieri mi-a 
venit știre că vreo trei sute de turci trec dispre Timișoara către Giur- 
giu. leremia Băicoianu i-a înconjurat cu o mie de oameni. N-a fost 
nici o luptă. Pe turci i-am pus să întărească zidurile Bucureștilor. 

— Atunci, te las cu bine, măria-ta! 

— Cu bine, comandante! 

Armata Bucegilor se împărți în pîlcuri mici și o luă fie- 
care în altă direcţie, cu consemn de întîlnire sus pe platoul de lîngă 
Babele. Așa făcuse și la venire, astfel că nimeni nu-și închipui o 
asemenea armată. 

Oastea lui vodă își urmă drumul ei către Dunăre. După 
vreo două ceasuri, apăru în zare cetatea Giurgiu. Mihai își struni 
calul și-l aduse în frunte, lîngă vînători. 

— Orașul are o mie cinci sute de ieniceri și patru mii de 
oșteni pedeștri, îi spuse lui Kirâly. Nici o știre nu a scăpat de la Bucu- 
rești încoace. Dacă-i prindem nepregătiţi, îi dăm ușor peste cap. Ne 
vom strecura pe lîngă pădurea din dreapta. Așa vom fi văzuți mai 
greu. Cînd vom ajunge la pomul acela rotat, ne despărțim într-un 
arc mare. Domnia-ta în stînga, eu în dreapta. Iscoadele mele au 
adus știri că turcii din Giurgiu își văd în liniște de treburile lor. În 
asemenea situație, cred că vom răzbi ușor. Totul e să ne mișcăm 
iute, pînă nu apucă să organizeze apărarea orașului. 

Kirâly salută scurt și-și adună comandanții de pîlcuri din 
mers. Erau ceasurile douăsprezece și jumătate. Poleiul parcă nu 
mai arăta atît de aspru în apropierea Dunării. După două ceasuri, 
orașul era în flăcări. Peste trei mii de turci trecuseră prin săbiile 

creștine. Încolonaţi așa cum veniseră, oamenii lui vodă luară dru- 
mul Bucureştilor. În urma oastei, trei sute de care duceau arme 
turcești, alimente și haine. Patruzeci de mii de galbeni adunați 
din oraș fură împărțiți frățește între oșteni, după datină. Două 
sute cincisprezece oșteni nu-și primiră drepturile, răminînd să 
doarmă pentru totdeauna în pămîntul de la marginea Dunării. 

Ștafetele iuți porniră spre Constantinopol, ducînd pri- 
mele vești despre cele două mari stricăciuni făcute de Mihai 
turcilor, în mai puţin de o săptămînă. Numele domnului Ţării 
Românești, necunoscut pînă atunci, începu să circule de-a lungul 
Balcanilor și chiar la Constantinopol. Iar negustorii trecători pe 
la Giurgiu purtară cu ei niște vorbe care umplură de uimire multe 
dintre capitalele Eurpei. 

Domnul își spălase mîinile și fața, dar hainele îi erau 
mînjite de sînge de sus pînă jos. Cei care-l văzuseră luptînd îl 
asemuiau cu un fulger picat din senin. Glasul lui mînios părea 
bubuit de tunet. Nimeni nu băgase de seamă să fi lovit de două 
ori în același dușman. O singură lovitură de sabie zdrobea orice 
împotrivire. Părea un munte care se prăvale, dărimînd totul în 
calea lui. În timpul năprasnicei lupte. Cae Indru călări la dreapta 
domnului. Cuţitele lui zburau rar prin aer, dar de fiecare dată ele 
ajungeau în clipa în care viaţa lui vodă era în primejdie. 

Oștile puseră tabără mare la mînăstirea Sfinţii Petru și 
Pavel, aflată cam la un sfert de ceas călare departe de București. 
Domnul intră în palatul domnesc, unde iscoade bune îl vestiră 
că emirul Ibrahim vine dinspre Timișoara cu două mii trei sute 
de ieniceri. 

Albert Kirâly scrise o lungă scrisoare către Sigismund 
Bâthory, din care spicuiră printre altele: 


„iar măria-ta Să nu creadă în urzelile lui Behkes 
și Horvâth. Rar mi-a fost a vedea oameni cu mai mare 
necuviinţă și lașitate. Tactica de luptă a celor din Țara 
Românească se osebește de a noastră. Domnul Mihai 

spune mereu că avîntul și repeziciunea sînt armele cele 
mai sigure. Nu i-am cunoscut pînă acum pe acești oameni. 
Alături de ei, parcă ai siguranţă dinainte că vei ciștiga 
lupta. Cînd sînt respinși, se agaţă de dușman de parcă sînt 
lipiți de el. Cînd crezi că au fost răpuși, atunci scot strigăte 
mai mari de biruință. Și se aruncă unul pentru celălalt 
în primejdie, lucru destul de rar prin alte părți. Pe unde 
am luptat eu înainte era altfel. Numai prietenii se ajutau 
între ei. Și fiecare lupta să-și apere viața lui. Comandanții 
ședeau în urmă și conduceau atacurile din locuri ferite. 
Mihai-vodă luptă numai în fruntea oștilor. În luptele 
de la Giurgiu i-am vorbit despre rostul comandantului. 
Aris. M-a lămurit că el are oști puţine și nu se bizuie pe 
număr și pe arme. Asemenea tactică merge numai la 
armatele mari. Că domnul trebuie să fie în frunte ca pildă 
de vitejie, iar conducerea luptei se poate face și din locurile 
primejdioase cînd ai oști puţine. Acum îi dau dreptate. 
E înţelept și viteaz. În două ceasuri a spulberat oștirea 
turcească din Giurgiu. Răcnetul domnului m-a făcut să 
mă cutremur — și măria-ta știi că nu sînt fricos din fire. 
Dar cum scriu eu aici nu pot cuprinde sub pînă cum s-au 
fost întîmplat. Am văzut mulțime mare de turci lepădînd 
armele, fugind și strigînd cu groază «Mika-li-oglu». 

Albert Kirâly 

20 noiembrie 1594 


Mihai-vodă se așeză pe o bancă tare, de lemn, din odaia 
lui de lucru. Era obosit. În ochi i se citea un licăr de mulțumire. 
„Am trecut și al doilea hop. Urmează al treilea și cîte or mai veni 
după el. De fapt, e doar începutul. Cîinele de Ibrahim vine asupra 
Bucureștilor cu două mii trei sute de ieniceri, numai oaste aleasă. 
Al treilea hop trebuie sărit fără pierderi din partea oștilor noastre. 
Ibrahim e viclean. Îl vom bate prin viclenie.” 

— Auzi, Băicoiene? strigă după un timp de gîndire. Către 
seară, poftește-i pe vinători în ospeţie la noi! Am nevoie și de sfa- 
tul lor. Să intre pe poarta cea mare și să bată tobele cînd vor intra 

ei! Acum nu ne mai ferim prieteniile de nimeni. O clipă! Era să 
uit: Spune bucureştenilor să nu mai umble cu frică pe străzi. Să 
doarmă cu ușile descuiate și să-și scoată fetele de prin pivnițe. Să 
răsufle în voie, ca gospodarul în casa lui. Cînd crezi că va ajunge 
Ibrahim aici? 

— Miine către prînz, măria-ta. În drumul lui nu a făcut 
stricăciuni ca de obicei. E vulpe vicleană acest emir. Se poartă de 
parcă nu ar ști nimic din ce s-a petrecut aici. 

— Ne vom purta și noi la fel, zise vodă. Dacă va fi să dăm 
luptă cu el, nu o vom da în oraș. La început de iarnă ar fi greu să 
dregem unele stricăciuni mai mari. Mîine dimineaţă ne mutăm 
în tabăra de la mînăstirea Sfinții Petru și Pavel. 

A doua zi la prînz, emirul Ibrahim se opri cu oștile la mar- 
ginea Bucureștilor și luă cvartir acolo, punînd împrejur întărituri 
de tunuri. Văzînd asemenea gloată de turci, locuitorii se speriară 
și se uitau miraţi de pe ziduri după oștile lui vodă plecate în grabă. 

Turcul trimise solie la domn, vestindu-l că vrea să ier- 
neze la țară, iar după datină ar avea nevoie de ceva bucate pentru 
ieniceri și zece mii de forinţi. Solii găsiră poarta palatului încuiată. 
Oștenii de pază îi înștiințară că domnul nu se află în București. 

— Se ascunde, cîinele, între zidurile palatului, strigă 
Ibrahim. Te dibui eu, pui de năpîrcă! 

Porni spre palat într-o vizită, chipurile de prietenie, în 
fruntea a două mii de ieniceri. Trecînd prin oraș se purtă binevoitor. 
Într-o piață aruncă din mers cîteva monede de aur pentru milu- 
irea săracilor. Cînd află că palatul e cu adevărat pustiu de domn 
și de oșteni, turbă de mînie, dar își ascunse cu grijă supărarea sub 
un zimbet plin de bunătate. La ieșirea din oraș îl întîmpinară Cae 
Indru dimpreună cu cîțiva boieri. 

— Alah să fie cu tine, Ibrahim! îl salută Cae. 

— Şi cu voi, prieteni! Oare preaînţeleptul domn al Ţării 
Românești poposește cumva la Tîrgovişte? Alah să-l ţină în pace! 

— Da de unde, luminăţia-ta?! Mihai-vodă poposește în 
tabăra de la mînăstirea Sfinții Petru și Pavel. E foarte aproape de 
aici. 

— Aţi pus tabără de iarnă afară din oraș? se miră emirul. 

— E loc mai mult acolo pentru cei zece mii de oșteni. 

— Zece mii? se încruntă Ibrahim. De ce atît de mare 
oaste? 

Avem știință, luminăția-ta, că la primăvară măritul vizir 
Sinan-pașa va porni luptă mare cu Apusul. Ca supuși vrednici, 
ne-am gîndit să intrăm atunci cu oștirea sub comanda marelui-vi- 
zir. Dar despre asta îți va da mai multe lămuriri domnul Ţării 
Românești. Văzind oastea luminăţiei-tale, ne-a poruncit să-ți prin- 
dem calea și să te poftim degrabă în tabăra noastră. 

„Nu are el zece mii de oșteni, gîndi Ibrahim, dar pînă 
aflu numărul lor nu mă încumet la nimic.” 

— Să mergem! răspunse brusc, lepădînd ienicerii și păs- 
trînd lîngă el cincizeci de suitași. 

Mihai-vodă și Ibrahim se întîlniră într-o odaie nu prea 
mare din clădirea mînăstirii. În sobele mari ardea un foc vesel, 
dînd odăii o atmosferă calmă, prietenoasă. Luară loc unul în faţa 
celuilalt, în niște jilțuri înalte și moi. 

— Ai mulți oșteni, observă Ibrahim. 

— Și mulți dușmani, luminăţia-ta. 

— Pe timp de iarnă, nimeni nu se încumetă la război. 

— Asta m-am gîndit și eu, zimbi vodă. Dacă îi slobod pe 
la casele lor, în primăvară nu mai am putinţa să-i adun, din lipsă 
de bani. S-ar putea să fac rost peste iarnă de ceva bani, dar acum 
nu am destui galbeni să le dau lefile din urmă. Dacă nu-i plătesc, 
la primăvară nu mai pun mîna pe ei. 

— Miine îţi trimit banii de care ai trebuință, promise 
emirul. Nu se cade să ţii în leafă pe timp de iarnă atîta armată. Ea 
apasă greu vistieria țării. Te poftesc mai pe seară în tabăra mea, 
să facem socotelile. 

„Să poftești pe mutu! gîndi vodă reținîndu-și un zîmbet. 
Miine pe vremea asta aș fi dincolo de Dunăre, cu căpățina în fundul 
unui sac. Lasă, că ai să vezi tu la noapte pe dracu.” 

— În astă-seară nu am putinţă, răspunse Mihai. Unele 
lucrări grabnice mă opresc aici. Dar dacă luminăţia-ta m-ar pofti 
mîine la prînz, ar fi multă cinstire pentru mine. 

Ibrahim aprobă bucuros, gîndindu-se că mîine la prînz 
îşi va rîndui ienicerii pe picior de plecare. Îl va prinde pe Mihai și, 
pînă să afle românii, se va adăposti cu domnul ghiaur în cetatea 
Giurgiului. 

Înnoptase de mult. Peste București se abătu opală de vînt 
călduțţ, ca un protest împotriva iernii. Pe cerul închis multe nopți la 
rînd apărură ici-colo cîteva stele. În curtea bisericii Bunavestire se 
statornicise liniștea. Biserica fusese ridicată cu cîțiva ani înainte, 
în curtea palatului doamnei Mavrotidis, acea grecoaică văduvă și 
evlavioasă care de la mila proniei cerești ţinuse vreo trei sau patru 
bărbați cu binecuvântare și încă vreo doi sau trei păstraţi în rezervă 
pentru unele cazuri de trebuinţă. Gurile rele spuneau că grecoai- 
aca își otrăvise primul soț. Că unchiașul acela — care să tot fi avut 
cam la optzeci de ani se dovedise cam muieratic. Gurile rele mai 
spuneau că doamna Mavrotidis era în al douăzeci și cincilea an 
al vieţii și se prezenta grozav de frumoasă și nurlie. Aflînd despre 
unchiașul ei că se cam abate pe la unele văduvioare de prin împre- 
jurimi, tînăra femeie își otrăvise soțul într-un moment de gelozie 
și luase drumul către Dunăre. De atunci nu se mai auzise nimic 
despre ea. Palatul, rămas cu multă mobilă scumpă, înconjurat de 
ziduri puternice, slujise în vremea din urmă ca loc de popas sau 
de iernare unor trupe de ieniceri. 

Emirul Ibrahim dormea liniștit în patul frumoasei gre- 
coaice, fără să viseze măcar la primejdia în care se afla. Odăile 
multe și biserica adăpostiră pe cei mai mulţi dintre ieniceri. Iar 
cei care nu încăpură în numeroasele odăi ocupară cămăruțele foș- 
tilor slujitori. Pe la colțuri de curte se rinduiseră străji. Tunurile 
rămaseră dincolo de ziduri, așezate în poziție de luptă. Alte tunuri 
fură așezate în fața porților grele, gata să sloboadă foc în caz de 
atac al românilor. 

În spatele palatului se întindea pînă departe o pădure 
cu copacii rari și cu tufăriș mult. Spre dreapta, zidurile palatului 
coborau pînă la malul Dimboviţei. Apa, care prinsese înainte cu 
cîteva zile o pojghiţă subțire de gheaţă, curgea liniștită, atingând 

zidurile de piatră cu clipocit lin. Cîteva tufe cu rădăcinile ieșite din- 
tre pietrele zidurilor își aplecau mult crengile crude, mîngîind apa. 

Trecuse de miezul nopții. Gărzile turcești se schimba- 
seră de mult. Vîntul se mai înteţise și făcea să geamă pădurea. 
Cae Indru se ridică de sub o tufă. Apa Dimboviţei îi ajungea pină 
la genunchi. Mișcîndu-se, îl călcă zdravăn pe Costache Caravană. 
Vinătorul își înăbuși o înjurătură și se gîndi nu tocmai satisfăcut: 
„Dacă m-ar vedea Zambilica în ce nămol și apăraie am ajuns, s-ar 
îmbolnăvi de inimă rea. S-ar putea să mai fie prin apa asta niște 
lipitori mari cât iataganele. Parcă e mare lucru să se urce pe mine 
cîteva? Astea se bagă pe unde nici nu crezi și îți sug sîngele și te 
vlăguiesc. Poate că am niţel noroc. Acum, la sfîrșit de noiembrie, 
or fi intrat și ele la iernat. Pe urmă, nu se știe dacă văd ele noaptea 
prin apă.” 

Cae îl izbi cu cotul. De frica lipitorilor, începuse să bom- 
băne. Mai șezură un timp nemișcați. Numai vintul se auzea. La 
cîțiva pași de ei se afla o gură de canal ca o mică peșteră săpată în 
zid. Cae se aplecă spre canal și-i pipăi pereţii. Caravană nu putea 
trece pe acolo. Pereţii erau prea apropiați. Rămâînea să străbată 
singur drumul acela, care ducea probabil undeva în subsolul pala- 
tului. Un zidar care lucrase cîndva la acea canalizare spusese că 
pe acolo se poate ajunge în palat cu oarecare ușurință. De reușita 
lui Cae depindea întreaga acțiune din noaptea aceea. Canalul nu 
mai fusese folosit de multă vreme. Pereţii lui erau uscați. Tînărul 
judecă mult înainte de a se face nevăzut pe drumul acela neobiș- 
nuit. Dacă întîlnea surpături pe canal, era nevoit să se întoarcă. Se 
mai putea întîmpla să nimerească într-o bucătărie sau într-o baie. 
Iar acelea să fie ocupate de turcii care se odihneau la asemenea 
vreme. Sau se putea ca întreg canalul să se termine undeva cu niște 
tuburi mult prea înguste pentru un loc de trecere. Zidarul de la 
care luase informații spusese că nu mai știe dacă se mai făcuseră 
ceva lucrări la canalizarea veche. Timpul era preţios. Îi șopti lui 
Caravană să se întoarcă în pădure și să aștepte la locul de unde 

plecaseră. Intră în canal cu oarecare greutate și începu să se tîrască. 
Umerii lui ștergeau pereții. Cloaţele de cărămidă îi juleau mîinile. 
Pe măsură ce înainta, duhoarea era de nesuportat. În unele locuri 
trebuia să-și adune mult umerii. Ajunse curînd la o ramificaţie. 
Două canale ceva mai înguste se continuau în dreapta și stînga. 
Își urmă drumul constatînd cu necaz că pereţii deveniseră ceva 
mai strîmţi. 1 se păru o veșnicie de cînd se tîra pe drumul acela. 
Fruntea lui se izbi de un zid. Tresări speriat, bănuind o prăbușire 
mai veche care-i stăvilea drumul. Dar mîna care pipăia nu mai 
simţi zidul. Se ridică în picioare. Săltă mîinile deasupra capului, 
fără să dea de un acoperiș. Pereţii din jur erau alunecoși. Începu 
să pipăie fiecare palmă de perete. Întîlni o nouă gaură de canal, 
ridicată ceva mai sus. Se strecură pe ea și-și continuă drumul tîrîș. 
Undeva în fața lui întunericul părea ceva mai slab. O rază de spe- 
ranță încolţi în inima tînărului. Își îndoi sforțările și nu mai luă în 
seamă unele zgîrieturi. Ajunse, curînd, într-un nou cămin. Deasupra 
lui se zărea cerul. Un cer întunecos și aspru. Pereţii căminului erau 
din cărămidă, pe care se formase cu timpul o pojghiţă de mușchi 
alunecos. Un om îndemânatic ar fi putut să se cațere pe el cu oare- 
care greutate, mai ales că adîncimea lui nu depășea două staturi 
de om. Prinse în palmă o ieșitură a zidului, cătă sprijin pentru 
picioare și înaintă cu multă precauţie. Afară, vintul cînta subțire 
în crengile copacilor. Cae Indru ieși în dreptul unei foste bucătă- 
rii. Tufele mari, crescute în neorînduială, îl adăpostiră curind. Pe 
zidurile înalte nu se auzea zgomot de pași. Străjile dormeau cu 
siguranță în apărătorile de cărămidă. Sub șoproanele lungi, caii 
nu-și aflau astimpăr. La unele ferestre se vedeau lumini palide. 
Tînărul se mișcă repede de lîngă zidurile palatului. 1 se părea că 
se despărțise de Caravană cu cine știe cîte ceasuri înainte. Ochii 
lui ageri se obișnuiră iute cu întunericul de afară. Trecu de un nou 
colț al masivei clădiri. Spre dreapta se vedea destul de lămurit o 
arcadă, pe sub care înainta o cărare pînă la un bazin cu apă. Ocoli 
bazinul. Portiţa de fier din zidul împrejmuitor trebuia să fie prin 


221 


Capitolul XVI 





apropiere. Dacă nu se aflau străji în locul acela, însemna să aibă 
noroc din plin. Se lăsă totuși la pămînt și se tîri spre zid. La cel 
mult douăzeci de pași în fața lui, doi oameni ședeau de vorbă. Erau 
străjile turcești care păzeau ușa aceea dosnică. Acoperit de tufele 
dese, înaintă cu multă bagare de seamă. Îl mai despărțeau cel mult 
zece pași. Trase din teacă două dintre faimoasele sale cuțite, dar nu 
îndrăzni să le arunce. Un strigăt ar fi fost de-ajuns pentru a ridica 
tot palatul în picioare. Nu se așteptase la asemenea ghinion. Dacă 
turcii ar fi pus o singură strajă acolo, treaba s-ar fi rezumat la o 
simplă joacă pentru el. Timpul se scurgea repede. Trebuia să se 
grăbească. Luă de pe jos un bulgăre de pămînt și-l aruncă în zid, 
ceva mai încolo. Turcii se opriră din vorbă. Spera că, alarmat de 
zgomot, va porni numai unul în direcția aceea. Dar, spre necazul 
lui, cele două străji merseră împreună. Abia se depărtară cei doi, 
cînd îi încolți în minte un plan nou. Lîngă ușă se afla o adînci- 
tură. Din cîteva salturi, își găsi adăpost acolo. Străjile reveniră. 
Erau în dreptul lui la cel mult un pas. Tînărul prinse câte un cuţit 
în fiecare mînă. Cele două străji se schimbau de pe un picior pe 
celălalt. O clipă, se întoarseră cu spatele spre zid. Era clipa pe care 
o așteptase Cae. Făcu un salt. Braţele lui loviră aproape în același 
timp. Unul dintre cei doi gemu puternic, dar geamătul se pierdu 
în foșnetul vintului. 

De-a curmezișul ușii se afla un drug mare de fier, prins 
în niște inele fixate în zid. Trase drugul fără multe eforturi, semn 
că prin ușa aceea se mai umblase chiar de curînd. Scoase din buzu- 
nar o cheie grea, de formă ciudată, cu trei colțuri. Broasca alunecă, 
scrișnind ușor. Deschise ușa și se strecură afară, aproape de malul 
Dimboviţei. O cărăruie pe care nu o observase mai devreme ducea 
pe lingă zidul împrejmuitor, direct în pădure. Caravană aștepta 
ascuns în întunericul primilor copaci. Undeva în depărtare cîntau 
cocoșii dinspre ziuă. O mie de oșteni înarmaţi cu topoare scurte și 
grele pășeau pe vîrful picioarelor în urma lui Cae Indru. 

Cînd se lumină de ziuă, întreaga oaste otomană trecuse pe 
sub topoarele românești. Mai rămăsese în viață doar comandantul, 

marele-emir Ibrahim. Acel conducător fălos, care visase că va duce 
cu el căpăţina lui vodă, chiar în ziua aceea. 

Căzură astfel în mîinile românilor cam la trei mii de 
cai, douăzeci de mii de galbeni, cincisprezece mii de forinţi, arme, 
nouă tunuri și multe bagaje. Clucerul Ieremia Băicoianu îl duse 
pe emir la paltul domnesc, în fața lui vodă. Ibrahim era îngrozit. 
Nu-și putea ierta greșeala de a nu fi pus mare pază în jurul pala- 
tului. Trufia îl nimicise. Încercă să-l sfideze pe domn, dar se vedea 
de departe că teama e mai puternică decît aerul pe care și-l luase. 

— Ai să plătești cu viața, cîine, pentru stricăciunea pe 
care ai făcut-o! se răsti el. Știi bine că sînt sfetnicul sultanului. 

— Va veni și rîndul stăpînului tău, răspunse domolvodă. 
Pregătește-te de moarte, Ibrahim! Roagă-te lui Alah al vostru pen- 
tru păcatele tale! 

Pînă în clipa acea sperase că Mihai-vodă nu va îndrăzni 
să-l omoare. Pe față i se așternu o paloare ca de om care și-a pier- 
dut respiraţia. Se uită împrejur, dar nu văzu feţe încruntate, ci 
calme, semn că nu se mai poate negocia nimic. Buzele începură 
să-i tremure. 

— Plătesc răscumpărare, bolborosi căzînd în genunchi. 
Cincizeci de mii de galbeni. 

— Nu, Ibrahim! 

— O sută de mii. Sînt mai bogat decât marele-vizir. În 
două săptămîni aveţi banii. 

— Nu, Ibrahim! spuse vodă din nou. Pe voi v-a ajuns 
judecata. Aţi călcat numai prin grădinile vecinilor, fără milă, și nu 
puteți aștepta îndurare de la cei pe care i-ați supus cu iataganele. 

— Am putea să facem un tratat de alianță. Puterea mea 
e mare la Constantinopol. 

— Știu, Ibrahim, dar la ce ne-ar folosi? Ţările mari nu 
au respectat niciodată tratatele cu țările mici. 

— Voi căpăta pentru tine domnia pe viaţă. 

— Mi-am luat-o singur. 

— Și nu mai există altă scăpare? 

— Nu, Ibrahim! Nimic din viaţa ta nu îţi asigură dreptul 
la milă. 

— Dar sînteți nebuni de legat! Cu ce vă ridicați voi împo- 
triva noastră? Cu o mînă de oșteni? Adunați-vă minţile pînă nu e 
prea tirziu! Ce va mai rămîne din Țara Românească la primăvară? 

— Nu ne duce grija! Voi nu mai știți de mult să vă bateţi! 

Gărzile îl tîriră afară. Se isprăvise cu al treilea hop. 

La 28 noiembrie 1594, oaspeţi de seamă fură primiţi în 
castelul din Obreja. Contele Beckembauer dimpreună cu Stela 
făcură onorurile de gazde lui Sigismund Bâthory. Tînărul principe 
intră în castel urmat de cea mai strălucitoare suită a Transilva- 
niei, din care nu lipseau cancelarul Ștefan Iojica, Gâspâr Kornis 
comandantul armelor ardelene, Ștefan Bocskai unchiul principe- 
lui, contele Teleki, baronul Ștefan de Zerind și acel vestit călugăr 
iezuit Carrillo, despre care se știa că e împuternicit să se amestece 
în toate treburile de seamă a principatului. 

Tînărul Sigismund, îmbrăcat într-un costum de mătase 
albă, peste care purta o pelerină de aceeași culoare, căptușită cu 
piei mărunte, nu se împodobise potrivit timpului rece și ploios, dar 
ştia că albul îl prinde de minune. Înalt și subțire, cu faţa măslinie 
parcă bronzată, cu fruntea largă, cu ochii strălucitori, inteligenți, 
făcea parte dintre acei tineri care plac de la prima vedere. Doar 
glasul lui puțin strident contrasta oarecum cu înfățișarea plăcută. 

— Te vedeam rar la curtea noastră, conte, spuse princi- 
pele. Iar tînăra contesă nu ne-a dat pînă acum prilejul să-i admirăm 
frumusețea. 

— Cred că dragostea față de stăpîn nu se măsoară prin 
numărul vizitelor, se înclină îndrăzeţ Beckembauer. 

— Bun răspuns, domnule! rise Sigismund. Mă conving 
din nou că ești un om de spirit. Asta în ceea ce te privește pe dom- 
nia-ta, pe care te-am văzut la curte în cîteva rînduri. Dar ce va 
răspunde contesa? Știu că nu am avut plăcerea s-o vedem pînă 
acum. Oare ne-a mers un nume rău prin aceste locuri? 

Se întoarse către Stela cu un gest iute, încercînd să bra- 
veze timiditatea pe care o simţea în fața unei femei frumoase. 

Fata zimbi abia perceptibil. 

— Știu că măria-ta iubești mai mult armele și nu ai fi 
avut ochi pentru o biată copilă ca mine. 

Sigismund se încruntă o clipă, gîndindu-se că Stela 
făcuse aluzie la presupusa lui impotenţă. Gurile rele șopteau că 
nimeni n-ar fi avut știință că principele s-a culcat cu vreo femeie. 
Dar norul de pe fruntea lui Bâthory trecu la fel de repede cum 
venise. În glasul şi în ochii ei nu se putea citi decât sinceritate. 

— Aţi auzit, domnilor? rîse principele. Cea mai frumoasă 
fată a Transilvaniei se numește pe sine o biată copilă. Pe toți dracii! 
E prima noastră frumusețe! 

— A doua, măria-ta! spuse Bocskai rece. Prima e 
principesa! 

— Ah, da! se încruntă principele. Într-adevăr, principesa 
e cea mai bogată! 

Fu un moment penibil, pe care cancelarul, cu obișnui- 
tul lui tact, îl înlărură iute, obţinînd o privire de recunoștință din 
partea lui Sigismund. 

— Nuvi se pare, măria-ta, că domnul conte Teleki e cusut 
la gură? 

Se porni un hohot de rîs. Iar contele, care nu mai roșise 
de pe la cincisprezece ani, se pomeni că-i ard obrajii. 

— Așa e, conte! se miră principele. i-au dispărut vorbele 
de duh de cum ai intrat în Obreja. Oare dragostea face casă bună 
cu pierderea graiului? 

— Lucrurile se arată mai grave, zimbi contele. Se pare 
că mi-am pierdut capul. 

— Ce spui, contesă, de nenorocirea asta? se întoarse 
principele insinuant către Stela. 

— Cred că domnul conte l-a pierdut de multe ori. Nu-i 
va fi greu să-l regăsească. 

Se stîrni un hohot mare de ris. Numai Sigismund rămase 
îneîndurat. La aluziile lui aproape directe, fata răspunsese cu un 
refuz delicat, cum numai Iojica ar fi fost în stare. Contele Teleki 
simți un junghi în inimă. Stela îi reproșase cu multă delicateţe 
trecutul lui presărat cu femei. Nu avea încredere în el. Cel puţin, 
așa putea deduce din vorbele ei. De fapt, nici el nu crezuse vreodată 
că s-ar putea îndrăgosti cu adevărat. Acum se purta ca un băiețaș 
abia trecut de vîrsta copilăriei. Nu îndrăznise să ceară mîna Stelei. 
Îl rugase pe principe s-o facă în numele lui, sperînd că asemenea 
protecţie înaltă îl va ajuta. 

Principele îi ghici gîndurile și făcu o nouă încercare ceva 
mai directă: 

— Nu crezi, contesă, că l-ai putea ajuta? 

Stela îl privi limpede cu ochii ei cenușii ca oţelul. Iar în 
cuvintele ei nu se simţi nici cea mai ușoară urmă de ironie. 

— Ba da! Îl voi ajuta cu plăcere pe domnul conte, dar cău- 
tările cer timp îndelungat. Uneori, mai mult decit ne închipuim. 

Răspunsul ei era în doi peri. Totuși, contele se mulțumi 
cu acesta și puse capăt discuţiei prin răspunsul lui: 

— Voi aștepta. 

Discuţiile trecură pe alte făgașuri, spre bucuria celor de 
faţă, care șezuseră încordați cît durase peţitul. 

— Avem știri noi din Țara Românească, zise principele, 
satisfăcut. Oastea noastră a făcut mari stricăciuni turcilor. În trei 
bătălii, sultanul a pierdut peste opt mii de oameni, numai oaste 
aleasă. De la noi s-au petrecut doar vreo două sute de oșteni. Albert 
Kirâly lucrează bine pentru noi. 

Iojica îl afurisi în gînd pe principe, observînd că acesta 
nu pomenește o vorbă despre Mihai-vodă și despre vitejii lui. Apoi 
văzînd că Sigismund îi trage înainte cu asemenea gogoși, se hotări 
să intervină: 

— Oștile noastre au fost binevenite după măcelul de la 
București, măria-ta. 

— Care măcel? se interesă Beckembauer. 

Iojica îl privi mirat. Se răzgîndi. Ştirea nu avusese timp 
să ajungă. 

— În cetatea Bucureștilor se aflau vreo două mii și ceva 
de ieniceri. Mihai-vodă i-a păcălit promițindu-le ceva bani și i-a 
atras la vistierie pe toți. Românii au încuiat porțile, au pus foc pala- 
tului vistieriei și au bătut-o cu tunurile. Nu a mai rămas în viață 
nici unul dintre ieniceri. Acesta a fost primul semnal de revoltă 
împotriva turcilor. La cîteva zile după măcelul de la București, 
Mihai-vodă și-a unit oastea cu cei o mie șapte sute de oameni 
conduși de Albert Kirâly și a atacat cetatea Giurgiului. S-a făcut 
victorie mare la Giurgiu. Oștile de acolo au trecut pe sub săbiile 
creștine. Domnul Ţării Românești s-a întors de la Giurgiu tocmai la 
vreme. Emirul Ibrahim venea către București cu două mii de ieni- 
ceri. Avem știre proaspătă că o mie de oșteni de ai lui Mihai-vodă 
au răpus întreaga oaste condusă de Ibrahim. 

Se auzi un murmur de neîncredere. Cancelarul se prefăcu 
a nu observa și-și continuă povestirea. 

— Ibrahim s-a încuiat peste noapte în palatul unei gre- 
coaice, aflat în afara zidurilor cetăţii. Românii i-au surprins în 
timpul nopții și i-au tăiat pină la unul. Se crede că Ibrahim ar 
fi promis domnului o sută de mii de galbeni în schimbul vieţii 
sale. Iar domnul a respins asemenea tîrg. Meritul de seamă este 
al domnului Țării Românești, dar tot din acele înștiințări sigure 
aflăm că cele trei bătălii au fost cîștigate prin iscusința unor viteji 
pe a căror viaţă noi am pus plată în aur. E vorba de Cae Indru, Cos- 
tache Caravană, Chirilă Zece Cuţite, Ducu cel Iute, Niță Praștie și 
Petrache cel Mic. Se spune că acești oameni fac izbindă cît o oaste 
întreagă. lată, măria-ta, că Mihai-vodă s-a înconjurat de luptători 
pe care ar fi încîntat să-i aibă oricare dintre domnii Europei. 

— Sînt niște lotri! spuse cu dispreţ Sigismund. 

— Asta afirmă dușmanii lor. Și au destui. Cine ar putea 
să-i învinuiască de tîlhărie? Despre Cae Indru s-a spus că e tilhar 

la drumul mare, dar nimeni nu s-a plins că i-ar fi luat punea. Să 
nu ne luăm după simple scorneli, măria-ta. 

— Lumea vorbește, interveni Bocskai. Și nu prea iese 
fum de unde nu e foc. 

— Numai despre oamenii de seamă vorbește lumea. Des- 
pre principele nostru s-a spus că ar fi în legătură cu acel bandit 
numit Kunzli. Că de aici se trage averea lui. Despre domnia-ta, 
domnule Bocskai, se vorbește că urmărești scaunul principatului. 
Despre mine se spune că sînt omul turcilor și că numai pe față mă 
interesez de o alianță cu creștinii. 

— Ești bine informat! rise principele. 

— Altfel nu aș putea fi cancelarul măriei-tale. 

Răspunsul îi plăcu mult lui Bâthory, ceea ce-l făcu mai 
binevoitor. 

— Parcă spuneai ceva despre acei vinători. Continuă, 
domnule! 

— Domnul cancelar are totdeauna o vorbă bună pentru 
acei vinători, insinuă cu răutate prost ascunsă Gâspâr Kornis. 

Cancelarul îl privi blind. Știa unde bate Kornis. Dușmă- 
nia lor era veche și bine ascunsă. 

— Așa e! zise mirat principele. Le acorzi prea multă aten- 
ție, domnule cancelar. Ai putea să răspunzi la insinuarea lui Kornis? 

— Am răspuns mai devreme. lar ca om de stat aș mai 
adăuga doar că nu aș merita să mă număr printre slujitorii voștri 
dacă mi-ar lipsi însușirea de a cunoaște oamenii care ne fac mare 
trebuinţă. 

— Crezi că ar fi fost bună pentru noi prietenia acelor 
vînători? 

— Eu nu am dreptul să cred. Sint sigur. Și mai știu că 
ne-am putea lipsi de jumătate din oastea Transilvaniei, pe care o 
conduce cu atîta pricepere domnul Kornis, dacă i-am avea prieteni. 

— Pină azi nu am mai auzit asemenea lucruri, mârii 
Kornis. 

— Rău, domnule comandant! Ca soldat, ar trebui să le 
auzi. 

— Poate că ar fi bine să le acordăm iertare, spuse 
Sigismund. 

— Nu iertare, măria-ta! Noi ar trebui să le cerem iertare 
pentru prigoana pe care am făcut-o asupra lor. 

Principele se încruntă aprig. 

— Ai întrecut măsura, domnule cancelar! Principele 
Transilvaniei să ceară iertare unor coate-goale? Unor vîntură-lume? 
Haida-de! 

— Se pare că ai uitat că îi vorbești principelui nostru, 
puse Kornis paie peste focul care era gata să izbucnească. 

— Nu principele, măria-ta! răspunse calm cancelarul, 
fără să ia în seamă vorbele comandantului. Se poate găsi o cale. 
Iar domnul Ţării Românești nu s-a sfiit să-l sărute pe Cae Indru, 
de față cu întreaga oștire. 

— Să le dăm niște bani, propuse Bâthory. 

— Vînătorii nu lucrează pe plată. Acel Perisini despre 
care avem știre că urmărea să apuce scaunul de domnie al Ţării 
Românești le-a promis unsprezece mii de galbeni pe an pentru 
fiecare dintre ei dacă vor intra în slujba lui. 

Cei de față scăpară o exclamațţie. 

— Trebuie să fie foarte bogaţi dacă au respins asemenea 
sumă. 

— În afară de caii, de armele lor și de îmbrăcămintea 
de pe ei nu au nimic. 

— Grozav! se entuziasmă principele. Cu siguranţă că 
sînt nebuni. 

— Măria-ta, spuse grav cancelarul, la 15 noiembrie l-ai 
trimis pe domnul Kornis cu oaste mare să bată cetatea Oradiei și 
să-i alunge pe turci. S-a întors fără izbîndă — și nu s-a luptat rău. 
Dacă îi avea cu el pe acei nebuni, lua Oradea cu numai jumătate 
din oastea care l-a însoțit. 

Se auzi o exclamație de uimire, dar toți știau că Iojica 
nu vorbea niciodată prăpăstii. Iar principele intui că nu i-ar sus- 
ține cu atîta căldură pe acei oameni dacă nu ar urmări un scop de 
mărirea puterii Transilvaniei. 

— Ducu cel Iute l-a omorît pe contele Bindâsz! strigă 
Kornis. Un spadasin ca el nu mai găsești în tot principatul. 

— Şi nici pramatie ca el, răspunse tăios Iojica. 

— A fost, totuși, un omor. 

— Nu! Luptă cinstită cu sabia. Nu prea ești bine infor- 
mat, domnule comandant. 

— Chirilă Zece Cuţite i-a omorît pe solii turcilor chiar 
în Alba-Iulia. 

— Iar turcii au ars un sat de munteni din Ţara 
Românească. 

— Costache Caravană l-a jefuit pe principe de treizeci 
și opt de ocale de aur. A lăsat chiar o scrisoare, prin care ne dă de 
știre. N-o să zici că nu e adevărat. 

— Domnule Kornis, scrisul nu dovedește nimic. Scri- 
soarea o putem pune pe numele lui Caravană eu sau dumneata, 
sau Kunsli. Iar dacă ar fi adevărat, nu i-am putea reproșa nimic. 
Era hăituit de oamenii noștri pe nedrept și putea să pună la cale 
o răzbunare măruntă. 

— Treizeci și opt de ocale sînt o răzbunare mică? 
Haida-de! 

— Destul, domnilor! interveni Sigismund cu blindeţe. 
La 18 decembrie vom da un bal la curtea noastră din Alba-lulia. 
Principele Transilvaniei îi poftește pe vinători la balul acela. 

Faţa lui Iojica era de nepătruns. Obţinuse o victorie de 
dragul lui Indru. Pe de altă parte, vinătorii, avind mînă liberă pe 
aceste meleaguri, ar fi putut lucra mai bine în folosul românilor. 
Știindu-l pe principe cît de ușor se încinge și că moare de curio- 
zitate să-i cunoască pe vînători, spuse prefăcut: 

— Măria-ta, s-ar putea ca acei domni să respingă nobila 
voastră invitaţie. 

— Pe toţi dracii! se înfurie pricipele. la măsuri, domnule 
cancelar, să nu se întîmple una ca asta! Scoate-i de sub urmărirea 
legilor noastre! Arată-ți cunoscuta dumitale dibăcie! 

— Voi lua toate măsurile, se înclină cancelarul. 

— Ah, măria-ta! zimbi ciudat Kornis. Cînd e vorba de 
interesele domnului Iojica, se vor lua cu siguranţă toate măsurile. 

— Eşti nedrept, comandante! se răsti Sigismund. Ochii 
lui aruncau văpăi de mînie. Ar trebui întîi domnia-ta să te bucuri 
cunoscînd asemenea viteji. Nu-mi plac slujitorii care în afara unei 
dușmănii rău ascunse nu mai vor să știe de nimic. Dacă acești 
oameni nu-ți plac domniei-tale, îi plac principelui. Căpitanul nos- 
tru, domnul Albert Kirâly, îi laudă pe vînători chiar mai mult decît 
o face domnul cancelar. Ei bine, comandante, ard de dorința să-i 
cunosc. Domnia-ta știi cum a fost cucerit palatul în care se odih- 
neau cei două mii trei sute de ieniceri ai emirului Ibrahim? Nu 
știi. Un singur om a descuiat porțile. Omul acela e Cae Indru. Aud 
că e voinic și cu ochii limpezi ca un răsărit de soare. Că e șiret ca 
vulpea cînd pleacă la vinat. Că e iute ca șoimul. Că la Giurgiu s-a 
aruncat în fața lui Mihai-vodă, apărindu-l de lovitura unui topor. 
Și puţin a lipsit să nu-și piardă viaţa. Ei bine, domnule Kornis, câți 
dintre oamenii mei și-ar pune viața în pericol pentru mine? 

Comandantul armatelor ardelene plecă ochii, stăpinin- 
du-și mînia. Pierduse și această dispută cu Iojica, dar se gîndi că 
cine va rîde la urmă va ride mai bine. Principele se înflăcăra iute, 
dar se și schimba iute. Va avea grijă el ca la 18 decembrie vinătorii 
să fie arestaţi chiar din ordinul principelui. 

Sigismund se întoarse către tînăra castelană. Faţa lui își 
recăpătase limpezimea obișnuită. Îi zimbi fetei cu multă bună- 
tate. Stela răspunse la zimbet coborînd ușor frumoasele ei gene și 
înclinîndu-se cu graţie. Privirea tînărului principe stărui îndelung 
asupra ei. Se reculese brusc, parcă trezit dintr-un somn. Glasul lui 
suna atît de straniu, încît contele Teleki tresări înmărmurit. 

— Contesă Beckembauer, principele vostru vă poftește 
la balul din 18 decembrie. 

Înalţii oaspeţi plecară. Contele Teleki și baronul Ștefan 
de Zerind se răzleţiră de suita principelui. Călăreau domol prin 
pădurea de dincolo de Mureș. Pe fața contelui stăruia cînd fericire, 
cînd nesiguranţă. 

— Iată-te pe jumătate logodit, spuse Zerind. 

— Din păcate, numai pe jumătate, rise aspru Teleki. 

— Crezi că faci o afacere bună? 

— Nu o afacere, prietene. Iubesc. 

— Cu atît mai rău pentru tine. Mi-am amintit cine e 
contele Hans Beckembauer. 

— Și eu știu. E un băiat adorabil. 

— Poate că vrei să spui, o lichea. 

Teleki se întoarse ca mușcat de șarpe. 

— De Zerind, măsoară-ţi vorbele! Nu mă face să uit că 
sîntem prieteni. 

Baronul zîmbi calm, jucîndu-se ușor cu cravașa. 

— Tocmai pentru că sîntem prieteni, vreau să-ți deschid 
ochii. Beckembauer nu e conte. Se numește Ion Cristu. L-am întâl- 
nit la Constantinopol, unde susținea interesele lui Mihai-vodă. 

— Minţi! 

Faţa lui Teleki era albă ca varul. 

— Știi că nu am obiceiul. Contesa Beckembauer o fi o 
biată femeie de rînd. 

— Ea o femeie de rînd? Dar eu nu merit să-i fiu nici măcar 
slujitor. Ai mai spus cuiva lucrul acesta? 

— Nimănui. 

În primul moment, contele se gîndi să-l taie cu sabia 
pe Zerind. Să ducă taina cu el în mormiînt. Firea lui bună învinse. 

— Ascultă, poți păstra o taină? 

— Pot, dar tot se va descoperi pînă la urmă. S-ar putea 
să sfirșească amîndoi în lanțuri sau chiar mai rău. 

— Nu se va descoperi nimic. Am să-i iau pe... cum ai zis 
că-l cheamă pe Beckembauer? 

— Ion Cristu. 

233 


Capitolul XVII 





— Am să-l iau pe Cristu cu mine, departe de aici. El îmi 
va fi frate, prieten și cumnat, iar Stela — cea mai fermecătoare soție. 

— Cine știe ce trecut are această Stela Cristu?! zimbi cu 
înţeles baronul. S-ar putea să te căiești dacă vei fi pripit. 

— Ascultă, Zerind! Te pricepi la femei cum mă pricep 
eu să cînt popește. Pe urmă, să nu uiţi un lucru: Ion și Stela sînt 
oameni cu multă învățătură. lar Mihai-vodă nu și-ar fi încredin- 
țat interesele de la Constantinopol pe mîna oricui. Cred că numai 
unele interese politice l-au făcut să vină aici sub nume de împru- 
mut. Pe mine chestiunile politice nu mă interesează. Jură că ai 
să păstrezi taina! 

— Jur cînd vrei, dar am o rugăminte! 

— Spune-o! 

— Tu ai un castel frumos lingă Dej. Aerul de acolo mi-ar 
face bine. 

— E altău! Jură! 

— Lîngă Baia-Mare ai douăzeci de mii de iugăre de 
pămînt arabil și un castel care ar trebui reparat. Îmi plac locurile 
acelea. 

Contele Teleki tresări și răspunse în scîrbă: 

— Sînt ale tale! Jură! 

— Lîngă Haţeg ai o crescătorie de cai. 

— Altceva? întrebă Teleki cu o notă joasă în glas, pe care 
celălalt nu o remarcă. 

— Am 0 datorie de trei mii de ducați. 

Teleki simţi în tot corpul un moment de sfirşeală. Își privi 
prietenul cu anumită obidă, dar nu întîlni decât un surîs batjoco- 
ritor. „Doamne, gîndi tînărul, în ce și în cine să mai cred?” Apoi 
spuse, aproape blind: 

— Te-am crezut prieten, Ștefan de Zerind. Acum îţi 
cunosc sufletul de cîine. Descalecă, domnule! 

Săbiile lor scînteiară printre copaci. Frunzele moarte 
parcă prindeau viață sub picioarele lor, împrăștiindu-se în vîrtejuri. 

Zgomotul aspru al oțelului răsuna ciudat în pădurea tăcută. Umă- 
rul lui Teleki se roși de sînge de la primul asalt. Era din vina lui, 
fiindcă se lăsase purtat numai de mînie. Porni să lucreze metodic. 
Pe drumeagul din pădure se auzea tropot de cai. Călăreţii intrară 
în luminiș o clipă după ce Zerind se prăbuși cu pieptul străpuns. 

— Ce s-a întîmplat, domnule conte? întrebă un ofițer 
fără să-l observe pe Zerind. Principele ne-a trimis după domnii- 
le-voastre. Dorește să vă vorbească. Dar... pe sfinta Cecilia, domnul 
de Zerind horcăie! 

Alergă spre muribund și se aplecă asupra lui. 

— Mă auziţi, domnule de Zerind? Ce s-a întîmplat? 

— O mică neînțelegere cu Teleki, vorbi parcă teafăr 
acesta. Contele Be... Beckembauer nu e... Se întrerupse brusc și 
scoase un horcăit ușor. Sau mai bine zis un oftat. 

Teleki simţi că trebuie să facă ceva. Că trebuie să cîștige 
timp. După unele semne, Zerind era pe ducă. Scoase un strigăt, iar 
corpul lui se rostogoli pe un maldăr de frunze. Ofițerul sări către el. 

— Doamne sfinte, dar aici a fost un adevărat masacrul! 
Ah, drace! Văd că umărul domnului conte s-a înroșit de-a bine- 
lea. Dacă e atinsă inima, s-a zis cu el. Hei, soldaţi! Apropiaţi-vă și 
daţi-mi o mînă de ajutor. 

Alergă din nou la Zerind și se aplecă deasupra lui. Baro- 
nul nu mai răspunse. Era mort. Teleki bănui ce se petrece dincolo 
și scoase un suspin de ușurare. Apoi avu o senzaţie de greață și-și 
pierdu cunoștința. O ștafetă porni în galop spre curtea princiară, 
cu ordine pentru felcer. Alaiul își urmă drumul tăcut. Principele 
își aminti de acei vînători. Pe fața lui se întipări un aer visător. 
Cancelarul ar fi dat mult să cunoască gindurile lui Sigismund și 
cu siguranţă că i-ar fi prins bine. Dar principele se feri de data 
aceasta să-și consulte sfetnicul. Simţea că va trece greu timpul 
pînă la 18 decembrie. Nu se giîndise niciodată pînă atunci că i-ar 
face plăcere să-i cunoască pe vinători. Îi socotise mai mult niște 
lotri. Dacă acei oameni erau cu adevărat atît de puternici, zău că 

meritau o oarecare atenţie. „A sosit vremea să-mi întind stăpînirea 
pînă la Dunăre și pină la Nistru, gîndi el. O voi face, chiar fără voia 
împăratului Rudolf și a turcilor. Turcii trec prin unele momente 
grele. Războaiele din Asia le-au slăbit puterile. În primăvară vor 
porni război împotriva Moldovei și a Ţării Românești. Voi da ajutor 
românilor. Dacă vor birui printr-o minune românii, mă voi trans- 
forma din aliat în stăpîn. Iar dacă vor birui turcii, mă voi pune 
la adăpost, cerînd ajutor împăratului. Pe vînători îi voi atrage de 
partea mea. Între un principe al Transilvaniei și un biet domn al 
Ţării Românești, cred că vor avea destulă minte să facă o alegere 
care-i onorează. 

Croitorul brașovean Izidor Cipai rămase înmărmurit 
pomenindu-se cu zece clienți dintr-o dată. Niște clienți nerăbdă- 
tori care voiau să se îmbrace din cap și pînă în picioare în numai 
două zile. Zadarnic le explică el că nu știe să facă pălării și cizme. 
Că pelerinele și vestoanele și cămășile iau multă vreme de lucru. 
Năstrușnicii clienţi o ţineau una și bună că în două zile vor să aibă 
totul nou pe ei. Iar pentru a întări pretenţiile ce le aveau, trintiră 
pe masa de croitorie o pungă burdușită cu galbeni. 

Ultimul argument fiind din cale-afară de convingător, 
domnul Izidor dădu alarma pe la prieteni, pe la cunoscuți, alergă 
cu picioarele lui scurte, transpiră, se certă cu lucrătorii lui și cu 
jumătate din meșterii Brașovului, iar a treia zi de dimineaţă se 
prezentă într-o casă din Schei. Îl urmau zece lucrători și furnizori, 
cu întreaga comandă, din care nu lipseau nici pintenii noi și nici 
penele din frumoasele pălării. Asemenea unui comandant de oaste, 
domnul Izidor Cipai se oprea în dreptul fiecăruia dintre darnicii 
lui clienţi, observând, corectiînd pe loc unele cusururi, admirînd și 
dînd sfaturi. În fața lui Caravană rămase multă vreme pe gînduri. 
Pantalonii clientului erau gata să crape, acoperind cu mare greu- 
tate picioarele ca butucii și burta strinsă în sus ca o gușă, care se 
răsfățase în vechii pantaloni. Folosind niște adaosuri de postav, 
Izidor Cipai reuși să-și termine isprava cu toată lauda, iar la urmă 
nu se putu reține: 

— Herr Caravană, purtăm sănătos nădragi extra! 

Dacă lucrurile se desfășuraseră binișor acolo unde fusese 
vorba de Costace Caravană, la Gălușcă Izidor transpiră de-a binelea, 

giîndindu-se cu jale că e mai ușor de îmbrăcat un dovleac așezat 
în coadă decît asemenea specie de om. 

După două ceasuri, cei zece bărbaţi, împodobiţi cu tot ce 
găsise Izidor mai frumos în Brașov, încălecară pe caii lor odihniți 
şi sprinteni, urmîndu-și drumul spre Alba-Iulia. În frunte călărea 
Cae Indru. Vînt Sălbatic o luase înaintea celorlalți cai cu multe 
lungimi. Avea chef de goană îndrăcită și numai vorbele de mus- 
trare ale tinărului îl mai domoleau din avîntul pe care și-l luase. 
Gălușcă, Toroipan și Tufănel își loveau din vreme-n vreme săbiile 
cu palma plini de fală, cu toate că nu prea știau să umble cu ele. Se 
strigau unul pe altul subțiindu-și vocile și se săltau în șa fioroși, spre 
hazul celorlalți. Dar dintre ei, cel mai al dracului se dovedi Tufă- 
nel, căruia îi venise cheful pe neașteptate să-și schimbe numele. 
De fapt, la primul popas începu o adevărată țesătură de cuvinte 
prin care căuta să insinueze noul său nume. Iar dacă ceilalți doi 
nu pricepură chiar pe loc, vina nu era în nici un caza lui. 

— Hei, domnule Gălușcă! spuse cu voce groasă. Eşti sigur 
că postavul hainelor noastre e de cea mai bună calitate? Hm! Să 
nu-mi spui mie Tufan dacă negustorul acela nu ne-a păcălit cu 
postavul. Simt cum mă apucă mînia acum, cînd aflu asemenea 
treabă. Te asigur, domnule Toroipan, spuse celuilalt tovarăș, că la 
întoarcerea mea de la domnul Sigismund Bâthory, Izidor Cipai nu 
va mai scăpa de această sabie nici în gaură de șarpe. Am să-l înţep 
cu ea pînă cînd va cădea în genunchi și-mi va spune cu lacrimi în 
ochi: „Domnule Tufan, iartă-mă!” Poate că atunci să mi se moaie 
inima și să-i răspund: „Piei din fața mea, secătură! Tufan nu-și 
spurcă mîinile cu tine.” Domnul Tufan, nobilul meu părinte, avea 
ovorbă: „Să-l ierţi, Tufan fiule, pe cel care ţi-o cere! Așa sîntem noi 
cei din familia Tufan.” 

Auzind asemenea limbuţie, Toroipan nu se mai putu 
stăpîni și zbieră la el din toate puterile, încercînd să-l oprească: 

— Bă, Tufănele, mai taci dracului din gură! Ce te-a apucat 
de turui ca o moară stricată? 

Ochii lui Tufănel scăpărară de mînie în fața unei aseme- 
nea lipse de politeţe. Ar fi vrut să-i răspundă tăios. Cu niște cuvinte 
care să-l facă praf pe Toroipan și să-l pună pe gînduri pe prietenul 
Gălușcă, dar vorbele acelea mari și frumoase nu-i veneau în minte, 
oricît se chinui el. Broboane de transpiraţie îi apărură pe frunte 
din cauza efortului, dar nu putu găsi decît un singur cuvînt, pe 
care îl pronunță totuși cu întreaga lui satisfacție: 

— Herr. 

Toroipan îi urmări cu atenţie fața chinuită și se întrebă 
în gînd: „Ce dracu o fi avind Tufănel?” Apoi, cînd nu găsi nici un 
răspuns, zise: 

— Ai spus ceva? 

— Am spus. Sigur că am spus. Am spus „herr”. 

— HerT? Ce dracu' mai e și acesta, bă Tufănele? 

Tufănel îl privi de sus, disprețuitor. O privire nimicitoare, 
care-l ului de-a binelea pe Toroipan. 

— Herr înseamnă „domnule” pe nemţește. De ce rabdă 
pămîntul niște oameni ca tine care nu-și bat capul să înveţe măcar 
nemțește? Familia Tufan vorbește în casă trei sau patru limbi. Dom- 
nul Tufan-tatăl știe chiar mai multe. 

Toroipan cătă cu milă la prietenul lui, gîndindu-se că 
s-a țicnit de-a binelea de cînd cu sabia și cu țoalele noi. Nici prin 
minte nu-i trecu unde bătea Tufănel. 

— Ia ascultă, bă Tufănele! o întoarse mînios. Ce tot mă 
iei pe mine cu Tufan în dreapta, Tufan în stînga? Ce, nu-l știu eu 
pe taică-tu? Pe nea Tufănel? Nu vindeţi voi linguri de lemn în piață 
la Zece Mese? Care limbi știți voi? 

Tufănel chibzui îndelung înainte de a-i răspunde, iar 
cînd simți că și-a adunat cele mai bune cuvinte, răspunse de sus: 

— Foarte adevărat, herr Toroipan! Familia mea a fost o 
familie de negustori. La poarta domnului Tufan-tatăl opreau cele 
mai arătoase trăsuri cu boierii care tratau cele mai de seamă afa- 
ceri la noi. 

— Auzi-l, Gălușcă, pe nebunu' ăsta ce îndrugă! strigă 
Toroipan crucindu-se. La care poartă, bă? Că voi nu aţi avut gard 
de cînd vă știu. 

Tufănel se ridică dintr-un salt. Duse mîna la pălărie, 
salută adînc și spuse: 

— Domnule Toroipan, va trebui să încrucișăm săbiile. 
Nimeni din familia Tufan nu ar putea ierta asemenea obrăznicie. 
În gardă, domnule! 

— Stai cuminte, bă! spuse domol Toroipan. Ce te-ai supă- 
rat? Nici nu știm să ne batem cu săbiile. Dacă vrei cu ciomagul, e 
altă socoteală. 

— Nu, cu săbiile! 

— Ești cam într-o ureche! Ce, vrei să ne scoatem ochii 
cu fierăraiele astea ascuţite? Nu mă bat nici în ruptul capului! 

— Bineee... nu ne batem! Dar recunoști că eu mă numesc 
Domnul Tufan? 

— Recunosc, Tufănele, dacă vrei tu. Parcă trebuie să faci 
atita tărăboi! 

Tufănel se întoarse cu un aer trimfător. 

— Ai auzit, domnule Gălușcă? Recunoaște. 

— Am auzit, domnule Tufan, răspunse Gălușcă, mai isteț 
decit ei. 

Vînătorii poposiră către seară la hanul Butoiul Tămă- 
duirii, aflat într-un colţ de pădure nu tocmai departe de cetatea 
Sighișoarei. Afară începuse să plouă mărunt. În sufrageria mare 
a hanului ardea un foc vesel într-un cămin mare cît o cămară. 
Văzând că-i sosesc musafiri, hangiul înteţi focul. În jurul unei mese, 
cîțiva soldați de-ai principelui își sorbeau vinul din carafe mari, 
vorbind zgomotos. Cae Indru îl recunoscu printre cei de la masă 
pe Baltazar și-și reținu un zimbet. Oșteanul tresări la rîndul lui, 
iar după ce se foi o vreme se apropie timid și întrebă: 

— Înălțimea-ta, nu vă fie cu supărare, aveţi cumva o soră? 

Cae Indru răspunse cu bunătate: 

— Am. Am chiar mai multe. 

— Dar una frumoasă, cu părul niţel cărunt? Care zicea 
că e de neam mare și cu oala aia de vin... 

Cae se prefăcu a-l privi mirat, iar oșteanul simţi că se 
pierde cu totul. 

— Care zicea că nobilii... care am avut cinstea... 

— Vorbești de doamna Cociuban? 

Baltazar se lumină la față. 

— Chiar așa, înălțimea-voastră! Dacă o vedeți, să-i spu- 
neţi că eu..., adică domnul Baltazar, a avut cinstea să-i trimită... 
cele mai respectuoase omagii. 

— Îi spun, prietene, cînd mă întorc în Bucureşti. 

— Acolo stă doamna? 

— Acolo. 

Baltazar nu mai știu ce să întrebe. Sau poate știa, dar îi 
lipsea îndrăzneala. Salutînd cam în doi peri, nesigur pe picioare, 
oșteanul se retrase între ai lui, gîndindu-se că nu i-ar fi prea greu 
să facă un drum pină în cetatea Bucureștilor cu prima ocazie care 
s-ar ivi. 

Hangiul nu era mai puţin surprins, dar trăgînd cu ure- 
chea la discuţia dintre Cae și Baltazar se lămuri iute. În privința 
lui Ducu nu fu prea surprins văzîndu-l printre acei simandicoși 
oaspeți, știind că pe vînător nu-l paște nici o primejdie. Pe ușa 
hanului era lipit un ordin prin care se stingea urmărirea lui și a 
prietenilor. 

La un semn al hangiului, slujitorii alăturară cîteva 
mese. Dinspre bucătărie se simțeau niște mirosuri îmbietoare. 
Cae porunci mîncare și băutură și pentru masa oștenilor. Aceștia 
îi mulțumiră zgomotos, iar oalele cu vin apucate de mîini harnice 
abia își trăgeau sufletul între două urări de sănătate. 

Curînd, Gălușcă, Toroipan și Tufănel trecură la masa 
oștenilor, unde se simţțiră mai în voie. Cuprins de o mare fericire, 
Gălușcă observă cîtă impresie făcuse îmbrăcămintea lor asupra 

acelor oșteni. Se schimbară între ei o sută de gingășii și atenţii. lar 
cînd toate astea se domoliră, Gălușcă avu grijă să le reînnoiască. 
Simţind că Baltazar e șeful lor, se aplecă tainic spre el și-i șopti, 
astfel încît să audă toată lumea: 

— Îl vezi pe domnul acela înalt, cu fața frumoasă? 

— Îl văd. 

— Dumnealui e domnul Cae Indru. E prima sabie din 
lume. Alături e un domn mai mărunt, cu figură de băiețaș. L-ai 
văzut? 

— Da, domnule! tresări Baltazar, amintindu-și de noap- 
tea în care pierduse patru oameni încercînd să-l ia prizonier. 

Ordinul de pe ușa hanului îl ferea de necauri. „A dracului 
e politica!” gîndi el. 

— Ele a doua spadă din lume, continuă Gălușcă. Oștenii 
scoaseră exclamații de mirare, spre satisfacția celor trei. 

— Dumnealui e domnul Tufan. În ordine, ar fi a treia 
spadă din lume. 

Tufănel simţi cum i se moaie picioarele pe la încheieturi, 
de plăcere și îl privi pe Gălușcă plin de adincă recunoștință. Iar 
cînd grăsunul dori să continuie îi luă vorba din gură: 

— De fapt, lumea spune că eu, domnul Gălușcă și dom- 
nul Toroipan am fi cam de forțe egale și de multe ori s-a întîmplat 
ca într-o încăierare unde eu nu am apucat să împung mai mult de 
trei-patru inși, domnii aceștia să ia în vîrful săbiilor cîte-o duzină. 
De multe ori, domnul Tufan-tatăl, nobilul meu părinte, spunea 
că ar fi bine să ne astimpărăm pînă nu lipsim țara de dincolo de 
Dunăre de partea bărbătească. Și te rog să mă crezi, domnule Bal- 
tazar, că domnul Tufan-tatăl a fost un mare spadasin la viaţa lui. 

— Care spadasin, bă Tufănele? întrebă Toroipan, ceva mai 
greu de cap. A pus nea Tufănel mîna vreodată pe sabie? Dă-te, mă, 
în câștig cu minciunile tale! Care ai străpuns tu cinci inși cu sabia? 

Tufănel și Gălușcă îl priviră veninoși. Iar dacă privirile lor 
ar fi putut să ucidă, bietul Toroipan ar fi trecut în lumea drepţilor 
fără să mai aibă timp de o rugăciune cât de scurtă. 

— Te-ai îmbătat, prietene! spuse Gălușcă rizînd. Nu-i 
nimic! Domnii aceștia știu de glumă. 

Toroipan cătă spre el cu ochii încețoșați. 

— Care îmbătat, bă Gălușcă? Nea Tufănel... nobilu... pfui! 
Ai, că sînteți grei! Nobilu... Auzi, nea... acesta... Baltazare? Nea Tufă- 
nel... nobilu, care cu lingurile de lemn... la piață... La Zece Mese... 
Fir-aş al naibii! Mor, bre! Ăștia amîndoi îngheaţă apele cînd le 
umblă morișca. Cu sabia... Cu cinci inși... care cinci inși, bă Tufă- 
nele? Auzi... bre, Baltazare... ăștia au sabie de azi-dimineaţă. 

— Scuzaţi, domnilor! interveni Gălușcă. Nobilul nostru 
prieten, domnul Toroipan, s-a cam... hm... a cam întrecut măsura. 
Al naibii vin! 

Oștenii i se scuzară din toată inima. Se cam întrecuseră și 
ei cu închinatul cănilor. Totuși, pe feţele lor se strecură o oarecare 
îndoială. Tufănel, observind că vorbele lui Toroipan semănaseră 
neîncredere, se ridică destul de nesigur pe picioare. Cînd își regăsi 
cît de cît echilibrul, trase sabia și o ridică deasupra capului ca pe-un 
ciomag, fandă de vreo cîteva ori împleticindu-se, apoi se opri cu 
acel calm plin de măreție pe care ţi-l dă puterea vinului mult și zise: 

— Domnule Baltazar, mi-ai plăcut! Să mă arză focu' dacă 
te mint! Eşti un om de viaţă, bre! Uite îţi arăt o figură. Auzi, nea 
Baltazare? Asta e figura domnului Tufan-tatăl și a mea. Bă, Bal- 
tazare, ia fii atent la mișcarea asta! Ridici ciomagul... asta... sabia 
deasupra capului cînd adversaru' vrea să te dilească la bilă. Așa se 
apără loviturile de ciomag... adică de sabie. Îl apuci cu amîndouă 
mîinile de capete, și adversaru' nu mai are spor. La loviturile late- 
rale îl duci drept pe lîngă corp, ţinîndu-l tot de amîndouă capetele. 

Baltazar și oștenii făcură ochii mari, fapt care-l obligă 
pe Gălușcă să intervină degrabă: 

— Pînă acum, tactica la sabie a fost cu o singură mînă. 
Vedeţi și domniile voastre că într-o singură mînă nu ai putere ca 
în amîndouă. 

— Şi nu vă tăiați la mîini în propria sabie? se interesă 
Baltazar uluit. 

— Nu, domnule! Purtăm mănuși. Niște mănuși de fier. 
Fiecare mănușă cîntărește cît un cap de vacă. 


S 


Înnoptase devreme. Pe la cinci ceasuri după-amiază, se 
lăsase întunericul. Un întuneric de iarnă uriîtă, fără zăpadă, cu vînt 
aspru, tăios. În curtea palatului princiar de la Alba-Iulia soseau 
primii invitaţi. Trăsurile elegante, purtate de cai de rasă, opreau 
pe rînd la peron, puternic luminat de opaițele multe. Balul prin- 
cipelui aduna în seara aceea elita nobilimii ardelene și nimeni 
nu se gindise o clipă la un refuz al invitaţiei, fie că nu dorea să se 
pună rău cu Sigismund Bâthory sau numai din simplă curiozitate. 
Prezența vinătorilor, pe a căror capete se pusese cîndva preț în 
aul, făgăduia să fie sarea și piperul acelei seri. Curtenii și invitații 
se uniră iute în cercuri, după felul în care se cunoșteau între ei, 
întrebindu-se dacă vinătorii vor avea destulă îndrăzneală să se 
înfățișeze. Mîndrele doamne chicoteau între ele pe seama princi- 
pelui gîndindu-se că principele va trece prin momente destul de 
grele cînd vor apărea acei neciopliți care, cu siguranţă, dormiseră 
mai mult prin colibe și nu erau în stare să deosebească o doamnă 
de un cerb și poate că nici nu știau să vorbească. Stela Cristu fu 
înconjurată iute de un grup mare de admiratori. Se sprijinise palidă 
de marginea unei canapele, iar vorbele pline de duh ale tinerilor 
nobili zburau pe lingă urechile ei fără să le prindă înţelesul. Curînd, 
avea să pornească balul. Așteptau doar sosirea principelui. După 
spusele cancelarului, vînătorii nu erau dintre aceia care se lasă 
prea mult așteptați. Tînăra fată arunca mereu privirile către ușă. 
Avea să-l întîlnească pe Cae Indru după doi ani. Se întreba dacă 
înfățișarea lui se schimbase. Dacă nu-și pierduse cumva aerul acela 
somnoros, care îl prindea atît de bine. Tinerii curtezani ridicară 
din umeri miraţi. Stelei i se dusese vestea nu numai pentru fru- 
musețţe, ci și pentru istețime. Or, nu prea remarcaseră așa ceva la 
ea. Sau poate că aerul ei absent se datora unei cauze pe care încă 

nu o înțelegeau. Îi urmăriră privirile. Acele priviri furișate spre ușă. 
Contele Teleki era parcă mai frumos ca oricind. Paloarea căpătată 
după rana de la umăr îl prindea de minune. Ochii lui negri și vii 
arătau adînci, gînditori. Remarcase și el că Stela nu se află în apele 
ei. Abia îi aruncase o privire în treacăt. Pe cine aștepta ea oare? 

Principele își făcu apariția pe una din ușile laterale. Se 
formă repede un culoar de trupuri vii. În urma principelui călca 
ușor acel popă iezuit Alfonso Carrillo, prietenul, dascălul și sfătu- 
itorul său. În dreapta lui Carrillo trecu gânditor cancelarul Iojica, 
îmbrăcat în nelipsitele lui haine negre. Părea mai gînditor ca de 
obicei. 

Baronul Albert de Szentivâni dispăruse la brațul doam- 
nei baroane Maria-Florenţa de Szentivâni, încurcat în dantelele 
ei multe. 

— N-au curajul să vină, șopti baronul. Mă mir că princi- 
pele nostru a putut să facă asemenea invitație unor lotri. 

— Să crezi domnia-ta că nu vor veni! răspunse înțepată 
Maria-Florenţa. Ce i-ar opri să vină? Teama? Haida-de! Ăștia nu știu 
ce e teama. S-ar putea ca la ceasul acesta să se afle chiar printre 
noi. În atâta lume câtă e aici, cine i-ar mai recunoaște? 

Auzind asemenea vorbe, Szentivâni se întoarse degrabă 
și-și plimbă privirile prin mulțime. 

Principele se așeză pe tronul lui aurit, împodobit cu 
nenumărate pietre de preț. Carrillo rămase în picioare, alături 
de cancelar. Așteptau amîndoi să audă dorințele lui Sigismund. 
În faţa tronului, păstrind o oarecare distanţă, se grupară nobilii, 
avînd în frunte pe cei mai de seamă dintre ei. Bijuteriile doamnelor 
scînteiau în lumina puternică. Tăcerea se așternu atît de adincă, 
încât cel mai ușor foșnet de rochie părea de nesuportat. Principele 
își privi supușii ginditor. Printre cei mai de seamă îi remarcă pe 
comandantul Kornis, pe contele Teleki, pe Beckembauer, pe con- 
tele Francisc Teke, alături de slăbănoaga lui doamnă și cele trei 
fiice, una mai frumoasă ca alta. Privirea lui se opri o clipă asupra 
Stelei, și fața i se lumină de plăcere. 

— Crezi că vor veni vinătorii aceia? se întoarse brusc 
spre cancelar. 

— Cu siguranță, măria-ta. Aseară au fost văzuţi la hanul 
Butoiul Tămăduirii, la un sfert de ceas călare de cetatea Sighișoa- 
rei. Au înnoptat acolo. O ștafetă a gonit încoace peste noapte și 
ne-a adus această veste. 

— Domnule lojica, rise pentru prima oară în seara aceea 
principele, sînt sigur că ești omul cel mai bine informat din întreaga 
Transilvanie. 

— Adevărat! răspunse acesta simplu. Și odată cu mine, 
și măria-ta! 

— Așa este! întări principele. Ce m-aș face fără domnia-ta? 

Comandantul armatelor ardelene, domnul Kornis, tresări 
auzind lauda lui Bâthory. Dacă principele o ţinea așa, erau puţine 
șanse să-i poată aresta pe acei vinători. Doar Carrillo observă tre- 
sărirea lui Kornis. Ca să-l liniștească, îi făcu un semn discret. Dar 
acel semn tainic nu scăpă ochiului ager al lui Iojica. 

— Măria-ta, îndrăzni contele Francisc Teke, am auzit că 
avem oaspeţi de seamă... hm... din Ţara Românească. Să fie oare 
vorba despre acei vinători pe ale căror căpățini s-a pus preț de aur? 
Nu cumva am pus asemenea preţ pe niște fantome? 

— Niște fantome despre care căpitanul nostru, domnul 
Albert Kirâly, ne scrie că au făcut mari stricăciuni turcilor, zimbi 
Sigismund. 

— Se cade oare să-i primim? întrebă cu multă îndrăz- 
neală contele. Dacă nu sînt fantome, cu atît mai rău pentru ei. 
Am auzit că ne-ar fi păgubit de niște aur. Și multe lucruri rele 
s-au pus în seama lor. Oare putem sta la balul măriei-tale alături 
de niște lotri? 

— Eu stau, se încruntă Sigismund. Cine să simte ofensat 
e liber să plece. Chiar dacă voi rămîne singur, tot îi aștept. 

Fu rîndul contelui să se înfurie. Familia lui se bucura 

de unele drepturi pe care nu le aveau ceilalți și hotări să se folo- 
sească de ele. 

— Avem dreptul la unele lămuriri, zise mindru. Ţinem 
două mii de oșteni în armata Transilvaniei. Oșteni pe care îi 
îmbracă familia noastră. Unele legi mai vechi ne împuternicesc 
să cerem lămuriri în toate problemele legate de bunul mers al 
principatului. 

— Așa e, domnule Teke! sări cancelarul în sprijinul prin- 
cipelui. Dar aici nu-i vorba despre problemele Transilvaniei, ci de 
niște invitați ai principelui, ceea ce nu-i totuna. 

— Să avem iertare! interveni Kornis. Nouă și domnului 
conte nu ne este indiferent bunul renume de care se bucură cur- 
tea din Alba-Iulia. 

Cancelarul făcu un semn împăciuitor cu mîna, iar din 
gestul acela, Kornis își dădu seama vag că Iojica pregătește un 
răspuns tăios. Îl cunoștea bine și știa cu precizie că făcuse vreo 
greșeală pe care o va specula cancelarul. 

— Toţi ne interesăm de bunul renume al curţii noas- 
tre, zise Iojica parcă din vîrful buzelor. Domnul Kornis a uitat, se 
pare, că nu dispune de drepturile pe care le are domnul Teke. Iar 
pentru faptul că a îndrăznit să-l înfrunte pe măria-sa principele, 
cred că îl vom chema curînd în fața unui tribunal. Recunoașteți, 
domnule comandant, că aţi face la fel dacă un căpitan de-al vos- 
tru ar îndrăzni? 

Kornis păli. Făcuse o prostie din care nu prea avea scă- 
pare. Îl privi rugător pe Carrillo. lezuitul se dovedise meșter în 
multe chichițe și-l înfruntase de nenumărate ori chiar pe Iojica. 

— Vă cer iertare, domnule cancelar! se ridică greoi Carri- 
llo. Domnul Kornis nu are drepturile pe care le are domnul conte, 
dar nici nu i-a cerut socoteală pricipelui. A afirmat doar că nu-i 
este indiferent bunul renume al curții noastre. Ca bun patriot și ca 
bun supus al principelui, era normal să spună un asemenea lucru. 

Cancelarul rămase pe gînduri. Principele îl privi mirat. 
Iar ceilalți ascultători crezură că iezuitul îl băgase în cofă pe 

tăiosul Iojica. Carrillo zîmbi ironic. În schimb, principele izbucni 
nerăbdător: 

— Aşteptăm părerea voastră, domnule cancelar. 

— O aveţi, măria-ta! Întâi nu voiam să-i răspund dom- 
nului Carrillo, fiind convins că domnia-sa a remarcat tonul cu 
care a vorbit domnul Kornis. Dacă nu l-a remarcat nici el și nici 
onorații oaspeţi pe care avem cinstea să-i găzduim, nu mai am 
nimic de spus. 

Carrillo tăcu. Nu avea ce să răspundă. Întreaga asistență 
remarcase tonul mînios al comandantului. Îl afurisi în gînd pe 
Iojica, fără a se putea reţine să-i admire inteligenţa sclipitoare. 
Kornis, simțind că toate privirile sînt aţintite asupra lui, trase 
sabia cu un gest teatral și o așeză la picioarele principelui. Dar 
Sigismund dorea să fie generos în seara aceea. O privi din nou pe 
Stela Cristu. Obrajii ei erau palizi. Poate din cauza acelui incident 
neplăcut. Pentru ea hotărise să facă un gest măreț. Dacă ar fi știut 
adevărata cauză a palorii tinerei fete, poate că multe din planurile 
lui s-ar fi schimbat în seara aceea. 

— Ridică-te, domnule Kornis! spuse blind. Pune sabia 
la locul ei! De sabia domniei-tale mai avem multă nevoie. lar 
dumneata, domnule conte Francisc Teke, cred că ai dreptul la un 
răspuns. Îl vei avea. În seara aceasta va fi aici un loc de judecată. 
Îi vom judeca pe acei vinători dimpreună cu toţi musafirii noştri 
și nu cred că ei vor avea ceva de pierdut. Mai degrabă cred că au 
fost nedreptățiți de noi. 

În timp ce erau așteptați cu atât de însemnată nerăbdare, 
cei zece vînători intrară în cetatea Alba-Iulia. În frunte călărea de 
data aceasta Costache Caravană, absorbit cu totul de gîndurile lui. 
Nu-i plăceau asemenea vizite. Domnii și principii se jucau prea 
ușor cu promisiunile. Dacă principele urmărea prinderea lor, nici 
nu se putea o capcană mai bună ca aceasta. O neliniște ciudată 
stăruia asupra lui. Și cu cît se apropia de palat, cu atât îi creștea 
neliniștea. 

În urma lui Costache călărea Ducu. Bănuitor și precaut, 
248 


CURIERUL SECRET 





îndrăzneț și curios din fire, tînărul spadasin nu ar fi renunţat la 
vizita aceea pentru nimic în lume. Chiar dacă principele ar fi 
urmărit prinderea lor, o asemenea înjosire pe care ar fi căpătat-o 
Sigismund i-ar fi purtat un nume rău prin toate capitalele Europei. 
Un om de talia lui nu se putea face de rîs. 

Chirilă Zece Cuţite era nemulțumit. Principele și curtenii 
lui nu-l interesau. Gîndurile lui rămăseseră în cetatea București- 
lor, acolo unde Mihai-vodă avea mare nevoie de ei. Nu renunţțase 
la drumul acesta, numai cu gindul că s-ar putea lega o mai mare 
prietenie între curtea lui Sigismund și cea a lui vodă. 

Cae Indru nu avea nici el motive să fie prea vesel. Iojica 
îl înștiințase în scrisoarea trimisă drept invitație că Stela Cristu 
și contele Lajos Teleki sînt pe cale să se logodească. Ştirea o stre- 
curase printre rînduri, înconjurată de alte evenimente petrecute 
în Transilvania. Tînărul bănuia acum că Iojica intuise în vreun fel 
vechea lui prietenie cu Stela. Nu-i lua în nume de rău Stelei că se 
pregătea de logodnă. De fapt, nu avea nici un drept asupra fetei. 
Cu siguranță că îl și uitase. Au stat atît de puţin împreună! Poate 
că Teleki i se potrivește mai bine. Îl ştia pe conte. Acesta îi putea 
oferi bogăţie și strălucire. Îi putea asigura o viaţă liniștită. El era 
un biet vîntură-lume, fără avere și fără căpătii. Smuci, puternic de 
căpăstru. Vînt Sălbatic se ridică în două picioare. Se scutură din 
amărăciunea lui și-și mîngâie calul cu dragoste. Primise invitația 
numai la gîndul că o va revedea pe Stela. Și din această cauză, 
drumul de la București pînă la Alba-Iulia i se păruse de două ori 
mai lung. Dreptul s-o vadă nu i-l putea lua nimeni. Și poate că 
era pentru ultima oară. Se gîndi la viitoarele înfruntări cu tur- 
cii. Îi aşteptau lupte mari şi grele. Se va preface că n-o cunoaște, 
rămâînîndu-i satisfacția unei priviri de-o clipă. 

Majordomul curții anunţă cu o voce puternică: 

— Domnul Chirilă Zece Cuţite. 

Vînătorul călcă pe dalele de piatră fără să pară cît de 
puțin tulburat. De la ușă la tronul principelui, curtenii se împăr- 
țiră iute, lăsînd un culoar viu între ei, și nu s-ar fi putut spune că 

nobilii aceia cu nume atît de mari și de cunoscute nu se înghesuiră, 
împingîndu-se grațios și călcîndu-se pe picioare. Statura înaltă și 
falnică a renumitului vînător smulse un murmur de admiraţie. 
Ochii lui ca jăraticul atraseră privirile doamnelor ca un magnet 
uriaș. Acesta era deci omul care umblase ani în șir prin Transilva- 
nia ca o umbră, împărțind moartea în rîndul acelora care scăpau 
de sub judecata legilor părtinitoare. El era acel teribil vînător care 
condamnase la moarte o întreagă solie turcească și îndeplinise 
sentința chiar în cetatea de scaun, iar oștile principelui l-au căutat 
neputincioase. În jurul lui se ţesuseră legende unele mai aproape 
de adevăr, altele înflorite în fel și chip. Chirilă nu luă în seamă 
murmurele din jurul lui. Înaintă hotărât spre principe, fără să se 
uite în dreapta sau în stînga. Se opri la cîțiva pași de tron, scoase 
pălăria cu un gest aspru și salută scurt. Poate prea scurt, ca în fața 
unui egal al său. 

Sigismund Bâthory își ascunse mînia sub un zîmbet 
malițios, fapt care nu-i scăpă lui Iojica. Iar cancelarul nu se bucură 
deloc observind că în sală apăruseră pe neașteptate mai mulţi 
oșteni decît se obișnuia. 

— Domnul Costache Caravană, strigă majordomul. 

Omuleţul acela rotund, cu ochii niţel bolboșaţi, parcă a 
mirare, stîrni printre privitori cîteva zimbete de îngăduință. Nu 
prea arăta a luptător, iar pe faţa lui grăsuță nu se putea citi măcar 
o urmă de inteligență. Și doar îi mersese faima despre șiretenia 
lui. Numai Bocskai tresări, șoptindu-le vecinilor că îl văzuse pe 
acest grăsun, care umbla pe un cal cu nume de iapă, doborind 
într-o ocazie patru oameni vestiți luptători cum ai dobori niște 
pui de găină. Astfel, crescură din nou acţiunile lui Costache, iar 
dintre toţi, cea mai încîntată de asemenea veste păru a fi baroana 
Maria-Florenţța de Szentivâni. 

— Domnul Ducu cel Iute, se auzi dinspre intrare. 

Tînărul păși printre curteni ușor îmbujorat. Acesta să fi 
fost oare marele spadasin care-l trimisese în lumea drepţilor pe 
Roco Perisini? Parcă era greu de crezut. Să fi fost oare acesta omul 

care îl găurise cu sabia pe contele Bindâsz, acel spadasin fără egal 
în Transilvania? 

— Domnul Cae Indru! 

La auzul acestui nume, Stela Beckembauer își reținu cu 
greu un țipăt. Faţa îi păli brusc, dar spre norocul ei, cei din jur nu 
aveau ochii pentru ea în acele momente. Doar Ștefan Iojica observă 
tulburarea fetei și se convinse definitiv că-l iubește pe Cae. Apa- 
riția tinărului stîrni murmure de admirație. Omul acesta cu fața 
prelungă, dulce, parcă lucrată din marmură, cu statura înaltă și 
elastică, plină de tinereţe, cu privirea niţel somnoroasă, nu arăta 
nici pe departe a tîlhar, așa cum îi mersese numele. Pe acest om îl 
sărutase Mihai-vodă, de faţă cu întreaga oștire. Cae se opri o clipă 
lingă ușă. Nu se arăta grăbit, ca ceilalți. Privirea lui cuprinse fără 
grabă acea mulțime curioasă. O fracțiune de secundă, ochii lui 
zăboviră asupra Stelei, ca din întîmplare. Fata căută sprijin și se 
rezemă de Teleki, aflat alături. 

— Domnul Niţă Praștie. 

Înalt și subțire, cu pălăria mare uşor trasă pe frunte, cu 
privirea furișă, parcă la pîndă, faimosul aruncător de praștie trecu 
absent printre rîndurile nobililor. 

— Domnul Petrache cel Mic! 

Se auziră din nou murmure. Petrache cel Mic arăta cât 
un munte clădit numai din mușchi. 

— Domnul Sile Adormitu! 

Sile păși în sală cu acea eleganţă specifică unor cavaleri 
din Apus. Doar inima lui se făcuse mică, aflindu-se pentru prima 
oară într-o situație de mare cinste. 

— Domnii Gălușcă, Toroipan și Tufan-fiul! 

Cei trei voinici, cu mutrele lor cam ipocrite, pășiră în 
sală umăr lîngă umăr, zăngănindu-și săbiile și pintenii, călcînd 
apăsat și semeț, hotărîți să nu-și cedeze unul altuia întîietatea, 
făloși cum îi învățase domnul Sile, izbind cu coatele în trecere pe 
nobilii curioși. Ajunși în apropierea principelui, scoaseră un picior 
mult înainte, își prinseră pălăriile cu un gest larg, se aplecară mult 

pe piciorul din faţă și salutară adînc, măturînd podeaua cu penele 
pălăriilor, executînd cel mai desăvârșit salut cavaleresc. 

— Fiți bineveniţi, domnilor, Gălușcă, Toroipan și Tufănel! 
spuse principele citindu-le numele de pe un bileţel aflat alături. 

— Tufan! îl corectă Tufănel. 

— Tufan! aprobă principele. 

— Fiul! murmură Tufănel. 

— Fiul! fu de acord Sigismund. 

Curtenii se apropiară, curioși să asculte discuţia dintre 
principe și vînători, păstrînd totuși o distanţă respectuoasă de 
vreo zece pași. 

— Iată, domnilor, zise principele zimbind, ani de zile 
trupele mele nu au putut să vă aducă în fața noastră, iar o simplă 
invitație ne dăruiește această plăcere. 

— Ceea ce dovedește, măria-ta, că buna înțelegere valo- 
rează mai mult decit forța armelor! răspunse aspru Chirilă. 

— Buna înţelegere sau iscusința, zimbi principele. 

Caravană se încruntă ușor. Cae Indru păru dintr-o dată 
mai somnoros decit fusese. Ducu privi în tavan, căutînd parcă un 
punct anume. Sile își pipăi buzunarul în care purta o singură piatră. 
Coatele lui Petrache cel Mic se desfăcură niţel de lingă corp. Dar 
nimeni dintre ei nu făcu o mișcare mai aparte în fața acelor cuvinte 
care semănau a trădare. Principele urmări atent fețele vinătorilor 
și-i socoti mai puţin inteligenți decît le mersese faima. 

— Oare dragostea sau admirația pentru curtea noastră 
v-a făcut să răspundețţi atît de iute acelei invitaţii? Zău că nu e de 
glumă să faci un asemenea drum din cetatea Bucureștilor pină la 
Alba-lulia, doar pentru un bal! 

— Am răspuns invitației unui principe, răspunse tăios 
Cae Indru. Domnul Ţării Românești ne-a însărcinat să aducem 
măriei-tale vorbe de sănătate. Baluri avem și în cetatea Bucureștilor, 
și nici acolo nu prea ne îmbulzim la ele. Unele lucrări grabnice și 
primejdioase lasă balurile pe planul al doilea. Iar dacă în atenţia 

măriei-tale a fost numai invitaţia la un bal, atunci cu adevărat 
distanţa între București și Alba-Iulia este foarte mare. 

Cae vorbise astfel, hotărît să limpezească lucrurile. În 
schimb, principele își mușcă buzele de supărare auzind insinu- 
antul răspuns al vînătorului și nu se putu opri să răspundă mai 
aspru decît ar fi vrut: 

— Domnul Ţării Românești e slujitorul nostru, iar voi, 
domnilor, sînteți abia slujitorii lui. Orice slujitor are datoria să se 
înfățișeze înaintea stăpinului la prima poruncă. 

Cae își dădu seama de situaţia grea în care intraseră. 
Numai un răspuns plin de îndrăzneală ar mai fi putut îndrepta 
lucrurile. Și, spre uimirea mulțimii de curteni, zimbi candid. 

— Domnul Ţării Românești e slujitorul lui Dumnezeu și 
al țării sale! Alt stăpîn asupra noastră. Cîtă vreme ne-aţi poruncit, 
nu am venit la curtea din Alba-lulia, măria-ta. Și nici cu forța nu 
ai putut să ne aduci. 

În sală se produse mișcare. Asemenea îndrăzneală deve- 
nise cu totul primejdioasă. 

— Uiţi unde te afli! strigă principele, mînios. 

— Nu uit. Măria-ta și-a uitat datoriile de gazdă! 

Observind mînia principelui, Kornis se repezi și puse 
mîna în pieptul lui Cae. O clipă, ochii tînărului se îngustară. Mîi- 
nile i se mișcară parcă leneș, iar comandantul se izbi puternic 
cu fruntea de dalele de piatră. Soldaţii făcură un pas. Dar vocea 
cancelarului îi opri să-l facă și pe-al doilea. 

— Să nu-i atingă nimeni! 

Principele vru să dea ordin de arestarea cancelarului 
dimpreună cu vinătorii, dar Iojica i-o luă înainte. 

— Acești oameni sînt musafirii principelui. Ridică-te, 
domnule Kornis! Cum ai îndrăznit să nesocotești voința principe- 
lui? Ai primit vreo poruncă din partea măriei-sale? Mi se pare că 
pentru a doua oară în această seară meriţi să fii judecat. 

Îi întoarse comandantului spatele cu o mișcare aspră și 
continuă în fața lu Sigismund: 

— Măria-ta, mă rog pentru iertarea domnului Kornis, care 
prin purtarea lui ar fi putut face o ruptură între noi și curtea din 
Țara Românească. Acești oameni sînt trimișii lui Mihai-vodă. La 
curtea noastră nu s-au mai întîmplat asemenea lucruri de ocară. 

Principele înțelese aluziile cancelarului și-i fu recunos- 
cător că-l scosese dintr-o mare încurcătură. Cu cîteva clipe înainte, 
era gata să-i aresteze chiar el, cuprins de furie. Dar furia trebuia 
s-o reverse asupra cuiva, iar țap ispășitor nimeri Kornis. 

— Comandante, se pare că nu te simţi prea bine în 
această seară. Cred că ar fi mai bine pentru sănătatea domniei-tale 
să te retragi și să te odihnești. Nu vom uita să te chemăm cînd se 
va ivi prilejul nimerit. Ești liber, domnule, să mergi să te cauţi de 
sănătate. 

Kornis salută palid ca un mort și se retrase. Pierduse 
bătălia cu Iojica și, pe deasupra, intrase în dizgrație. 

Tot cancelarul fu cel care făcu să treacă acel moment 
neplăcut, știind cît de mult iubea Sigismund meșteșugul armelor. 

— Măria-ta, am auzit că acești domni au adus mari 
foloase creștinilor păgubindu-i pe turci prin iscusința armelor și 
a gindului. Poate că ar trebui să-i răsplătim așa cum numai prin- 
cipele Transilvaniei știe s-o facă. Iar acești domni ar putea să ne 
dăruiască o seară deosebită arătîndu-ne ceva din iscusința lor în 
mânuirea unor arme care le-au făcut mare faimă chiar pînă în 
capitalele din apusul Europei. Cred că regele Franţei, care iubește 
ca și pricipele nostru vitejia și iscusința, ar da mult ca să vadă un 
asemenea spectacol. 

La auzul acestor vorbe, principele se domoli cu totul, 
reușind chiar să rîdă vesel. Trebuia să nu scape fericitul prilej. 
Numai dacă acei vinători erau cu adevărat pricepuți. 

— Poate am vorbit cam aspru, domnilor, se întoarse către 
oaspeți. Am, totuși, convingerea că meritaţi asemenea vorbe, de 
vreme ce nu aţi găsit de cuviință să vă înfățișați mai devreme în 
fața noastră și să ne arătaţi că aţi fost urmăriți nu totdeauna pe 
drept. Dar să lăsăm aceste lucruri! Ideea domnului cancelar e cum 

nu se poate mai bună! Poate că în felul acesta vom reuși să aducem 
printre noi puţină căldură. 

Curtenii aprobară zgomotos propunerea. Vînătorii pri- 
viră întrebători spre Cae, considerîndu-l pe tăcute conducătorul 
lor. Tînărul se gîndi că primejdia încă nu e cu nimic înlăturată. 
Iar o demonstrație de iscusinţă și forță nu strică. Ba dimpotrivă: e 
bună totdeauna, fiindcă intimidează. Îşi croise în minte un plan 
de acțiune și poate că propunerea venea tocmai la timp. 

— Plăcerea ar fi de partea noastră! hotărî el. Cu ce ar dori 
măria-ta să începem? 

— Cred că o luptă cu sabia ar fi un început bun. Din 
păcate, nu avem adversari pe măsura voastră, domnilor. 

— Avem! spuse repede Carrillo. Știind că i-ar plăcea mări- 
ei-tale un asemenea spectacol, ne-am îngrijit din timp. Părintele 
Grasa a fost un renumit profesor de scrimă, iar cavalerul Jan Siloky 
se pare a fi cea mai bună spadă a Transilvaniei. 

— Așa e! aprobă Sigismund, încîntat. 

Carrillo făcu un semn. Dintr-o încăpere alăturată își 
făcură apariţia părintele Grasa și Jan Siloky, urmaţi de un sluji- 
tor care purta patru săbii cu virfurile boante. Cae făcu un gest de 
invitație spre Ducu. Tînărul își deschise propria sabie și o lăsă în 
mîinile lui Tufănel. Înaintă apoi vreo câţi pași, făcu o reverență 
adîncă în fața celor doi spadasini și întrebă politicos: 

— Cine dintre domniile-voastre îmi face cinstea să 
începem? 

Corrillo hotări în locul lor: 

— Domnule Siloky, fă-ne plăcerea și arată-i domnului 
Ducu măiestria domniei-tale! 

Cunoscînd bine dibăcia lui Grasa, îl păstră pentru Cae 
Indru, convins prin simplă impresie că poate mai mult decît Ducu, 
avind astfel prilejul de a asista la un spectacol cum nu se întîlnesc 
multe. Dar după primele schimburi de lovituri dintre Ducu și polo- 
nez, iezuitul exclamă în gînd: „Pe toți dracii, Doamne iartă-mă, 
flăcăul acesta pare un pui de diavol. Parează tot ce i se trimite, și 

încă nu a atacat pînă acum. Dar iată că Siloky pregătește o lovi- 
tură mare. Ah, Ducu a parat lovitura! Totuși, văd că dă îndărăt în 
fața polonezului." 

Cei doi se mișcau repede. Fulgerau scurt, lucrînd meto- 
dic, încercînd ici-acolo, căutînd punctele slabe, pregătind atacul 
decisiv prin mișcări înșelătoare. Din sală se auzeau murmure de 
admiraţie. În faţa unui Siloky dezlănţuit, vînătorul para calm, 
retrăgîndu-se pas cu pas. lar cînd pe fața polonezului apăru un 
zîmbet de superioritate, Ducu porni un dans îndrăcit în jurul lui. 
O lovitură dată năprasnic, lîngă umăr, aruncă sabia polonezului 
cît acolo, punînd capăt luptei. 

Polonezul rîse prietenos și observă fără supărare: 

— Domnule, sînteți mai bun! Am simţit acest lucru de 
la primul schimb de lovituri. Nu mi-am închipuit că ar putea să 
mă biruie cineva în partea aceasta a Europei. Și zău că nu prea am 
obiceiul să mă laud! Aţi atacat o singură dată. În rest, domnia-ta 
ta te-ai jucat cu mine, pariînd parcă în glumă tot ce ţi-am trimis. 

— Mai încercaţi o dată! strigă Sigismund entuziasmat. 

— De prisos, măria-ta! răspunse polonezul. Domnul 
acesta e tot ce am văzut mai bun în scrimă pînă azi! 

La un semn al lui Carrillo, părintele Grasa se apropie de 
Indru, purtînd cele două arme sub braţ. Și nu s-ar fi putut spune că 
iezuitul ar fi fost o figură tocmai comună. Întreaga lui făptură era 
formată din linii parcă întrerupte pe undeva. Cu toată înălțimea 
respectabilă, mîinile îi atîrnau pînă aproape de genunchi. Frun- 
tea țuguiată, străjuită de niște urechi clăpăuge, scotea parcă mai 
mult în evidenţă faţa oacheșă, ca un triunghi, cu gura subțire suptă 
înăuntru, pierdută sub nasul coroiat și lung, în formă de plisc. O 
figură mai șuie decit a părintelui Grasa cu greu s-ar fi putut dibăci 
cale de o sută de mile împrejur. 

— Domnilor, luă cuvîntul Carrillo, părintele Grasa a fost 
mulți ani profesor de scrimă. Numele lui a ajuns cunoscut la Paris, 
la Veneţia și la Madrid. Din școala sa au ieșit spadasini cu mare 
faimă. Cred că măria-sa principele și domniile-voastre veți avea 

un spectacol rar dacă și domnul Cae Indru se va ridica la aceeași 
înălțime. 

Grasa îl salută adînc pe Indru. Vînătorul îi răspunse cu 
politeţe. Aleseră armele și se așezară în gardă. lezuitul se dovedi 
pe cît de mare spadasin, pe atît de mare vorbăreţ. Spre deosebire 
de Jan Siloky, nu lucra iute. Sabia lui descria curbe mari, leneșe, 
dar fiecare lovitură avea o precizie milimetrică. Asalturile de la 
înălțimea pieptului se schimbau pe neașteptate în lovituri late- 
rale, întrerupte brusc prin împungeri cu fandări lungi. După vreo 
cinci minute de luptă, iezuitul zimbi mulțumit și i se adresă lui 
Cae cu vocea lui catifelată: 

— Signor Indru, am avut plăcerea să vă ofer întregul alfa- 
bet al scrimei și rar mi-a fost dat să văd un adversar ca domnia-ta, 
care să cunoască toate literele. Vom trece acum la combinaţii de 
litere. Adică la cuvinte. Dacă și aici veți avea răspunsuri tot atît 
de elegante, nu ne mai rămîne decît să abordăm fraza. Dincolo de 
cuvinte au trecut puţini spadasini, iar numele lor a rămas mare. 
Dar fraza, unde sînt atîtea combinaţii de cuvinte, triază fără milă. 
Spadasinii care trec de frază nu mai au nimic de învățat. Dar din- 
tre aceștia se nasc unul la douăzeci de ani. Atenţie, domnule, am 
intrat în faza cuvintelor! Sabia lui Grasa capătă iuțeala pe care nu o 
avusese la început. Zeci de mișcări înșelătoare și iuți, date la înăl- 
țimea capului sau coborîte la piîntece, pregăteau de fapt adevărata 
lovitură lucrată metodic. Cae apăra magistral și nici o clipă sabia 
lui Grasa nu reușea să se desprindă într-o lovitură clară. Curtenii 
și invitații urmăreau cu sufletul la gură acea gigantică desfășurare 
de măiestrie, iar principele uitase pur și simplu unde se află și 
strigă în gura mare cuvinte de satisfacție. 

— E un spectacol grandios, îi șopti Carrillo. Am colin- 
dat, măria-ta, Europa în lung și-n lat, dar nu am văzut asemenea 
spectacol. Privește-l pe Indru! Parcă i-ar spune cineva care va fi 
următoarea lovitură a părintelui Grasa. Omul acesta nu se apără 
ca toată lumea. Simte dinainte lovitura adversarului. 

Timpul trecea iute și nimeni din sală nu se gîndea la el. 
Pe fruntea lui Grasa, transpirația apăruse în broboane mari. Ceru 
o clipă de răgaz, aprobată cu mărinimie de Cae Indru. lezuitul își 
șterse fruntea cu o batistă oferită amabil de vinător. Privirile lui 
cătară cu admiraţie spre tînărul adversar. 

— Fraza, domnule. Fraza va decide! zise Grasa, pregă- 
tindu-se de noi asalturi. 

De data aceasta, sabia lui se mișcă atît de iute, încît era 
greu de urmărit. Scula aceea sclipitoare parcă se transformase într-o 
viperă al cărei șuierat pregătea mușcătura. Loviturile iuți se rupeau 
brusc, fiind continuate cu asalturi largi, mai mult laterale, pentru 
a distrage atenţia lui Cae. Ajunseră amindoi într-un colț al sălii. 
Pe fața șuie a iezuitului apăru un dram de lumină. 

— Să nu tresari, domnule Indru, la ceea ce îţi voi spune! 
Zimbește, domnule! Pe toți dracii Doamne, iartă pe robul tău, îmi 
placi din ce în ce mai mult! S-ar putea să ai neplăceri cu princi- 
pele. Cu el nu știi niciodată cum se termină o discuţie. S-ar putea 
să vă pună în lanţuri. 

— Știu! răspunse Cae, la fel de încet. 

— Ţi-ai luat unele măsuri? 

— Da. 

— Atunci, e bine, domnule! Să le oferim acestor nătărăi 
tot ce poate da scrima mai frumos! Unul ca domnia-ta se naște o 
dată la douăzeci de ani. Dacă vrei să scapi singur, lasă-te împins 
către coridorul din spate. Acolo vei găsi o fereastră. Dacă sari prin 
ea, ajungi în parc. 

Cae zimbi ciudat. lezuitul își dădu seama că nu-și va 
părăsi tovarășii. Din clipa aceea simţi pentru vînător una din acele 
simpatii care se nasc spontan și nu mor niciodată. Își aminti că se 
făcuse preot dintr-o pornire pe care nu și-o putuse explica mai pe 
urmă. Dusese o viață asemănătoare cu a acestui tînăr. Liber ca un 
vultur. Înconjurat de prieteni devotați. Renunţase la toate pentru 
bogăţie și confort. Pentru o moarte lentă spirituală și fizică. Cu 
gîndurile aiurea, făcu unele greșeli. Tînărul adversar nu profită de 

ele și-i fu recunoscător pentru acea mărinimie. Puse capăt luptei 
printr-un semn cu palma. Îl salută pe Cae mai adînc decât pe prin- 
cipe. Iar în vorbele lui se putea observa o sinceritate de netăgăduit. 

— La curtea Spaniei sau a Franţei, domnul acesta ar 
putea trăi în mare cinste. Asemenea cinste se pare că a obținut-o 
deja la curțile din București și Alba-Iulia. Sînt fericit că am avut 
prilejul să întîlnesc asemenea sabie, care se naște o dată la două- 
zeci de ani. Adică una într-o generație. 

— Se pare că balul nostru s-a transformat într-o încer- 
care de arme, rîse principele. Ce propun nobilii mei invitaţi? Să 
continuăm sau să deschidem balul? 

— Să continuăm! strigară invitaţii. 

— Despre faimoasele voastre cuțite s-a vorbit mult, dom- 
nilor, interveni Carrillo adresîndu-se lui Chirilă și lui Cae. Propun 
să așezăm două lumînări la zece pași. Sper să nimeriți asemenea 
ținte subțiri. 

— Puțin! observă Chirilă. 

— Atunci, la cincisprezece pași vă convine? 

— Cu o condiţie, monseniore! îl întrerupse Cae. Ţintele 
să fie mișcătoare. 

Faţa lui Carillo se lungi de uimire. Iar în sală se auzi un 
murmur de neîncredere. 

— Nu e prea greu, domnilor? 

— Nu! răspunse aspru Chirilă. Cine se oferă să plimbe 
lumânările? 

În sală nu se mișcă nimeni. Pericolul era din cale-afară 
de mare. Costache Caravană și Ducu făcură un pas înainte. Li se 
alăturară în grabă contele Teleki, părintele Grasa, Jan Siloky, ceilalți 
vinători și chiar contele Beckembauer. Curajul acestor oameni îl 
mișcă pe Sigismund Bathory. Într-un elan care-l uimi pe Carrillo, 
se ridică de pe tron și strigă: 

— Voi fi și eu unul dintre aceia care vor mînui țintele. Iar 
dacă domnul cancelar ar vrea să-mi dea o mînă de ajutor, n-ar fi rău. 

Se auziră proteste. Pînă la urmă, principele fu nevoit să 
renunţe în favoarea lui Teleki și Beckembauer. Se făcu o liniște de 
moarte. Cae îl privi pe conte zîmbind. lar Teleki avu norocul, fără 
să știe, că încăpuse în fața cuţitului unui om cinstit. O cît de mică 
neatenție voită i-ar fi curmat zilele frumosului conte. Dar lui Cae 
nu-i trecu prin minte așa ceva. Stela Cristu devenise galbenă și, 
fără să-și dea seama, făcu un pas înaintea celorlalți. Nobilii din jur 
crezură că se teme pentru viața lui Teleki. Numai cancelarul știa 
adevărul. Stela bănuia că Indru aflase despre o eventuală logodnă 
între ea și conte și se temea pentru Cae. Va rezista Cae oare unei 
tentaţii atît de mari? 

La trei pași unul de altul, Beckembauer și Teleki porniră 
dinspre peretele lateral, purtînd fiecare dintre ei cîte-o lumînare 
puţin ridicată deasupra capului. Două mișcări fulgerătoare, elegante 
și două cuțite scînteiară prin aer. Din sală, care aștepta cu sufletul 
la gură, izbucniră un ropot de aplauze și strigăte de admiraţie. Cele 
două cuțite tăiaseră lumînările. 

Principele își reținu cu greu un tremur nervos, dar nimeni 
nu luă în seamă un lucru atât de firesc. Fusese o încercare de iscu- 
sință făcută pe viu și s-ar fi putut termina cu un accident regretabil. 
În timp ce slujitorii purtau pe tăvi mari de aur pocale cu vestitul 
vin de Tîrnave, cei doi vinători își puseră nepăsători cuţitele la brîu. 

— Cred că domnul Indru aruncă mai repede, spuse 
Sigismund. 

— În schimb, Chirilă are forţă mai mare, completă Cae. 

— Nici vorbă! zimbi Chirilă. Ai și viteză, și forță mai mare 
decît mine. 

Modestia lor făcu mare impresie asupra celor prezenți, 
iar de undeva din sală se auzi o voce: 

— Dacă principele nostru nu are nimic împotrivă, să 
bem în cinstea acestor viteji! 

— În sănătatea lor! sări principele. 

Atmosfera rece de la început se încălzise vizibil. Cae 

începu să spere că vor termina seara cu bine. Privirile curtenilor 
erau binevoitoare. Cît despre principe, acesta uitase cu desăvir- 
șire discuţia aceea. Chiar Carrillo, care complotase cu Kornis, își 
schimbase în mare măsură gîndurile, fiind și el un mare amator 
de asemenea spectacole. Figurile ipocrite ale lui Gălușcă, Toroi- 
pan și Tufănel îl atrăgeau. Pregătise și pentru ei trei adversari de 
valoare, iar o partidă de scrimă cu trei perechi odată nu era toc- 
mai de lepădat. Giîndindu-se astfel, își rosti invitația cu cea mai 
desăvîrșită politeţe: 

— Dacă domnii Gălușcă, Toroipan și Tufănel ar dori să 
ne ofere o lecţie de scrimă, le-am rămîne îndatoraţi. 

— Tufan-fiul! interveni aspru Tufănel. 

— Vă cer iertare, domnule Tufan-fiul! se înclină iezui- 
tul. Avem pentru domniile-voastre adversari pe măsură. lar dacă 
numele vostru nu a căpătat faima pe care-o merită, aveți prilejul 
s-o cîștigați în această seară. 

Auzind asemenea propunere năstrușnică, cei trei înghe- 
țară de groază. Indru se pregătea tocmai să intervină, dar lui 
Tufănel îi trecu prin minte una din acele idei formidabile care se 
nasc în mintea unui om obișnuit o dată la o viaţă. 

— Monseniore, spuse imitindu-l pe Indru, domnul 
Tufan-tatăl, nobilul meu părinte, despre al cărui meșteșug în mînu- 
irea sabiei cred că aţi auzit în multe rînduri, are o vorbă: „Nu te 
arăta puternic în armele pe care le știu prietenii și dușmanii! Ara- 
tă-le ce poţi cu arme pe care nu le cunosc ei!” 

Toroipan tuși năprasnic. Tufănel îl privi aprig o clipă, 
apoi zimbi subțire și se întoarse către Carrillo. 

— Am să vă arăt o luptă cum n-aţi mai văzut. Să fiu al 
nai... să dea boala-n... pe cinstea mea de cavaler, domnilor, că veţi 
vedea o luptă cum nu a mai fost la această curte! Cu săbiile v-au 
mulțumit domnii Indru și Ducu. La naiba cu săbiile! Vrem ceva 
mai nou! 

Toroipan tresări mulțumit, amintindu-și de ciomege. Cu 

siguranţă că Tufănel făcuse aluzie la ele. Era dat naibii Tufănel 
ăsta. Aicea bătea Tufănel cu vorba. Al naibii lingurar! 

— Așa e! sări cu gura, prinziînd curaj. Tufănel știe ce 
spune. Tat-su, nea Tufan, nobilu... ăla de vindea linguri la Zece 
Mese și sucitoare și blaturi de lipii... 

— Mai taci dra... Opriţi-vă, domnule Toroipan! sări 
Gălușcă mînios. 

Apoi se întoarse către principe și zimbi galeș. 

— Domnul Toroipan pe cât e de viteaz pe-atita e lipsit de 
darul vorbirii. Cu voia domniei-sale, am să vă spun ce tot îndruga 
el acolo. Trăsni-l-ar... Dumnezeu să-l țină! Care va să zică, Tufan-ta- 
tăl nobilu... ăă... lovea cu ciomagu la lingurică. Adică zise, văzînd 
că ceilalți nu pricep la capătul pieptului. Cu o singură lovitură 
dărima zece mese. Învârtea ciomagul pe spinările dușmanilor ca 
pe sucitor și cădeau oamenii în fața lui laţi ca niște lipii. Asta e! 

Toroipan nu putu să rabde asemenea neobrăzare și fu 
gata să intervină. Dar un cot în stomac dat pe neobservate de 
Gălușcă îi luă piuitul și restabili ordinea între ei. 

— Porunciţi, monseniore, slujitorilor continuă Tufănel 
să caute la șeile cailor noștri. Vor găsi acolo trei ciomege. Am să 
mă bat singur împotriva domnilor Gălușcă și Toroipan și nimeni 
nu va putea spune că nu va fi o luptă pe viaţă și pe moarte. Păcat 
că nu se află aici domnul Tufan-tatăl! Ar face o vînzare de linguri... 
adică ar fi în stare să bată întreaga suflare din această încăpere. 

După puţină vreme, slujitorii aduseră cele trei ciomege 
zdravene, din lemn de corn. Se făcu loc mult spre fundul sălii. Fie- 
care dintre cei trei își prinse ciomagul cu ambele mîini. Toroipan 
lovi cu toată puterea spre căpățina lui Tufănel. Femeile din sală 
închiseră ochii. Bărbaţii mai slabi de fire scoaseră exclamaţii de 
spaimă. Cu o mișcare uluitor de iute, Tufănel făcu un pas înainte 
spre mîinile lui Toroipan în timp ce ridica deasupra capului pro- 
priul lui ciomag, ţinut zdravăn de capete. În felul acesta, lovitura 
își pierdu aproape întreaga forță. Genunchiul lui Tufănel izbi în 
stomacul lui Toroipan ca într-un sac și tot în aceeași clipă sări 

într-o parte și duse ciomagul pe lingă corp, ferindu-se de lovitura 
lui Gălușcă. Lingurarul părea un titirez între cei doi. Se schimbau 
lovituri năprasnice, în stare să omoare un bou dacă și-ar fi atins 
ținta. Privitorii erau convinși că o asemenea dispută nu se poate 
încheia fără o victimă. Nu mai asistaseră la o astfel de luptă și nici 
nu bănuiseră că bătaia cu ciomegele ar putea fi chiar mai specta- 
culoasă decît scrima. Fiecare lovitură aplicată de unul dintre cei 
trei putea aduce moartea dacă nu era parată la timp și cu mare 
iscusinţă. Și fiecare lovitură smulgea celor prezenți exclamații de 
spaimă sau de mirare. 

Toroipan încercă o lovitură de împungere cu vîrful cio- 
magului. Lingurarul sări aprig îndărăt, parînd în același timp o 
lovitură dată la picioare de către Gălușcă. Fu rindul lui Tufănel 
să atace. Cîteva mișcări înșelătoare îi derutară pe cei doi. Cioma- 
gul lui Gălușcă zbură în secunda următoare în peretele aflat la 
cîțiva pași. Din perete căzu o bucată de tencuială. Gălușcă vru să 
se repeadă după armă, dar lingurarul, mai iute, puse piciorul pe 
ciomagul căzut. Cu un gest de resemnare, Gălușcă se retrase lingă 
vînători. Rămas de unul singur, Toroipan suportă din ce în ce mai 
greu asalturile lui Tufănel. Lingurarul se prefăcu a se împiedica 
și-i întoarse spatele. Acesta era unul dintre trucurile lui preferate. 
Toroipan lovi năprasnic în direcția capului. De data asta, strigă- 
tele de spaimă fură destul de puternice. Tufănel sări sprinten cu 
spatele sub brațele lui Toroipan. O mișcare scurtă și îndemînatică 
îl aruncă pe bietul Toroipan ca pe-un sac de grăunțe. 

Lupta se isprăvise. Aplauzele pentru Tufănel răsunară 
multă vreme. Doar principele nu luă parte la ele. Oamenii aceștia 
erau cu adevărat niște virtuoși. Acum își explica foarte bine cauza 
pentru care nu putuseră fi prinși în atâtea rînduri de către oamenii 
lui. Nu se îndoia o clipă că și ceilalți vinători care nu-și arătaseră 
măiestria își aveau numerele lor. Dacă și inteligenţa le era la fel 
cu măiestria, oamenii aceștia reprezentau o forță nemaiîntilnită. 
Iojica și Kiraly nu exageraseră cu nimic în laudele lor. Avindu-i 
în slujba lui pe acești zece oameni ar fi putut îndrăzni mai mult 

decît pînă acum. Le va dărui bani și aur cît n-au visat ei să aibă. Dar 
înainte de a și-i face slujitori îi va aresta. Întâi, pentru a le dovedi 
lor și altora iscusința și puterea lui. Apoi, pentru a le arăta că e 
un stăpîn generos, iar omul acceptă mai ușor o situație de mărire 
înălțîndu-l direct din mizeria închisorii. Îi va scoate din închisoare 
după trei zile. Ei vor fi garda lui personală și poate chiar oamenii 
lui de taină. Nici unul dintre marii nobili ai Transilvaniei nu va 
mai îndrăzni să cîrtească. Va da sentință împotriva oricui de aici 
din palat pe tăcute și tot pe tăcute va fi și executată, fără ca cineva 
să afle vreodată adevărul. Va înjgheba o armată cum nu a mai 
fost. Moldova și Ţara Românească vor fi înglobate principatului. 
O armată uriașă s-ar putea ridica din cele trei țări. Cu asemenea 
armată, ar fi o jucărie să ocupe Ungaria și Polonia. Să-i strivească 
pe turci și pe tătari. Iar el să devină un fel de arhanghel al crești- 
nilor. Se căzni o vreme să afle un nume potrivit unei țări atît de 
întinse. Nu găsi nimic de seamă și se posomori brusc. 

Ceru o cupă cuvin și-și muie buzele în licoarea gălbuie. 
Cînd se hotări să le vorbească vînătorilor, glasul lui era deosebit 
de blind. 

— Ne-aţi arătat lucruri frumoase, domnilor. În zilele şi 
săptămînile următoare cred că vom vedea la domniile-voastre alte 
lucruri de măiestrie. 

Chirilă își prinse mustața subțire cu buzele. Costache își 
bolboșă ochii mai mult decît o făcea de obicei. Ducu pipăi instinc- 
tiv cu cotul mînerul sabiei. Indru zimbi ironic. 

— Ne pare rău că nu vă putem împlini voia, spuse mol- 
com. Lucruri grabnice ne cheamă în Ţara Românească. Vom pleca 
miine în zori. 

— Veţi pleca atunci cînd voi hotări eu! se înfurie 
Sigismund. 

— V-am mai spus, măria-ta, că noi nu avem stăpîn, zise 
Chirilă. 

— Veţi avea de azi înainte! 

— Doar cu voia noastră! rise Caravană. 

— Sau fără voie. 

— Mulţi s-au căit încercînd să ne impună voia lor, zîmbi 
Cae. 

— E o amenințare? strigă principele. 

— Nu! o povaţă, murmură Niţă Praștie. 

— „Sînt daţi naibii! gîndi Sigismund, fără să-și arate vese- 
lia. Au curajul să mă înfrunte chiar în mijlocul oamenilor mei.” 

Prefăcîndu-se grozav de supărat, se ridică de pe tron și 
strigă: 

— Gărzi, arestaţi-i! 

Ofițerii și oștenii aflați pe lîngă pereți făcură un pas îna- 
inte. Cancelarul, alb la față de mânie și rușine, vru să intervină 
energic, dar în clipa aceea se petrecu un lucru de necrezut. Una 
din acele fapte care aduc a sminteală la prima vedere. O faptă 
despre care se vorbi multă vreme în întreaga Transilvanie și chiar 
mai departe. 

Dintr-un salt, Cae îl prinse în braţe pe principe. Chirilă îi 
propti virful cuţitului lîngă beregată. Ceilalţi vinători făcură cerc în 
jurul lor. Carrillo, aflat mai aproape, vru să intervină, dar un pumn 
formidabil aplicat de Costache îl aruncă cât colo. Fu un moment 
de uluire generală, de care profită Indru, strigînd puternic: 

— Toată lumea să treacă la pereţi! Liberaţi ieșirea! Dacă 
încercați o mișcare dușmănoasă, principele va muri în aceeași clipă. 

De undeva se auzi un țipăt puternic: 

— Atenţie, Cae! 

Vînătorul se aplecă brusc, dimpreună cu principele. Un 
foc de pistol răsună în apropiere. Cel care trăsese căzu străpuns 
de sabia lui Ducu. Indru recunoscu strigătul. Era al Stelei Cristu. 

— De îndată ce sîntem în siguranţă îl liberăm pe prin- 
cipe, zise Chirilă. Domnule cancelar, poruncește să fie aduși caii 
noștri lingă treptele de la intrare! 

— Ce garanţii ne daţi că-l veţi libera pe principe? întrebă 
cancelarul. 

— Cuvintul nostru, răspunse Cae. 

— Îmi ajunge, domnilor! se înclină Iojica. 

Poruncile lui fură aduse grabnic la îndeplinire. În sala 
de bal domnea o liniște de moarte. Dar, spre surprinderea tuturor, 
Sigismund, care nu era un fricos, zimbea galeș, uitîndu-se pieziș 
spre cuțitul lui Chirilă. 

Vinătorii porniră încet către ușă. Tufănel, Toroipan și 
Gălușcă încheiau acel cortegiu ciudat învîrtind săbiile ca pe niște 
ciomege. Ușa se închise în urma lor, iar zgomotul ei, destul de obiș- 
nuit, păru în sală ca o detunătură de armă. Dinspre curte se auzi 
răpăit de copite. Vînătorii nu întilniră pe străzile cetăţii nici un 
obstacol. Ajunseră la porţi. Un ofițer cu o făclie în mînă se apropie 
de călăreți. 

— Deschide! ordonă principele. 

Ofițerul săltă făclia și-l recunoscu pe Sigismund, așezat 
pe Vînt Sălbatic în fața lui Cae. 

— Măria-ta... ăă... îndată. 

Ieșiră în cîmpie. Zăpada căzută proaspăt crescuse de o 
palmă. Vîntul adia molcom. Fulgii mari le răcoreau feţele încinse. 
Ajunseră cam la o milă depărtare de cetate. 

— Opriţi! strigă Cae. Măria-ta, ești liber! 

Sigismund sări sprinten în zăpadă. Cu un gest iute, 
smulse de pe deget un inel. 

— Iată, domnule Indru, un semn de prețuire din partea 
principelui Transilvaniei. Dacă aţi avea încredere, v-aș pofti îndă- 
răt. Doresc din tot sufletul prietenia voastră. Abia acum vă cunosc 
bine. Aţi avea încredere în cuvintul meu? 

— Nu, măria-ta! răspunse Cae. Poate că timpul va reuși 
să ne apropie. 

— Ce-mi reproșezi? 

— Nehotărîrea. Ești schimbător, măria-ta! 

— Atunci, să hotărască timpul, domnilor! încheie trist 
Sigismund Bathory. 

Vînătorii dispărură în noapte. Principele îi auzi o vreme 

cum se depărtează în galopul cailor. Apoi se întoarse domol către 
cetate, simțind cum l-a cuprins frigul. 

— Sărmană vanitate omenească! rosti el. Am pierdut 
niște oameni viteji datorită firii mele ușuratice. Am vrut să mă 
fălesc în fața curtenilor mei cu iscusința mea. Sărmană iscusință! 
L-am disprețuit pe Mihai-vodă. Dar el a știut să-și apropie aseme- 
nea oameni. Ce am realizat eu pînă acum? Nimic. Mă ţin de baluri 
și de petreceri în vreme ce Mihai se apără cum poate de ienicerii 
sultanului. Dacă pierde el, voi pierde și eu. Turcii nu vor întârzia să 
calce Transilvania. lar Rudolf al II-lea... Dumnezeu știe ce urmă- 
rește acest Rudolf. Sînt un principe slab. Ce oameni am pierdut! 
Poate că prin cancelar am să le cîștig prietenia. Și dacă le voi cere 
să mi-l aducă legat pe sultanul turcilor, pe cinstea mea că ăștia sînt 
în stare s-o facă! Avea dreptate cancelarul cînd spunea că domnul 
Kornis ar fi cucerit cetatea Oradei dacă-i avea alături pe vinători. 

Tresări. Din față se auzea tropot de cai mulți. 

— Îndărăt, nătărăilor! începu să strige cât îl ţinea gura. 

Curînd, primii călăreţi se opriră lingă el. Un ofițer descă- 
lecă și-i oferi calul și pelerina. Peste un sfert de ceas, Sigismund se 
întoarse în sala tronului și, spre uimirea curtenilor, se așeză calm. 
Porunci să i se schimbe încălțările, iar cînd lucrarea fu isprăvită 
cu bună rînduială strigă vesel: 

— Să pornească balul! 

Nobilii se priviră miraţi, neștiind ce să mai creadă. 

Pe drumul care ducea spre Blaj, unsprezece călăreţi alu- 
necau prin noapte ca niște năluci. Indru se apropie de cel de-al 
unsprezecelea tovarăș de drum. 

— Domnule, cred că trebuia să te întorci de mult, observă 
el. 

— Trebuia, dar nu mă mai întorc! rise părintele Grasa. 

— Te vor regreta la curte. 

— Nu cred. Pe unde trec eu nu rămîn regrete. 

— E un fel curios de a vedea lucrurile. Ce ai de gînd să 
faci? 

— Încă nu ştiu. 

— E și ăsta un răspuns! 

— Nu am altul mai bun la îndemână. 

— Mi se pare că ești pe cale să părăsești o viață de belșug. 

— La naiba! strigă preotul iezuit. Pentru una de libertate. 

— Libertatea e mai scumpă decît bogăţia! zimbi Cae. 

— Îi cunosc prețul. 

— Şi te încumeţi? 

— Te cred. Voi dormi de multe ori călare. Toată averea 
mea va fi calul, armele și ce am pe mine. Voi flămâînzi de multe 
ori. Trăiască viaţa liberă! Dacă nu vă vedeam pe voi, rămineam 
mai departe unde eram. Dacă aţi fi doi, poate că v-aș stingheri, 
insinuă el. Unde sînt zece, al unsprezecelea trece neobservat. Am 
trăit viaţa aceasta, domnule Indru. Acum mă întorc la ea. M-am 
săturat să mint și să lingușesc. Să-mi plec spinarea și să suport 
ironii pentru o mîncare aleasă, o pungă plină și un pat bun. Dacă 
mă primiţi, sînt al vostru. S-ar putea să-mi treacă nebunia de acum. 
Sau să-mi fac alte planuri. Pînă atunci însă, vă ofer prietenia și 
sabia mea. Le primiţi? 

— Mai încape vorbă? rise Chirilă, care trăsese cu urechea. 

Costache Caravană călărea ceva mai în urmă, aflindu-se 
într-o mare discuţie cu Zambilica. Și chiar dacă vintul fura multe 
din vorbele lui, calul era mulțumit că-i aude vocea pițigăiată, care 
susura dulce ca mierea de mai. 

— Ai văzut-o pe baroana Maria-Florenţa de Szentivâni? 
De unde naiba s-o vezi, dacă erai în grajd? Dai din cap ca prostul și 
cînd trebuie, și cînd nu trebuie. Doar un sfert de ceas mi-am încru- 
cișat privirile cu ea. Strajnică muiere, Zambilico! Mă mai întorc 
eu pe aici. Cred că și ea m-a plăcut niţel. Baronul? Dă-l naibii! Cu 
un dos de labă îl fac marchiz. 

Sile Adormitu călărea absent. Avea sufletul greu, încărcat 

de păcate, astfel că n-ar fi fost de mirare să-l audă cineva vorbind 
singur. 

— Cinci pungi destul de dolofane, două brățări grele de 
aur și un piaptăn cu pietre prețioase. Cred că n-o să mă trimită 
domnul Indru cu ele îndărăt. Nici nu mai știu de la cine le-am luat. 
În înghesuiala aia nu am avut vreme să mă uit la cinstitele feţe 
ale păgubașilor. La naiba! Principele nu avea nimic în buzunare. 
Prea ne-am grăbit să plecăm. Avea monseniorul Carrillo un lanţ 
mare de aur, cu o cruce cît un miner de sabie. 

Pe dealul din dreapta al Mediașului se afla o biserică 
veche, cu turnuri multe și ziduri împrejmuitoare puternice. Văzută 
din afară, părea destul de măruntă și sărăcăcioasă. Biserica făcea 
parte din ordinul iezuiţilor și tot din partea aceea îi veneau și 
veniturile. 

— După mine, domnilor! strigă părintele Grasa, îndrep- 
tînd calul către porţile mari, cufundate în întuneric. 

— Crezi că e bine să ne oprim aici? întrebă Cae. 

— Te cred. Aici vom dormi în siguranţă ca în fundul 
pămîntului. Tainele bisericilor sînt multe și mari. Dumnezeu să 
le ţină! 

Bătură în poarta de fier. Un călugăr cu o figură de șobolan 
deschise o ferestruică. lezuitul se apropie și discutară în șoaptă. 
După o vreme, ferestruica se închise la loc, iar foarte curînd se auzi 
dincolo de poartă un zornăit mare de chei. Ţinută de călugăr, poarta 
se deschise atât cît fu necesar pentru intrarea celor unsprezece 
călăreţi. Dincolo de poartă, zăpada acoperea iute urmele cailor. 
Călugărul-șobolan se mistui undeva printre clădirile scunde. Rea- 
păru pe neașteptate, însoțit de alți doi călugări cam somnoroși. 
Aceștia minară caii către grajdurile bisericii. Cel cu figura de șobo- 
lan își conduse oaspeţii spre o clădire cu înfățișare impunătoare, 
înconjurată de brazi înalți. Intrară într-o încăpere lungă, întune- 
coasă și caldă. Șobolanul aprinse în grabă niște lumânări și mai 
dichisi tacticos cîțiva bușteni în căminul uriaș. Pocnetul lemnului 

încins de foc răsuna plăcut în încăpere. Flăcările vesele întăreau 
lumina slabă din odaie, descriind figuri ciudate pe pereţi. Afară 
urla vîntul. O cină scurtă, cu friptură rece și cîte-o cană cu vin, 
încheie noaptea aceea de pomină. lezuitul, simțindu-se ca la el 
acasă, împărți unele ordine, pomenind mereu numele lui Carrillo. 

Se deșteptară a doua zi destul de tîrziu. Afară se oprise 
ninsoarea, dar cerul era închis și jos. Caii, odihniţi și sătui, ca și 
stăpînii lor, așteptau gata înșăuați să pornească la drum. 

La curtea din Alba-Iulia, balul se desfășurase în toată 
splendoarea lui, chiar dacă invitații așteptau cu nerăbdare să se 
întoarcă pe la casele lor și să comenteze în voie acele întîmplări 
cu totul ieșite din comun. 

Stela Cristu dansase plină de graţie cu contele Teleki, 
dar după faţa ei absentă se vedea cît colo că gîndurile i se călăto- 
reau cine știe pe unde. Nici contele nu era în apele lui. O auzise 
pe fată scoțind strigătul acela de avertizare pentru Cae Indru. Un 
asemenea strigăt putea fi scos numai de o mamă pentru fiul ei 
sau de o femeie îndrăgostită care-și vede iubitul în mare pericol. 
Ștefan de Zerind îi atrăsese atenţia asupra falsei contese. Ștefan de 
Zerind nu se pricepea la femei, dar el se pricepea oare? Îşi înfipse 
unghiile în palme. Dar cînd o privi din nou îi găsi în priviri acea 
puritate pe care o au numai tinerele cu sufletul curat ca lacrima. 
Purtările ei alese și exprimarea îngrijită dovedeau din plin o ori- 
gine nobilă. Înţelepciunea ei și vorba liniștită arătau un interior 
echilibrat. Toate aceste însușiri i le cunoștea foarte bine Teleki, 
dar despre trecutul ei, despre legăturile ei și gîndurile ei nu știa 
nimic, Îl strigase pe Cae, temătoare pentru viaţa lui. Exista oare o 
legătură între ea și acel falnic vînător? Ce întrebare! Altfel, ce rost 
ar fi avut să-l strige pe numele lui mic? Sau fusese doar o simplă 
întîmplare? Poate o simpatie de moment, pe care vînătorii o cîști- 
gaseră în inimile multora dintre nobilii aflați acolo. „Încerc să mă 
mint, zîmbi el. De ce nu au strigat alte femei numele lui Cae”? Știa 
că din momentul acela nu va mai avea liniște. O iubea prea mult pe 
Stela, iar acest lucru îl îndemna să afle totul despre tînăra fată. „Sau 

poate că e mai bine să nu știu nimic.” Ce mă interesează pe mine 
legăturile ei din trecut? Dar prezentul? Prezentul stă pe temelia 
trecutului. Voi cerceta această temelie, ca să pot înțelege prezentul. 
Iar primele urme va trebui să le iau de la curtea lui Mihai-vodă, 
dacă e adevărat că Beckembauer se numește Ion Cristu. Se mai 
gîndi multă vreme la Cae Indru, convins că e cel puţin un prieten 
bun al Stelei. Dar nu era singurul care se gindea la tînărul vînător. 
Cancelarul, fără să știe ceva din gindurile principelui, socoti cu 
amărăciune că întregul plan de apropiere între viînători și curtea 
din Alba-lulia eșuase. Totuși, în timpul balului, purtarea lui Sigis- 
mund fusese destul de bizară. S-ar fi așteptat să-lvadă furios. Dar 
principele zîmbea din cînd în cînd și nu arăta să fie pornit. Nici 
Stela Cristu nu-și mutase gîndurile de la Cae. Îl văzuse de aproape 
doar în trecere, dar fusese de ajuns pentru a-i reține fiecare tră- 
sătură în parte. Trăsături pe care avusese de multe ori credinţa că 
le-a uitat. Doar cutele aspre, abia vizibile, din colțurile gurii erau 
noi. Ele dovedeau că tînărul trecuse prin multe greutăți din ziua 
în care se văzuseră ultima oară. Sperase că lucrurile se vor desfă- 
Șura în liniște. Îşi închipuise în fel și chip clipa în care tînărul o va 
invita la dans. Văzuse în visările ei fiecare gest pe care l-ar fi făcut 
în momentul acela. Trăise clipele acelea și fusese fericită pentru 
fiecare gest în parte. În odaia ei din Obreja și-l închipuise pe Cae 
apropiindu-se de ea. Se uita în ochii lui și încerca să-i spună din 
priviri ceea ce nu ar fi îndrăznit altfel. Își închipuise momentul în 
care se va ridica să pornească alături de el pe dalele de piatră din 
sala balului. Făcuse zeci de plecăciuni în fața unui sfeșnic vechi, 
care ţinea locul lui Indru, și fiecare plecăciune i se păruse că are 
neajunsul ei. Gindurile o duseseră chiar mai departe. Dacă ar fi ieșit 
din sala de bal și ar fi rămas numai ei doi. Dacă Indru ar fi încercat 
să o sărute. Uită pentru o clipă unde se află și strinse puternic mîna 
lui Teleki. Se dezmetici iute și-i dădu drumul. O prinse din nou, 
speriată de gestul ei. Iar Teleki citi în sufletul ei zbuciumat. Și nu 
încercă nici un moment de gelozie sau de supărare, lucru care-l 
uimi peste măsură. Stela se pierdu iar în gindurile ei. Trecuse atît 

de aproape de ea, încît i-ar fi fost de ajuns un pas ca să se atîrne 
de gâtul lui. Și cu mare greutate reușise să nu facă pasul acela. Se 
maturizase Indru. Parcă mai crescuse, iar umerii lui deveniseră ceva 
mai largi. Numai vocea, puţin tărăgănată, rămăsese aceeași. Cînd 
trecuse pe lingă ea, ochii lui fuseseră aspri și reci. Doar mușchii 
feței parcă îi tremuraseră ușor, ca la mînie sau la emoție. Simţise 
totuși, cu acel instinct femeiesc fără greș, că privirile lor nu s-au 
întîlnit întîmplător. Că ochii lui o căutaseră. Că gîndurile lui o 
împresoară. „Sînt nebună, se întristă ea. Un semn cît de mic, tot ar 
fi putut să-mi facă. Sau dacă mă iubește ar fi putut să dea ochilor 
puţină căldură. Aș fi înțeles. Dar dacă Indru știe că am fost pețită 
de contele Teleki? În cazul acesta, l-am pierdut cu siguranţă. Dar 
nu poţi pierde ceva ce nu ai avut niciodată. Că mă iubește o știu 
numai din presupuneri. Ah, Doamne, cît sînt de nenorocită! Oare e 
suficient să te vaiți? La ce bun? Oftatul nu aduce nimic. Trebuie să 
lupt. Am să alerg după el. Am să-l caut acolo în Ţara Românească. 
Mă voi arunca la picioarele lui de va fi nevoie. Mă voi umili, dar 
voi afla adevărul. Altfel nu am liniște.” Zîmbi în sfîrșit. 

Mulţi se gîndiseră în seara aceea la Cae Indru. Numai 
baroana Maria-Florenţa de Szentivâni făcuse notă aparte. Surprin- 
sese în cîteva rînduri privirile înflăcărate ale lui Costache Caravană. 
Remarcase chiar o ocheadă a vinătorului. O supărase ocheada doar 
pe moment. La drept vorbind, nu o supărase. O surprinsese. Un 
asemenea lucru nu i se întîmplase niciodată. În fond, îi plăceau 
grozav oamenii care umblau fără ocoliș. „M-a plăcut, gîndi ea. 
Interesant bărbat! Doamne, ce ochi focoși are! Și ce pumn! Dacă 
lovea ceva mai tare, mîine purtam haine de doliu după monseni- 
orul Carrillo. Păcat că au plecat atît de repede! Te pomenești că 
s-a îndrăgostit de mine! De fapt, nu sînt nici eu chiar de lepădat! 
Unii bărbaţi se dau în vînt după grăsane. E drept că nici eu nu am 
stat chiar cu mîinile-n sîn. l-am răspuns privirilor cît am putut de 
bine. Puteam să-i răspund la ocheadă. Naiba să mă ia, că nu mă 
pricep la nimic! Te pomenești că mi-a scăpat printre degete! Acum 
sînt în drum spre cetatea Bucureștilor. Cine știe cînd ne vom mai 

întîlni?! Poate niciodată. Aiurea! Parcă eu mă las după noroc? Îl 
găsesc și în gaură de șarpe. Să-l ferească Dumnezeu pe ăla de care 
mă îndrăgostesc! A naibii dragoste! M-a prins ca o fulgerare scurtă. 
Ce mai? Sînt îndrăgostită ca otoantă! Parcă e mare lucru o vizită în 
Ţara Românească? Numai de n-ar cădea prins la turci. Dar și acolo 
dau eu de el. Pe mine cînd mă apucă, sînt dată naibii. Dar pînă 
cînd plec după el ce fac? Pînă atunci, un om de-al meu ar putea 
să-i ducă viteazului vînător un răvaș de dragoste. Să nu creadă că 
sînt nesimţitoare. Poate că el nu are asemenea curaj. Vitejii ăștia 
cînd dau de dragoste adevărată încep să bată în retragere. Ei, cu 
mine nu-i merge. Cu toate că, dacă stau să mă gîndesc bine, nu 
prea arată el ca unul care ar da bir cu fugiţii. Oricum, e mai bine 
să-mi iau eu măsurile mele. Poate că nu e bine să-i dau prea multe 
avansuri de la început. De ce să-i arăt că sînt o pradă ușoară? Îi 
scriu doar cîteva rînduri prietenoase. Să zicem: „Dragul meu Cos- 
tache Caravană”. Aiurea! Mă atîrn de gâtul lui chiar de la început 
cu asemenea rînduri. E prea intim. Mai bine «Nobile viteaz». Nu 
zău! Nici nu va ști cui îi este adresată scrisoarea. Poate ar fi mai 
nimerit «Domnule Costache Caravană». Nu sună rău, dar e niţel 
cam rece. Ei, și? Doar n-o să-i spun că sînt nebună după el. Asta o 
să vadă el pe urmă. Am găsit! «Dragă Prietene Costache Caravană.» 
Mai departe, să zicem: «Te-am văzut la balul principelui.» Prost! 
Doar știe și el că nu l-am văzut în vîrful muntelui. Să zicem mai 
bine «Ţi-am simţit focul ochilor...» La naiba! Parcă mă miorlăi pe 
lingă el. Ceva mai calculat, nu strică într-o scrisoare.” Simţi cum o 
ia cu transpiraţie. „Deci, «Atenţia pe care am avut cinstea să mi-o 
acordaţi mi-a făcut multă plăcere» Ei, nu zău! Înseamnă să-i spun 
de la obraz că mi-a plăcut ocheada. Doamne, dar greu e să compui 
o scrisoare de dragoste! Mă înfurii degeaba. O scrisoare nu se face 
cît ai bate din palme. O să mă gîndesc eu în zilele următoare. De 
asemenea, o să-i dau poruncă omului meu să afle ce hram poartă 
domnul Caravană. Cred că nu e însurat. Care nebună ar sta cu un 
asemenea vîntură-lume? De domnul Szentivâni mă despart, dacă 
vreau, într-o clipă. Nu mișcă el în fața mea. De fapt, am să-i spun 

de la obraz că mă despart de el fiindcă e un papă-lapte. Că vreau 
să-mi refac viața din dragoste. Care nătărău de bărbat s-ar opune 
cînd e vorba de fericirea a două ființe?” 

— Ce tot bombăni acolo? se interesă baronul Szentivâni. 

— Mă gîndesc, domnule, tresări ea. Unul dintre noi doi 
trebuie să gîndească. Iar după cum vezi, nu domnia-ta ești acela 
care e sortit să facă asemenea lucruri. 

Baronul avu una din rarele lui sclipiri ironice. 

— Foarte bine, doamnă! Gîndește! Cu vremea, ai putea 
ajunge la rezultate bune. 

Maria-Florenţa i-o întoarse veninos: 

— Nu cred în sfatul acesta! Domnia-ta faci glume proaste 
de douăzeci de ani. 

Porniră să se certe metodic. Cu un anumit dichis, acu- 
mulat într-o experiență îndelungată. Cearta se desfășura domol 
ca un ritual. Frazele și reproșurile rămăseseră aceleași de-a lungul 
anilor. Dar căpătaseră o anumită șlefuire. Iar cuvintele de prisos, 
care nu loveau direct, fuseseră eliminate în folosul schimbului 
de păreri concis și sobru. Astfel că cearta lor de acum era mult 
superioară în conținut uneia întimplate cu zece sau cincisprezece 
ani în urmă, cînd experiența casnică nu se definitivase în amă- 
nunțime. Și tonul era altul. Epitetele nu nu mai erau însoțite de 
acea explozie de miînie tinerească de la începutul căsniciei. Acum 
cîștigaseră în valoare tocmai prin blindeţea cu care își aruncau 
epitetele, ca niște oameni de știință care afirmă un adevăr cu toată 
convingerea și cu toată argumentaţia, fără să folosească răcnetul 
sau măcar săltarea vocii cu un semiton. Ajunseseră chiar în situ- 
aţia să-și zimbească blind, amintindu-și unul altuia cusururile ca 
în fața unui fapt împlinit din care nu mai există ieșire. Or, toate 
lucrurile acestea se învață numai după o îndelungată activitate de 
ceartă conjugală. Se cunoșteau atît de bine, încît fiecare știa răs- 
punsurile celuilalt. Ba mai mult: erau ca doi medici psihiatri care 
știu cum va reacționa celălalt în momentul următor. Lucrul acesta 

îl ajuta mult pe Szentivâni și-l scăpa de o eventuală vătămare a 
fizicului său din partea doamnei baroane. Avea el cunoștință de 
unele intonaţii foarte joase în vorbele doamnei. Acesta era pentru 
el semnul că nu ţine să întindă coarda prea mult. Se oprea prudent, 
îi dădea dreptate, mai suporta unele mărunțișuri, gîndindu-se că 
data viitoare va inaugura cearta de unde rămăseseră, avind vreme 
destulă să se gîndească la noi săgeți veninoase, care ar putea s-o 
surprindă nepregătită. 

A doua scrisoare a lui Albert Kirâly către principele 
Transilvaniei. 


Astăzi, din harul Domnului, la 27 decembrie 
1594, din cetatea Bucureștilor. 

Prin grija măriei-tale s-au înfiinţat în fața 
noastră alaltăieri căpitanul Jan Siloky dimpreună cu 
0 mie de oșteni din cetatea Brașovului. Astfel că oastea 
Transilvaniei pe lîngă Mihai-vodă s-au ridicat la trei 
mii de oameni. Dar nici domnul Ţării Românești nu au 
stat în răgaz. După cele mari biruinţe asupra păginilor, 
s-au chemat la oaste în leafă, iar acuma oștirea lui vodă 
numără cam la cinci mii de oșteni tot unul și unul, chiar 
dacă încape ceva lipsă din partea armelor. Alaltăieri am 
fost avut cinstea să petrecem sfinta seară a Crăciunului 
dimpreună cu Mihai-vodă și cu acei vestiți vînători la care 
s-au mai adăugat, spre mirarea noastră, părintele Grasa, 
despre care cred că s-au cam lepădat de cele sfinte. Vinurile 
bune au curs din belșug și multe cupe au fost închinate 
în sănătatea măriei-tale. S-au cîntat colinde cum n-am 
mai auzit și s-au făcut focuri mari în curtea palatului 
domnesc. Căpitanul Siloky ne-au adus zece legături cu 
cîte trei sute de galbeni fiecare, spunîndu-mi că din voia 
măriei-tale acei bani vor trece în stăpînirea vinătorilor, 
adică fiecăruia cite-o legătură. Am făcut așa după cum 
am primit poruncă. Părintele Grasa aflîndu-se păgubit, 
Mihai-vodă a luat trei sute de galbeni de la vistiernicul 
Dan și i-a făcut și lui parte. 

Tot alaltăieri, către prînz, oștile noastre au fost 

chemate la palatul domnesc, unde li s-au plătit lefurile în 
cea mai bună rînduială. Iar peste leafă a dat Mihai-vodă 
cîte cinci galbeni pentru fiecare din acești oșteni ai 
măriei-tale. În altă parte a curții s-au plătit oștile lui vodă, 
iar cei care au intrat în oaste doar de cîteva zile au primit 
leafa pe o lună, ca și oștenii vechi. S-au mai dat, măria-ta, 
slobozenie pe trei zile oștenilor să petreacă după pofta 
inimii și multă mîncare bună a încăput pentru fiecare. 

În noaptea de Crăciun s-a ţinut sfat de taină 
în cămara de lucru a lui vodă. Acel vînător pe nume 
Costache Caravană i-a povestit domnului despre pățania 
petrecută la curtea din Alba-Iulia. Domnul a ris mult și 
s-a veselit. Noi am crezut că-i va cădea cu supărare, însă 
nici gind de-așa ceva. Domnul a spus că măria-ta ești prea 
înțelept și nu crede că ai avut de gînd a face stricăciune 
unor oameni viteji. Mai degrabă ar crede că s-a petrecut 
O glumă, iar măria-ta le-ai fi arătat pînă la urmă toată 
prețuirea care se cuvine. Și dacă oștile Transilvaniei nu 
s-au pornit la urmărirea vînătorilor, asta întărește și mai 
mult părerea lui. 

După asemenea vorbe am văzut că Mihai-vodă 
nu este numai un mare viteaz, ci și un foarte priceput 
gînditor. Lăsînd la o parte acele lucrări, Mihai-vodă a 
grăit mult despre unele cheltuieli de oaste și întărirea 
celor două cetăți ale Bucureștilor și Tîrgoviștei. S-au 
mai pomenit și despre unele lucrări de mărire a satului 
Ploiești, despre deschiderea unor ateliere de țesut lînă, 
de tăbăcit piei, de căciuli și cojoace și unele ateliere de 
cioplitură în lemn, care au plată bună la Brașov și Sibiu. 
Fiind vorba despre asemenea treburi ale Ţării Românești, 
am vrut să ne ridicăm, dar Mihai-vodă ne-au zis că pentru 
prieteni el nu are nici un fel de ascunzișuri. 

Pe urmă au mai arătat că toate acele cheltuieli 
au lăsat vistieria aproape goală, iar de la populaţia 
sărăcită nu-i putință a se mai aduna ceva bani. Atunci 
s-au ridicat de pe scaunul său domnul Cae Indru, care 
i-au vorbit lui vodă cam așa: «Măria-ta, sîntem în plin 
război cu turcii. Să nu așteptăm primăvara, cînd or începe 

ei să se miște. Atunci vor veni puhoi asupra noastră. Nu 
se supără sultanul că i-am tăiat cîteva mii de turci. Se va 
supăra numai atunci cînd îi vor lipsi acei trei sute de mii 
de galbeni pe an pe care îi primea de la noi, dimpreună cu 
șaptezeci și cinci de corăbii cu făină, cu unt și cu miere. 
De acei două mii de cai, douăzeci de mii de miei, trei sute 
de flăcăi pentru armata ienicerilor și o sută de fecioare 
hărăzite haremurilor. De cele o sută de corăbii cu lemn 

de brad pe alese și de alte ciubucuri. Acum nu e destul de 
supărat, socotind că o să ne dea peste cap cu un singur 
bobiîrnac, în primăvară ori în vară. Și chiar dacă ar turba 
de mînie nu poate arunca la timp de iarnă oștiri mari 
asupra noastră, iar dacă stau ei pe loc, nu trebuie să 
stăm noi. Slăbindu-i pe turci, căpătăm noi mai multă 
putere. Bogatele cetăți Hîrșova și Silistra parcă ne îmbie. 
Garnizoana din Hîrșova numără cam la șapte mii de 
oștire turcească. La Silistra ar fi cam tot pe-atita. Cu prada 
pe care o găsim acolo putem plăti oștile noastre pe toată 
vremea de iarnă și chiar pe primăvară. Vistieria ar putea 
să primească și ea un folos mare, iar prada obișnuită de 
cai, de arme și de haine arprinde bine oștenilor noștri. Așa 
că noi, vînătorii, am face bine dacă ne-am trage chiar de 
mîine către cetatea Hîrșovei. Iar dacă măria-ta primește 
sfatul nostru, să vină în fața cetății numai cu cinci mii 
de oaste ușoară, fără arme grele și bagaje multe, pentru 

a se mișca mai ușor. În dimineaţa de Anul Nou, măria-ta 
să-i atragă pe turci către gheaţa de pe Dunăre. Noi vom 
avea grijă să le facem stricăciune din spate, fără veste. Iar 
băgind oarecare groază în ei, îi vom sparge fără pierderi 
prea mari.» 

Mult s-au bucurat Mihai-vodă la asemenea 
vorbe înțelepte. Și a dat poruncă să pornim de poimiine 
două mii de oșteni de la noi și trei mii din oastea Ţării 
Românești, chiar sub conducerea domnului. 

După acele multe sfaturi, fecioare mîndre 
de boieri au venit și ne-au prins mîinile și ne-au tirît 
după ele într-o încăpere unde era cheful în toi. Au rămas 
numai vodă cu boierii și acei vînători. Am băgat atunci 
de seamă că Mihai-vodă a știut cum să scape de noi fără 

să încapă supărare. Aveau de taină numai între ei. Mai 
știu, măria-ta, că vodă ar avea o armată mare ascunsă pe 
undeva și că acea armată e condusă de marele boier Preda 
Buzescu. Am văzut această armată, cînd au fost scos Mihai 
cetatea Bucureștilor de sub turci. Dar am văzut-o numai de 
departe. Să fi tot fost atunci ca la două-trei mii de oșteni 
îmbrăcați unul ca altul. Am încercat a dibui locul unde 
stă așezată acea armată, dar nu a fost chip să aflu ceva. La 
curtea lui vodă nu șoptește nimeni o vorbă despre asta. Am 
să mai încerc pentru a-ți da de știre. 
Dacă mila lui Dumnezeu ne va mai ţine cu 
zile după luptele grele care ne așteaptă, voi trimite pradă 
din cele două cetăți și răvaș despre sănătatea oștenilor. 
Parcă am mai multă crezare de izbîndă acum, cînd știu 
că domnul Indru și prietenii lui pleacă la Hîrșova. Cu 
asemenea oameni nu încape o cetate necălcată de noi. 
Albert Kirâly 


VA 


Zăpada Bărăganului scîrțiia aspru sub picioarele cailor. 
Soarele colțat după atitea zile noroase își cam da aere ca în timpul 
verii, dar nu reușea decit să facă zăpada scînteietoare de-i lua ochii. 
Vîntul adia ușor, dar înţepat, iar cerul înalt mărea parcă nemăr- 
ginirea Bărăganului. Urmele de animale înghețaseră în zăpadă 
și se aruncau ca un vaier lung către hăurile cerului. Prin cătune 
se simţea miros ademenitor de mincare caldă, iar din coșurile 
caselor scunde se ridica fumul în fuioare lungi. Urmele de sănii se 
încrucișau pe zăpadă. Ceva mai departe de sate, ele se amestecau 
într-una singură, încolăcindu-se printre păduri, prin locuri știute 
numai de localnici. 

Cam la două ceasuri de așezarea Brăilei, cei unsprezece 
vinători opriră caii într-o pădure bătrînă, cu copacii rari și groși de 
pe margini. O gospodărie singuratică, destul de arătoasă își trăia 
veacul ei într-o poiană largă. În jurul casei, cîteva coteţe, un grajd 


278 


CURIERUL SECRET 





destul de încăpător, o viță-de-vie agăţată pînă la acoperiș, o cocină 
din care se auzea grohăit de porci aduceau o notă de bunăstare. 
Curtea, împrejmuită cu gard frumos de nuiele, mai cuprindea unele 
clăi cu fin, iar mai spre fund se vedeau ceva pomi, ale căror tulpini, 
protejate împotriva iepurilor cu împletituri de nuiele, lăsau să se 
vadă că proprietarul ar fi un bun gospodar, chiar dacă se aventurase 
în asemenea pustietate, departe de alte locuinţe. Vreo șase cîini, 
unul mai mare decît altul, ieșiră de sub clăile de fin, ridicînd pădu- 
rea în picioare cu lătratul lor. Gospodarul, o matahală de om între 
două vîrste, ieși din casă numai în cămașă, cu mînecile sumese, 
purtînd un topor cît toate zilele. Faţa lui roșie plesnea de sănătate, 
iar pieptul lui mare și păros abia încăpea în cămașa desfăcută la 
git. Văzind musafirii, tresări bucuros. Aruncă o bucată de lemn 
după cîini, împrăștiindu-i, și se buluci degrabă la poartă. 

— Nici că se putea să picaţi mai bine, domnule Caravană! 
strigă mulțumit. Nebunele astea de muieri au făcut sarmale de 
Crăciun, să ţină un an. Săptămîna trecută mi-a picat un cuscru 
de prin părțile Focșanilor cu două sănii, dar nu goale. Altfel, îl 
alungam de la poartă și asmuţeam javrele pe el. Cu două butoaie 
pîntecoase pe sănii, mari și rotunde, parcă gata să nască. Pe cuscru 
l-am alungat a doua zi. Asemenea pramatie mi-ar fi băut tot vinul 
înainte de Bobotează. Al dracului moldovean! Cînd pune găleata 
la gură se albește la față de zici că i-a sunat ceasul din urmă! Cînd 
o lasă din mînă goală cam pe jumătate, simţi cum se face frig în 
casă. Cîinii se ridică de pe unde sînt aciuaţi și urlă a pagubă. Pe 
urmă i se îmbujorează umerii obrajilor ca merele noastre roșioare 
culese toamna târziu. Își șterge mustăţile mari, mănîncă o bucată 
de slănină cît o cărămidă, un tîrn de ceapă, curăță și restul din 
găleată, face o cruce mare de-un stînjen, duce o rugă subţire lui 
Dumnezeu și ciupește nurorile de fund. Iar după ce-l căptușesc 
nurorile de scatoalce, se întinde pe pat și se vaită că la cei șapte- 
zeci și cinci de ani, petrecuţi în mila Domnului, se simte slăbit 

de puteri și că numai printr-o minune cerească mai apucă vreo 
treizeci-patruzeci de primăveri. 

Gazda își luă seama de la poveștile lui și strigă spre casă: 

— Niculae, Vasilee! Puneţi mîna pe cai, neisprăviților, 
și duceți-i în poiată! 

Doi bărbaţi sub treizeci de ani, cu părul căzut pe ochi, 
dădură năvală în curte. Feţele lor aprinse și hainele subțiri, cam 
în neorînduială, arătau că se hîrjoniseră între ei sau cu ceva parte 
femeiască. 

Vînătorii observaseră că interiorul e mai încăpător decît 
părea de afară. Patru femei cu o droaie de copii în jurul lor priviră 
mirate puhoiul de musafiri. 

— Astea-s nurorile mele, Dumnezeu să le ţină! spuse 
gazda. Nepoţi am nouă. Trei au murit, iar doi sînt pe drum. O să-i 
botezăm după Paște. Nebunele astea fac la copii de te-apucă dure- 
rea de cap. Nu-i chip să mă înţeleg cu ele. Cînd le spun s-o lase 
mai domol cu înmulţitul, sar toate patru cu gura pe mine și-mi 
spun că așa le-a povăţuit popa din satul vecin. Că porunca sfintă 
spune: „Creșteţi și vă înmulțiți ca păsările cerului!” Se împreună 
de-a valma cu nătărăii mei de feciori. Noaptea umblu după ei prin 
poduri, prin finul din poiată și-i despart și îi strig „Niculae!” „Da, 
tăicuță.” „Tu ești însurat cu Mărioara. Vezi că e lingă Vasile! Ia-o, 
nătărăule!” „Vasile!” „Da, tăicuţă.” „Tu ești însurat cu Bălașa. Dă-i-o, 
Dumitre!” „Gheorghe!” „Da, tăicuță!” „Ia-ţi pramatia de lingă Nicu- 
lae!” „Ioane, unde-i Leana, zurliule?” „Fă lumină, tăicuţă, s-o văd la 
faţă!” „Ei, cum e” „E cu mine, tăicuță.” „Bine! Duceţi-vă Dracului!” 

Nurorile rid cu pumnii la gură. Au fețele roșii și pline de 
sănătate. Le place și lor gluma acestui hîtru. Gazda nici nu mus- 
tăcește măcar. Se uită încruntat de parcă ar fi toate adevărate. Iar 
vocea lui pare aspră, deși nu convinge pe nimeni. 

— Dar poftiți, domniile-voastre, în odaia de alături! 
Leano, unde-i mă-ta? 

— Dă mîncare la porci, tăicuţă. 

— Mărioară! 

— Da, tăicuţă. 

— Mai adu o masă și pune fețe curate! Nu pe ăla, toanto! 
Ăla e patul. Numai cu ochii după pat sînteţi. 

Vînătorii se așezară pe laviţe lungi, galbene, sclipitoare 
de curăţenie. Afară fulguia ușor, iar vintul parcă se mai întețise. 
Cîteva vrăbii speriate se zbătură pe lingă streașina casei. 

— Iat-o şi pe soaţa noastră! se agită gazda. Nevastă dragă, 
dumnealor sînt oaspeţi de seamă. Cînd am văzut unsprezece cai 
la poartă am crezut că au dat năvală turcii. Dar nici așa nu sîntem 
mai cîștigați. Au tăbărît asupra noastră unsprezece guri de voinici 
flămânzi. Pune de mîncare și de băutură așa cum te pricepi tu! 

Apoi se întoarse către oaspeți. 

— Nu știu cum naiba s-a măritat ea cu o pramatie ca 
mine. Se vede treaba că pătimește cine știe ce păcate mai vechi 
ale moșilor noștri. 

Femeia zimbi prietenos și spuse fără urmă de sfială: 

— De treizeci de ani mă tot gindesc să-l las și să iau 
unul mai puţin zurbagiu. Dar nu mă îndur. Cine știe pe ce miini 
ar putea să încapă?! Vara muncește cît zece. Iarna bea, mănîncă 
și se uită după muierile altora. Cînd îl scap din friu, pleacă după 
prima catrință care-i iese în cale, cum pleacă mielul după oaie. 
Seara potrivește cuvintele și le pune pe cîntec. Flăcăii și fetele de 
prin sate vin la el să înveţe cîntece noi, scornite de el. Cînd sînt în 
casă, vinde fiecare cîntec flăcăilor pe o vadră de vin. Cînd lipsesc, 
le vinde numai fetelor, pe câte-o sărutare. 

— Și nu vă e greu traiul în mijlocul pădurii? se interesă 
Cae. 

— Nu! răspunse gazda. Iarna, turcii nu se abat prin 
păduri. De pe la începutul lui septembrie pînă în aprilie nu vezi 
picior de turc prin pădure. Primăvara îngropăm tot avutul nostru. 
Femeile, vitele, oile iau drumul spre munte, prin locuri necălcate 
de picior omenesc. Eu și băieţii rămînem aici. La marginea pădurii 
avem lanuri mari de grîu. Pămâîntul e bun și gras. Ne dă mai mult 
decît ne trebuie. Dacă vin oamenii stăpînirii după biruri ori turcii 

după jaf, n-au ce să ne ia. Casa e goală, iar noi în zdrenţe. Cum vine 
toamna, dezgropăm lucrurile, punem haine bune pe noi, aducem 
acasă femeile, pruncii și animalele și o ţinem pe huzur toată iarna. 
Dacă nu ne-ar amenința asemenea primejdii, aţi vedea aici case 
și acareturi de v-aţi cruci. Omul poate multe cînd e liber și lăsat 
în pace să-și vadă de treburi. 

— Poate că ar fi mai bine într-un sat, observă părintele 
Grasa. 

— Nu e rău nici în sate. Pe unde umblă turcii și oamenii 
stăpînirii, să tot trăieşti! Casele scunde din chirpici plesnesc de 
sănătate. Și te uiţi prin crăpături de afară în casă și din casă afară. 
Gardurile împrejmuitoare lipsesc, fie că proprietarii lor le-au băgat 
pe foc pentru a nu le mai purta de grijă sau numai din prevedere, 
știindu-se că gardurile la vreme de plimbare pe neașteptate mai 
mult îl încurcă pe om. Coteţe de porci nu se zăresc prin apropi- 
ere, semn că acei gospodari ori au scîrbă de asemenea animale, 
ori le-au mîncat cu coteţe cu tot. Găinile își găsesc locul de somn 
prin corcodușii din curte. Găinile din soiul acesta sînt slăbănoage, 
cu picioarele lungi și subţiri, parcă înșurubate pe corp. Asemenea 
slăbiciune ar putea să fie mai mult un moft muieresc, de posturi 
lungi pentru slăbire, aflat la modă în aceste timpuri, cînd chiar 
cocoșii cu scaun la cap ţin sec pînă pe la mijlocul verii. 

Gazda se ridică și se uită afară. 

— Se pornește viscol mare, spuse la o vreme. Copacii se 
apleacă îndărătnici. Ascultaţi! Urlă pădurea. Parcă e un vaier lung. 
Pînă la ziuă o să ajungă zăpada la burta cailor. Asemenea viscole 
țin câte-o săptămînă și chiar mai mult. Bine că ați nimerit la noi 
înainte de viscol. Pe asemenea potop, nici animalele sălbatice nu 
mai nimeresc la culcușurile lor. 

— Plecăm! hotărî Cae. Miine s-ar putea să nu mai avem 
putinţă de plecare. 

— Vă rătăciți cum vă văd și mă vedeţi! se alarmă gazda. 
Lupii umblă în cîrduri mari. O să vă ia urma și nu e chip să scapi 
de ei. La vremea asta sînt flămânzi și răi ca diavolii. 

După un sfert de ceas, cei unsprezece călători părăsiră 
ograda acelei gazde primitoare și se îndepărtară spre sud, mînaţi 
din spate de vintul aspru. 

În dimineața de Anul Nou apărură pe neașteptate la por- 
țile Hîrșovei cam la o mie de călăreţi. Cu o seară înainte, se zvoni 
în oraș, nu se știe de unde, că Mihai-vodă cu o mie de călăreţi ar 
oblici să facă unele stricăciuni la Hîrșova. Caraiman-pașa, coman- 
dantul orașului și al cetăţii, ridicase peste noapte ca la șapte mii 
de oșteni, gata de luptă. Un dușman care număra doar o mie de 
oameni trebuia lovit scurt, fără hărțuială aducătoare de pagube. 
Gerul aspru amuţise susurul Dunării. Ceața de dimineaţă acum se 
ridica în fuioare lungi, acum se lăsa greoaie la rasul pămîntului. 
Oștenii lui Caraiman-pașa ieșiră prin poarta dinspre Dunăre. Pilcul 
celor o mie de români acum se vedea limpede, acum se ascundea în 
rosturile ceții. Caraiman-pașa așteptă liniștit în fruntea oamenilor 
săi momentul în care călăreții lui vodă vor ieși iar din ceață. Cînd 
veni acel moment prielnic, dădu poruncă de năvală mare. Românii, 
atât de puţini la număr, păreau pierduţi. Se vedea limpede că vor fi 
daţi peste cap. Mai rămăseseră ca la o sută de pași între cele două 
oștiri, cînd se auziră din spatele turcilor unele bubuituri mari. O 
parte a zidului cetății sări în sus, ca aruncat din praștie. Aceasta fu 
clipa de pierzanie a turcilor. Crezînd că sînt atacați din spate, unii 
întoarseră caii și se ciocniră cu cei care nu apucaseră a face acea 
manevră. Zăpăceala îi pierdu pe turci. Alte detunături răsunară 
parcă din toate părțile. Printre oamenii lui Caraiman se zvoni că 
încăpuse trădare. Căpitanul Cocea, conducătorul celor o mie de 
călăreţi, începu să taie cu ai lui și nu aflară multă împotrivire. 
Ilenicerii și restul de oaste aleasă se răzlețiră, se rupseră. După 
un ceas, lupta era încheiată. Trei mii de turci zăceau pe gheața 
Dunării nepăsătoare sau pe zăpada din fața porților, trecuți prin 
săbiile românești. leremia Băicoianu și Albert Kirâly ajunseră la 
tunurile turcești și constatară cu uimire că servanțţii lor erau cei 
unsprezece vinători. De cum săriseră zidurile în aer, turcii lăsaseră 
tunurile în plata Domnului, creziînd și ei că românii pătrunseră în 

cetate prin alte părți și-i atacau din spate. Iar tunurile încăpute pe 
miîini harnice doborîră spatele armatei lui Caraiman. Se adunară 
lucruri și scule de preţ. O mie de sănii luară drumul Bucureștilor. 

Către seară, se strigară numărătorile. Armata lui Mihai 
număra la apel mai puţin cu două sute și ceva de oameni. Cam la 
o sută de răniţi fură urcați în săniile mari. 

A treia zi pe la prînz, căzu Silistra. Aflind cu spaimă de 
fulgerătoarea cădere a Hirșovei, turcii părăsiseră degrabă cetatea 
și orașul, pornind către sud. Cei două sau trei mii de oșteni cercară 
o oarecare harță. Dar stăteau împotrivă cu teamă, privind îndărăt 
la zidurile cetăţii. Iar după ceva schimburi de pistoale și săbii, se 
încuiară între ziduri. Alte patru sute de sănii cu pradă porniră 
spre București, în urma oștirii lui vodă. Zăpada scîrțiia aspru sub 
copitele cailor. Promoroaca se prinse pe bărbile vitejilor oșteni, dar 
inimile erau calde, iar voioșia răzbunării învingea oboseala acelor 
aspre încercări. În jos, către pragul Munţilor Balcani, și chiar mai 
departe, numele lui Mikal-oglu își făcu mare răsunet atît pe buzele 
turcilor, cât și pe ale creștinilor. Turcii îl blestemau pe vodă, îngro- 
ziți. Creștinii îi rosteau numele cu dragoste. Apăruse la Dunăre 
o sabie năprasnică. O sabie care mușca tot mai adînc din trupul 
Imperiului Otoman. 

Plecînd de la Silistra, domnul Ţării Românești călărea 
în fruntea oștirii, înconjurat de marii boieri. Din spate se auzeau 
glume și cîntece. Ar fi fost prilej de bucurie pentru el. Dar nu zim- 
bea. Se simţea doar ușor ca atunci cînd ai scăpat de un hop și te 
pregătești pentru altul. Cele patru victorii obținute atît de ușor, 
împotriva acelor vestiți oșteni otomani îi dădură prilej de între- 
bări și răspunsuri. „Oare numai vitejia și iscusința românilor au 
adus câștigul acelor lupte? Nici vorbă! Mai era ceva. De prea mulți 
ani, turcii nu au cunoscut înfrîngeri. S-au obișnuit să domine și 
să învingă. Au uitat să umble cu grijă. Nu tactica de luptă le-a fost 
faima, ci numai groaza pe care o răspîndeau. Armatele care le stă- 
teau împotrivă se spărgeau de cum îi vedeau apărind. Cînd se vor 
trezi turcii, atunci va fi mai greu pentru români și pentru toţi cei 

care le stau împotrivă. Comandanții lor sînt încă plini de ei. Numai 
așa se poate pricepe că emirul Ibrahim a fost în stare să se culce 
liniștit cînd mă știa doar la un sfert de ceas călare departe de el. 
Numai așa pricep că un comandant bătrin cum e Caraiman-pașa a 
fost în stare să plece orbește în luptă, fără a se gîndi la cine știe ce 
șiretlicuri din partea noastră. lar în cetatea cîrmuită de el să poată 
pătrunde cei unsprezece vinători cu atita ușurință și să arunce în 
aer zidurile cu praf de pușcă luat din depozitele turcești. Ar fi putut 
să-i împroaște pe români cu tunurile de la adăpostul zidurilor 
groase, ferindu-se de o năvală a noastră prin ceața înșelătoare. Am 
avut pierderi puține. Dar și noi sîntem puţini. La vreme de iarnă e 
greu pentru otomani să ridice oști, dar nici pentru noi nu e ușor. O 
călcare mai adîncă în Balcani pare destul de primejdioasă. Frigul 
și zăpada, lipsa de alimente și de adăpost macină mai mulți oșteni 
decît dușmanul. Oastea din Bucegi e ușoară și iute. Poate că vreo 
mie din ei ar putea fi încercaţi. Dacă nu în jos prin Balcani, măcar 
să-i scuture pe turcii din Dobrogea. Apoi va veni vara. Turcii pot 
pune pe picioare peste o sută de mii de oșteni, chiar numai oaste 
aleasă. Armele lor de război sînt multe și bune. La vară se va hotări 
viitorul nostru. Parcă mi-e teamă de vară. Nu am prieteni buni în 
afara graniţelor. Turcii pot pierde zece bătălii. Noi nu avem dreptul 
să pierdem măcar una. Aș putea ridica armata din Bucegi pînă pe 
la vreo opt mii de oameni sau poate chiar ceva peste. Voi vedea 
de unde voi scoate banii de trebuinţă. În armata aceea stau toate 
speranțele noastre. Voi fi cu atît mai tare cu cât turcii vor crede 
că mă bizui numai pe oștirea cu care am luat Hirșova și Silistra. 
Sigismund Bâthory gîndește și el să-și întindă puterea peste Ţara 
Românească, chiar dacă acum sîntem aliați. Oștirea din Bucegi ar 
fi mirarea și pierzania lui. În el nu am credinţă. În schimb, mi-e 
drag Albert Kirâly. Ungurul acesta are în el virtuţi de viteaz și de 
mare cinste sufletească.” 

Înturnîndu-se în cetatea Bucureștilor, domnul Ţării 
Românești avu bucuria să afle că o mie de oșteni moldoveni aflaţi 
sub comanda căpitanului Soare așteaptă cu supunere ordinele lui 

vodă. Maiveniră de prin părţile Serbiei ca la cinci sute de tineri cu 
inimile aprige, conduși de vestitul haiduc Baba Novac. Unvlăjzan 
mare și gros, cu mustața ca vrabia, cu nasul puternic și cu ochii 
blinzi ca de copil. 

Vistiernicul Dan căptușise vistieria cu galbeni, cu aspri, 
cu ducați, cu forinți și chiar cu ceva aur. Dar la asemenea armată 
care se apropia de șapte mii de suflete și încă o alta de aproape 
cinci mii ascunsă la poalele Bucegilor, banii erau destul de nepo- 
triviți, lăsînd la o parte armata Transilvaniei, care sta pe plată la 
vodă, cât și toanele domnului de a face daruri oștenilor, speriindu-l 
în fiecare clipă pe bietul vistiernic. 

Aflîndu-se prilej de odihnă, Tufănel porni într-o dimi- 
neață către piața Zece Mese, purtîndu-și calul cu mare fală pe 
străzile atît de cunoscute. Domnul Tufănel-tatăl, îmbrăcat cam 
subțire pentru o iarnă atît de geroasă, umbla cu pași mici în jurul 
rogojinei, întinsă direct pe zăpadă, și striga cât îl ținea gura: 

— Pomană! la pomană, neamule! Ia linguri! la sucitoare! 

— Cum dai lingurile? întrebă o gospodină. 

— De pomană le dau! sări Tufănel-tatăl, îngrozit că nu 
vinduse nimic toată dimineața. Zece la un aspru și una pe dea- 
supra, cumătră. 

— Scump! observă femeia. 

— Ai zis scump? se miră Tufănel-tatăl. Află, cumătră, că 
firma noastră vinde linguri care țin din neam în neam. Noi fierbem 
lemnul de tei în mirodenii. Ia vezi cum miroase! Cu o lingură din 
astea poți mînca zeamă chioară, dar capeți în gură gust de bucate 
boierești. 

— Ia slăbește-mă, măi nea Tufănele, cu firma și cu gus- 
turile dumitale! se oțări femeia. Care firmă? 

Tufănel-tatăl nu-i mai răspunse. Faţa lui slăbănoagă se 
lungi de un cot privind spre boierul acela cu sabie, cu haine scumpe 
și cu podoabe, cu cal falnic, de rasă bună. 

—Bă  Ciripoi, se adresă domnul Tufănel-tatăl 

concurentului de alături, nu crezi că boierul ăsta ar cam semăna 
cu Tufănel al nostru? 

— Ce să semene, bre? țiîștui vinzătorul de linguri. 

E chiar el. 

Tufănel-tatăl privi în jur cu teamă după oamenii stăpi- 
nirii. Dar nu văzu oșteni de rînd. Ceva mai încolo, ședeau liniștiți 
pe caii lor, ca niște împărați, doi boieri cu mutre parcă nu tocmai 
străine. Tufănel-fiul se înclină cu eleganţă pe gîtul calului în fața 
părintelui său. Lingurarul simţi că se înnăbușă de spaimă și strigă 
aspru: 

— Dă-te jos, pagubă! Coboară după cal pînă nu te dibuie 
oamenii stăpinirii! 

— Domnule Tufan, zimbi Tufănel-fiul, în familia noas- 
tră nu s-au pomenit pînă azi vorbe de ocară. Doar faptul că sînt 
nobilu' vostru fiu mă oprește să pun mîna pe sabie. 

— A turbat, săracu! vorbi cu milă Tufănel-tatăl, uitind 
să-și mai frece mîinile împotriva gerului. De cînd mă cheamă pe 
mine Tufan, nărodule? Și ţoalele astea scumpe de unde le-ai palmat? 

Tufănel-fiul se încruntă și se întoarse fălos către vînză- 
torul de alături. 

— Domnule Ciripoi, crezi că domnul Tufan, părintele 
nostru, ar fi cumva bolnav? 

Lingurarul nu răspunse numaidecît. Pînă în ziua aceea 
nu-i mai spusese nimeni domnule. Era foarte simplu că tînărul 
dăduse în mintea copiilor sau poate chiar mai rău. Vreo dragoste 
nefericită să-l fi scos din minți. Își reveni iute și făcu degrabă o 
socoteală în gînd. Calul o mie de aspri, sabia cel puţin vreo sută, 
dacă nu mai mult, hainele tot cam pe-atita, ghiulurile din degete 
numai dracu știa cît preţuiau. Pistoalele de la briu ajungeau la 
trei-patru sute de aspri. 

— Bă, Tufănele, rosti aspru Ciripoi, ia-o din loc mai pe 
la dosuri, pînă nu se stringe lumea în jurul nostru. Am eu un sam- 
sar de cai pe ulița Zlătarilor. Acolo vindem totul, cât ai clipi. Ce 
dracu, vrei să dai de bocluc? Am furat și eu cai la viața mea, dar 

287 


Capitolul XVIII 





nu umblam, ca nătărăii, călare prin oraș. Întreabă-l pe tat-tu cum 
ne furișam de nu ne știa nici vîntu, nici pămîntu. 

— Nea Tufănele, îmi dai lingurile? se amestecă femeia. 

Bătrînul se uită pe lingă ea cu gîndurile aiurea. 

— Ia-le, bre! Se oțări el. Azi e vineri. Eu împart de pomană 
vinerea, că simbăta e gloată. Zi și matale să trăiască domnul 
Tufan-tatăl! Tufan... dă-te, mă, jos după cal, paguba naibii! Vrei să 
intrăm la belea? Să te dibuie străjile? Că ăștia te miroase și cînd 
lucrezi mai cu cap. Didino...! Fă, Didino, n-auzi? Dar-ar boala... vin 
să-l vezi pe nebunu de frate-tu! 

Auzindu-se strigată, fata ieși din mulțime. Era oacheșă 
și cu ochii umblăreţi ca de viezure. Cînd dădu cu ochii de Tufănel, 
fața ei se lungi brusc. 

—Tii, da' frumos ești, frate! se miră ea. Parcă ai fi un 
boier din ăia mari. 

Tufănel simţi că se îneacă de plăcere. Îi zimbi surorii 
cu toți dinţii lui albi și ascuţiţi ca de rozătoare. Apoi, cu un gest 
nu lipsit de eleganţă, se întoarse în șa, strigînd din vârful buzelor: 

— Hei, domnilor Gălușcă și Toroipan, apropiați-vă! 
Aceasta este domnișoara Tufan, surioara noastră. 

Cei doi se aplecară pe cai cu toată eleganța de care erau 
în stare, fără să ia în seamă încălțările mari și sumanul peticit, în 
care tînăra părea ascunsă ca într-o claie cu fin. Fata era ageră la 
minte și se feri a face vreo observaţie supărătoare. Îi cunoştea pe 
Gălușcă și pe Toroipan ca pe niște brezaie. De cînd dispăruseră ei, 
nu mai șterpelea nimeni în piaţă la Zece Mese. Răspunse la salut 
cu bunăvoință și continuă ideea fratelui cu cea mai firească voce: 

— Ai spus domnișoara Tufan, frate? Tu ești un om înţe- 
lept! Cu siguranță că ai dibăcit numele nostru adevărat. Și să dea 
boala-n... aş! Ăsta e numele nostru! 

Tufănel îi sorbi cuvintele ca un om însetat. Se găsea în 
sfîrșit cineva care să-i ateste schimbarea numelui. Și cine? Taman 
surioara Didina de a cărei gură se temea el cel mai mult. O jumă- 
tate de mahala îi știa de frică, atît era de bătăușă și rea de gură. 
288 


CURIERUL SECRET 





Fusese slujitoare la kir Panaiotis, ăla de vindea covoare scumpe 
pe Ulița Mare. Lui Panaiotis îi cam mersese vestea că e muieratic. 
La vreo cîteva zile de la angajare, grecul a aranjat astfel lucrurile 
să rămînă în prăvălie la vremea prînzului numai cu Didina. Și s-a 
mirat al dracului Panaiotis cînd a văzut că fata nu se prea sfiește să 
rămînă singură cu el. Celelalte ar fi început să urle și să bocească. 

— Vrem cercei frumoși? o întrebase grecul. 

— Vrem! 

— Și matasica? 

— Și! 

— Basmaluţa vrem? 

— Vrem! 

— Şi fata ce dai la jupin? 

— Lasă, că vezi tu pe urmă. 

Dacă ar fi avut Panaiotis gindul ăla bun să descuie ușa 
și s-o ia la sănătoasa, ar fi fost lucrul cel mai înțelept din viaţa lui. 
Dar în loc de asemenea pornire de izbăvire sigură, mai făcu un pas 
și puse mîna pe bluza Didinei. Mai către seară, l-au găsit slujitorii 
pe jupîn Panaiotis legat fedeleș într-un raft. Îi lipseau toţi dinții din 
faţă. O ureche îi fusese smulsă cu totul, iar din barba lui rotundă 
și frumoasă mai rămăsese cam jumătate. 

Tufănel tresări auzind vocea nerăbdătoare a Didinei: 

— Ai de gînd să înlemnești aicea, frățioare? 

— Asta zisei și eu, se amestecă Ciripoi. O luăm iute pe 
la dosuri, pină nu apucă potera să ne dea de urmă. 

Dar ca un făcut, se întîmplă să treacă tocmai atunci prin 
piață un detașament de oșteni din gărzile Bucureștilor. Ciripoi 
prinse degrabă în braţe rogojina cu lingurile și se fofilă prin mul- 
țime, pierzind mai bine de jumătate din marfă. 

— Hei, flăcăule, se adresă Tufănel comandantului, eu 
sînt unul dintre vinători. 

— Vă cunoaștem! spuse cu respect oșteanul. Iar domni- 
ile-lor sînt domnii Toroipan și Găluș că. Cine nu cunoaște niște 
oameni atît de vestiți? 

Tufănel scoase din punga doldora un galben și-l dărui 
oșteanului. lar Tufănel-tatăl simţi cum i se moaie picioarele în 
fața atitui bănet. Dar în familia Tufan slăbiciunile erau trecătoare. 
Bătrînul săltă fruntea și zise cu importanţă: 

— Bă, Tufănele... ăă... Tufane tată, cred că e vremea să ne 
ușchim spre casă. Mă-ta... adică doamna Tufan, abia așteaptă să te 
vadă. Dacă n-o fi cumva cherchelită o să-i crească ochii cît cepele 
cînd osă te vadă. Face afurisita naibii niște afaceri de te doare min- 
tea. Vinde lingurile numai pe băutură. Didino, ce stai ca proasta? 
Adică domnișoară Tufan, ia de la fiul nostru un galben! Sau poţi să 
iei doi ori vreo zece, să fie! Du-te în Ulița Mare după cumpărături, 
Că aici nu are cine să schimbe un galben! Adică, lasă! Mă duc eu. 
Că eu mă pricep la finețuri d-alea boierești. Tufane, frumosule, ia 
dă tu la tata punga aia! Ce te chiorăști așa? Sint tac-tu, nărodule! 
Dă banii pînă nu pun mâna pe un retevei! Hai, mînca-l-ar tata! 

Sosiră la vreme de seară în cetatea Bucureștilor doi ste- 
gari aducînd vestea că o seamă de oștire turcească se trage prin 
Balcani către Dunăre, cu multă ameninţare. Mihai-vodă repezi 
degrabă iscoade iuți, care cercetară fără zăbavă acele vești. La vreo 
două zile, tot către seară, iscoadele se înfățișară înaintea domnu- 
lui cu multe lămuriri de spaimă. Oștirea turcilor să tot fi avut ca 
la paisprezece mii de suflete, între care și două mii de ieniceri. 
Conducătorul oștirii purta după el domn nou, pe un oarecare 
Bogdan-beizade, fiul fostului domn al Moldovei Iancu Sasul. Mai 
încăpură alte vești care arătau sosirea la Giurgiu a treizeci de mii 
de tătari, conduși chiar de marele-han. Hanul adăstase la Giurgiu 
avînd gînduri de împreunare cu oștile turcești. Asemenea vești 
picate ca trăsnetul înfioraseră poporul. Chiar și bătrinii căpitani de 
vază plecară capetele în pămînt cu mare tulburare. Nimeni nu se 
așteptase la o lovitură atît de iute din partea turcilor. Cînd începu 
a se întuneca se strînse în cămara de lucru a domnului întregul 
sfat al oștirii. O parte din marii boieri rămăseseră îmbufnați pe la 
casele lor, fiindcă nu se aflase nimeni a-i pofti la acel însemnat 
sfat de taină. În apropierea lui vodă luaseră loc cei unsprezece 

vînători, clucerul Ieremia Băicoianu, frații Buzești, banul Manta, 
banul Mihalcea și tînărul boier Radu Calomfirescu. Niciodată Țara 
Românească nu avusese un sfat al oștirii atît de tînăr. Niciodată 
parcă nu clocotiseră atîtea energii tinere în jurul domnului. Nu se 
găseau printre ei acei boieri fără vlagă, care să propună a se face 
unele daruri bogate dușmanilor, evitindu-se lupta. Vodă citi în 
ochii tinerilor aceleași gînduri pe care le avea și el. Și mai știu vodă 
că în acele inimi tinere de viteji nu încăpea gîndul de trădare ori 
de fugă. Se simţi dintr-o dată mai îmbărbătat și dornic a se întilni 
mai degrabă cu dușmanii. Fără cine știe ce introduceri, Mihai-vodă 
arătă limpede situaţia grea în care încăpuse Ţara Românească. 

— Va trebui să dăm luptă cu tătarii în plină cîmpie, spuse 
aspru. Dar cunoaștem cît de bine știu să se bată tătarii în cîmpie, 
unde se simt la largul lor. Iar numărul tătarilor e de șase ori mai 
mare decît al nostru. Turcii sînt conduși de Mustafa-pașa, acel 
agă care a luptat de multe ori împotriva noastră și ne cunoaște 
puterea și slăbiciunile. Alături de el stă la pîndă Bogdan, gata să 
închine din nou ţara turcilor. Dacă nu izbîndim, jafurile vor fi atât 
de mari, încît neamul nostru se va oropsi cu totul. Noi trebuie nu 
să-i batem, ci să-i zdrobim. Aștept părerile sfatului. 

— Ne împărțim în cete! propuse banul Manta. Cetele să 
atace pe rînd numai la luptă de harţă. La un atac direct nici să nu 
ne fie gîndul. Cel mult să-i poruncești măria-ta lui Albert Kirâly să 
facă faţă cu oamenii lui la tătari. Oștile lui Sigismund știu să stea 
la tocmeală de arme. Noi să atacăm numai pe de lături. 

— Nu, Manta! zimbi domnul. Ar fi pierzania noastră. 
Cu lucrările de harță i-am da hanului apă la moară. Lucrările de 
harță se potrivesc la oștile greoaie, încete. Or noi știm că tătarii 
se bizuie tocmai pe repeziciune. Cît despre Kirâly, ei bine, el s-ar 
afla între tătari ca un bivol mare, împuns din toate părțile. Oastea 
lui va sta la tocmeală de arme numai cu turcii. Tu ce zici, Preda? 

— Zic, măria-ta, că prietenul Manta e un mare viteaz, dar 
strategia n-a prea făcut casă bună cu el și nici cu mine. La subțirimi 
din astea cred că e bine să-i ascultăm pe vinători. Ei ne-au ajutat 

în toate luptele cu istețimea și priceperea lor. Iar acolo unde se 
face lumină, măria-ta vei gîndi pentru toți: 

— După datină, întâi să vorbească marii boieri, răspunse 
aspru Chirilă. 

— Marii boieri v-au dat întîietate, zise domnul la fel de 
aspru. 

— Prea bine, doamne! continuă Chirilă. Măria-ta știi că 
între noi vînătorii se află unul care ne întrece pe toţi în istețime 
și dibăcie. E vorba despre Cae Indru. 

Toate privirile se întoarseră către tînărul viînător și 
nimeni nu se află măcar o clipă supărat auzind lauda lui Chirilă. 

— Domnul ţării e mai în măsură decît mine să hotărască, 
zimbi Cae. Noi ne vom ocupa de amănunte. 

— Aici nu mai hotărăște Vodă! îl întrerupse Mihai. Sfa- 
tul hotărăște! Un singur om nu poate hotări soarta unui popor. 
Vorbește, prietene! Unde greșești ne vom osteni cu toții să găsim 
calea cea bună. Nu e vreme să ne codim ca niște muieri. 

— Atunci, să pornim de la tătari, se încruntă Cae simțind 
arsura din cuvintele lui Vodă. Totdeauna oștile mari s-au bizuit 
pe număr, măria-ta. Măsurile de apărare și le iau numai oștile 
mici. Dacă ținem seamă de acest lucru, eu cred că tătarii vor cădea 
într-o cursă de-a noastră. Să nu ne lăsăm atacați. Să-i atacăm noi, 
dar nu ziua, ci noaptea, la loc de popas. Atunci numărul oștenilor 
nu mai are valoare. 

— Bun plan! strigă domnul entuziasmat. Va rămîne doar 
să-l discutăm în amănunt. O încăierare deschisă cu tătarii nu ne-ar 
aduce izbîndă. Iar voi știți că noi nu avem dreptul să pierdem o 
bătălie, fiindcă sîntem puţini. Sîntem puţini chiar dacă am avea 
lîngă noi armata Bucegilor. Ah, mare păcat că nu o avem aici! Fără 
ea va fi și mai greu. Nu mai e timp s-o aducem. 

— Din contră, măria-ta! strigă Preda Buzescu. Chirilă a 
adus patru mii de oșteni, care așteaptă gata de luptă în pădurile 
de la jumătatea drumului către Giurgiu. 

— Hai să te îmbrățișez, Chirilă! spuse domnul plin de 
bucurie. 

— Nu pe mine! se apără vinătorul rîzînd. Boierul Preda 
Buzescu mi-a dat poruncă să aduc oamenii, de cum s-au răspîndit 
primele zvonuri despre călcarea de la Dunăre. 

— Predo! Predo, rise vodă, ești mai înțelept decît vrei să 
se vadă. Continuă, Chirilă! 

— Nu mai am nimic de spus, măria ta. 

— Bine! Mai are cineva de adăugat la părerile lui Indru? 
Nu? Atunci, e timpul să hotărim. Căpitanul Baba Novac a mai adus 
din Serbia ca la o mie cinci sute de oșteni. Cu cei dinainte și cu 
aceștia, a luat drumul către Dunăre încă de alaltăieri și stă la harță 
cu turcii. Altfel nu aveam timp să le ieșim înainte la hotar. Dar să-i 
lăsăm pe ei! Avem nevoie de trei oștiri. Prima ar fi a transilvăneni- 
lor, care e gata de luptă sub comanda viteazului ei căpitan, Kirâly 
Albert. Ea va sta la tocmeală de arme numai cu turcii. A doua va fi 
formată din vitejii care au cucerit Giurgiu, Hirșova și Silistra. lar 
conducător va fi domnul ţării. Oștirea a doua va da piept cu turcii, 
dar nu va intra în luptă de la început, ci numai cînd vor începe să 
se clatine oamenii lui Kirâly. Ei sînt încețţi, dar tari ca fierul. Sînt 
greu de urnit din loc. După ce seva sta la tocmeală de arme în ceată, 
oamenii mei vor porni ca o vijelie. A treia va fi oștirea Bucegilor, iar 
conducător Preda Buzescu. Preda, vinătorii vor merge cu tine! Vă 
dau în seamă peste treizeci de mii de tătari. Să-i tăiați fără milă! 

— Greu, măria-ta, doar cu patru mii de oșteni, se înclină 
Buzescu. 

— Dar cine spune că e ușor? zimbi domnul. Tare aș fi 
vrut să schimb cu tine, dar soarta războiului se hotărăște cu turcii. 

— Nu de neizbîndă mă tem, doamne, răspunse Buzescu. 
Pierderile vor fi mari. La nevoie, măria-ta știi că vom muri pînă 
la unul. 

— Ştiu, Predo, dar chibzuiala ta și iscusința vinătorilor 
vor face mai mult decît vitejia. Sfătuiți-vă! Lupta la cîmp deschis 

nu vă poate aduce izbindă. Totul atîrnă de felul în care veţi folosi 
planurile lui Cae Indru. 

— Așa e, doamne! Plec totuși cu inima strînsă. E prima 
luptă mare, la care nu stau alături de măria-ta. Să-ţi păzești viața, 
doamne! 

— Viaţa mea? rîse domnul. Dar ce înseamnă viața mea 
pe lingă viața poporului? Mi-o păzesc, Predo, să n-ai grijă! lar dacă 
MOI, O mie de viteji pot să-mi ia locul. Poate că nici o domnie nu 
a văzut atiţia viteji, câți au încăput la domnia noastră. Adică, nu! 
Greșesc. Viteji au fost și vor fi totdeauna. Ei se ridică la vedere 
numai atunci cînd găsesc în conducătorul lor aceeași dragoste 
de neam și de pămînt. 

Îndată după ridicarea sfatului, Albert Kirâly primi 
poruncă după plecare. Domnul țării îl ajunse din urmă cu oștile 
pe la jumătatea drumului. Viteazul căpitan Kirâly pusese tabăra 
în picioare cu acea iuțeală și precizie pe care o au numai marii 
comandanți. În inima lui bravă nu încăpu supărare că nu fusese 
poftit la sfatul de război. El bănuia de multă vreme că vodă ţine 
ascunsă pe undeva o armată puternică. Nu-i lua în nume de rău 
domnului faptul că nu-i dezvăluie taina acelei armate. În locul lui 
Mihai ar fi făcut și el la fel. Sigismund ședea mereu și de multă 
vreme cu ochii ațintiți pe Țara Românească. Și numai unele temeri 
și piedici trecătoare îi siliseră să nu o supună. 

În noaptea de 13 spre 14 ianuarie 1595, hanul tătarilor 
făcuse două tabere, la Șerpătești și la Putinei. Ceața deasă din tim- 
pul zilei îl împiedicase a se uni cu oștirea turcească. Dar nu numai 
ceața. Hanul era prea mîndru pentru a se apleca la comandă străină. 
Către miezul nopții se retrase în ultima despărțitură a cortului. Un 
foc bun de lemne încălzea încăperea. Două femei tinere, îmbrăcate 
în mătăsuri ușoare, cîntau molcom lîngă focul încins, aruncînd 
peste cărbuni unele ierburi frumos mirositoare. Corturile celor 
douăzeci de mii de oameni care-l însoțeau cuprindeau cîmpia pînă 
departe. Miile de creștini luați pradă fuseseră înghesuiți lingă niște 
focuri mari, fără să aibă acoperămînt deasupra lor. Vitele și prăzile 

multe stăteau de-a valma la mijloc de tabără. Marele conducător 
se simțea obosit și mulțumit de prăzile bogate. Concedie femeile 
cu un gest și se întinse în culcușul de blănuri calde. 

În tabăra de lîngă Putinei, nepotul hanului şezu de taină 
pînă tirziu cu cîțiva tineri de-o seamă cu el. Erau încărcaţi de biju- 
terii și de haine scumpe aduse din Ungaria, peste care trecuseră 
ca o grindină. Afară, ceața părea mai adîncă decît în timpul zilei. 
Prietenii se despărțiseră după miezul nopţii. Tînărul comandant 
își conduse musafirii pînă la ușa cortului. Sutele de focuri mari 
abia pîlpîiau prin ceață. Era somnoros și mulțumit. Găsise un 
loc minunat de popas. Cei unsprezece mii de tătari care formau 
armata lui se înghesuiseră într-o vilcea mare, ferită de curenți. Spre 
dreapta, tabăra era mărginită de un pîrîu închistat în crusta groasă 
de gheaţă. În stînga, pămîntul forma o cută înaltă de cinci-șase 
staturi de om, care se prelungea ca un arc de cerc pînă către sud. 
Tînărul comandant se culcă liniștit. Lupta cu românii putea veni 
oricînd, știind că va fi o biruință ușoară. 

Noaptea se arăta adîncă și calmă. Departe în cîmpie, Cae 
Indru dădea ultimele sfaturi fraților Buzești: 

— Întreaga oaste a Bucegilor să stea pe loc pînă cînd veţi 
primi chemarea noastră! Tătarii au pus, ca de obicei, două rînduri 
de străji. Rindul din afară are străjile aranjate cam din cincizeci în 
cincizeci de pași. La fiecare foc veghează cîte-un oștean. La rîndul 
dinăuntru, străjile sînt mai dese. Cam la treizeci de pași. Va trebui 
să facem o spărtură mare în cele două rînduri de străji, altfel nu-i 
chip să aducem oastea în tabără înainte de a se da alarma. O mie 
de oșteni să descalece și să lase caii aici. Ei vor veni cu noi pînă la 
jumătatea drumului către tabără. 

Vinătorii pieriră curînd în ceața adîncă. Lăsară și ei caii 
în grija lui Tufănel, Toroipan și Gălușcă. Nechezatul cailor i-ar fi 
dat de gol. Cu cît se apropiau de tabăra nogailor, cu atît pășeau cu 
mai multă fereală. Focurile de la primul rînd de străji nu se vedeau 
lămurit. Doar ceața arăta în locurile acelea ceva mai roșcată. Chirilă 
Zece Cuţite, Costache Caravană, Ducu cel Iute, Cae Indru, Petrache 

cel Mic, părintele Grasa și Niţă Praștie se depărtară unii de alții 
cam la cincizeci de pași, după cum erau așezate străjile. Noaptea 
nu era prea rece și, dacă nu ar fi fost umezeala ceţei, s-ar fi putut 
numi chiar caldă. 

Cae se tîri ușor pe creastă la deal. Zăpada întărită doar pe 
jumătate nu pocnea sub greutatea corpului. Alături de foc se afla 
un pom răzleţ. Straja nu dormea. Ședea rezemat cu spatele de pom 
și îngîna o melodie tristă, cu iz de chemări de stepă nesfirșită. Se 
simţea în melodia aceea un dor adînc sau poate doar o părere de rău. 
Cae se mișcă din nou. Tătarul își curmă cîntecul parcă neliniștit. 
Îl reluă curînd. Cuţitul lui Cae nu lovi. Era pentru întîia oară cînd 
nu îndrăznea să lovească. Nu putea curma prin moarte un cîntec. 
Se ridică domol și lipi cuțitul de beregata nogaiului. Omul tresări, 
oprindu-și un țipăt. Flăcările focului îi luminară chipul răvășit de 
spaimă. Vînătorul îi făcu semn să coboare fără zgomot. Ajunși la 
picioarele colinei, Cae îl păli pe tătar cu mînerul cuțitului în creș- 
tet. Apoi scoase degrabă niște curelușe subțiri, îl legă zdravăn în 
cojocul mare și-i puse un căluș în gură. 

Trecu mai bine de un ceas pînă cînd vinătorii se întîlniră 
în locul din care s-au despărțit. Întreaga aripă de nord a tătarilor 
rămăsese fără străji. Cuţitele vînătorilor lucraseră iute. O mie de 
oșteni din armata Bucegilor porniră cu multă fereală spre tabăra 
nogailor. Erau înarmaţi numai cu topoare scurte. Curînd, se auziră 
strigăte puternice. Mulţi dintre fiii pustiului porniră buluc spre 
ieșirea din vilcea, dar acolo îi aștepta Preda și Stroe Buzescu și 
Calomfirescu, în fruntea a trei mii de oșteni. 

Se lumina de ziuă. Ceaţa se ridica domoală sau fugea 
la rasul pămîntului, zdrențuită și cu mișcări ciudate ca de ritual. 
Tătarii ieșiră din încercuire cu eforturi și pierderi grele. Lăsaseră 
în tabără mai bine de patru mii de morți, două mii de creștini 
adunaţi grămadă și înspăimântați și toată prada purtată de ei atita 
amar de drum. Nepotul hanului gonea în fruntea hoardei, fără 
gînd de oprire. Românii veneau din urmă, răcnind sălbatic, cio- 
pîrțind marginile hoardei fără încetare. Cînd se ridică ceața de-a 

binelea, nepotul hanului cătă îndărăt la numărul urmăritorilor. 
Era limpede că românii erau mult mai puţini. Tînărul comandant 
încercă o manevră de înturnarea cailor către români. Dar manevra 
aceasta îi dădu cu totul peste cap. Oastea Bucegilor îi prinse din 
coastă, fără a le da putinţa să-și termine manevra. Iureșul români- 
lor îi rupse în mai multe grupuri. Preda Buzescu se pomeni față-n 
faţă cu nepotul hanului. Tînărul nogai nu se dădu îndărăt de la 
luptă. Se porni astfel o încercare cumplită de buzdugane. Văzin- 
du-și căpetenia în pericol, cîteva zeci de tătari grăbiră către cei 
doi. Prea tîrziu. Nepotul hanului se prăvăli de pe cal, cu ţeasta 
zdrobită. Moartea căpeteniei curmă orice împotrivire. Iar oștenii 
români nu se invitară la lovituri. Din cei peste unsprezece mii de 
tătari aflați peste noapte în vilcea, pieriseră mai bine de jumătate. 

După ovreme, armata Bucegilor se înturnă din drum și-și 
petrecu noaptea la Putinei, în tabăra părăsită de tătari. Cu mult 
înainte de a se lumina de ziuă, oștirea porni în trap întins către 
Șerpătești, de unde Ghazi-Ghirai, hanul cel mare al tătarilor, mai 
ducea unele tratative cu turcii și cu pretendentul la scaunul de 
domnie al Ţării Românești, gîndindu-se destul de puţin la înfrun- 
tarea cu oștile lui Mihai-vodă. Spre înserat se zvoni prin tabără 
despre căderea hoardei de la Putinei. Auzind asemenea vești, care 
semănau a cine știe ce glumă proastă, hanul dădu poruncă să-i 
biciuiască pe flecari. Abia cînd îi fu adus dinainte trupul fără vlagă 
al tînărului nepot, Ghirai cătă împrejur cu neliniște. Chemă la el 
pe unii dintre cei care scăpaseră cu viaţă în luptele de la Putinei. 
Aceștia se jurară în fel și chip că românii sînt atît de mulți și de 
puternici, încît numai printr-o minune ar mai putea să scape de 
sub loviturile lor hoarda de la Șerpătești. 

Cum se lumină bine, hanul dădu poruncă de plecare. 
Întrerupse tocmelile cu turcii. Nu-l mai atraseră nici cele cincizeci 
de poveri de aspri oferiţi de Bogdan în schimbul scaunului domnesc 
și nici unele promisiuni ispititoare ale lui Mustafa-pașa, coman- 
dantul turcilor. Strinseră corturile, împachetară prăzile multe, și 


297 


Capitolul XVIII 





întreaga oaste porni la drum, legănîndu-se domol prin cîmpia fără 
sfirșit, călcînd zăpada subţire sub copitele cailor, lăsînd în urmă 
o dîră murdară de noroi. 

Banul Manta rătăcise peste noapte cu vreo două mii de 
oșteni. Umblase pe urmele unor cârduri de tătari plecaţi după pradă 
de hrană. Cercînd să treacă spre Hulubești, unde Mihai-vodă pîndea 
mișcările turcilor, Manta se pomeni pe neașteptate în faţa hoardei 
lui Ghazi-Ghirai. Ocol nu se mai putea face. Hanul își desfăcu de 
îndată oștenii pe rînduri de bătaie, sperînd să dea iute peste cap 
mica oștire. Manta se afla în clipa aceea la mare strîmtoare. Nu se 
gîndi nici un moment la vreo încercare de fugă. Ar fi însemnat să 
care toată hoarda după el pînă în tabăra lui Mihai-vodă. Își tocmi 
oamenii într-un triunghi uriaș, cu unul dintre virfuri spre centrul 
hoardei. Era o încercare disperată, fără prea mulți sorți de reușită. 
Românii se înfipseră adînc în rîndurile nogailor, încercînd să taie 
pîrtie printre ei. Lupta se încinse din toate părțile. Curînd, călăre- 
ţii lui Manta începură să se înghesuie unii în alții sub loviturile 
nogailor. Douăzeci de mii de tătari se strîngeau peste triunghiul 
acela viu ca niște clește mari, din care nu se mai afla ieșire. Cu 
faţa plină de sînge, banul Manta răcnea cuvinte de îmbărbătare, 
dar ele se pierdeau neînţelese sub strigăte de moarte. Deodată, 
Manta simţi că spre dreapta s-au slăbit chingile tătarilor. Din par- 
tea aceea se auziră strigăte mari. Intrase în luptă căpitanul Baba 
Novac, în fruntea a vreo mie cinci sute de oameni. Fostul haiduc 
pîndise de departe plecarea tătarilor, fără a încerca să se apropie. 
Văzînd învălmășeală, bănuise că nogaii se încăieraseră cu ceva oști 
românești. În felul acesta, picase tocmai la vreme. Se apucă să taie 
sprinten, cercînd a se uni cu oștile lui Manta. Lucrările de arme 
stătură o clipă în cumpănă la flancul drept al tătarilor, dar Ghirai 
trimise degrabă forțe proaspete și din nou hanul se bucură prea 
devreme. Pe flancul stîng apăru dinspre o lizieră de pădure armata 
Bucegilor. La început, ieșiră din pădure cam la o mie de călăreți. 
Hanul făcu faţă și în partea aceea. Dar abia se încinse lupta mai 
aprig, cînd ieșiră alți o mie de călăreți. Și la puţină vreme, hanul 

văzu cu mirare altă mie. lar cînd apărură ultimii cinci-șase sute 
de călăreţi, Ghirai nu mai șezu la tocmeală de arme. El nu avea de 
unde să știe că nu mai erau și alți români în blestemata aceea de 
pădure. Își aminti de vorbele celor scăpaţi cu viață din măcelul 
de la Putinei, cum că românii ar fi cîtă frunză și iarbă la vreme 
de vară. Întoarse calul și porni întins în direcția Silistrei. Nogaii 
se desprinseră din luptă câţi dintre ei putură și se așternură la 
fugă după hanul lor. Hoarda se aduna greu, ca un animal mare, 
vlăguit de lovituri. Românii lipsiţi de bagaje călăreau sprinten, 
mâînînd din urmă acea armată uriașă. Pe meleagurile Dunării nu 
se mai pomenise asemenea luptă din goana cailor. Nogaii lepădară 
prăzile bogate, dar nimeni nu se uită la ele în asemenea ceasuri 
de miînie. Armata Bucegilor secera marginile tătarilor. Manta și 
Novac veneau din urmă, cu strigăte mari. Pe zăpada subțire, leșu- 
rile păreau de departe mii de mușuroaie de cîrtiță. Lupta inegală 
se desfășură pe cale de vreo poștă. Iar cînd rămaseră românii în 
urmă, nimeni din hoardă nu-și îngădui o clipă de răgaz. Atît de 
cumplită se arăta groaza lor. Pieriseră cam la șapte mii de tătari. 
Armata Bucegilor număra mai puţin cu vreo două sute de oșteni. 
Greul îl suportase Manta. Aproape o mie din oamenii lui căzuseră 
sub armele nogailor, dar biruința fusese nesperat de mare. 
Banul Manta și căpitanul Baba Novac se despărțiră de 
oastea Bucegilor, îndreptîndu-se către Hulubești. Mergeau iute, 
dornici să-i ducă domnului o veste atît de mare. Armata Bucegilor 
înnoptă la Șerpătești. Oamenii și caii trecură la odihna atât de dorită 
după o zi ca aceea. Doar comandanții se adunară în sfat la vreme 
de seară tirziu. Lucrările de arme cu tătarii nu erau încheiate. Poate 
că mai umblau pe undeva piîlcuri mari, după jaf. Hotărîră cu toţii 
să pornească a doua zi de-a lungul Dunării la vinătoare de tătari. 
Duminică, la 23 ianuarie 1595, Mustafa-pașa făcu unele 
mișcări de vrajbă spre armata lui Mihai-vodă. Comandant vechi 
și priceput la lucrările de arme cu românii, Mustafa alese un loc 
de bătaie după gustul lui. Își desfăşură oamenii pe pîlcuri cam de 
două mii de călăreți. Știa că armata domnului nu trece de vreo 

unsprezece mii, chiar împreunațţi cu transilvănenii. El dispunea de 
șaisprezece mii de oșteni și cam la patru mii sau cinci mii de tătari 
răzlețiți de hoarda cea mare. Mihai se mișca domol către dușman, 
pipăind cu grijă fiecare bucăţică de pămînt. Cele patru mile care-l 
despărțeau de turci le făcu în vreo trei ceasuri. Nu-i convenea locul 
de bătaie. Ar fi vrut să-l atragă pe Mustafa printre păduri, dar știa 
că nu-l va putea urni din loc. lar amâînare de bătălie nu se putea 
face, mai ales că în tabăra turcilor soseau mereu alte întărituri. 
Mustafa era unul dintre puţinii comandanți turci care luptau cu 
chibzuială, fără să pună bază pe renumele armatelor otomane sau 
să-și aplece inima spre trufie. Așezat pe creasta unei coline mai 
răsărite, Mustafa domina cîmpia cu privirea pînă departe. Cînd 
românii sosiră destul de aproape, turcul porni la harţă un pâlc de 
tătari și ceva oaste aleasă. Albert Kirâly făcu front îngust cu oastea 
greoaie și solidă. Tătarii sloboziră un stol de săgeți neputincioase 
în faţa zalelor și alămurilor care împodobeau caii și călăreţii. Se 
auzi curînd zăngănitul fierului. Mihai privea liniștit, spre mirarea 
turcului, care aflase că domnul Ţării Românești lucrează la răz- 
boi numai cu năvală mare. Își frămâînta mintea să afle rostul unei 
schimbări atît de neobișnuite. Pilcul de tătari se clătină o clipă ca 
un copac mare, iar cînd fu gata să se răstoarne, Mustafa ridică mîna 
în sus. Porniră la atac și ultimii tătari, însoțiți de două pilcuri de 
turci. Albert Kirâly nici nu înainta, nici nu se trăgea îndărăt. Părea 
zidit în locul unde începuse lupta. Doar unele pilcuri mici făceau 
mișcări strategice în spatele primelor rînduri. Erau schimbările 
de împrospătare, care se executau ordonat și precis, ca la o simplă 
manevră. Turcii încercară o mișcare de învăluire pe stînga. Mihai 
făcu semn căpitanului Baba Novac să le taie drumul. Pe centru, 
Albert Kirâly obosise. Oștenii lui se clătinau pentru prima oară. 
Viteazul căpitan trecu în fruntea lor, și lucrările de arme se îndrep- 
tară, dar nu ţinură mult. Apoi, se îndreptară din nou. Intrase în 
luptă și Manta cu oamenii lui. Bătălia se răzlețise oarecum. Era 
tocmai ce aștepta domnul Ţării Românești. Kirâly simţi dintr-o dată 
o mare ușurare. Strigătele românilor cuprindeau cîmpia. Mihai 

gonea în frunte. Oștirea se mișca după el ca un tăvălug uriaș, în 
urma căruia nu mai rămînea nimic în picioare. Soldat vechi și 
priceput, Kirâly desfăcu degrabă aripi largi în jurul tăvălugului 
românesc, temîndu-se de o încercuire. Dar nu mai era nevoie de 
asemenea măsură. Oștirea Bucegilor se apropia în goana mare a 
cailor, ca o furtună. Cae Indru gonea mult înaintea celorlalți. Nu 
se găsea în toată cîmpia un cal care s-ar fi putut măsura cu Vînt 
Sălbatic. În ultima clipă apărură lîngă vodă Buzești și cei unspre- 
zece vînători. Caii lor păreau scoși dintr-un cuptor încins. Mihai 
se ridicase în șa. Vechea lui bardă nu lovea de două ori în același 
dușman. Zadarnic puse Mustafa stavilă mare de oameni pe partea 
domnului. Zadarnic încercau să-l doboare. Viaţa lui încăpuse pe 
mâna unor paznici de seamă. Cuţitele lui Cae și Chirilă zburau rar, 
dar fără greș. Cea mai mică amenințare spre domn era curmată prin 
moarte. Ducu și Grasa făceau pîrtie pe de lături. lezuitul se spur- 
case la unele înjurături amestecate pe mai multe limbi. Costache 
Caravană discuta de zor cu Zambilica, iar pistoalele din mîinile 
lui scurte nu aveau liniște. Zambilica făcea și el ce putea, speri- 
ind caii turcilor cu sluțenia lui și mai ales cu răgetul, care nu era 
nici de cal, nici de măgar și nici de catir, ci mai degrabă de animal 
picat de pe altă lume. Petrache cel Mic isprăvise de mult muniția 
pistoalelor lui fără greş. Încăpuse în mîinile lui uriaşe o ghioagă 
cît toate zilele și nu se afla iatagan să-i stea împotrivă. Clucerul 
Băicoianu, cu fața plină de sînge, încât nu se știa unde ar fi locul 
de rană, se arunca parcă orbește înainte și nimeni n-ar fi priceput 
cum scăpa de sub sulițe și iatagane. Tufănel, Toroipan și Gălușcă 
intraseră pentru prima oară în luptă. Se pricepeau ei ceva și la săbii, 
dar nu le traseră din teacă. Ciomegele lor ghintuite lucrau mai 
bine. Oștenii din armata Bucegilor tăiau metodic și cu o anumită 
eleganţă, învățată de la vînători. Nimeni nu-și lepăda adversarul 
pînă nu se încheiau socotelile într-un fel. Iar acolo unde se forma 
front organizat, oștenii se completau unii pe alții ca niște veterani 
ai războaielor. Cam la o jumătate de ceas după năvală, cele două 
oștiri se clătinară o vreme. Atunci intrară în luptă și ienicerii, fala 

301 


Capitolul XVIII 





armatelor turcești. Apoi, cînd nu se mai aștepta nimeni la ușurare, 
cînd oboseala crispase chipurile românilor, împotrivirea se rupse. 
Grosul turcilor se trase către Dunăre, lăsînd harță mare în spate. 
Românii stătură la harță ceva mai înviorațţi, dar le lipsi puterea de 
a da năvală cu toţii peste cei care se retrăgeau. Luptele răzlețe se 
isprăviră cu totul către seară. Turcii trecură gheaţa Dunării și se 
încuiară în cetatea Rusciucului. 

A doua zi de dimineață, oștile românești se înfățișară 
dinaintea Rusciucului. Mustafa-pașa scoase degrabă oștile din 
cetate, dar cele turcești, formate din multă adunătură făcută peste 
noapte, se mișcară încet. Mihai-vodă năvăli de data aceasta năpras- 
nic. Trupele lui Mustafa se resfirară fără a mai avea timp de unele 
mișcări strategice. Turcii erau, totuși, luptători falnici. Stătură la 
tocmeală de arme chiar lipsiţi de organizare. Fu nevoie de străda- 
nie mare din partea românilor. După vreo două ceasuri, apărătorii 
Rusciucului cedară și porniră la fugă în neorînduială mare, lăsînd 
în fața porților peste opt mii de morți. Orașul fu trecut prin foc. 
Pe lingă prăzile de război încăpură și ceva jafuri, iar multe dintre 
frumoasele turcoaice crescute în huzur alergară spre ascunzători, 
pe jumătate dezbrăcate. Mustafa luptase pe viaţă și pe moarte. 
Rămăsese printre ultimii apărători. Ce mai scăpase din falnica 
oștire turcească se strecura în goana cailor spre sud, către înălțimile 
Balcanilor, căutînd scăpare din faţa celor care nu luau robi și semă- 
nau moarte. Vînt Sălbatic se înfierbîntase la drum, astfel că foarte 
curînd Cae Indru se pomeni în mijlocul unei gloate de cincizeci 
pînă la șaizeci de otomani. Loviturile curgeau din toate părțile, și 
numai hărnicia armăsarului îl feri pe vînător de unele necazuri. 
Calul se mișca iute ca o săgeată dintr-o parte în alta. Cuţitele lui 
Cae zburau numai în clipele de mare cumpănă. Pe neașteptate, 
apăru în fața lui acel comandant aprig care era Mustafa, poreclit 
Nebiruitul. Săltă iataganul spre tînărul vinător, dar calul căzu sub 
el. În același moment veniră și ceilalți vinători. Pîlcul de turci se 
resfiră iute, urmîndu-și goana în care se afla singura scăpare. Doi 

dintre ofițerii turci rămaseră să-și apere comandantul. Fură luaţi 
prizonieri dimpreună cu Mustafa. 

Românii erau obosiţi. Mulţi aveau trebuință de îngrijiri 
la rănile multe. Domnul Ţării Românești domoli atacul. Vremea 
stăea către prinz. Mustafa-pașa fu adus dinaintea domnului. Era 
mare de statură și subțirel. Se apropia de cincizeci de ani, dar părul 
său negru și aspru nu se apleca spre slăbiciune. Ochii verzui se 
încruntară sub sprincenele bogate, aruncînd priviri tăioase, de ură. 
Cînd ajunse la vreo zece pași, se opri cu o mișcare aprigă și-i strigă 
lui vodă în cea mai curată limbă valahă: 

— Omoară-mă, cîine! Am apucat ziua să văd slugile 
căzind deasupra stăpînilor. 

Pe faţa lui vodă, nici un mușchi nu tresări a mînie. Înţe- 
legea tot zbuciumul unui mare comandant care pierduse acolo 
unde nu s-ar fi aflat nici o tăgadă asupra victoriei. Îl cunoștea de 
mult pe Mustafa. Ajunsese mare comandant din simplu ienicer, 
săltindu-se pe acele trepte de ierarhie militară numai prin alesele 
lui însușiri de războinic. Se spunea despre el că ar mînui iataganul 
cu multă pricepere. Că în toată oștirea otomană nu ar avea egal. 
Că printre comandanții de oști ar fi fost cel mai de seamă strateg. 
Vodă îi privi hainele zdrenţuite cu aer de cunoscător. După tăietu- 
rile multe se vedea că se bătuse pe viață și pe moarte, chiar atunci 
cînd nu mai erau speranţe de victorie. Era plăcut să privești un om 
viteaz, fie că el se afla în rîndurile dușmanului. Mai știa vodă că 
Mustafa era unul dintre puţinii comandanți care după o viață de 
lupte nu agonisise nici un fel de avere, strecurînd printre degetele 
lui mari prăzile bogate, adunate în războaie lungi, pentru a face 
parte mai mare oștenilor. 

— Ești liber, Mustafa! grăi cu blîndeţe domnul. Noi avem 
adîncă prețuire pentru viteji, iar domnia-ta ești unul de seamă. 

Auzind asemenea vorbe, turcul tresări din tot corpul, de 
parcă l-ar fi biciuit careva. Îl măsură pe domn cu multă atenţie, 
ca pe-o marfă de cumpărat. Privirile i se muiară trecător, parcă a 
zîmbet. Dar vocea lui deveni și mai aspră: 

— Eu nu am nevoie de milă! Dăruiește viața acestor viteji 
ofițeri care au rămas gata să înfrunte moartea alături de mine! 

— Sînt liberi, dimpreună cu domnia-ta! Prieteni, se 
întoarse vodă către Cae Indru, domnia-ta părintele Grasa și Ducu 
cel Iute, aveţi bunătatea și însoțiți pe acești oameni pînă dincolo 
de tabăra noastră! 

Din prada mare de război fură aduși trei cai pentru pri- 
zonieri. De asemenea, își primiră și armele. Mustafa încălecă fără 
să-l mai învrednicească pe vodă cu vreo privire. Porniră alături de 
vînători. Între cei șase nu se schimbară cuvinte. Călărea fiecare 
cu gîndurile lui. Tabăra lui Mihai-vodă rămăsese în urmă cu vreo 
două mile. 

— Aici ne despărțim, domnilor! hotări Cae. 

— Nu înainte de a încrucișa armele! zise mînios coman- 
dantul. Aveţi ceva împotrivă? 

— Nu văd nici o piedică în această privinţă, zimbi Cae. 
Purtați vreo preferință pentru careva dintre noi? 

— Nici una. Totuși, dacă stau să mă gîndesc bine, dom- 
nia-ta m-ai luat prizonier. Căzusem cu gloaba pe care călăream 
din simplă întîmplare. 

— Atunci, e limpede, comandante. Ne vom bate împre- 
ună. Domnii care te însoțesc ar putea face o partidă cu prietenii mei. 

— Nu mai încape îndoială! aprobă Mustafa, iar vocea 
lui devenise pentru prima oară mai prietenoasă. Ar fi o singură 
piedecă, mărturisi cu sinceritate. Noi luptăm cu iataganele. Dom- 
niile-voastre nu aveți decît săbii. Or, se știe că sabia nu are spor 
în fața unui iatagan. 

— În privinţa asta să nu te îngrijorezi prea mult, efendi 
Mustafa! rise Cae. Avem noi grijă să fiți mulțumiți pe deplin. 

Mai schimbară unele amabilităţi, și din asemenea dis- 
cuție cu greu s-ar fi ghicit că se pregătește o luptă pe viață și pe 
moarte. Descălecară. Mustafa se dovedi un om fermecător. Spuse 
cîteva glume, de parcă nu ar fi pierdut o bătălie. Pe toată cîmpia 

din jurul lor nu se zărea ţipenie de om. Turcii salutară cu iataga- 
nele. Românii răspunseră cu vechile lor săbii. 

— Numele vostru, efendi! se interesă comandantul. 

— Cae Indru. 

— Am auzit de domnia-ta. Se spune că ești un mare spa- 
dasin. lar numele bun, ca și cel rău, se răspîndește mai iute decît 
ar crede cineva. Să te aperi cu nădejde, tinere domn! Pînă azi nu 
am întîlnit adversar care să-mi stea înainte după trei sau patru 
atacuri. Te mai anunţ că voi risca mult. Eu nu mai am nimic de 
pierdut. Dacă mă omori, scap de rușinea înfringerii. Dacă te omor, 
îmi răcoresc inima. Atenţie, efendi, începem! 

După cîteva schimburi de lovituri, tînărul vînător înțe- 
lese că avea în față un adversar deosebit de puternic, iar sabia se 
dovedea mai fragilă decit iataganul. În schimb, Mustafa, care lucra 
admirabil cu lovituri laterale și de sus în jos, nu încerca împun- 
sături. lataganul nu se putea arăta folositor în asemenea tactică. 
Mustafa lucra destul de încet, dar loviturile erau atît de puternice, 
încît apărarea cu sabia fără mișcările sprintene ale corpului i-ar 
fi dat putinţă lui Mustafa să-i rupă arma și să-l taie cu ușurință. 
Din această cauză, Indru se deplasa cu repeziciune, iar lama sabiei 
mai mult se împletea cu iataganul decît să-i stea în cale. Turcul 
se dumiri la rîndul lui după cîteva asalturi că are un adversar de 
mare clasă. Ochii îi luciră plini de mulțumire. Loviturile lui căpă- 
tară dintr-o dată mai multă vigoare, încercînd în special o priză 
asupra armei tînărului vînător. Cae se prefăcu a apăra cu mare 
greutate ultimele asalturi date de sus în jos. Turcul simţi îndată 
slăbiciunea și insistă. Dar pe neașteptate, vinătorul nu mai apără 
lovitura cu ajutorul sabiei și sări într-o parte. Mustafa se dezechili- 
bră o clipă. Suficient pentru a primi vîrful lamei lui Indru în piept. 
Scăpă iataganul cu ochii parcă miraţi. Îndoi uşor genunchii și căzu 
într-o parte. Cae se aplecă grijuliu deasupra lui. Mîna comandan- 
tului alunecă încet spre brîu, către locul unde se odihneau în tecile 
lor două pumnale cu mînerele frumos lucrate. Ochii îl trădară. O 
sclipire ciudată îl avertiză pe tînăr de pericolul în care se afla. Sări 

305 


Capitolul XVIII 





într-o parte, iar pumnul lui izbi încheietura mîinii comandantului. 
Acesta scăpă un strigăt care nu era de durere, ci mai mult de furie. 

Tînărul se întoarse către ceilalți luptători. Acolo se înche- 
iaseră socotelile ceva mai rapid, cu răni ușoare pentru amîndoi 
turcii, care se pricepeau ceva mai puţin la mînuirea iataganelor. 

— Comandantul vostru e mort, domnilor, spuse pe un 
ton plin de politeţe. Luaţi-vă mortul! După cum văd, nimic nu vă 
împiedică să călăriți. 

În cîmpia pustie cu marginile ușor vălurite, zăpada arăta 
pătată din loc în loc de petice mici de pămînt pe jumătate înghe- 
țate. Ciulinii, peste care trecuseră multe furtuni, mai rămăseseră 
ici-colo, dind o notă de tristeţe locurilor. Ofițerii turci călăreau 
domol, ducînd între ei un cal pe care se odihnea trupul fostului 
comandant. Vînătorii îi urmăriră cu privirile multă vreme. Apoi, 
cu un oftat de ușurare, porniră în trap întins către tabăra lor. Se 
încheiase acolo în cîmpie ultimul act al acelei campanii duse de 
turci și de tătari pentru cotropirea Ţării Românești. Un sfîrșit jal- 
nic pentru Poarta Otomană, care aștepta vești de victorii mari. 

Cei doi ofițeri turci întîlniră curind unele resturi de trupe 
care căutau să se regrupeze în vederea unor noi lupte sau poate 
numai în vederea organizării unei tabere de iarnă. Astfel, tinerii 
ofițeri avură prilejul să-și îngroape comandantul cu cinstea care 
se cuvenea. Întilniră cunoscuţi cărora le povestiră lupta dintre Cae 
Indru și Mustafa. Uimirea umplu inimile celor de față. Părintele 
Grasa și Ducu cel Iute avură același tain de laude, iar numele lor 
se făcu iute cunoscut printre oștenii turci mari iubitori de vitejii. 
Pînă către seară, cei cu imaginaţie bogată scorniră o seamă de 
înfăptuiri nemaipomenite, puse pe seama vinătorilor. 

A doua zi, ofițerii se despărțiră de gazdele vremelnice și 
se traseră domol, în trapul mărunt al cailor, către Constantinopol, 
cărînd cu ei povara unor știri cutremurătoare. Se înfățișară sulta- 
nului arătîndu-se din nou curajoși. Vestea înfrîngerii se strecură 
ca un șarpe, ducîndu-se tîrîș de-a lungul coridoarelor palatului, 
pătrunzînd pînă în seraiurile tăinuite pentru muritorii de rînd. 

Știrea ieși din palat și făcu ocolul Constantinopolului. Iar de acolo 
plecă mai departe și se răspîndi peste ţinuturi ca o molimă. De 
zeci de ani, asemenea vești nu mai spurcaseră urechile fiilor lui 
Alah. Cei doi tineri ofițeri își aflară liniștea sub învelișul apelor 

Bosforului. Atîta răzbunare încăpuse în puterea sultanului. 
Întregul imperiu turcesc trecea, de fapt, printr-o criză 
economică, socială și politică ale cărei urmări erau greu de prevăzut. 
Sultanul Murad al treilea murise la 28 ianuarie, fără să mai apuce 
acele vești de necrezut. Îi luase locul fiul cel mai mare, Mohamed 
al treilea, poate cel mai crud stăpîn al fiilor lui Alah. După înmor- 
mâîntarea tatălui, făcută cu mult fast și strălucire, Mohamed îi pofti 
la un ospăț pe cei nouăsprezece frați și douăzeci și șapte de surori. 
Adică atâția cîți mai trăiau din cei o sută de copii cîți avusese Murad. 
Noul sultan își plinse tatăl dimpreună cu frații. Le împărți chiar 
unele dregătorii de seamă, stîrnind bucuria și dragostea lor. După 
ospăț, dădu poruncă să fie duși în odăi separate, unde îi așteptau 
călăii cu lanţurile lor de sugrumat. Noua domnie începuse prin- 
tr-un masacru înfricoșător. Oștile din Constantinopol se răsculară 
împotriva crudului sultan, care luase domnia fără încuviințarea lor. 
În provinciile apropiate izbucni ciuma. Înfrîngerile de la Dunăre 
dezorganizaseră transporturile de alimente din Balcani către Con- 
stantinopol. Mohamed chibzui îndelung. Un singur om ar fi putut 
pune ordine în haosul care domnea. Era vorba de marele-vizir și 
general Sinan-pașa, aflat la vremea aceea în Ungaria cu un corp de 
oaste. Fu chemat în grabă. Cunoscut ca mare strateg și om plin de 
înțelepciune, toate speranţele se îndreptară către el. Sinan plecă din 
Ungaria în fruntea a peste trei mii de soldaţi, numai oaste aleasă. 
Tăie Balcanii fără zăbavă, ajungînd la Constantinopol într-o seară 
urită cu ploaie și vînt, iar asemenea timp neprielnic asprise și mai 
mult inima sultanului. Marele-vizir lăsă în curtea palatului vreo 
patru sute de oșteni, cîți mai scăpaseră dintr-o cursă întinsă de 
vinători. Se înfățișă dinaintea sultanului, temîndu-se că nu va mai 
ieși din palat. Pierduse aproape trei mii de oameni într-o noapte 
cu ceaţă și nu putea spune măcar câţi fuseseră dușmanii. Niște 

prieteni de seamă interveniră pe lîngă sultan cu daruri bogate 
și unele vorbe de iertare. Luminăţia-sa amînă o pedeapsă crudă 
pentru altă ocazie, mai prielnică, mulțumindu-se să-l trimită pe 
Sinan în exil la Malgara. Acel mare-vizir și general în fața căruia 
tremuraseră trei continente porni în surghiun, părînd a sfîrși acolo 
o viață tumultuoasă. Avea optzeci și trei de ani. Noul mare-vizir 
Ferhat-pașa, poreclit Characlan (șarpele negru), ajunse de potoli 
răscoala sfătuindu-l pe sultan a face unele însemnate vărsări de 
aur și de bani. Om chibzuit și energic, Ferhat adună degrabă la sfat 
pe toţi vizirii, pe comandanții ienicerilor și pe toate căpeteniile de 
seamă. La propunerea lui, se discută acolo un plan de contopire 
definitivă a Ţării Românești, a Moldovei, a Transilvaniei, a zonei 
Belgradului, pierdută vremelnic, și reluarea ofensivei de supunere 
a țărilor din apusul Europei. Ferhat obținuse la acea întîlnire două 
victorii de seamă. Prin hotărîrea de a porni la război, armatele își 
mutau gîndul de la revoltă, fiind preocupate din nou de pregătirile 
necesare. Reușise apoi prin cîteva promisiuni să-și apropie cele 
mai însemnate căpetenii, asigurîndu-și astfel o bună organizare 
armată în vederea ofensivei de primăvară. Folosindu-se de unele 
vechi prietenii și relații, aduse pe corăbii unele alimente, înlătu- 
rînd foametea din Constantinopol măcar pe cîteva luni. 

Pe la sfîrșitul lui martie se porniră niște călduri cum 
se arată prin părțile Bărăganului doar la terminarea anotimpu- 
lui de primăvară. Cîteva ploi repezi spălară pămîntul de zgura 
iernii. Cerul se arăta înalt și limpede. În jurul cetăţii București- 
lor ieșiseră plugurile. Din pămîntul reavăn se ridicau aburii calzi. 
Iarba se săltase de vreo două palme, iar gizele ieșeau de prin cul- 
cușurile lor, pășind la început cu neîncredere. Prin curți înflorise 
liliacul, răspîndind o mirosnă dulce. Căldura nu era lipicioasă, ca 
în mijlocul verii, ci mai degrabă o mîngîiere. Pe la colțuri de străzi, 
bucureștenii zăboveau de taină și se amestecau în vorbă cunos- 
cuți și necunoscuți. Știau că momentele de liniște sînt numărate. 
Că luptele cu turcii vor izbucni mai grele ca niciodată. Încercau 
să guste zilele de liniște clipă cu clipă, conștienți că nu vor mai 

apuca multă vreme asemenea zile frumoase. Copiii stăteau miraţi 
ca în fiecare primăvară și urmăreau gizele multe. lar giîzele măsu- 
rau gardurile de la un capăt la altul, folosind rare clipe de răgaz. 
Belșugul cărat de peste Dunăre umpluse golurile lăsate de turci 
de-a lungul anilor. Cîmpia Bărăganului își recăpătase puzderia 
de vite. Vînătorii prinseseră în Balcani un convoi de peste patru- 
zeci de mii de capete mînate de cîteva pilcuri de turci. Încă vreo 
treizeci de mii de capete aduseseră oamenii lui Manta sau ai lui 
Baba Novac. Prin pădurile mari, topoarele lucrau cu spor. Se tăiau 
lemne de lucru pentru case și acareturi noi. 

Într-o dimineaţă, puțin după răsăritul soarelui, ieșiră prin 
poarta de sud a Bucureștilor patru călăreți îmbrăcaţi ca de drum 
lung. Cam la un sfert de ceas mai ieși un călăreț, cu o figură cam 
șuie, care căuta să nu-i scape din ochi pe cei patru. Grupul din față 
înainta în trapul cailor, avindu-l în frunte pe Cae Indru, iar ceva 
mai în spate pe vechile cunoștințe Tufănel, Toroipan și Gălușcă. 
Dacă tînărul vînător se cufundase în gîndurile lui și acestea nu 
erau tocmai puţine, cei trei tovarăși de drum se șușoteau între ei, 
cătînd mereu în spate, către călărețul singuratic al cărui scop destul 
de vizibil era să le ţină urma. La puțină vreme de la plecarea din 
București, în spatele urmăritorului se încinse la drum un călăreț 
înalt și slăbănog, cu fața șireată ca de vulpe. Omul era Sile Ador- 
mitu. Atent la mișcările celui din fața sa, Adormitu începu să-și 
facă tot felul de idei. Să fi fost o simplă întîmplare sau cel din fața 
lui era vreo iscoadă a turcilor? Doar turcii aveau interes la aseme- 
nea vreme să pindească mișcările vînătorilor. Sile împinse calul 
la galop și nu trecu mult pînă ajunse lîngă acel călăreț singuratic. 

— Încotro, prietene? întrebă Adormitu mieros. 

— Către Dunăre, grăi cu sfiiciune străinul. 

Sile păru cam dezamăgit. Omul purta un cuţit la brîu, 
iar la șaua calului un ciomag asemănător cu cele ale lui Tufănel, 
Toroipan și Gălușcă. 

— Cam în ce loc la Dunăre? 

— Unde s-o nimeri, zise străinul senin. 

— Poate că te plimbi niţel, insinuă Adormitu, iar în vocea 
lui se simţi o ușoară undă amenințătoare. 

— S-ar putea și asta. 

Omul nu era cine știe ce voinic. Pe fața lui ascuţită se 
vedeau limpede cîteva urme vechi de vărsat. Ochii îi umblau neas- 
timpăraţi ca la viezure. Straiele bunicele arătau de la o poștă că 
sînt de împrumut sau stăpînul lor le îmbrăcase pentru prima oară, 
după felul în care îl stînjeneau. Calul înalt, cu picioarele lungi, 
nervoase ar fi dat poate acelui străin o ținută mai aleasă dacă nu 
l-ar fi trădat palmele omului. Niște palme mari cu pielea crăpată 
cu bătături vechi și groase. Un om cu asemenea palme nu se putea 
trage din rîndul boierilor. 

— Auzi, prietene? reîncepu Sile. Prin pădurile astea 
umblă lotrii ziua-n amiaza mare ca la ei acasă. Un om cu starea 
domniei-tale ar fi trebuit să plece la drum însoțit de ceva slujitori. 
Mă mir că nu ţi-e teamă de o asemenea primejdie. 

— Păi văd că nici domniei-tale nu ţi-e teamă. 

Sile își mușcă buzele de necaz, dar cînd vorbi din nou, 
vocea lui fu la fel de mieroasă. 

— Tocmai d-aia mă gîndeam să ne însoțim la drum. Care 
e numele domniei-tale? 

— Ciripoi-fiul, domnule. 

— Ciripoi? se miră Sile. Nu cumva ești prieten cu Tufan? 

— Chiar așa, domnule! Am fost vecini. 

— Și încotro, tinere Ciripoi? 

— Mă ţin după niște prieteni, domnule Sile. 

— Mă cunoști? 

— Sigur. 

— De ce nu mi-ai spus de la început? 

— Dacă nu m-ai întrebat! 

— Dar te-am întrebat unde mergi. 

— Crezi că eu știu? Tufănel mi-a zis să mă ţin după ei, 
pînă cînd o avea destul curaj să mă prezinte domnului 

Cae Indru. 

— Măi, să fie! Deci asta era. Dă pinteni calului, prietene! 

După vreun ceas, cei șase călăreți se abătură de la drumul 
Giurgiului, călărind în josul Dunării spre locul numit pe atunci 
Cîrna Mică. Îi aștepta acolo o plută. Locurile erau pustii de lume. 
Patru plutași ieșiră din culcușurile lor. Caii și călăreții se înghesuiră 
pe plută. Dunărea picotea domoală. Doar mai pe firul ei încercă 
oarecare stavilă, căznindu-se a-i trage la vale. Malul celălalt era la 
fel de pustiu. Oamenii și animalele coboriră pe uscat. Cae Indru 
dărui fiecărui plutaș cîte zece galbeni. 

— Ştiţi ce aveţi de făcut? întrebă el. 

— Da, domnule, răspunse unul mai vârstnic. Vom sta de 
veghe zi și noapte. Cîte unul dintre noi va face pază la mal. Cînd 
va apărea careva din domniile-voastre aici, e destul să ne strige 
numele pe rînd. Atunci, vom scoate pluta ascunsă pe sub sălcii și 
vom zori încoace. Dar legătura noastră de căpetenie va rămîne cu 
domnul Gălușcă. I-am potrivit o colibă printre stufărișul de aici. 
Chiar și pentru dumnealui am tocmit un acoperiș cu frunze de 
sălcii, la cazuri de ploaie. Nimeni nu poate bănui că se poate afla 
asemenea ascunzătoare prin locurile astea. Din trei în trei zile, o 
să ducem la vreme de noapte merinde pentru domnul Gălușcă. 

Porniră cu toții să recunoască ascunzătoarea, afundîn- 
du-se adînc printre ochiurile de apă și smircuri, printre sălcii și 
păpuriș. Cu greu l-ar fi putut dibui cineva pe Gălușcă în asemenea 
labirint natural. 

Plutașii trecură curînd pe malul românesc. Cei cinci călă- 
reţi se despărțiră de Gălușcă, strunindu-și caii spre sud. După vreo 
patru ceasuri, zăboviră într-o pădure întinsă, cu copacii bătrîni. 
Porniră la deal pe malul unui pîriu mărginit de tufe dese de alun. 
Ajunseră la niște rîpe dominate de copaci înalți. Între rîpele ace- 
lea se afla o locuință omenească despre care s-ar fi putut spune cu 
oarecare bunăvoință că e o casă de gospodari. După cum arătau 
împrejurimile era greu de presupus că stăpînul sau stăpînii casei ar 

fi găsit acolo niște mijloace de trai ceva mai acătării. Din casă ieși 
un bărbat mărunt, îmbrăcat într-o haină de oaie cu blana întoarsă 
înăuntru. Purta pe cap un fes înalt cu ciucuri, iar picioarele îi erau 
apărate de niște cizme scurte, lucrate destul de grosolan. Nasul 
mare și roșu părea să fie singurul semn de voinicie al acestui om. 
Cît despre virstă, putea să aibă patruzeci de ani sau tot atît de bine 
șaizeci de ani. Barba mare, învolburată, ascundea pe trei sferturi o 
faţă negricioasă, luminată doar de sclipirea vioaie a ochilor. După 
mersul tîrșîit arăta mai degrabă cea de-a doua virstă. Se opri în 
faţa lui Indru niţel speriat, încercînd să-i cîștige bunăvoința cu 
plecăciuni adinci. Tînărul vînător scoase din buzunar un inel de 
argint, pe care un meșter priceput gravase cu mare artă o frunză de 
stejar. La vederea inelului, bătrinul deveni dintr-o dată mai ager, 
apropiindu-se de prima vârstă. Ochii lui străluciră veseli. 

— Descălecați, domniloir! își pofti oaspeţii într-o româ- 
nească la fel de bună ca a oricărui bucureștean. Începusem să mor 
de urât în pustietatea asta. Zău, să stai ziulica toată și să nu ai altă 
treabă decît să bei o poșircă de afine care-ţi întoarce sufletul pe 
dos, cred că nu se află mai mare osîndă. 

Intrară în casă. Gazda le arătă lavițele din lungul pereţi- 
lor. În mijlocul uneia dintre cele două încăperi se afla o masă cam 
șchioapă, care semăna foarte bine cu lavițele. Alt mobilier nu se 
afla în acea locuinţă singuratică. Niște cojoace atîrnate pe pereți, 
o vatră pentru foc și un culcuș mare de frunze părea să fie întreaga 
agoniseală a omului. Vasele de lut așezate lingă vatră arătau goale, 
prevestind neajunsuri pentru niște călători flămînzi. Gazda observă 
privirile triste ale celor cinci și începu să ridă: 

— Pentru asemenea oaspeţi de seamă se va găsi pină 
la urmă ceva de-ale gurii. Ce-aţi zice de niște afumătură de porc? 
Dar să nu ne răcim gura de pomană. 

Începu să umble iute ca o sfîrlează. Puse peste cărbunii 
din vatră ceva scoarță uscată de copac. Focul se învioră. Adăugă 

buturugi. Și pe cît se înveseli focul, pe atît fumul începu să ia ochii 
musafirilor. leșiră cu toţii din casă. 

— Așa e la început, se scuză gazda. Se împrăștie olecuță 
de fum. Pe urmă deschid ușa, iese fumul afară și iese și căldura. 
Dar nu mă oprește nimeni să întețesc focul de la început. 

Între timp, caii se traseră spre o căpiță cu fîn. Musafirii 
mai zăboviră prin curte, dar nu multă vreme. Veneau din casă niște 
mirosuri care nu mai lăsau nici o îndoială asupra calității bucate- 
lor. Vinătorii înnoptară acolo. Cînd se lumină bine de ziuă, porniră 
mai departe, spre sud, patru dintre ei. Toroipan rămase să-i țină de 
urît gazdei. După patru ceasuri de mers aspru, vînătorii zăboviră 
din nou într-o zonă destul de sălbatică a Munţilor Balcani. Noua 
gazdă îi primi la fel de bine ca și prima, iar legătura dintre călători 
și gazdă o făcu vechiul inel de argint. Acolo rămase Tufănel. 

A doua zi către prînz, Cae Indru și Ciripoi se despărțiră 
de Sile Adormitu, lăsîndu-l pe mîini bune, la gazdă sigură. 

Către sfîrșitul lui aprilie, căldura se așezase de-a binelea 
și la Constantinopol, dar străzile capitalei nu mai arătau vesele și 
gălăgioase ca în alţi ani. Prăvăliile multe și bazarurile se goliseră de 
mărfuri, iar altele proaspete întirziau să se arate în rafturi. Mare- 
le-vizir Ferhat-pașa se pregătea să părăsească orașul în fruntea a 
paisprezece mii de ieniceri, treizeci și șapte de mii călărime stră- 
ină cu plată și încă vreo cincisprezece mii de spahii. La 26 aprilie, 
Ferhat ieși din Constantinopol cu oștile, făcînd primul popas la 
castelele din Daud. Zece corăbii mari încărcară șaizeci și două de 
tunuri, multă muniţie și ceva harnașamente, dimpreună cu cor- 
turile armatei. Corăbiile fură îndreptate spre Varna. Drumul lor 
se continua de acolo, pe orută lungă și sigură, spre Chilia, apoi pe 
Dunăre în sus pînă la Rusciuc, unde urma să-și descarce prețioasa 
încărcătură. Ferhat se dovedi bun organizator al uriașei expediţii 
împotriva Ţării Românești. El folosi calea apelor pentru bagajul 
greoi. Încredinţase transportul unor armatori greci, mari specia- 
liști în astfel de afaceri. 

De îndată ce corăbiile dispărură în zare, de pe chei se 
desprinseră din mulțimea de curioși doi bărbaţi în caftane bogate, 
cu inele multe pe degete. Caii arătoși, împodobiţi cu scule de mare 
preţ, porniră în trap ușor. Oamenii de rînd se traseră îndărăt din 
fața acelor distinși călători, lăsîndu-le pîrtie mare de trecere. Abia 
cînd se văzură departe de gloată, cei doi distinși boieri turci înce- 
pură să discute între ei într-o limbă care i-ar fi surprins pe mulți 
dintre fiii lui Alah. 

— Dragul meu Ciripoi, zise cel mai înalt, presimt că 
măcar una dintre aceste falnice corăbii nu va mai ajunge în por- 
tul de la Chilia. 

— Sînteți un om cucernic, domnule Indru. Numai 
oamenii cu frica lui Dumnezeu au asemenea presimțţiri. Eu sînt 
un păcătos și mă aflu lipsit de acele haruri. Dacă aș căpăta ceva 
lămuriri, ar fi numai spre binele meu. 

— Toate la timpul potrivit, prietene, zimbi Cae privind 
admirativ unul dintre inelele multe care-i împodobeau degetele. 

În seara de 29 aprilie, căpitanii celor zece corăbii se soco- 
tiră cu adevărat mulțumiți. Încheiaseră ultimele încărcături. Vreo 
două sute de butoiașe cu pulbere care-i așteptaseră pe cheiul Varnei, 
din porunca lui Ferhat-paşa. Înainte de amurg, butoiașele, stivu- 
ite frumos și ferite unul de altul prin șomoioage mari de paie, se 
odihneau în pîntecele acelor corăbii. Pe puntea Penelopei, kir lani 
Xifandos, căpitanul corăbiei-comandant, își făcea siesta aruncînd 
rotocoale de fum din pipa lui uriașă. Echipajul căpătase o învoire 
de cîteva ceasuri şi se răspîndise prin ulițele vechiului port. Încă nu 
înnoptase. Din bucătăria corăbiei ieșeau mirosuri ademenitoare. 
Kir lani urmărea în minte unele socoteli bănești. Părea să aibă cel 
mult cincizeci de ani. Fără acele socoteli s-ar fi plictisit strașnic, Îi 
plăcea să pălăvrăgească, să înjure și să bea. Cui voia să-l asculte îi 
povestea cu plăcere peripeţiile lui prin Marea Mediterană, ale cărei 
colțișoare le cunoștea cum își cunoaște buzunarele. Privi cheiul 
aproape pustiu cu o oarecare scîrbă. Pe uscat devenea un simplu 
kir lani. Dar sus, pe puntea corăbiei, se simţea tot atît de puternic 

pe cât se arăta a fi sultanul turcilor. Își curmă gîndurile brusc. Lîngă 
babalele din apropiere se opriseră doi bărbaţi, mult prea distinși 
pentru a trece neobservaţi de el. Cel mai înalt veni chiar pină la 
puntea de legătură cu uscatul. Avea o față zîmbitoare, plină de 
bunăvoință. Kir lani uită să mai tragă din faimoasa lui lulea. 

— Mă aflu oare în fața acelui vestit căpitan kir ani Xifan- 
dos? întrebă turcul într-o turcească destul de îndoielnică. 

„Ţe o fi vrind de la mine pezevenghiul ăsta de turc de 
mă ia asa subțire?” se întrebă Iani. 

— Oare să fii domnia-ta acel neînfricat căpitan al Pene- 
lopei, care cunoaște toate apele Pămîntului? Nu speram nici în vis 
că voi ajunge să cunosc un asemenea erou. 

„Mamă, ţe panglicar! Ăsta ori vrea să mă roage ţeva, ori 
îmi propune o afaţere strasnică. Cu rugămințţile și cu lingusirile o 
încurcă. Dacă e pornit pe afaţeri, e omul meu.” 

— Cu plecățiune, efendi! spuse cu voce mieroasă. Poftiți 
mai aproape! De multă vreme nu am mai stat la taclale cu oameni 
de vază ca domnia-ta. 

Cae Indru păși pe puntea Penelopei urmat de Ciripoi. 
Căpitanul le făcu semn să șadă, prețuindu-le din priviri inelele 
multe. 

— De unde mă cunoaște luminăţia-ta? întrebă prevă- 
zător grecul. 

— Puţini oameni sînt aceia care să nu fi auzit despre kir 
Iani Xifandos, i-o întoarse tînărul. Numele meu e Khidr. 

— Rudă cu pașa de Timișoara? 

— Frate. 

Grecul cătă la Indru cu mult respect, apoi întrebă umil: 

— Dar măritul domn care vă însoțeste? 

— O, zise Indru zimbitor, întrebaţi de vărul nostru? E 
surd, sărmanul. E surd și mut. A rămas așa dintr-o luptă. 

Kir lani simulă oarecare mîhnire, dar trecu repede peste 
ea și porni la atac. 

— Cu ţe putem fi de folos luminăţiei-voastre? 

— Nu e mare lucru, spuse Indru. Vărul nostru vrea să 
ajungă la Chilia, dar nu singur. E mare iubitor de femei. Îl vor 
însoți unsprezece tinere fete. 

„Aha! gîndi Iani. Păcătosul acesta le-a vîndut cuiva de 
acolo și nu-mi spune adevărul de teamă să nu-i cer parale multe." 

— N-am loc, mărite Khidr se văită el. Penelopa e încăr- 
cată cu tunuri, cu muniţie și cu altele. Echipajul numără douăzeci 
de marinari, iar pe deasupra mai găzduim patru ofițeri trimiși de 
preastrălucitul nostru mare-vizir. 

— Păcat! se încruntă Cae. Aș fi plătit cîte douăzeci de 
țechini pentru fiecare. 

Grecul ciuli urechile. Cîte douăzeci de țechini pentru un 
drum așa de scurt? Dar asta era o mică avere. 

— N-am loc, se tîngui de-a binelea Iani. 

— Atunci, o să găsesc altă corabie. O să dau acolo la 
nevoie cîte treizeci de ţechini. Iar pentru vărul nostru, mă gîndi- 
sem să ofer o sută de țechini. 

— N-am loc, bîigui mai mult de formă kir ani. 

— Ei, să nu mai vorbim despre asta! O să mă descurc eu. 
Păcat! Mă cam grăbeam. lar domnia-ta mi-ai plăcut mult. D-aia mă 
gindisem să-ţi ofer cîte cincizeci de ţechini pentru fiecare dintre 
femei și încă două sute pentru vărul nostru. 

„Pentru atîta bănet, gîndi lani cam ameţit, aș putea să 
omor jumătate din echipaj, iar eu să dorm spînzurat de catargul cel 
mare. Pezevenghiul ăsta cîștigă multe grămezi de aur cu femeile. 
Altfel, nu mi-ar fi oferit atîta bănet. Adică șapte sute cincizeci de 
țechini pentru treizeci și ceva de ceasuri de drum.” 

Cae ghici gîndurile căpitanului și se ridică, gata de ple- 
care. Dar grecul se aruncă dinaintea lui, făcînd temenele adinci, 
și strigă: 

— O mie de țechini, strălucitorule! Și așa o să am neca- 
zuri cu ofițerii lui Ferhat. Va trebui să le dau și lor ceva. 

— S-a făcut! hotări Cae fără să clipească. 

„Dobitoc ţe sînt! își zise grecul. Eu sînt cel mai de seamă 

nătărău din câți a numărat familia Xifandos. I-am cerut puţin. Ăsta 
ar fi fost în stare să mai adauge la această sumă uriașă. Dacă nu 
mai iau ceva de la el pot să mă fac mahomedan, că în Greţia nu 
mai am căutare.” 

— Ar mai fi mîncarea. 

— Bine! Încă o sută de ţechini. 

— Și apa. 

— Îţi mai dau zece ţechini. 

— Dar e apă proaspătă, înțeleptule! strigă ani. 

— Nu mai dau nimic. 

— Nici dormitul? ilustru coborîtor din Alah. 

— Nici. 

— Nici mirodeniile? viitorul mare-vizir. 

— Nici. 

— Măcar un bacșiș, viitorule sultan. 

— Fie! Încă o sută de ţechini. lată două sute de ţechini 
arvună. 

— Sînt al tău, neprețuitule! se înclină Iani. 

— Aș vrea să văd cămara pe care o vei pregăti pentru 
vărul nostru, porunci vinătorul. 

— Îndată, biruitorule! Va dormi în cabina noastră. Iar 
doamnele să nu aibă grijă, luminăţia-ta! Pehlivanii mei vor putea 
dormi la fel de bine pe puntea Penelopei. 

— Foarte bine, dar unde îţi sînt oamenii? se interesă 
aspru vinătorul. Nu cumva aștepți să capeţi un echipaj? În cazul 
acesta, va dura mult. O să-mi iau arvuna îndărăt. 

Auzind asemenea vorbe, kir Iani sări ca mușcat de șarpe. 

— Nu, făcătorule de minuni! Echipajul e învoit. Am rămas 
numai eu și bucătarul. Mie nu-mi place uscatul. 

Cae îi făcu un semn discret lui Ciripoi. Acesta rămase 
niţel mai în urmă și se trase domol către bucătărie. Kir Iani des- 
chise ușa cabinei cu un gest larg, mîndru de locuinţa lui, dar în 
clipa aceea simţi o lovitură în ceafă de parcă s-ar fi prăbușit peste 

el, catargul cel mare al Penelopei. Din bucătărie se auzi o bufnitură 
surdă, urmată de glasul lui Ciripoi: 

— Mamă, grozav cap are ăsta! 

Focul din bucătărie trecu degrabă în pîntecele Penelopei. 
Paiele dintre butoaiele cu pulbere se aprinseră cu flacără mare. 
Afară înnoptase. Doi turci, cărînd cu ei două baloturi grele, părăsiră 
puntea. Mergeau grăbiţi. În urma lor, o flacără uriașă lumina marea 
și uscatul pînă departe. Cei doi lăsară poverile vii și se mistuiră în 
întuneric. Penelopa coborîse în adincuri, ducînd cu ea opt tunuri 
și toată încărcătura de corturi și harnașamente. Kir lani Xifandos 
și bucătarul dormeau fără grijă pe chei, care se umpluse de lume. 

La 30 aprilie, Ferhat-pașa află despre dezastrul Penelopei. 
Mînia lui fu cumplită. Și cu cât judeca mai bine, cu atît se convin- 
gea că adevăratul autor al acelei isprăvi era Sinan-pașa, dușmanul 
lui de moarte. Nenorocirile lui se ținură lanţ de atunci încolo și cu 
fiecare nenorocire îl blestema tot mai aprig pe fostul mare-vizir. 
Iar sultanul se convingea greu, dar sigur că Ferhat nu e în stare 
să conducă o expediţie atît de mare. În aceeași zi, Ferhat porni cu 
trupele spre Ciurli, apropiindu-se tot mai mult de ţinta călătoriei. 

La 30 aprilie plecă spre Ţara Românească prima scrisoare 
a lui Cae Indru. Nicicînd nu zburase prin Balcani un mesaj cu 
asemenea viteză. Seara tîrziu, Mihai-vodă, dimpreună cu ceilalți 
vinători, citi rindurile lui Cae. 


Măria-ta, poate că niciodată Țara Românească 
nu a fost atit de ameninţată ca acum. Ferhat-pașa se 
dovedește a fi un mare conducător de oști. A plecat la 
26 aprilie din Constantinopol, în fruntea a șaizeci și 
cinci de mii de oșteni numai oaste aleasă. La Daud a 
făcut un popas destul de scurt, dar a mai adunat încă 
vreo douăzeci de mii de oșteni. La 30 aprilie s-a pornit la 
drum către Ciurli. Armata lui se mișcă încet și organizat, 
apropiindu-se tot mai mult de Dunăre. Nu se mută pripit 
dintr-un loc în altul. El știe că mergînd încet, își asigură 
și locurile de popas, și alimentele multe, pînă la amănunt. 

L-aș fi vrut pe Sinan-pașa. El e năvalnic și pripit. Și-ar fi 
sleit armata pe drum. Ferhat nu cară după el bagaje grele. 
Tunurile, corturile și muniţia au fost încărcate pe zece 
corăbii, urmînd să intre din Marea Neagră pe Dunăre la 
deal pînă la Rusciuc, unde ar fi locul de descărcare. Cu 
ajutorul noului meu prieten Ciripoi, am scufundat în 
port la Varna una dintre cele zece corăbii. Dacă bunii mei 
prieteni Caravană, Chirilă și Ducu se află acolo, ar fi bine 
să pîndească drumul celor nouă corăbii. Aceste corăbii 
nu trebuie să ajungă la Rusciuc. Acum sînt în drum spre 
Chilia. 

La Constantinopol se urzesc unele comploturi 
împotriva lui Ferhat. Aceste comploturi sînt conduse de 
oamenii lui Sinan. Sultanul s-a făcut foc și pară auzind 
despre scufundarea corăbiei și tot necazul a căzut asupra 
marelui-vizir. Nimeni nu bănuiește că ar fi fost acolo mină 
românească. Noi vom încerca să-i mai facem unele zile 
fripte vizirului. Dacă se hotărăște sultanul să-l schimbe, 
m-aș simți mai ușurat. 

Al vostru supus, Cae Indru. 


Oștile lui Ferhat zăboviră la Ciurli. O așezare pitorească, 
înconjurată de înălțimi împădurite, cu casele ascunse printre bos- 
chete și arbori înalți, cu cîteva castele în ale căror construcție se 
împletea arta bizantină cu noutăţile arhitectonice ale noilor stăpi- 
nitori. Așezare cosmopolită, unde fiii multor popoare se amestecau 
într-o populaţie pestriță, de dată nu prea veche, păstrind fiecare ceva 
din trăsăturile neamului său. Turcii se remarcau prin vigoarea unui 
popor în plină ascensiune. Bulgarii se deosebeau prin capacitatea 
lor de muncă. Grecii aduceau inventivitatea cu care se puneau pe 
picioare din nimic. Evreii conduceau cu înțelepciune comerțul și 
finanțele la concurenţă cu fiii Eladei. Armenii se remarcau prin 
spiritul lor aplecat spre cugetare adincă. Sîrbii aduceau atuurile 
lor de demnitate și cinste. Italienii purtau cu ei seninul locurilor 
de baștină, cu firea veselă, aplecată spre cîntec și poezie. 

Din Ciuzrli, Ferhat își hotări următoarea etapă de popas. 

Tot din Ciurli trimise o solie către hanul Ghirai, prin care îi porun- 
cea să intre în Moldova și în Ţara Românească, la începutul lui 
iunie. 

Cae Indru veni la Ciurli cu un car plin de mărunțișuri 
trebuincioase oștenilor. Ciripoi ședea pe capră, ținînd caii la pas 
domol. Vînătorul, îmbrăcat în caftan simplu, potrivit unui astfel de 
negustor, oferea piepteni și oglinzi, esențe de parfumuri și pomezi, 
cercînd a-și face prieteni mai ales printre spahii, credincioșii lui 
Sinan-pașa. Acei faimoși oșteni își arătau pe față nemulțumirea 
de a merge la luptă sub comanda lui Ferhat. Curînd, casa în care se 
adăpostea vremelnic tînărul fu vizitată de cîțiva ofițeri dornici să 
asculte un cîntec frumos despre Sinan, interpretat de Ciripoi, care 
nu știa o boabă turcește. Dar nimeni nu lua în seamă la vorbele 
stilcite, legănîndu-se în alintarea cîntecului. Iar dacă Ciripoi nu 
stătea prea bine cu limba lui Mahomed, în schimb vocea lui suna 
caldă, plină de dulceaţă. Cîntăreţul de ocazie dădea ochii peste 
cap, se poticnea voit pe alocuri, trecea de la șoaptă la răget, de la 
mimare la gesturi aspre și iuți, astfel că bieţii ascultători, întîlnind 
pentru întîia oară o astfel de interpretare, ascultau cu interes ori 
chiar cu evlavie cîntecul acela atît de cunoscut. 

Cae Indru ajunse curînd să se miște în zona spahiilor 
ca la niște prieteni. Gărzile spahiilor îl întîlneau noaptea pe dru- 
muri și rar se întîmpla să nu se afle printre ei un ofițer cunoscut. 
Mărunțţișurile din carul încărcat la început se transformaseră în 
daruri împărţite cu pricepere. Într-o noapte ceva mai aspră, scu- 
turată de un vînt scornit din senin, două butoaie cu praf de pușcă 
ajunseră în locuinţa lui Ferhat-pașa. Explozia puternică se auzi 
pînă departe, punînd în alarmă întreaga oștire. Marele-vizir scăpă 
teafăr. Muri, în schimb, unul dintre aghiotanţii lui, despre care se 
știa că este fiu de emir. Strigătele îndreptate împotriva lui Ferhat 
cuprinseră Constantinopolul ca un cutremur. Sultanul ţinu sfat de 
taină, iar oamenii credincioși lui Sinan arătară că Ferhat e greoi. 
Că abia se mișcă spre Dunăre. Că oștenii fug de sub comanda lui. 

Emirul, rău sfătuit, ceru sultanului să se facă dreptate, punînd 
moartea fiului pe seama marelui-vizir. Era începutul căderii lui 
Ferhat. La cîteva zile, un alt butoiaș cu pulbere explodă în casa ocu- 
pată de cîțiva ofițeri de spahii. Ofițerii pieriră făcînd vrajbă mare 
între camarazii lor și Ferhat. Se știa că marele-vizir nu-i iubește 
pe oamenii lui Sinan. 

La 11 iunie, Ferhat poposi în Rusciuc, ducînd după el o 
sută patruzeci și cinci de mii de oșteni. O armată uriașă cum rar se 
întîmpla prin părțile de la Dunăre. Meșteri de seamă porniseră la 
facerea podului de vase peste Dunăre. Marele-vizir fu întîmpinat 
de beilerbeiul Rumeliei, Hasan-pașa, care intră cu mare fală în 
tabără, ducînd cu el cinci sute de robi și patru mii de creștini luați 
în pradă din Ungaria. Satîrgi Mehmet-pașa fu numit beiglerbei 
al Ţării Românești. El se înfățișă curînd, purtînd după sine vreo 
nouă mii de călăreți. 

Pe malul românesc ședeau la pindă iscoadele lui 
Mihai-vodă, cercetind cu grijă fiecare mișcare a lui Ferhat. Podul 
peste Dunăre înainta încet, dar sigur. Ordinea din tabăra turcească 
era fără cusur. Aprovizionarea cu merinde mulțumea întreaga 
armată. Se simţea peste tot mîna de fier a vizirului. Nimic nu se 
mișca fără știrea comandantului suprem. Amenințarea arăta cu 
atît mai cumplită pentru Țara Românească, cu cît Ferhat se dove- 
dea mai stăpin peste acea imensă armată. 

Cae Indru își încheiase misiunea din Balcani. Datorită 
curierilor săi, Mihai-vodă aflase la timp despre solia trimisă de 
Ferhat hanului Ghirai. Cunoscu și drumul hoardei nogailor. Banul 
Manta și căpitanul Baba Novac îi așteptară pe nogai la margini de 
pădure, cam în dreptul Focșanilor. Veniseră mult prea repede și nu 
apucaseră moldovenii a pregăti ceva rezistenţă. Într-o dimineaţă, 
tătarii se pomeniră față-n față cu oștile lui vodă. Surpriza fu atît de 
mare, încît nu mai avură timp nici a da bir cu fugiţii, nici a se rîindui 
de bătaie. După o jumătate de ceas de încleștare se rupseră unii de 
alții, căutînd scăpare îndărăt. Pierdură peste cinci mii de oșteni. 

Vestea înfrîngerii tătarilor îl mîhni grozav pe Ferhat, dar 

din gura lui nu se auziră strigăte de ocară și nimeni nu-i văzu 
mânia de care era cuprins. 

În vreme ce marele-vizir pregătea metodic călcarea Ţării 
Românești, Buzeștii, Cae Indru și Mihai-vodă ședeau de taină prin- 
tre sălciile de la malul Dunării, chibzuind și luînd unele măsuri 
care grăbiră sfîrșitul puterii lui Ferhat. 

La 12 iunie, Mihai trecu Dunărea pe vase în dreptul Nico- 
polului, avînd alături de el vreo cinci mii de oșteni din vestita 
armată a Bucegilor. Numai tineri încercați și iuți. Sprinteni la arme 
și chibzuiţi la lucrările de război. Domnul Ţării Românești urmă- 
rea nu cîștigarea unei bătălii, ci răsunetul ei la Constantinopol. 
De cum ajunseră la mal, oștenii porniră harță mare cu vreo două- 
sprezece mii de turci, oaste nu prea de soi, adusă de Ferhat pentru 
paza podului de vase și pentru unele transporturi. Avînd lucrare 
de arme proastă, turcii se traseră îndărăt din tabără lăsînd morți 
dintre ei o mie șase sute. Oștirea Bucegilor puse degrabă stăpinire 
pe luntrile turcești. Să tot fi fost ca la vreo mie de bucăţi. Românii 
încărcară luntrile cu bucate și trecură Dunărea îndărăt, spre marea 
mirare a lui Ferhat, care sosi mai apoi cu ceva oști alese. Chiar un 
comandant prevăzător ca el nu se giîndise la asemenea îndrăzneală. 

Atât așteptase Sinan. Oamenii lui lucrară pe lingă sultan, 
arătînd că Ferhat purtase lupta folosind întreaga armată de peste 
o sută cincizeci de mii de oameni împotriva a patru pînă la cinci 
mii de români. Că pierduse lupta din nepricepere, iar pierderile 
turcești treceau cu mult peste douăzeci de mii de morți. Din clipa 
aceea se hotări mazilirea lui Ferhat. Oștile Siriei, credincioase lui 
Sinan, ajuns din nou mare-vizir, porniră ca un vîrtej să-l prindă 
pe Ferhat. Marele comandant se întilni cu ele și-și lepădă toate 
bogăţiile în fața lor. Lacomi de asemenea avere uriașă, pe care fos- 
tul comandant o purtase după el, ofițerii tăbărîră pe pradă, uitînd 
de stăpîn. Ferhat îi privi de pe un deal cum se încăierau pe aurul 
lui și se depărtă scîrbit în direcția munților. 

Sinan jură în fața sultanului pe căpățina lui de vechi 

general că va spulbera armata lui Mihai-vodă. Porni fălos din Con- 
stantinopol cu mult alai, să ia în primire oștirea uriașă strînsă de 
Ferhat cu atîta trudă. 

În stepa Bărăganului se statornicise o vară călduroasă, 
cu ploi mai puţine ca în alte dăţi. Pământul crăpat de secetă respira 
greoi. Vegetaţia tînără se maturizase înainte de vreme, luîndu-și 
culoarea galbenă, ca de toamnă. 

Pe drumurile de care, urmele roților se bătuseră în pămînt 
cu o strălucire aparte, ca arama proaspătă. În răcoarea pădurilor 
se simţea parcă mai multă animaţie. Doar la vremea prinzului, 
cînd cerul se apăsa greu de căldură, pînă și viețuitoarele cele mai 
sprintene se așezau să lenevească în locurile unde umbra arăta 
mai deasă. Numai pe drumul dintre București și Giurgiu vietăţile 
părăsiseră pădurile, trăgindu-se în lături cuminţi. Lăsînd la mijloc 
o pîrtie lată de o poștă. Poate presimţiseră ceva. Sau le speriase 
mulțimea oamenilor. 

Dinspre Giurgiu se tîira către Vadul Călugărenilor o 
armată uriașă de peste o sută optzeci de mii de oameni. Un mon- 
stru sau un tăvălug care se rostogolea molcom, fără încetare. 
Capătul oștirii ajunsese la Călugăreni, iar coada ei, formată din 
pedestrime, abia ieșise din Giurgiu. Unele iscoade îl înștiințară 
pe Sinan că oștile lui Mihai-vodă s-ar afla în strimtoarea de la 
Călugăreni. Marele-vizir nu avea timp de ocol. Acesta era drumul 
cel mai scurt spre cetatea Bucureștilor. De fapt, abia aștepta să 
dea piept cu oștile românești. Avind asemenea armată nici nu 
putea spune că va face război cu Mihai, ci mai degrabă că venise 
să-l spulbere cu totul. Era grăbit, așa cum îl știa lumea. Drumul 
spre apus îi ședea în față. În fruntea unei asemenea armate avea 
de făcut doar un simplu marș pînă la Viena și chiar mai departe. 
Supunînd acele teritorii la care rîvnise toată viața, putea apoi să 
se retragă liniștit. 

De partea cealaltă a Vadului Călugărenilor apăru cam pe 
la ceasurile două după prînz călărimea ușoară a lui Sinan. Oștenii 

descălecară în văzul românilor. Caii porniră să pască prin împre- 
jurimi. Soldaţi vechi, pricepuţi în războaie, turcii nu îndrăzniră a 
se apropia de podul îngust de peste Neajlov. Cu toate că nu văzură 
nimic din oastea lui Mihai-vodă, acolo s-ar fi aflat un loc de capcană 
cum nu se poate mai bun. Sinan ostenise pe un deal din apropi- 
ere. Privi gînditor locurile de dincolo de smîrcurile Neajlovului. 
Aflase că domnul își ascunsese oștile în pădurea de peste pod. 
Mihai alesese pesemne poziția de apărare undeva prin apropie- 
rea podețului de lemn. Era cald. Ar fi putut încă să facă un ocol. 
În strîmtoarea Călugărenilor nu avea loc destul să-și desfășoare 
armata. Abia dacă încăpeau în front de luptă zece-douăsprezece 
mii de oameni. Căldura îl moleșise. Căscă și se trase, dimpreună 
cu suita numeroasă, către locul de popas. 

Noaptea se lăsa încet. Turcii ocupaseră pe lumină de 
zi un deal împădurit. Ceva pedestrime se așezase în strimtoare, 
făcînd unele pregătiri pentru atacul din ziua următoare. Șaisprezece 
tunuri mari fură cărate pe o înălțime prielnică. De acolo puteau 
să lovească dincolo de pod. Prin cîteva încercări de harță, Sinan 
se convinse definitiv că domnul român va face apărare în preajma 
podului. 

Cînd se statornici de-a binelea întunericul, unsprezece 
oameni ieșiră din tabăra lui vodă. Făcură ocol mare, purtînd cu 
ei unele poveri. Erau vinătorii. Ajunseră curînd între sălciile din 
marginea Neajlovului. Trecuseră pînă acolo prin bălți și smârcuri 
cercetate de ei la vreme de zi. Se lăsară domol prin păpuriș, afundîn- 
du-se uneori în apa nămoloasă pînă aproape de umeri. Costache 
Caravană călca în urma lui Cae înfricoșat de moarte. „Pe Zambi- 
lica mea, gîndi el, dacă nu umblă lipitorile pe mine ca furnicile! În 
bălțile astea necălcate, lipitorile pot ajunge mari de-un cot. O ase- 
menea lipitoare se apropie scurt de om și-i suge o căciulă de sînge 
cât ai clipi. Au ele un fel al lor de a se apropia că nici nu le simți. Te 
pomenești dintr-o dată că nu mai ai sînge.” Rămase oclipă locului, 
înspăimâîntat. Chirilă, care venea în urma lui, se împiedică de el. 

— Ce s-a întîmplat? îl întrebă în șoaptă vinătorul. 

— E de rău! Auzi, Chirilă, lipitorile văd noaptea? 

— De unde dracu să știu eu? Hai, dă-i drumul înainte! 

— Nu mai pot merge. Am rămas fără sînge. 

— Atunci, întoarce-te! 

— Ai căpiat, săracu de tine! Cum o să mă întorc sin- 
gur-singurel cu o baltă de lipitori pe mine? 

Puțin după miezul nopții, ajunseră pe malul dinspre 
turci. Se mișcau domol printre tufele mari, către înălțimea pe care 
se aflau rînduite frumos cele șaisprezece tunuri. Două străji ședeau 
de vorbă pe o buturugă, la cîțiva pași departe de tunuri. Dincolo de 
tunuri dormeau vreo treizeci de oșteni. Cae și Chirilă se ridicară 
pe buza înălțimii și priviră o vreme nehotărîţi. Întunericul scăzuse 
mult. Noaptea era deosebit de limpede. Cele două străji stăteau cu 
faţa spre ei. Dacă ar fi încercat să înainteze, străjile i-ar fi văzut cu 
siguranță. Cuţitele lor puteau nimeri bine pînă acolo, dar un țipăt 
de moarte ar fi ridicat în picioare o mulțime de turci. Făcură amîn- 
doi un ocol mare tîrindu-se pe buza ridicăturii. Ajunseră curînd 
la oștenii care dormeau. Dincolo de ei, doar la cincizeci de pași, 
se vedea limpede o mulțime de corturi. Trecură tirîș printre cei 
care dormeau. Se temură amindoi doar de un singur lucru: să nu 
se afle printre cei care dormeau pe înălțime oșteni care intrau în 
luptă pentru prima oară. Asemenea oameni nu pot închide ochii 
toată noaptea. În schimb, veteranii dorm în noaptea premergă- 
toare atacului ca niște prunci. Străjile se mutaseră între timp de 
pe buturugă, rezemîndu-se cu spatele de ţeava unui tun. Costa- 
che scoase fruntea peste buza ridicăturii și-și căută prietenii. În 
spatele străjilor se ridicară două umbre. Cuţitele fulgerară scurt. 
Străjile făcură unele gesturi dezordonate, dar mîinile vînătorilor 
lucraseră iute, prinzindu-i strîns. 

Trecu un sfert de ceas. De sub tunuri scăpărară niște 
amnare. Noaptea era calmă. Parcă tristă și apăsătoare, cu toată 
lumina ei. De pe mica înălțime izbucni pe neașteptate o flacără 


325 


Capitolul XVIII 





uriașă, urmată de unele explozii, care se auziră pînă departe. Cele 
șaisprezece tunuri mari nu mai erau bune de nimic. 

Se apropiau zorile. În cortul lui Sinan intrară pe rînd, 
cu temenele adinci, marii comandanţi Satirgi-Mehmet-pașa, 
Hasan-pașa, Segban-bași, Caraiman-pașa, Heider-pașa, beiul de 
Sivas — care conducea oștile Siriei — și Husein, beiul Nicopolului. 
Marele-vizir îi privi încruntat. Era mînios cum nu-l mai văzuseră 
de mult. Iar cînd îl zări pe Segban-bași — comandantul artileriei 
— Sinan îl ocări cumplit: 

— Pentru cele șaisprezece tunuri pierdute am să pun să 
te gituie de îndată ce vom sfîrși lupta, fiu de căţea! 

— Mai am încă nouă turnuri la fel de bune, pe care le 
voi urca acolo, îndrăzni Segban. 

— Pe celelalte de ce nu le-ai păzit? 

— Le-am păzit, luminăţia-ta. Am avut acolo de pază 
treizeci din cei mai buni tunari. Aud că Mihai-vodă ar avea niște 
slujitori care umblă ziua-n amiaza mare fără să fie văzuţi de ochii 
oamenilor. 

Sinan tăcu. Auzise și el multe lucruri despre vinători. 
Le simţise puterea în iarnă, cînd pierduse din cauza lor peste trei 
mii de oșteni, și tot vinătorilor avea să le mulțumească pentru 
pierderea viziratului. Numai asemenea oameni ar fi putut intra 
printre tunurile lui Segban. 

— Mihai-vodă va mai fi domn pînă mîine dimineaţă. 
Aud că armata lui ar număra cam la treizeci de mii de oșteni. 
Noi avem o sută optzeci de mii. Oamenii lui sînt de adunătură. 
Ai noștri sînt încercaţi în zeci de războaie. Am putea merge spre 
București făcînd un ocol ceva mai mare, căutînd vaduri bune de 
trecere peste Neajlov. Ar fi o greșeală de neiertat. Oștile valahilor 
ne-ar sta mereu în spate. Vom termina cu ei aici. Tu, Hasane, vei 
cerca să treci bălțile mai jos de pod. Îţi dau cincisprezece mii de 
ieniceri, Caraiman! 

— Ascult, luminăţia-ta. 


326 


CURIERUL SECRET 





— Vei trece apa din sus pe pod. Îţi dau cincisprezece 
mii de spahii. Satirgi! 

— Aici, luminăţia-ta. 

— Tu vei sta lingă mine! Așază oamenii pe grupuri de 
cîte douăsprezece mii! Cînd va obosi un grup, îl vom înlocui cu 
altul, din mers. Trebuie să răzbim peste pod. Segban! 

— Aștept, luminăţia-ta. 

— Urci nouă tunuri pe înălțimea aceea! Atenţie să nu 
loviți podul! Avem nevoie de el. Așezi treizeci de tunuri mici din jos 
pe pod și alte treizeci mai sus de pod! Cu atîtea guri de foc trebuie 
să răzbim degrabă. Acum plecaţi! Se apropie zorile. 

La margine de pădure, Mihai-vodă își adună comandanții. 
Zimbea. Zile întregi fusese încruntat. Avea acum puterea să zim- 
bească în asemenea clipe. Nimic din vocea lui nu arăta îngrijorare. 

— Kirâlyl 

— Poruncește, măria-ta! 

— Avem șaptesprezece tunuri. Sinan va încerca năvală 
mare peste pod. Așază treisprezece tunuri între copacii din dreapta! 
Atenţie să nu loviți podul! Numai aici ne putem bate cu mare- 
le-vizir. Sinan e un general mare. Știe să se bată. Va încerca să ne 
hărțuiască prin bălți. Pune două tunuri mai sus de pod și două 
mai jos! Cocea! 

— Poruncește, măria-ta! 

— Avem șaptesprezece mii de oșteni. Turcii au o sută 
optzeci de mii. Va trebui să le facem față. lei două mii de oșteni și 
aperi malul mai jos de pod! Manta! 

— Poruncește, măria-ta! 

— Ai două mii de oșteni. Apără malul din sus de pod! 
Preda! 

— Aici sînt, măria-ta! 

— Oștile Bucegilor numără opt mii de oameni. Rămii 
cu patru mii în pădure! Kirâly, ai cinci mii de oameni. Două mii 
vor sta la prima tocmeală de arme cu turcii! Trei mii rămîn cu Băi- 
coianu în pădure! Noi i-am mai bătut pe turci. Îi vom bate şi azi! 

Soarele se ridica domol peste bălți. Se lăsase o liniște ca 
în preajma furtunii, cînd întreaga natură parcă își ține respiraţia. 
Pe coaja unui copac răsturnat se tîra un melc. În urma lui rămînea 
o dîră subțire, albicioasă și strălucitoare. 

Mihai ieși din pădure. Se opri pe o mică înălțime, înconju- 
rat de boieri. Era măreț în lumina dimineţii. Înfipt în şaua calului 
său voinic, părea turnat în bronz. Cămașa de zale de pe pieptul lui 
larg sclipea în bătaia soarelui. 

Tunurile lui Segban porniră să sloboadă foc. Erau pri- 
mele salve de încercare și poate chiar semnul lor de atac. Puhoiul 
turcilor se urnea domol către pod. Caii se aliniau în formație, mer- 
gînd la pas. Împrejur se ridica o pulbere deasă. Mai sus şi mai jos 
de pod, turcii ieșiseră din spatele copacilor și aruncau scînduri 
peste bălți. În faţa podului, Kirâly își rîndui cam la două mii de 
oșteni îmbrăcați în alămuri multe. În spatele lor, patru mii de 
tineri din armata Bucegilor își domoleau caii nervoși cu vorbe 
drăgăstoase. Tunurile turcilor porniră să bată din toate părțile. O 
sută de transilvăneni începură harţa la mijlocul podului. După 
ceva tocmeală ușoară de arme, Satirgi porni năvalnic să forțeze 
trecerea, cu douăsprezece mii de oameni. În faţa puhoiului, tran- 
silvănenii nici nu se clintiră măcar. Abia după vreun sfert de ceas, 
oamenii lui Kirâly porniră să se retragă pas cu pas, fără să-și strice 
vreo clipă formaţia. Păreau legaţi unii de alţii. Turcii trecură podul 
și crezură dintr-o dată că au cîștigat bătălia, mai ușor decît se 
așteptaseră. Mihai-vodă ridică mîna. Tunurile lui Kirâly bătură 
năprasnic dincolo de pod, rupîndu-i pe cei care trecuseră de cei 
care încercau să se apropie. Atunci intrară în luptă cei patru mii 
de oșteni din armata Bucegilor. Se năpustiră atît de vijelioși peste 
turci, încât îi rupseră în grupuri mici. Sinan văzu pericolul și-l tri- 
mise pe Satîrgi cu douăsprezece mii de ieniceri să treacă podul cu 
orice preț. Prea tîrziu: cei din fața oștirii Bucegilor dădură dosul 
și se izbiră de oamenii lui Satîrgi, chiar în locul în care împroșcau 
tunurile românești. Căzură mulţi dintre oamenii vizirului, dar și 
între românii de la pod se făcu o spărtură. Tunurile lui Segban 

aflate pe acea mică înălțime loveau numai în plin. Mihai văzu 
primejdia și mută oștile ceva mai jos de pod. Doar ca la vreo mie 
de tineri se avintară de partea turcească. Turcii îi lăsară să treacă 
podul, fiind convinși că-i vor mătura iute din drumul lor. Două sute 
dintre români se rupseră spre stînga, și pînă să se dezmeticească 
Segban-pașa, ajunseră pe mica înălțime, unde în jurul celor nouă 
tunuri nu se afla gloată prea mare. Trei dintre tunuri fură aduse în 
grabă pe partea românească. Celelalte șase erau mult prea grele. 
Tinerii atacatori le traseră pină pe buza înălțimii, iar de acolo le 
năpustiră în balta de la piciorul colinei. Pierderea celor nouă tunuri 
mari și a celor șaisprezece din noaptea trecută îi descumpăni rău 
pe turci. Fu un moment de răgaz dinaintea mâniei lui Sinan. Oștile 
din pădure se schimbară cu cele de la pod. Tunurile lui Kirâly făceau 
prăpăd mare. Din sus de pod, pe partea lui Manta, cîteva mii de 
turci răzbiră prin bălți. Pericolul începu să crească, mai ales că 
din jos de pod Cocea nu mai putea face față multă vreme cu cei 
două mii de oameni pe care-i comanda. Sinan simți că victoria 
nu mai poate să-i scape și forță trecerea podului trimiţind în foc 
val după val, din oștile lui cele mai bune. Mihai scoase rezervele 
din pădure. Lupta ţinu schimbătoare încă vreo trei ceasuri. Apoi 
se mutase pe partea românilor. Oștile lui Mihai se rupeau încet 
de turci și se trăgeau către adăpostul pădurii. Abia în clipa aceea 
trecu Sinan în fruntea ienicerilor, socotind că venise momentul 
hotărîtor. Transilvănenii din faţa lui se rupseră în pîlcuri mici, 
neputincioase. Cîteva mii de ieniceri înconjurară tunurile lui Kirâly. 
Viteazul ungur lăsă tunurile și porni în fruntea a vreo patru sute 
de oameni către puhoiul care se scurgea de pe pod. Ce încerca el 
era moarte sigură. Mihai-vodă nu se clintise pînă atunci. Cuprinse 
dintr-o rotire a ochilor întreaga zonă de luptă. Peste tot se zăreau 
numai turbane și fesuri. Trase de la șaua calului barda lui mare. În 
spate se auzi un zăngănit scurt. Oamenii lui vodă se aplecară pe 
cai, cu armele pregătite. Erau ultimele rezerve. Cam la vreo cinci 
sute din cei mai buni oameni din armata Bucegilor. De o parte și 
de alta a domnului, vinătorii își mînau caii intrînd pentru prima 

oară în luptă. Ajunseră la pod în aceeași vreme cu vitejii lui Kirâly. 
Cele două grupuri se uniră între ele. Înaintau năvalnic în rîndurile 
turcilor asemenea unui burghiu. Pe de lături se făcuse pîrtie. Barda 
lui vodă fulgera scurt. Domnului i se zbîrlise barba stufoasă, ochii 
îi erau roșii și răi. Glasul lui întrecea bubuitul tunurilor. Ajunseră 
să calce pe pod. Caraiman-pașa le ieși în faţă. Ridică iataganul 
deasupra domnului, dar barda se abătu grea peste iatagan. Brațul 
cu iatagan cu tot zbură într-o parte. Din gitul lui negricios ţișni 
un șuvoi de sînge. Sinan se afla cam la jumătatea podului. Săltă 
amîndouă pistoalele spre vodă. Cuţitul lui Cae îi nimeri calul între 
ochi. Animalul se ridică în două picioare, orbit de durere, și se 
prăbuși în mlaștină, dimpreună cu stăpînul. În rîndurile turcilor 
se auzi un strigăt de groază. Hasan-pașa, care tocmai se pregătea 
să intre în luptă, dădu dosul, înspăimântat. Se iscă învălmășeală 
dincolo de pod. Izbiţi din coastă și din spate, ienicerii și spahii 
urmară pilda deliilor, prăvălindu-se îndărăt. Călcîndu-se unii pe 
alții. Vodă ajunse pe neașteptate între corturile turcilor. Steagul 
cel verde al sultanului căzu în mîinile lui Ducu. Văzînd asemenea 
prăpăd, Satirgi-pașa se năpusti, în fruntea a două pînă la trei mii 
de ieniceri, să apere steagul. Lupta se înteți din nou, chiar printre 
corturi. Mihai-vodă se pomeni răzlețit de ai lui. Un pedestraș rătăcit 
în locul acela îl împunse pe vodă cu sulița între coaste. Mihai lăsă 
barda și apucă sulița cu amindouă mîinile. Cae se afla departe, la 
mai bine de treizeci de pași. Cuţitul lui zbură prin aer și se înfipse 
adînc în spinarea pedestrașului. Vînt Sălbatic îl purtă ca o nălucă 
spre domn. De două ori lovise Husein-pașa cu iataganul spre gîtul 
domnului. De două ori vodă, lipsit de arme, se aplecă, scăpînd 
ca prin minune. A treia oară, Husein rămase cu brațul ridicat la 
mijlocul drumului. Cuţitul lui Chirilă i se înfipsese în gât, pînă la 
plăsele. Vodă se prăvăli de pe cal în aceeași vreme cu Husein. Abia 
atinse pămîntul, și se ridică, învingîndu-și slăbiciunea. Cae sări 
din șa, cu gîndul să-l sprijine. În clipa aceea, un turc înalt și slă- 
bănog, despre care se află mai tîrziu că era comandantul trupelor 
siriene, ridică pistolul spre domn. Cae Indru se aruncă dinaintea 

lui vodă și primi focul în piept. Apoi, corturile și malul Neajlovului 
se răsturnă pe o parte, în rotiri scurte. Cerul se lăsă dintr-o dată 
mai jos, iar pămîntul porni să se legene ușor. Pentru ultima oară 
cuțitul tinărului se avîntă prin aer ca o săgeată, iar comandantul 
oștilor Siriei se prăvăli de pe cal. Mihai-vodă îl prinse pe Indru în 
braţele lui mari tocmai la vreme. Cae păru să se dezmeticească o 
clipă. Încercă să zimbească, dar numai ochii îi luciră, ca jăraticul. 
Îl privi pe domn parcă de departe și reuși să bolborosească: 

— Unchiule, se pare că am cîștigat bătălia. 

Mihai-vodă tresări puternic. Îl privi lung și-i mângâie 
fruntea. Dar tînărul nu mai simți mîngiierea bunului său unchi. 

Amurgul se lăsa domol. Oștile turcești se adunau cu acea 
dezordine pe care o aduce înfrîngerea. În tabăra lui vodă începură 
numărătorile. Domnul Ţării Românești se afla întins în cortul său. 
Felcerul îi oblojise rana dintre coaste, arătiînd destul de îngrijo- 
rat. leremia Băicoianu anunţă lui vodă vizita marelui cancelar al 
Transilvaniei. 

— Să intre! se auzi vocea puternică a lui Mihai. 

— Sper că rana măriei-tale nu e prea adîncă, se înclină 
Iojica. 

— Nu. Putea să fie mai rău. Dar asta nu mai are impor- 
tanţă pe lîngă cele întîmplate azi. 

Cancelarul îi privi cu atenţie fața crispată de suferință. 
Era atîta deosebire între omul acesta aspru la vorbă și cu inima 
caldă, și Sigismund, de la care te așteptai în orice clipă la un lucru 
neprevăzut! Nimic din vorbele domnului și din purtarea lui nu 
arăta că se cîștigase ovictorie atît de strălucită împotriva turcilor. 
Era acolo în jurul lui vodă o atmosferă de calm și liniște de parcă 
tot ce se întîmplase fusese absolut normal și firesc. Sigismund s-ar 
fi împăunat în fel și chip cu asemenea victorie. 

— Aud că ești gata de plecare, domnule cancelar. 

— Cu voia măriei-tale, așa va fi. Voi povesti principelui 
toate cîte s-au petrecut azi. 

— Nu e destul! rosti domnul învingîndu-și durerile. Turcii 

au fost bătuți azi, dar sînt încă puternici. Mîine vor încerca din nou 
să treacă Neajlovul. Sinan a pierdut oșteni cât în trei bătălii. E și el 
rănit. Dar am pierdut și noi mulți oameni. Dacă principele s-ar afla 
aici numai cu zece mii de oșteni, în două zile i-am duce pe turci 
din urmă cu bățul de-a lungul Balcanilor. Multe promisiuni am 
primit de la principe, de la împăratul Rudolf și de la alţii. Dar de 
luptat, am luptat singur. În noaptea asta, în loc să am oști destule 
și să gonesc după turcii învinși, va trebui să încep retragerea spre 
munţi. Cînd s-a mai pomenit, domnule cancelar, ca un învingător 
să fugă din fața învinsului? Sigismund se ţine de petreceri în loc să 
fie lingă noi pe cîmpul de luptă. Dacă pierdem noi, va pierde și el. 
În cîteva săptămîni, turcii vor face doar o plimbare prin frumoa- 
sele ținuturi ale Transilvaniei. Principele se arată a nu fi omul care 
i-ar ţine în loc. Vom încerca noi să-i batem în munți. Să-i spuneți 
toate astea lui Sigismund. Mi-ar fi plăcut să mai rămînețţi cu noi, 
domnule cancelar. Am fi călătorit împreună. 

— Îl rog pe măria-ta să mă ierte! Niciodată nu am fost 
grăbit ca acum. Viaţa singurului meu prieten e în mare primejdie. 

— Nu înţeleg. Cine e acel prieten? 

— Domnul Cae Indru, nepotul măriei-tale. 

— Nepotul meu? Glumiți, domnule cancelar, se încruntă 
vodă. 

— Nu mi-aș îngădui asemenea glume. 

— Am crezut că aiurează cînd a căzut, zise domnul mai 
mult pentru sine. Nu. Nu e cu putință. Doar îmi cunosc nepoții. 

— E fiul fostului domn și frate al măriei-tale, Petru Cercel. 

Ochii domnului străluciră ciudat. 

— De unde știi domnia-ta atîtea lucruri? 

Cancelarul zimbi aspru. 

— Sînt cancelar, măria-ta. Sînt bogat și sînt prietenul 
domnului Indru. 

Felcerul îi făcu semn lui lojica să se retragă. Domnul se 
îngălbeni dintr-o dată. Deci, rana lui era mult mai rea decît lăsa 
el să se vadă. 

Înserase. Prin câmpia Bărăganului se mișca iute o trăsură 
purtată de șase cai de rasă. Pe o targă bine înțepenită de pereţii 
laterali ai trăsurii se legăna domol Cae Indru. Cancelarul Iojica 
veghea lingă el, dus pe gînduri. Uneori, tresărea. | se părea că respi- 
rația ușoară a omului de pe targă se oprise. În fața trăsurii călăreau 
Costache Caravană, Chirilă Zece Cuţite, Ducu cel Iute, părintele 
Grasa, Tufănel, Toroipan, Gălușcă și Ciripoi. În spatele trăsurii își 
minau caii douăzeci de oșteni de-ai principelui. Vînt Sălbatic, acel 
minunat armăsar al lui Cae, se ținea slobod după caii celor din 
faţă, cătiînd din vreme-n vreme în dreapta și-n stînga, parcă mirat. 
Uneori, se repezea printre caii vînătorilor, adulmecînd. Apoi se 
domolea și se tîra încet mai departe. 

Convoiul făcea popasuri scurte. Felcerul lui Iojica observa 
feșile rănitului și clătina din cap a neputinţă. Făcură ocol mare. 
Cetatea Bucureștilor rămase undeva departe în stinga. Ar fi fost 
mai nimerit să oprească, dar nu era chip. Doar doi oameni erau în 
stare să facă o minune cu rănitul. Zimermann, felcerul principelui, 
și Stela Cristu. Sile Adormitu plecase ca un virtej să-i înștiințeze. 
Dar drumul era lung. Numai mergînd în întimpinarea lor s-ar fi 
putut scurta acel timp atât de preţios. Oare va rezista Cae Indru 
pînă atunci? 

Se lumina de ziuă. Convoiul trecuse de Ploiești și se apro- 
pia de munți. Drumul devenise mai aspru. Hurducăturile se arătau 
înspăimâîntător de mari. Cancelarul aţipise. Pe fața lui Cae stăruia 
aceeași paloare, care-i îngrijora pe toţi. Viînătorii se rupeau pe rînd 
din faţa convoiului și se apropiau de trăsură. Apoi se întorceau 
fără să scoată o vorbă. Căldura moleșitoare se mai domolise. Aerul 
devenise mai aspru, purtind în el acea mirosnă dulce de brad. 


VA 


Cînd deschise ochii Cae Indru, era într-o dimineaţă. Prin 
perdelele odăii, trase la o parte, năvălea soarele. Lumina zilei îi 
lovi ochii ca două pumnale ascuţite. Îi închise cu greutate. Simţea 

o durere violentă în pleoape. O mînă delicată, parcă mai mult o 
părere, îi mîngiia fruntea. Deschise ochii din nou. Deasupra lui 
ședea aplecat un bărbat slăbănog, cu nasul ascuţit ca un plisc de 
uliu. Ceva mai încolo, Ștefan Iojica, arăta ca un tablou depărtat. 
Nasul ascuţit dispăru de lingă fața tiînărului. Cae simţi din nou pe 
frunte mîngiierea aceea ușoară. Urmări mina fără grabă, mutîndu-și 
privirea încet. Fu prima lui tresărire. Faţa Stelei Cristu îi apăru la 
început neclară. Apoi, privirile lui se limpeziră atît de bine, încât 
putu descoperi pînă și lacrimile care erau gata să coboare pe fața 
palidă a fetei. 

— Asta bun! Foarte bun! rosti omul cu plisc de uliu. 

De sub fereastra casei se auzi vocea lui Ciripoi: 

— O facem lată! Să mor dacă n-o facem lată! 

— Hei, Ciripoi, învaţă să vorbești, nătărăule! strigă 
Tufănel. 

Glasurile vesele se curmară brusc. Cineva închise 
fereastra. 

Pe o bancă așezată printre boschetele multe, baroana 
Maria-Florenţa de Szentivâni discuta în gura mare cu Costache 
Caravană. Cele o sută douăzeci de ocale ale simpaticei doamne 
luau parte la discuţie scuturîndu-se în fel și chip. Viteazul Costa- 
che Caravană — omul care dăduse piept la viaţa lui cu sumedenie 
de dușmani, cu lipitorile din bălțile Călugărenilor și cu sluțenia 
Zambilicăi — se trăgea îndărăt centimetru cu centimetru, ca în fața 
unei primejdii căreia nu-i putea face față. 

— Am alergat încoace într-un suflet, domnule Caravană, 
se auzi glasul aspru al baroanei. Credeam că și domnia-ta ești 
pe moarte. Eu nu mă dau în vînt după bărbaţi, chiar dacă sînt 
oameni chipeși ca domnia-ta. Îmi place, în schimb, vitejia. I-ai 
bătut, domnule, pe turci. Lasă, nu mă întrerupe! Știu eu ce spun. 
Eram sigură că nu vor trece peste domnia-ta. Lasă-mă, domnule, 
să te îmbrăţișez cu toată admirația noastră! 

Costache nu se temu de admiraţia fățișă a baroanei, ci 

numai de braţele ei, care se destinseră ca două ţevi de tun. Încercă 
o mișcare de retragere strategică. Prea tirziu. Braţele îl prinseră ca 
într-o menghină. Costache se pierdu cu un oftat între dantelele 
doamnei, și ultimul lui gînd fu îndreptat spre Zambilica. Spre acel 
cal dat naibii, care-l scăpase din atîtea pericole. Dar Zambilica, 
aflat la cîțiva pași, nu consideră că stăpînul s-ar găsi în cine știe 
ce situație grea și-și văzu de treabă, apucînd cu buzele lui urîte o 
porție mare de iarbă fragedă. 


SFÎRȘIT 

